
Sărbătoarea Nilului 

Prima rază a zorilor se întrezărea la orizont în acea 
dimineaţă a lunii Bashans de acum patru mii de ani. Marele 
preot al templului zeului Sotis își ridică privirea ostenită spre 
cer. Nu închisese ochii toată noaptea. 

Când zări în sfârșit că Sirius sclipea în înalturi prevestind de 
bine, chipul i se lumină de bucurie și inima îi tresări de fericire. 
Se aruncă în genunchi pe dalele preacurate ale templului în 
semn de mulțumire și recunoștință, strigând din adâncul 
sufletului că chipul zeului Sotis s-a arătat în ceruri ca să le 
vestească celor din Vale revărsarea sacrului Nil, ce purta cu 
sine milostenia. Chemarea lui plăcută îi deșteptă pe cei 
adormiţi, care-și pierdură somnul bucuroși și își înălțară toţi 
feţele spre cer să privească steaua sacră. Apoi repetară 
incantaţia preotului cu inimile pline de recunoștință și bucurie. 
leșiră din case și se îndreptară în grabă spre malul Nilului să 
vadă primul val ce avea să le aducă binecuvântarea și 
bunăstarea. Glasul preotului lui Sotis răsuna în aerul 
încremenit al Egiptului anunțând vestea cea bună întregului 
Sud: „Sărbătoriţi Nilul cel sacru!” Și-au făcut boccelele și, 
împovăraţi sau aproape fără nimic, au pornit din Teba și 
Memphis, Harmunet și Sout și Khmunu spre Abu. Carele 
brăzdau Valea, bărcile despicau valurile. 

Abu era capitala Egiptului. Clădirile sale semeţe se înălțau pe 
socluri de granit. Printre ele se arcuiau fertile dunele de nisip 
pe care se așternuse mâlul fermecat. În el prinseseră rădăcini 
duzi, acacia, palmieri mari și pitici, crescuseră legume, 
verdeţuri și trifoi, se întinseseră viţe-de-vie, pășuni pline de 
turme și grădini cu ape susurânde. Porumbei și turturele 
zburau pe cer. Adierea vântului purta miresmele mirodeniilor și 
ale florilor, iar privighetorile le răspundeau în triluri celorlalte 
păsări cântătoare. 

În câteva zile mulţimea pornită la drum năpădi întregul Abu 
și cele două insule ale sale, Biga și Bilaq. Casele se umpleau de 
musafiri, corturile se ridicau înghesuite prin scuaruri, străzile 
se sufocau de mulțimea care mergea în sus și în jos, de 
grupurile de muzicanți, cântăreţi și dansatori, pieţele erau 
înțesate de vânzători și cumpărători, fațadele caselor erau 
împodobite cu flamuri și ramuri de măslin. Oamenii își ţintuiau 
cu uimire privirile pe săbiile lungi și uniformele cu broderii 


sclipitoare ale gărzilor din insula Bilaq. Grupuri de evlavioși se 
îndreptau în grabă spre templul lui Sotis și cel al Nilului să facă 
jurăminte și să aducă ofrande. Imnurile rapsozilor se 
întrepătrundeau cu răcnetele beţivilor. În atmosfera de obicei 
liniștită din Abu se dezlănţuiau bucuria și petrecerile. 

Sosi și ziua sărbătorii. Porniră toţi în aceeași direcţie pe 
drumul lung, desfășurat între palatul lui Faraon și colina pe 
care se înălța templul Nilului. Respiraţiile lor fierbinţi 
încinseseră aerul, pământul se încovoiase sub greutatea lor. De 
teamă că nu o să aibă loc pe pământ, unii urcaseră în bărci, 
ridicaseră pânzele și porniseră spre colina unde se găsea 
templul, înălțând imnuri Nilului în sunet de fluier și liră, 
dansând în ritmul tamburinelor. 

Soldaţii cu lăncile aţintite flancau drumul cel mare. Din loc în 
loc se înălțau statuile în mărime naturală ale regilor din 
Dinastia a Şasea, a moşilor și strămoșilor lui Faraon. Cei aflați 
mai aproape puteau vedea statuile faraonilor Userkara, Teti I, 
Pepi I, Nemtyemsaf I și Pepi II. 

Toate acele glasuri se înălţau în aer, se contopeau și 
deveneau un tumult ca valurile oceanului învolburat, încât nu 
se mai distingea nimic din vacarmul atotcuprinzător. Şi totuși, 
câte un glas impunător se desprindea uneori din toată larma. 
Unul striga „Slavă zeului Sotis care ne-a adus bunăstarea!”, iar 
altul „Slavă Nilului sacru, zeul care ne aduce viața și rodnicia 
pe pământ!”. Ici-colo se înălțau glasuri care cereau vin de 
Mariut și mied de Abu, îndemnând la veselie și uitare. 

Câţiva oameni stăteau laolaltă și șușoteau între ei. Pe chipuri 
li se citea noblețea și îmbelșugarea. Unul dintre ei ridică din 
sprâncene mirat și gânditor: 

— Câţi faraoni n-au privit la o mulţime ca aceasta și nu au 
asistat la o asemenea zi măreaţă! Și apoi s-au dus toţi, ca și 
cum nici n-ar fi fost, ca și cum nici n-ar fi zărit nimic, ca și cum 
inimile nu le-ar fi bătut niciodată. 

— Într-adevăr, îi răspunse altul, s-au dus să cârmuiască o 
lume mai falnică decât cea de aici, s-au dus acolo unde o să 
ajungem cu toţii. Uită-te la rangul pe care îl deţin... Câţi îl vor 
avea în generaţiile următoare, înflăcăraţi de aceleași speranţe 
și bucurii care fac să ne tresalte inima astăzi? Ne vor pomeni 
oare așa cum îi pomenim noi pe ei? 

— Poate merităm mai mult decât să fim pomeniţi de cei ce 


vor veni... De nu ar exista moartea... 

— Dar poate Valea să cuprindă toate generaţiile care s-au 
dus? Moartea e un lucru la fel de firesc ca viaţa. Ce preţ are 
veșnicia atâta timp cât ne săturăm după ce am fost înfometați, 
îmbătrânim după ce am fost tineri, după bucurie ne copleșește 
deznădejdea? 

— Oare cum o fi viaţa în lumea lui Osiris? 

— Ai răbdare și o să afli cât de curând... 

Deodată interveni altul cu glasul tulburat: 

— E prima oară când zeii îmi oferă cinstea să-l văd pe 
Faraon. 

Prietenul lui îi răspunse: 

— Eu l-am mai văzut. Chiar în locul acesta, în ziua măreaţă a 
înscăunării, acum câteva luni. 

— Ia privește statuile măreţilor lui străbuni! 

— O să vezi că seamănă cu bunicul lui, Nemtyemsaf I. 

— Cât e de frumos! 

— Chiar așa... Chiar așa... Faraon e un tânăr chipeș. Trupul 
lui semet și chipul lui încântător nu au pereche. 

Un bărbat din grup îl întrebă: 

— Şi cum crezi că va fi pomenită domnia lui? Cu obeliscuri și 
temple, sau ne vor aminti de ea invaziile din Nord și din Sud? 

— Am presimţirea că va fi cazul cel din urmă. 

— De ce? 

— E un tânăr tare viteaz. 

Celălalt dădu din cap a îndoială și zise: 

— Din câte se spune, tinereţea lui e nesăbuită și Maiestatea 
Sa are porniri brutale, e iubăreţ și risipitor, îi place măreţia și 
se stârnește din senin ca furtuna. 

Cel ce îi ascultase până atunci chicoti și interveni în șoaptă: 

— Şi ce-i de mirare? Nu sunt toţi egiptenii iubăreţi și 
risipitori, nu le place tuturor măreţia? De ce Faraon ar fi altfel? 

— Ar fi mai bine să taci. Nu știi nimic. N-ai aflat că i-a 
înfruntat pe preoţi din prima zi când s-a urcat pe tron? Vrea 
bani ca să ridice palate și să sădească grădini, iar preoţii cer 
toată partea ce se cuvine zeilor și templelor. IÎnaintașii regelui 
celui tânăr le-au oferit preoţilor putere și bogăţie, dar el e 
hrăpăreţ. 

— Chiar e o mare mâhnire ca regele să-și înceapă domnia cu 
o asemenea înfruntare. 


— Într-adevăr. Şi nu uita că Khnumhotep, prim-ministrul și 
marele preot, e un om de nezdruncinat, cu o voinţă de fier. Şi 
pe urmă mai e și preotul din Memphis, orașul acela falnic a 
cărui strălucire a început să pălească sub dinastia aceasta 
venerabilă. 

Bărbatul tresări la auzul acestei vești care îi ajungea pentru 
prima dată la urechi și zise: 

— Atunci să-i rugăm pe zei să le dea oamenilor înţelepciune, 
răbdare și prudenţă. 

— Așa să fie, așa să fie, îngânară ceilalţi din adâncul inimii. 

Unul dintre cei de faţă se întoarse spre Nil, apoi îi dădu un 
cot celui de alături: 

— Uită-te spre fluviu, prietene! A cui o fi corabia aceea 
frumoasă ce vine dinspre insula Biga? Zici că-i soarele ce 
răsare la orizont. 

Prietenul lui își întoarse capul spre fluviu și zări o corabie 
minunată, nici mare, nici mică, verde la culoare, de parcă era o 
insulă plină de verdeață plutind pe ape. Umbrarul de pe ea 
părea înalt chiar și din depărtare, dar ochiul nu putea ghici 
cine era înăuntru. În vârful catargului flutura o velă imensă, iar 
de o parte și de alta, cu o cadență solemnă, sute de braţe 
puneau în mișcare vâslele. Bărbatul murmură uimit: 

— Poate e a vreunui om înstărit din Biga. 

Un bărbat le auzi vorbele, îi contră din priviri și le spuse: 

— Pot să pun rămășag că nu sunteţi din partea locului, 
domnilor. 

Cei doi izbucniră în râs și unul din ei îi explică: 

— Ai ghicit, stimatul meu domn. Suntem din Teba, doi 
bărbaţi din miile de oameni pe care slăvită sărbătoare i-a 
îndemnat din toate ţinuturile spre capitală. Corabia aceasta e a 
vreunui om de vază de-al vostru? 

Necunoscutul zâmbi misterios și îi mustră agitându-și 
degetul arătător: 

— Liniștiţi-vă, dragii mei domni, corabia nu e a vreunuia 
dintre bărbaţii noștri, ci a unei femei... Chiar așa, e a unei 
femei bogate și frumoase pe care o cunosc prea bine oamenii 
din Abu și din cele cele două insule ale sale, Biga și Bilaq. 

— Şi cine o fi femeia aceasta? 

Rhadopis... Fermecătoarea Rhadopis, regina tuturor inimilor 
și pasiunilor, îi explică bărbatul, apoi arătă cu braţul spre 


insula Biga și adăugă: Stă acolo, în minunatul ei palat alb. 
Acela e ţinta celor care o iubesc și o admiră. Acolo se întrec să-i 
intre în graţii și să-i câștige bunăvoința. Poate o să aveţi 
norocul să o vedeţi. Zeii să vă ferească inimile de pierzanie. 

La fel ca mulţi alţii, cei doi bărbaţi își întoarseră privirea spre 
corabie. Cu feţele încordate de uimire, se uitau cum se apropie 
încet de mal, în timp ce bărcile se retrăgeau în grabă ca să-i 
facă loc. Pe măsură ce înainta, dispărea puţin câte puţin în 
spatele colinei pe care se afla templul Nilului: mai întâi nu s-a 
mai zărit prora, apoi umbrarul. Când ajunse în cele din urmă la 
chei, se mai vedeau doar vârful catargului și o bucată din pânză 
care flutura ca o flamură a iubirii, adumbrind inimi și suflete. 

În scurt timp, pe mal apărură patru nubieni care deschiseră 
drumul prin marea de oameni, iar în urma lor pășeau alţi patru 
purtând pe umeri un palanchin somptuos, așa cum au numai 
prinții și cei de neam ales. În palanchin şedea o tânără de o 
frumuseţe copleșitoare, sprijinindu-și spatele de perne și 
odihnindu-și braţul cu pielea delicată pe o altă pernă. În mâna 
dreaptă ţinea un evantai din pene de struț, iar ochii săi frumoși 
străluceau cu trufie spre orizontul îndepărtat, somnoroși și 
visători, gata să copleșească orice ființă. Micul alai înaintă 
agale sub privirile pline de încântare ale tuturor. Când ajunse 
în primul rând al mulţimii adunate acolo, femeia își înclină ușor 
gâtul de gazelă și buzele-i trandafirii rostiră cuvinte pe care 
oricine ar fi dorit să le audă. Sclavii se opriră și încremeniră ca 
niște statui de bronz. Femeia își sprijini iar spatele de pernă și 
se cufundă din nou în visele de dinainte, în așteptarea alaiului 
lui Faraon, pe care, fără îndoială, venise să îl vadă. 

Nu i se zărea decât partea de sus a trupului. Cei norocoși îi 
puteau vedea părul negru ca tăciunele, o diademă înnegurată 
în jurul chipului rotund și luminos, împodobit cu bentițe de 
mătase lucioasă și revărsat pe umeri. Avea obrajii ca doi 
trandafiri abia înfloriţi, iar gura delicat întredeschisă îi 
dezvăluia dinţii asemenea unor petale de iasomie licărind la 
soare sub o boltă de garoafe. În ochii ei negri, mari și visători 
licărea acea privire pe care iubirea o recunoaște precum 
făptura își recunoaște creatorul. Nu se mai văzuse niciodată un 
asemenea chip în care frumuseţea să-și găsească sălașul 
statornic. 

Infăţișarea ei îi vrăjea pe toţi, încingea inimile istovite ale 


celor bătrâni. Ocheade de foc irupeau spre ea din toate părțile, 
și, de ar fi întâlnit în cale o stâncă, ar fi topit-o pe loc. Femeile o 
ţintuiau cu priviri înciudate, șușoteau și vorbele celor din jur 
erau purtate mai departe din gură în gură: 

— Ce femeie fermecătoare... 

— Rhadopis. Se spune că ea e stăpâna insulei. 

— O frumuseţe copleșitoare. Nicio inimă nu-i poate rezista. 

— Nu le aduce decât necazuri celor ce o văd. 

— Ai dreptate. Numai ce am zărit-o, și sufletul mi s-a tulburat 
amarnic. Am simţit apăsarea unei tiranii crunte și m-a cuprins o 
frământare diabolică, inima respingând tot ce aveam înaintea 
mea, biruită de dezamăgire și de o umilire nesfârșită. 

— Ce păcat... Căci eu o văd ca pe o întruchipare a fericirii 
demnă să fie adorată. 

— Nu e decât un venin ucigător! 

— Suntem prea slabi să rezistăm unei asemenea frumuseti 
răpitoare. 

— Zeii să se miiostivească de cei ce se îndrăgostesc de ea... 

— Nu știi că iubiții ei sunt din floarea bărbaţilor acestui 
regat? 

— Chiar așa? 

— Celor de vază le este impus s-o iubească, de parcă ar fi o 
îndatorire fată de tară. 

— Palatul ei cel alb a fost construit de strălucitul arhitect 
Heni. 

— lar Ani, guvernatorul insulei Biga, l-a mobilat cu cele mai 
alese lucruri din Memphis și Teba. 

— Minunat... Minunat... 

Şi Henfer, sculptorul măiestru, i-a făcut statuile și i-a 
împodobit pereţii. 

— Da... da... Şi obiectele de preţ din palat au fost dăruite de 
comandantul Tahu, mai-marele gărzii lui Faraon. 

Dar dacă toţi se întrec să-i cucerească inima, cine e fericitul 
pe care îl va alege? 

Chiar crezi că există un om fericit în orașul nostru năpăstuit? 

Eu nu cred că femeia aceasta o să iubească vreodată. 

— De unde știi?... Poate o să se îndrăgostească de vreun 
sclav sau de vreun animal. 

— Nicidecum. E nemăsurat de puternică prin frumuseţea ei. 
Ce nevoie are puterea de iubire? 


— Ia uite ce privire arogantă și severă are. N-a gustat încă 
iubirea. 

O femeie care le auzise discuţia interveni mânioasă: 

— Nu e decât o dansatoare. Crescută ca o depravată și o 
nerușinată. De mică s-a dedat la fapte necuviincioase și ispite. 
S-a desăvârșit în arta boielii și acum se arată cu nurii ăștia 
mincinoși. 

Dar cuvintele ei au fost mult prea grele pentru unul dintre 
bărbaţii vrăjiţi: 

— Fie-ţi teamă de zei, femeie. Oare n-ai aflat că frumu setea 
ei nemaipomenită nu e singura podoabă pe care i-au oferit-o 
zeii? Că Toth nu s-a zgârcit când a înzestrat-o cu lumina 
înţelepciunii și a științei? 

Ba nu... Ba nu... De unde la ea atâta înţelepciune și știință 
când își duce viața ademenind bărbaţi? 

— În fiecare seară la palatul ei se strâng dregători de seamă 
și înţelepţi, și artiști. Păi atunci nu e de mirare să fie, așa cum 
se zice, printre cei ce înţeleg cel mai bine ce înseamnă 
înţelepciunea, printre cei ce se pricep cel mai bine la treburile 
dregătoriei, printre cei ce gustă cel mai bine arta. 

— Câţi ani are? întrebă cineva. 

— Se zice că a împlinit treizeci de ani. 

— Peste poate să aibă mai mult de douăzeci și cinci. 

— Să aibă cât o avea. Căci frumuseţea ei fragedă și 
cuceritoare e menită să nu se veștejească niciodată. 

Dar cel curios continuă cu întrebările: 

— Unde a copilărit? Ce obârșie are? 

— Doar zeii știu... Pentru mine e ca și cum s-ar fi aflat 
dintotdeauna în palatul ei alb de pe insula Biga. 

O femeie ciudată, cu spatele încovoiat ca un arc, sprijinită 
într-un toiag, își croi drum printre oamenii îngrămădiţi unii 
lângă alţii. Avea părul alb și în neorânduială, dinţii ca niște colţi 
îngălbeniţi și nasul coroiat. De sub sprâncenele groase și 
încărunţite ochii îi săgetau cu priviri fioroase. Era îmbrăcată cu 
un gilbabx larg și lung, legat la brâu cu o sfoară. 

Veșmânt tradiţional larg și lung. (N. Tr.) 


— E Daam, e Daam, vrăjitoarea! Strigară cei ce o zăriră. 
Nici nu se sinchisi de ei și-și văzu de drum târșâindu-și 
picioarele slăbănoage. Pretindea că poate vedea lumea celor 


nevăzute, că poate dezvălui viitorul. Își înfățișa puterile 
miraculoase primind în schimb câte un argint. Cei din jur fie se 
temeau de ea, fie o batjocoreau. Când îi apăru un tânăr în cale, 
vrăjitoarea se oferi să-i ghicească viitorul. Acesta nu se 
împotrivi. Nici nu avea cum, era beat criță, se împleticea, abia 
se ţinea pe picioare. Îi dădu un bănuţ de argint și-i aruncă o 
privire somnoroasă. 

— Câţi ani ai, băiete? Se interesă ea cu o voce hodorogită. 

— Douăsprezece pocale, îi răspunse el Iară să-și dea seama 
ce zice. 

Mulțimea izbucni în hohote de râs. Mânioasă, femeia zvârli 
cât colo bănuţul de argint pe care îl primise și-și văzu de 
drumul parcă nesfârșit. Deodată, un alt tânăr îi tăie calea și o 
întrebă în zeflemea: 

— Dar pe mine ce întâmplări mă așteaptă, femeie? 

Ea îi aruncă o căutătură furioasă și pufni: 

— Veselește-te! O să te înșele nevasta a treia oară. 

Mulțimea chicotea și aplauda în timp ce tânărul bătea în 
retragere, rușinat. Săgeata pe care o lansase ricoșase și i se 
înfipsese chiar lui în piept. Vrăjitoarea merse mai departe până 
ajunse lângă palanchinul preafrumoasei. Dornică să-i pună la 
încercare mărinimia, se opri în dreptul ei și o întrebă rânjind: 

— Doamnă păzită cu atâta grijă, vrei să-ţi ghicesc ce te 
așteaptă? 

Cum preafrumoasa părea că n-o aude, bătrâna strigă: 

— Stăpână! 

Rhadopis se uită la ea îngrozită, apoi își întoarse brusc capul, 
cuprinsă de mânie. 

— Crede-mă, îi zise bătrâna, nimeni din mulțimea asta nu are 
azi atâta nevoie de mine cum ai tu. 

Unul dintre sclavi veni mai aproape și se postă între ea și 
palanchin. Întâmplarea, chiar așa neînsemnată cum era, le-ar fi 
atras atenţia celor din jur dacă un sunet de com nu ar fi 
răzbătut deodată prin aer. Soldaţii de pe marginea drumului își 
ridicară îndată și ei cornii la gură și suflară prelung, ca să dea 
de știre tuturor că alaiul lui Faraon s-a pus în mișcare și că, în 
scurt timp, Faraon va ieși din palat îndreptându-se spre templul 
Nilului. Toţi uitară de orice îndeletnicire ar fi avut până în acea 
clipă și își întinseră gâturile să privească spre drum, 
încordându-și simţurile. 


Trecură minute îndelungate până când apăru avangarda în 
șiruri strânse, pășind în cadenţa muzicii de marș. În frunte se 
afla garnizoana din Bilaq, defilând în uniforme, în urma 
stindardului ei cu șoim. La fiecare pas soldaţii erau întâmpinați 
cu urale și aplauze. 

Deodată mulțimea încremeni. Treceau pedestrașii cu lănci și 
scuturi, purtând în ritmul unei muzici impresionante stindardul 
cu chipul zeului Horus. Făncile lor îndreptate în sus se aliniau 
cu precizie, desenând în aer linii drepte de-a lungul și de-a 
latul. 

Urmă marele batalion de ţintași cu arcurile și săgețile lor. 
Dură ceva timp să treacă toţi după drapelul fluturând, pe care 
era înfățișat sceptrul regal. 

Apoi, din depărtare, se auzi ropot și zornăit, și nechezat. Se 
iviră carele în șiruri de câte zece, atât de ordonate, de parcă 
erau desenate. Fiecare car era tras de doi armăsari mândri și 
purta doi luptători: cel ce mâna carul era înarmat cu sabie și 
lance, în timp ce celălalt purta armură și-și ţinea într-o mână 
arcul, iar în cealaltă, tolba cu săgeți. Cum îi zăriră, spectatorii 
își amintiră de cucerirea Nubiei și a muntelui Sinai. Parcă 
vedeau trupele desfășurate prin câmpii și văi năpustindu-se ca 
vulturii, iar dușmanii risipindu-se prinși de groaza prăpădului 
ce se abătuse asupra lor. Mulțimea se înflăcăra, sângele îi 
clocotea în vene, strigătele ei despicau cerul. 

Și atunci apăru alaiul maiestuos al lui Faraon. Mai întâi carul 
regal, apoi imediat după el alte care, în grupuri de câte cinci, 
desfășurate în formă de semilună, purtând prinții, miniștrii, 
marii preoți, cei treizeci de judecători, comandanții militari și 
guvernatorii provinciilor. În capătul procesiunii mărșăluia 
batalionul de gardă al lui Faraon avându-l în frunte pe 
comandantul Tahu. 

Faraon se înălța impunător în carul lui ca o statuie de granit 
care nu se înclină nici la stânga, nici la dreapta, cu ochii ațintiți 
spre orizonturile îndepărtate, fără să dea vreo atenţie mulțimii 
sau ovaţiilor izbucnite din adâncul inimii. 

Purta pe cap coroana dublă a Egiptului, ţinea într-o mână 
biciul regal, iar în cealaltă sceptrul. Veșmintele regale îi erau 
acoperite de o mantie din piele de leopard, în semn de preţuire 
a marii sărbători religioase. 

În urale, sufletele își revărsau preaplinul de bucurie cu atâta 


ardoare, încât zburătăceau păsările speriate. Entuziasmul o 
cuprinse și pe Rhadopis. Se însufleţi deodată, chipul i se lumină 
și începu să aplaude cu palmele-i suave. 

Și deodată, din murmurul mulţimii se înălţă în grabă un glas: 

— Trăiască preafericitul Khnumhotep! 

Acestuia i se alăturară zeci de alte voci. Strigătul îi tulbură 
profund pe oameni, care priviră în jur ca să-l afle pe cel ce 
îndrăznise să-l aclame pe prim-ministru în auzul lui Faraon 
celui tânăr și pe cei care se alăturaseră acestui strigăt 
nemaiauzit și sfruntat. 

Dar strigătul se pierdu în mulţime. Ca și cum nu l-ar fi auzit, 
alaiul regal își văzu de drum până la colina pe care se afla 
templul. Carele se opriră. Doi prinți se îndreptară degrabă spre 
cel al lui Faraon, aducându-i o pernă cu puf de strut, 
împodobită cu broderie de aur. Faraon păși pe pernă și suflă 
din corn. Soldaţii îi dădură onorul, iar garda intonă imnul 
Nilului celui sacru în timp ce Faraon urca ceremonios treptele 
colinei. Pe urmele lui veneau mai-marii regatului: generalii, 
miniștrii, guvernatorii. În poarta măreţului templu îl așteptau 
preoţii îngenuncheaţi. Când înaltul șambelan Sofkhatep anunţă 
sosirea lui Faraon, marele preot se ridică, își plecă capul și 
rosti aproape șoptit, acoperindu-și ochii cu palmele: 

— Slujitorul sacrului Nil are marea cinste să-i dea bineţe cu 
umilinţă și sinceritate stăpânului nostru, cârmuitorul Egiptului 
de Sus și al celui de Jos, fiul lui Ra, domnul Răsăritului și al 
Apusului. 

Faraon întinse sceptrul încovoiat și marele preot îl sărută cu 
un profund respect. Se ridicară și ceilalţi preoţi și se aliniară pe 
două rânduri, ca să poată trece Faraon. Acesta se îndreptă, cu 
tot alaiul, spre curtea încercuită de coloane falnice, în care se 
afla altarul pentru ofrande. Apoi făcură toţi înconjurul altarului, 
în timp ce preoţii ardeau tămâie. Aroma învăluia templul, îi 
copleșea pe cei care inhalau fumul cu capetele plecate, smeriţi 
și pioși. Câţiva șambelani aduseră un taur sacrificat și-l așezară 
pe altar drept ofrandă. Apoi Faraon rosti cuvintele cuvenite: 

— lată-mă-s în fața Ta, preamărite zeu, după ce m-am 
lepădat de necurăţenie. Îţi aduc această ofrandă nădăjduind că 
îți vei revărsa mărinimia peste ţinuturile acestei văi 
cuviincioase și peste neamul său cuvios. 

Preoţii  repetară ruga cu  glasurile lor răsunătoare, 


impresionante, prea-pline de credinţă și smerenie, îndreptându- 
și privirile spre cer și ridicându-și braţele. Toţi cei de faţă 
repetară rugăciunea și, când glasurile li se revărsară din 
templu, cei de afară li se alăturară unul câte unul, până nu mai 
rămase niciun gâtlej din care să nu se înalțe rugăciunea pentru 
Nilul cel sfânt. Apoi regele, însoţit de preotul templului, se 
îndreptă spre sala străjuită de coloane ce susțineau trei boite 
paralele. În urma lor pășeau mai-marii regatului. Se opriră și 
formară două șiruri, lăsându-i în mijloc pe rege și pe slujitorul 
zeului, apoi intonară imnul de preamărire a Nilului celui 
adorat. Glasul le tremura, inima le fremăta de emotie. Ecoul le 
răspundea din întunecimile maiestuoase ale templului. 

Preotul urcă treptele care duceau spre Sala Eternă. Ajuns în 

dreptul porţii imense a Sfintei Sfintelor, scoase cheia sacră, 
descuie, se retrase într-un colţ și îngenunche să se roage. 
Regele îl urmă și intră în sala sacră în care se afla statuia 
Nilului în barca sa divină și închise poarta în urma lui. Sala cea 
mare, cu tavanul înalt, era întunecoasă și impresionantă. Lângă 
perdeaua care învăluia statuia zeului ardeau lumânări așezate 
pe mese din aur sclipitor. Atmosfera solemnă a locului îl copleși 
pe rege până în adâncul sufletului și-i toropi simţurile. Se 
apropie de perdeaua sacră și o dădu la o parte. 
Apoi își înclină spatele ce nu era menit să se încline niciodată, 
puse genunchiul drept pe pământ și sărută piciorul statuii. Era 
tot demn, dar de pe chip îi dispăruse orice semn de fală 
lumească. Avea acum paloarea umilinţei și a pietăţii. Faraon se 
rugă îndelung și, cufundat în rugăciune, uită de măreţia sa 
lumească. 

Când termină, sărută iar piciorul divin, se ridică și trase la 
loc perdeaua sacră. Făcu drumul înapoi rămânând cu faţa la 
divinitate până când simţi aerul din prima sală. Se opri și 
închise poarta în urma lui. 

Mulțimea îl întâmpină pe Faraon cu rugăciuni și îl urmă până 
la Marea Sală a Altarului, apoi în afara templului, până la 
marginea colinei ce se înălța deasupra Nilului. Când cei aflaţi 
pe puntea vaselor îl zăriră pe Faraon cu suita lui izbucniră în 
urale, începură să-și fluture flamurile, să-și agite vâslele. 
Marele preot făcu un pas înainte și se pregăti să citească 
mesajul tradiţional. Desfăcu sulul de papirus pe care îl ţinea în 
mână și rosti cu glas răsunător: 


Pacea fie asupra ta, o, Nilule, ale cărui revărsări umplu 
valea, aducând viaţă și bucurie. Luni de-a rândul îţi duci viaţa 
în lumea din adâncuri, dar când auzi rugile slujitorilor tăi, în 
marea ta mărinimie te milostivești de ei, părăsești tenebrele, 
ieși la lumină și te verși în pântecele văii ca viața să răsară din 
pământ. În scurt timp iarba se înalţă voioasă și deșertul dispare 
sub un covor de mătase. Grădinile înfloresc, câmpiile se umplu 
de verdeață, păsările ciripesc și inimile tresaltă ameţite de 
bucurie, căci cei goi capătă veșminte, cei flămânzi, mâncare, 
cei însetaţi, băutură, iar holteii se însoară. Tot ţinutul Egiptului 
e copleșit de bucurie și mulțumire. Tie ţi se cuvin mărirea și 
bucuria. ie ţi se cuvin. 

Preoţii templului intonară imnul Nilului în acorduri de lăute 
și fluiere, în ritm voios de tamburine. 

După ce muzica se stinse și se înălţă la cer, prinţul Nay se 
apropie de Faraon și îi dădu un sul de papirus pecetluit, pe 
care se afla scrisă rugăciunea pentru Nilul cel sacru. Regele luă 
sulul, îl duse la frunte, apoi îl aruncă în Nil. Vuind și fremătând, 
valurile îl purtară spre nord. 

Faraon cobori treptele colinei, urcă în car și cortegiul făcu 
cale-ntoarsă așa cum venise, strălucitor și măreț, însoţit de 
uralele milioanelor de suflete ce i se supuneau cu credinţă. 
Mulțimea fremăta de emoție, era beată de fericire și de 
încântare. 


Sandala 

Faraon reuși să rămână demn și calm cât timp procesiunea 
străbătu drumui de întoarcere spre palat. Dar o dată rămas 
singur, sclavele care îl ajutau să-și scoată veșmintele se 
speriară de mânia feroce ce i se citea pe chipul frumos. 
Jugulara i se umflase și mușchii îi erau încordaţi. Își ieșise din 
fire; peste măsură. Nu avea să-și găsească liniștea până nu îi va 
fi pedepsit amarnic pe vinovaţi. Parcă auzea și acum strigatul 
acela nerușinat. Il socotea o nesupunere sfruntată fată de 
dorinţele lui. Ca scos din minţi, începu să urle și să amenințe. 

„Potrivit datinii, trebuia să aștepte o oră până să îi primească 
pe dregătorii care veniseră din toate colţurile regatului la 
sărbătoarea Nilului. Dar nu mai avu răbdare. Se repezi vijelios 
spre pavilionul reginei și smuci de poartă să o deschidă. Cu 
chipul destins și privirea senină, regina Nitocris ședea alături 
de sclavele ei. Fetele, când zăriră căutătura fulgerătoare a 
regelui, se ridicară în pripă, tulburate și, făcând temenele, se 
retraseră. Fără să se miște, regina îl privea liniștita. Apoi se 
ridică maiestuos, se apropie de el și înălțându-se pe vârfuri îl 
sărută pe umăr și-l întrebă: 

— Şi tu ești mânios, domnul meu? 

Simţea o nevoie arzătoare să-i spună cuiva de focul care-i 
încinsese sângele, așa că se bucură de întrebarea ei: 

— După cum vezi, Nitocris. 

Știindu-l atât de bine, regina își dădu seama că primul lucru 
pe care trebuia să-l facă era să-i potolească mânia. Așa că îi 
zâmbi și-i spuse încet: 

— Un rege trebuie să se poarte cu îngăduinţă. 

Ridică nepăsător din umerii săi puternici și-i răspunse: 

— Adică, regină, îmi ceri să fiu îngăduitor? Ingăduința nu-i 
decât un veșmânt pe care-l folosesc cei slabi ca să se 
deghizeze. 

— Domnul meu, îl întrebă regina vădit mâhnită, de ce te 
stingherește buna purtare? 

— Oare nu sunt cu adevărat Faraon?... Nu sunt cu adevărat 
tânăr și puternic?... Şi atunci cum să nu pot căpăta ceea ce-mi 
doresc? Cum să vină un sclav la mine când privesc ţinuturile 
regatului și să-mi spună: Nu vor fi ale tale? 

Regina îl prinse de braţ și încercă să-l tragă spre divan. 

Dar el se îndepărtă și începu să se plimbe în sus și în jos prin 


cameră, murmurând nervos. 

Copleșită de tristeţe, regina îi zise: 

— Nu te gândi în felul acesta. Amintește-ţi mereu că preoţii 
sunt supușii tăi credincioși, iar pământurile templelor le-au fost 
dăruite de străbunii noștri, așa că au acum drepturi depline 
asupra lor. Dar tu, domnul meu, vrei pământurile înapoi. 
Firește că sunt îngrijoraţi. 

— Vreau să construiesc palate și mausolee, se înflăcără 
tânărul rege. Vreau să duc o viaţă plină de măreție și de 
fericire. Un singur lucru mă împiedică să-mi împlinesc 
dorinţele: faptul că jumătate din pământurile regatului se află 
în mâinile acelor preoţi. Se cuvine oare să fiu chinuit de dorință 
ca un sărăntoc? Blestemată fie înţelepciunea asta deșartă! Ştii 
ce s-a petrecut astăzi? Când treceam cu alaiul, cineva din 
mulțime a strigat numele lui Khnumhotep. Nu vezi, regină, că 
Faraon e înfruntat drept în faţă? 

De uimire, chipul delicat al reginei păli. Auzind-o cum 
încearcă să bâiguie ceva, regele o întrebă cu o ironie amară: 

— Ce-i cu tine, regină? 

Fără îndoială că a fost iritată, că s-a simţit jignită, și dacă 
regele nu ar fi fost mânios peste măsură, nu s-ar fi străduit atât 
de mult să-și ascundă propria furie. Așa că se stăpâni, cu o 
voinţă de fier, și îi răspunse calm: 

— Lasă toate vorbele astea pentru altădată. Urmează să te 
întâlnești cu dregătorii regatului tău, în frunte cu Khnumhotep. 
Și trebuie să le faci o primire așa cum se cuvine. 

Faraon îi aruncă o privire ce parcă ascundea o taină, apoi îi 
răspunse pe un ton atât de stăpânit, încât devenea 
ameninţător: 

— Ştiu prea bine ce vreau și ce trebuie să fac. 

La momentul hotărât, Faraon îi primi pe mai-marii regatului 
în măreaţa sală de ceremonii. Ascultă cuvântările preoţilor și 
părerea dregătorilor. Mulţi își dădură seama că regele nu prea 
era în apele lui. Când toţi se pregăteau de plecare, regele îl 
rugă pe prim-ministru să rămână ca să mai stea de vorbă 
singuri. Ceilalţi fură tare uimiţi, dar nimeni nu îndrăzni să 
întrebe ce se petrece. După ce prim-ministrul reapăru printre 
ei, mulţi încercară să-i citească pe chip sperând că o să vadă 
vreun semn despre ce vorbiseră. În zadar: bărbatul avea o 
înfățișare de nepătruns, ca o stâncă. 


Regele le porunci celor doi sfetnici apropiaţi, Sofkhatep, 
înaltul șambelan, și Tahu, comandantul gărzii, să se ducă și să-l 
aștepte în grădină, în locul acela de lângă lac unde-și petreceau 
adesea serile stând de vorbă. Apoi porni și el pe aleile înverzite. 
Faţa-i smeadă îi era senină. Nici urmă de mânia aprigă care îl 
mânase la răzbunare mai devreme. Pășea agale și își umplea 
plămânii cu parfumul pe care copacii îl răspândeau ca să-i dea 
bineţe, își rotea privirea asupra florilor și a fructelor. Ajuns la 
lacul strălucitor, îi zări pe cei doi bărbaţi care îl așteptau: 
Sofkhatep, subţiratic, înalt, cu părul cărunt, și Tahu, voinic, cu 
trupul oţelit de mânatul cailor și al carelor. 

Îl priviră amândoi pe rege încercând să ghicească ce gândea 
și ce avea să le poruncească în legătură cu purtarea lor viitoare 
faţă de preoţi. Auziseră și ei strigătul acela curajos pe care toţi 
îl consideraseră ca o ameninţare la adresa autorităţii lui 
Faraon. Se așteptaseră ca tânărul rege să fie profund tulburat. 
Aflaseră apoi că i-a cerut prim-ministrului să rămână cu el după 
întâlnire. Inimile le zvâcneau în piept. Sofkhatep se temea de 
urmările pe care le putea avea mânia regelui. Îl sfătuise mereu 
să fie cumpătat, răbdător și îngăduitor, să se poarte cu bună 
măsură când e vorba de problema pământurilor. Tahu, în 
schimb, spera ca mânia să-l determine pe rege să fie de aceeași 
părere cu el și să ordone ca templelor să fi se ia pământurile, 
dându-le astfel preoţilor un ultim avertisment. 

Cei doi oameni credincioși ai regelui își priviră stăpânul 
drept în faţă, plini de speranţă, dar și de neliniște. Numai că 
Faraon își înfrâna atât de bine simţămintele, încât stătea în faţa 
lor neclintit ca Sfinxul. Ştia prea bine ce îi frământă și, voind 
parcă să le prelungească chinul, se așeză pe un jilt fără să 
scoată o vorbă, făcându-le semn să stea și ei. Când li se adresă 
în cele din urmă, părea iar nespus de îngrijorat: 

— Astăzi am toate motivele să fiu mânios și îndurerat. 

Cei doi înţeleseră prea bine ce voia să spună, iar strigătul 
sfruntat le răsună iar în ureche. Sofkhatep își ridică braţele în 
semn de suferinţă și de milă și îl rugă cu glasul tremurând: 

— Stăpâne, trebuie să fii mai presus de durere și de mânie! 

Tahu adăugă cu glas tunător: 

— Nu se cuvine, stăpâne, să suferi atâta timp cât regatul e 
plin de săbii ascuţite și de bărbaţi gata să-și dea viața pentru 
tine. Preoţii aceștia, în ciuda înţelepciunii și științei lor, se abat 


de la calea cea dreaptă, se semeţesc și se îndreaptă spre 
pierzanie sigură. 

Regele își plecă capul și privi pământul. 

— Mă întreb, zise el, dacă vreunul dintre moșii sau strămoșii 
mei a fost întâmpinat vreodată în timpul domniei lui cu un 
strigăt precum cel cu care am fost întâmpinat eu azi. Și am 
urcat pe tron doar acum câteva luni. 

— Fii puternic, stăpâne, îl îndemnă Tahu cu o scânteiere 
cruntă în priviri. Fii puternic. Slăviţii tăi străbuni au fost 
puternici. Și-au împlinit dorinţele cu o voință de neclintit 
precum munţii și cu o sabie de neabătut precum soarta. Poartă- 
te ca ei, stăpâne, nu șovăi, fii neîndurător. Când lovești, 
lovitura să-ţi fie aprigă și nemiloasă, astfel încât cel puternic să 
nu-și mai vină în fire, să-i fie înăbușită și cea mai mică 
speranţă. 

Bătrânul și înțeleptul Sofkhatep nu era prea mulţumit de 
vorbele auzite. Se temea de zelul celui ce le rostise și de 
urmările pe care le puteau avea. 

— Stăpâne, zise el, preoţii sunt răspândiţi prin tot regatul 
precum e sângele prin tot corpul. Printre ei se află cârmuitori, 
judecători, scribi și învăţători. Puterea lor asupra inimilor celor 
mulți e binecuvântată de zei din cele mai vechi timpuri. Noi nu 
avem alte forţe decât garda faraonului și paznicii insulei Bilaq. 
O lovitură aprigă poate avea urmări primejdioase. 

Dar Tahu nu credea decât în forță, așa că întrebă: 

— Şi atunci ce să facem, înțeleptule sfetnic? Să stăm liniștiți 
deoparte până când dușmanul năvălește peste noi și-n ochii lui 
nu mai însemnăm nimic? 

— Preoții nu sunt dușmanii lui Faraon. Zeii să-l ferească pe 
Faraon să aibă dușmani ridicaţi chiar din poporul lui. Tagma 
preoţilor îi e credincioasă și e de nădejde. Nu putem să-i 
învinuim decât că au foloase mai mari decât le sunt nevoile. Jur 
că niciodată nu mi-am pierdut speranța că voi găsi calea 
potrivită să împlinesc dorinţa stăpânului meu și, în același timp, 
preoţii să-și păstreze drepturile. 

Cu un zâmbet tainic în colțul buzelor sale cărnoase, regele îi 
ascultă pe amândoi fără să-i întrerupă. Când Sofkhatep termină 
ce avea de spus, le aruncă o privire zeflemitoare și murmură: 

— Nu vă faceţi griji, bărbaţi credincioși ce-mi sunteţi. Mi-am 
aruncat deja săgeata. 


Nedumerirea puse stăpânire pe cei doi slujitori. Se uitară la 
rege neliniștiți, temători, dar și plini de speranţă. Tahu părea 
cel mai înclinat să spere. Sofkhatep, în schimb, păli, își mușcă 
buzele și așteptă tăcut să audă cuvântul hotărâtor, în cele din 
urmă regele rosti semet și mulțumit: 

— Ştiţi prea bine că i-am zis bărbatului aceluia să mai 
rămână după ce toţi au plecat. Și când am rămas singuri am 
început prin a-i spune că strigătul acela care i-a pomenit 
numele în prezenţa mea a fost un lucru mișelesc, o faptă de 
trădare. L-am asigurat că nu-i condamn pe cei ce fac parte din 
poporul meu cinstit și credincios. Și atunci l-am văzut cum s-a 
tulburat și a pălit. Şi-a plecat capul cel mare spre pieptul 
îngust. Și-a deschis gura pregătindu-se să spună ceva. Poate că 
voia să-și ceară iertare, cu glasul lui liniștit și rece. 

Zicând acestea, regele se încruntă, tăcu pentru o clipă, apoi 
continuă apăsând pe fiecare cuvânt: 

— Dar nu l-am lăsat să spună că-i pare rău. l-am făcut un 
semn cu mâna să tacă. Pe urmă m-am răstit la el și i-am 
explicat că e o prostie să creadă că un asemenea strigăt mă 
poate abate din drum. L-am anunţat de hotărârea mea de 
nezdruncinat ca pământurile templelor să fie adăugate celor 
ale coroanei, iar templelor să nu le mai rămână de acum decât 
pământurile și bunurile de care au nevoie. 

Cei doi ascultau spusele regelui cu toate simţurile încordate. 
Chipul ca de ceară al lui Sofkhatep îi dezvăluia amărăciunea 
dezamăgirii. Tahu, în schimb, era tare fericit, ca și cum ar fi 
ascultat un imn ce-l preamărea. 

— Desigur, adăugă regele, hotărârea mea l-a uimit pe 
Khnumhotep și l-a scos din fire. Îngrijorat, a început să se 
roage de mine: pământurile templelor sunt pământurile zeilor. 
Ceea ce crește pe aceste pământuri, zicea el, merge în cea mai 
mare parte la popor și la cei săraci, căci se cheltuiește pentru 
învăţătură și pentru educaţia întru cele cuviincioase. Și a mai 
vrut să adauge și altele, dar i-am făcut semn să tacă și i-am 
spus: Asta e voia mea. lar tu o s-o împlinești fără zăbavă. 

Pe urmă l-am anunţat că întâlnirea noastră a luat sfârșit. 

Fahu nu-și mai putu stăpâni bucuria și strigă: 

— Binecuvântat să fii de toţi zeii, stăpâne! 

Regele surâse și-i aruncă o privire lui Sofkhatep, care 
încremenise dezamăgit. I se făcu milă de el: 


— Îmi ești un sfetnic credincios și înţelept, Sofkhatep. 
Nu fi amărât că părerea ta n-a fost luată în seamă. 

— Nu sunt, stăpâne, dintre acei îngâmfaţi care, când nu se 
ţine cont de părerea lor, își ies aprig din fire nu de teama 
vreunei pedepse, ci pentru că își simt mândria rănită. 
Asemenea oameni pot duce îngâmfarea atât de departe, încât 
să spere că răul despre care i-au prevenit pe ceilalţi se va 
petrece în cele din urmă și astfel, cei ce s-au îndoit să le afle 
puterile. Să mă ferească zeii de îngâmfare. Sfaturile mele vin 
doar din devotament și singurul lucru ce mă întristează când se 
gândește contrarul e că presimţirile mele s-ar putea adeveri. 
Nu mă rog zeilor decât să rânduiască lucrurile altfel decât le- 
am crezut, ca să fiu cu sufletul împăcat. 

Parcă vrând să-l liniștească, Faraon îi răspunse: 

— Mi-am împlinit dorința. lar ei nu vor primi nimic de la 
mine. Egiptul îl slăvește pe Faraon și nu se va mulțumi cu 
nimeni în locul lui. 

În sinea lor, cei doi bărbaţi încuviinţau spusele stăpânului, 
dar Sofkhatep era neliniștit și tot încerca, parcă în zadar, să se 
convingă că hotărârea lui Faraon nu era atât de periculoasă. 
Avea o strângere de inimă când se gândea că preoţii vor primi 
vestea silniciei în timp ce se vor afla adunaţi la Abu. Acolo vor 
avea prilejul să-și spună unii altora părerile și să se plângă, ca 
apoi să se întoarcă în ţinuturile lor purtându-și pe buze 
nemulțumirile. Ştia mai bine ca toţi cine sunt preoții, ce 
înrâurire au asupra inimilor și cugetelor... Dar nu dezvălui 
toate acestea văzându-l pe rege încântat, fericit, zâmbitor. Își 
destinse chipul și schiță un surâs mulţumit. 

— N-am mai fost atât de copleșit de o victorie, explică regele 
plin de fericire, din ziua în care am înfrânt triburile masailor 
din sudul Nubiei, pe vremea tatei. Hai să bem în cinstea acestei 
izbânzi minunate. 

Sclavele aduseră o carafa cu vin de Mariut și pocale de aur. 
Le dădură apoi pocalele pline ochi regelui și celor doi bărbaţi 
care-i erau slujitori credincioși. Cei trei dădură băutura pe gât 
și se înveseliră deodată. Frământările lui Sofkhatep se topiră în 
licoare. Nu mai simţea decât aroma de Mariut, împărtășind 
bucuria regelui și a comandantului. Stăteau toţi trei fără să 
scoată o vorbă, cu priviri pline de blândeţe și prietenie. Razele 
piezișe ale soarelui se scăldau în apele lacului ce le clipocea 


lângă picioare, ramurile copacilor din jur dansau în trilurile 
păsărilor. Florile se înălţau printre frunze asemenea unor 
amintiri fericite din adâncul sufletului... Și rămaseră multă 
vreme așa, într-o somnolență dulce, până când un lucru 
neașteptat îi deșteptă brusc din visare: de sus, ceva îi căzu 
regelui în poală. Regele sări de la locul lui, la fel și cei doi 
bărbaţi. Obiectul acela îi alunecă din poală și i se opri la 
picioare. Era o sandală de aur. Uimiţi, se uitară în sus și zăriră 
un șoim uriaș rotindu-se pe cer, deasupra grădinii, peste 
capetele lor, umplând văzduhul cu strigăte înfricoșătoare. li 
săgetă cu ochii aprinși de mânie, apoi bătu din aripile sale 
puternice și dispăru în zare. 

Cei trei își întoarseră iar privirea spre sandală. Regele o 
ridică, se așeză la loc și începu să o cerceteze cu o umbră de 
mirare în ochii-i zâmbitori. Sofkhatep și Tahu se uitară curioși 
la sandală, apoi își aruncară ocheade întrebătoare și pline de 
uimire. 

După ce mai întoarse o dată sandala pe toate feţele, regele 
murmură: 

— Fără îndoială, e o sandală de femeie. Arată tare frumos și 
de preţ! 

S-o fi furat șoimul de undeva? întrebă Tahu aruncând o 
căutătură chinuită spre sandală. 

Regele îi răspunse cu un surâs: 

— Doar nu se găsește în grădina mea vreun pom care să dea 
asemenea roade alese! 

— Stăpâne, explică Sofkhatep, lumea zice că șoimului îi plac 
fetele frumoase, fură fecioarele pe care le poftește și le duce în 
zbor pe culmile munţilor. Poate că șoimul acesta e îndrăgostit, 
s-a dus la Memphis să-i cumpere sandale iubitei, dar a avut 
ghinion, una i-a căzut din gheare și a poposit la picioarele 
stăpânului meu. 

Regele rămase pe gânduri, tulburat: 

— Mă întreb cum o fi furat-o... Mă tem că e a uneia dintre 
fecioarele care locuiesc în ceruri... 

Sau a uneia dintre fecioarele care locuiesc pe pământ, 
adăugă Sofkhatep îngrijorat. A unei fete ce s-a dezbrăcat pe 
malul unui lac ca să se scalde și, în timp ce ea era goală în apă, 
șoimul a venit și i-a înhăţat sandala. 

Și mi-a aruncat-o mie în poală... Mare mirare! Ca și cum ar 


ști ce mult îmi plac femeile frumoase! 

Sofkhatep surâse cu subînţeles: 

— Zeii să-ţi fericească zilele, stăpâne! 

Ochii regelui erau cuprinși de visare. Chipul i se lumină, 
fruntea i se descreţi, obrajii i se îmbujorară. Fără să-și 
desprindă privirea de pe sandală se tot întreba: cine i-o fi oare 
stăpâna, cum o arăta ea, o fi la fel de frumoasă ca încălţările pe 
care le purta? Ea nu avea de unde să știe că sandala îi căzuse 
în poală chiar regelui. Cum de soarta făcuse ca aceasta să 
ajungă tocmai la el? Deodată zări o imagine gravată pe talpa 
sandalei. Le-o arătă celor doi bărbaţi și zise: 

— Ce frumos! Întruchipează un luptător arătos care-și 
dăruiește inima pe care o ţine în palmă. 

Parcă atingându-le o coardă sensibilă, cei doi bărbaţi luară 
aminte la aceste cuvinte și, cu o străfulgerare în priviri, se 
uitară iar atenţi la sandală. 

— Îmi dai voie să mă uit un pic la ea, stăpâne? întrebă 
Sofkhatep. 

Faraon i-o întinse. Înaltul șambelan o scrută repede. La fel 
făcu și Tahu. Pe urmă Sofkhatep îi dădu regelui sandala înapoi 
Și zise: 

— Așa cum am bănuit, stăpâne, e a lui Rhadopis, vestita 
frumuseţe din Biga. 

— Rhadopis, ce nume frumos! Cine o fi stăpâna acestui 
nume? întrebă regele. 

Cu inima tulburată, Tahu își plecă privirea și-i răspunse: 

— E o dansatoare, stăpâne. O știe toată lumea din Sud. 

— Dar noi nu suntem în Sud? Se miră regele în glumă. 

E adevărat că regii pot zări ceea ce e dincolo de orizont, însă, 
uneori, nu și ceea ce se află chiar în umbra tronului lor. 

Tahu se tulbură și mai mult și rosti pălind: 

— Stăpâne, e femeia la poarta căreia au bătut toţi bărbaţii 
din Abu, Biga și Bilaq. 

Sofkhatep își dădu prea bine seama de ce se temea prietenul 
său, așa că adăugă cu un zâmbet ușor zeflemitor: 

— Oricum, e întruchiparea feminităţii, stăpâne. Zeii au 
hărăzit-o cu toate cele, ca să arate că sunt atotputernici și pot 
înfăptui minuni. 

Regele se uită când la unul, când la celălalt și izbucni în râs: 

— Jur pe Sotis că în tot ţinutul de la miazăzi voi sunteţi cei 


care știu cel mai bine cum stau lucrurile. 

— În salonul ei, stăpâne, continuă Sofkhatep tărăgănându-și 
vorbele, se întâlnesc gânditori, artiști, dregători. 

— Adevărat! Frumuseţea vrăjește pe oricine și ne face să 
vedem câte o minune în fiecare zi. E cea mai frumoasă femeie 
pe care aţi văzut-o vreodată? 

Fără să stea o clipă pe gânduri, Sofkhatep îi răspunse: 

— E frumuseţea întruchipată, stăpâne. O ispită căreia nu i te 
poţi împotrivi, o dorință de nestăpânit. Filosoful Hof, unul 
dintre prietenii ei cei mai apropiaţi, avea dreptate când a zis o 
dată că cel mai periculos lucru ce i se poate întâmpla unui 
bărbat e să dea cu ochii de Rhadopis. 

Tahu oftă, îi aruncă o privire plină de înţeles înaltului 
șambelan și spuse: 

— Frumuseţea ei, stăpâne, e diavolească și de doi bani. E la 
îndemâna oricui dorește s-o vadă. 

Regele izbucni iar în râs: 

— Cuvintele voastre chiar mi-au stârnit curiozitatea! 

— Gerul Egiptului să pogoare asupra ta cele mai mari 
fericiri, stăpâne, zise Sofkhatep. 

Cu ochii minţii, regele văzu iar șoimul. Începu să viseze, 
vrăjit de vorbele care îl prinseseră ca într-o mreajă și se întrebă 
cu glas tare: 

— Oare a fost bine sau rău că șoimul ne-a ales pe noi drept 
țintă? 

1 ahu privi iute cu coada ochiului la regele care stătea 
pierdut cu sandala în mână și rosti șovăitor: 

— Stăpâne, așa a fost să fie. Singurul lucru care mă supără e 
să văd sandala aceea murdară în mâinile preafericite ale 
stăpânului meu. 

Sofkhatep își privi prietenul cu batjocură și țâfnă, iar apoi 
spuse cu un glas liniștit: 

— Așa a fost să fie? Astea-s vorbe goale, stăpâne, pe care le 
auzim tot timpul când ne trezim orbește în necunoscut. Cu ele 
sunt lămurite cauzele celor mai mari fericiri, dar și ale celor 
mai aprige nenorociri. Așa că în puterea zeilor nu mai rămâne 
nimic în afară de puţinele lucruri ce se petrec cu chibzuinţă. 
Dar nu e nicidecum așa, stăpâne, căci, fără îndoială, tot ce se 
petrece pe lumea asta vine din voia unui zeu. Şi nu e nicidecum 
posibil ca zeii să sorocească fără rost sau în glumă vreo 


întâmplare, fie ea neînsemnată ori măreaţă. 

Tahu se aprinse de mânie, dar se înfrână ca să nu arate în 
faţa regelui că-și ieșise peste măsură din fire. li răspunse lui 
Sofkhatep pe un ton cumpătat și dojenitor: 

— Mărite Sofkhatep, în clipa asta atât de promițătoare vrei 
să-i copleșești gândurile stăpânului cu asemenea neadevăruri? 

Fără să-și piardă cumpătul, Sofkhatep îi răspunse: 

— Viaţa e și serioasă, și plină de veselie, tot așa cum o zi are 
și lumină, și întuneric. Înţelept e cel ce nu se veselește în 
clipele lui serioase și nu-și tulbură clipele de veselie cu treburi 
serioase. Cine știe, cinstite comandant, poate că zeii aveau 
cunoștință de marea preţuire a stăpânului nostru pentru tot ce 
e frumos și i-au trimis sandala aceasta cu un șoim 
nemaipomenit. 

Regele își plimbă privirea de la unul la altul și încercă să nu 
ia vorbele lor în serios: 

— Chiar așa, vă încontraţi tot timpul? Fie cum vreţi. Dar mă 
așteptam ca Tahu să fie un tânăr ce mă îndeamnă la iubire, iar 
Sofkhatep un bătrân înţelept ce mă sfătuiește să mă feresc de 
ea. Oricum, nu pot decât să fiu de acord cu părerea lui 
Sofkhatep despre iubire și cu cea a lui Tahu despre cum se 
conduc treburile ţării. 

Zicând acestea, regele se ridică. La rândul lor, cei doi bărbaţi 
săriră în picioare. Regele își plimbă privirea peste întinderile 
grădinii ce-și lua rămas-bun de la soarele care se îndrepta spre 
zările apusului și, pregătindu-se să se despartă de ei, zise: 

— Ne așteaptă o noapte grea. Pe mâine. Și o să mai vedem. 

Regele se îndepărtă ţinând sandala în mână. Cei doi bărbaţi 
făcură o plecăciune în urma lui. Se aflau iar singuri, față în 
față: Tahu, înalt, cu pieptul puternic și mușchi de oţel; 
Sofkhatep, cu trupul subţiratic, o privire luminoasă și 
pătrunzătoare, un zâmbet generos și bun. 

Fiecare știa prea bine ce îl frământă pe celălalt. Sofkhatep 
surâse și Tahu se încruntă. Comandantul nu se putea despărţi 
de șambelan fără să-și verse mânia ce-i apăsa sufletul: 

— M-ai trădat, prietene Sofkhatep, după ce n-ai fost în stare 
să mă înfrunţi în faţă. 

Sofkhatep ridică din sprâncene a tăgadă și-i răspunse: 

— Cât de departe de adevăr sunt vorbele tale, comandante! 
Ce mai știu eu despre iubire? Ai uitat că sunt un bătrân ofilit, al 


cărui nepot, Seneb, învaţă la școlile înalte din On? 

— Ce ușor răstălmăcești cuvintele, prietene. Dar adevărul își 
râde de limba ta pricepută și înțeleaptă... Oare inima ta cea 
tânără nu a bătut și ea o dată pentru Rhadopis? 

Oare nu tu ai suferit că mie mi-a oferit simțămintele pe care tu 
n-ai reușit să i le câștigi? 

Ridicându-și braţele, bătrânul se grăbi să-i tăgăduiască 
spusele: 

— Închipuirile tale sunt la fel de mari ca mușchii de la braţul 
tău drept. Adevărul e că, dacă inima mea s-a înmuiat vreodată 
în fața acelei curtezane, asta nu s-a întâmplat decât așa cum 
fac înţelepţii, fără lăcomie. 

— Şi n-ar fi fost frumos din partea ta ca, din respect pentru 
mine, să nu-l ispitești pe stăpânul nostru cu frumuseţea ei? 

Sofkhatep păru surprins. Îngrijorat și regretând sincer, îl 
întrebă: 

— Chiar e un lucru atât de serios pentru tine? Sau te-ai 
săturat de glumele mele? 

Tahu îi răspunse fără să șovăie: 

— Nici una,nici alta. Mă doare doar că ne încontrăm mereu. 

Înaltul șambelan zâmbi și adăugă cu glas liniștit, așa cum îi 
era firea: 

— Pe noi doi ne va uni veșnic o legătură strânsă: 
devotamentul față de cel ce se află pe tron. 


Palatul din Biga 

Alaiul lui Faraon nu se mai zărea. Statuile regilor din 
Dinastia a Șasea fură date la o parte, iar oamenii se năpusteau 
în valuri dintr-o parte și din cealaltă a drumului, fremătau, 
suflările li se contopeau. Parcă ar fi fost marea despărțită în 
două de Moise și închisă apoi la loc ca să-i înece pe dușmani. 
Rhadopis le porunci sclavilor să se întoarcă pe corabie. Fiorul 
pe care îl simţise când îl zărise pe Faraon îi încălzea încă inima 
și făcea să-i clocotească sângele în tot trupul. Era așa cum șid 
închipuise: un bărbat tânăr cu o căutătură semeaţă, trup zvelt 
și bine legat. 

Îl mai văzuse o dată și înainte, cu câteva luni în urmă, de ziua 
marii încoronări. La fel ca astăzi, trecuse stând în car, înalt, 
nespus de frumos, cu privirea aţintită spre zările îndepărtate. 
Atunci, ca și acum, își dorise ca el să o zărească. 

De ce oare? Râvnea ca frumuseţea ei să primească cinstirea 
ce i se cuvenea? Sau pentru că în adâncul sufletului își dorea 
să-l vadă cu însușirile lui omenești, după ce îl văzuse în 
sfințenia lui ce era venerată precum cea a unui zeu? Cum ar 
putea fi înţeleasă o asemenea dorință? Oricum însă, își dorea 
asta sincer și arzător. 

Curtezana se pierdu în visare fără să arunce vreo privire la 
drumul înţesat de oameni printre care suita ei abia înainta, fără 
să ia în seamă miile de fiinţe care o sorbeau din ochi cu nesat. 
O purtară până pe corabie, o ajutară să coboare din palanchin, 
să intre sub umbrar. Se așeză pe micul ei tron, pierdută, 
ascultând fără să audă, privind fără să vadă... Corabia pluti cu 
ea pe apele molcome ale Nilului până ajunse la treptele ce 
duceau spre grădina palatului ei cel alb, perla insulei Biga. 

Palatul se zărea de departe în capătul grădinii pline de 
verdeață ce se întindea până pe malul Nilului. Împrejmuit de 
sicomori și străjuit de palmieri ce-și fluturau crengile spre el, 
părea o floare albă crescută în mijlocul unui frunzar bogat. 
Cobori pe pasarela corabiei și păși pe treptele de marmură 
lucitoare, care urcau spre grădină, mărginite de două ziduri din 
granit. De o parte și de alta se înălţau obeliscuri pe care erau 
gravate versurile gingașe ale lui Ramonhotep. Ajunsă în capătul 
scărilor, călcă pe iarba mătăsoasă a grădinii. 

Trecu de o arcadă din calcar pe care numele ei stătea înscris 
în limba sacră. În mijloc se afla o statuie ce o înfățișa pe ea, în 


mărime naturală, sculptată de Henfer. Zilele cât cioplise la 
statuie fuseseră cele mai fericite din viaţa lui. O înfăţișase 
stând pe tron, așa cum făcea când își primea musafirii. Îi 
surprinsese cu nespusă măiestrie chipul frumos, sânii plini, 
picioarele zvelte. Rhadopis își continuă drumul pe o alee ai 
cărei copaci, înălțaţi de o parte și de alta, își bolteau ramurile 
ca să răsfrângă umbrele frunzelor și ale florilor asupra celor ce 
treceau pe dedesubt. Pământul era acoperit în întregime de 
iarbă, iar în dreapta și în stânga se întindeau alte alei 
asemănătoare. Cele din dreapta duceau spre zidul sudic al 
grădinii, cele din stânga, spre cel nordic. Cea pe care o 
străbătuse o purtase pe Rhadopis până într-o vie cu vrejuri 
încolăcite în jurul unor coloane de marmură. În dreapta ei se 
întindea o pădure de sicomori, iar în stânga una de palmieri. 
Ici-colo se găseau țarcuri pentru maimuțe și pentru gazele, iar 
pe marginile parcă nesfârșite se răsfirau statui și obeliscuri. 

Pașii o purtară până la un iaz pe ale cărui ape cristaline 
pluteau lotuși, gâște și rațe. Ciripitul păsărilor și trilurile 
privighetorilor se înălțau în aerul înmiresmat de flori. 

Merse pe malul iazului până ajunse în dreptul camerei de 
vară. Aici o așteptau câteva sclave. Când o zăriră, făcură o 
plecăciune în faţa ei, apoi o urmară înăuntru și rămaseră în 
așteptarea poruncilor pe care avea să le dea. Curtezana se 
întinse să se odihnească pe un divan umbrit... Dar nu își găsi 
liniștea, sări în picioare și strigă la sclave: 

— M-a deranjat tare mult respiraţia fierbinte a oamenilor... 
Și căldura m-a obosit peste măsură... Daţi-mi jos hainele, vreau 
să simt răcoarea apei din iaz! 

O sclavă se apropie de stăpână și îi dădu ușor la o parte vălul 
brodat cu fir din aur adus din nemuritorul Memphis. Apoi alte 
două sclave îi scoaseră mantia de mătase și femeia cea 
frumoasă rămase într-un veșmânt vaporos ce-i acoperea trupul, 
revărsându-se de deasupra sânilor până sub genunchi. Urmară 
alte două sclave, care, cu mișcări delicate, o dezbrăcară de 
veșmântul cel fericit pentru a elibera și a da la iveală corpul la 
a cărui creaţie luaseră parte toţi zeii, dovedindu-și măiestria și 
iscusinţa. 

După aceea o altă sclavă se apropie și îi luă agrafele din 
părul ca tăciunele. Pletele i se revărsară peste umeri până la 
încheietura mâinii. Sclava se aplecă, o descălță de sandalele 


din aur și le așeză pe mal. Legănându-și ușor trupul, curtezana 
cobori treptele de marmură și intră în iaz. Apa îi acoperi 
picioarele, apoi pulpele, coapsele și, în cele din urmă, tot 
corpul, absorbindu-i mirosul dulceag al corpului și învăluind-o 
în schimb în răcoarea odihnitoare. Destinsă, se lăsă mângâiată 
în voie de apă, jucându-se și împroșcând fără să-i mai pese de 
nimic pe lume. Înotă mult timp, când pe spate, când pe burtă 
sau pe o parte. 

Ar fi rămas mult timp așa, lipsită de griji, dacă n-ar fi auzit 
deodată strigătul de spaimă al sclavelor. Se opri din înotat și, 
când se întoarse spre ele, văzu cum un șoim uriaș cobora în 
zbor spre buza iazului, bătând din aripi. Rhadopis ţipă 
îngrozită, se scufundă tremurând toată de frică și se forţă din 
toate puterile să rămână sub apă, până simţi că se înăbușă. 
Când nu mai putu îndura, își scoase capul la suprafață cu grijă 
și privi temătoare în jur. Nu zări nimic. Își ridică ochii spre cer 
și atunci apucă să vadă șoimul zburând spre orizont. Înotă în 
grabă până la mal și urcă treptele cu sufletul la gură. Își încălţă 
o sandală, dar pe a doua nu o găsi. După ce o căută o vreme, 
întrebă: 

— Unde e cealaltă? 

— A luat-o șoimul, îi răspunseră sclavele tulburate. 

O umbră de tristeţe i se citi pe chip, dar nu avu timp să dea 
glas iritării, căci se îndreptă în grabă spre pavilion, cu sclavele 
zorind în jurul ei să zvânte picăturile de apă care străluceau ca 
niște perle pe pielea ivorie a trupului ei umed. 

Cum veni apusul, Rhadopis se pregăti să-și primească 
musafirii. Erau tot mai mulţi în zilele de sărbătoare, când în 
Sud soseau oameni din toate colţurile ținutului, așa că își puse 
cele mai frumoase veșminte și cele mai strălucitoare podoabe. 
Se desprinse în cele din urmă din faţa oglinzii și se duse să-i 
aștepte în sala de primire, căci era timpul să apară. 

Sala era o bijuterie de artă și arhitectură. Fusese construită 
de arhitectul Heni, care îi dăduse o formă ovală, îi înălţase 
ziduri de granit ca la lăcașurile zeilor și le acoperise cu un strat 
de flint ce sclipea în mii de culori. De tavanul boltit și 
împodobit cu picturi atârnau candelabre incrustate cu aur și 
argint. 

Sculptorul Henfer cioplise și decorase pereţii, iar iubiții ei se 
întrecuseră care mai de care să-i aranjeze sala, dăruindu-i lui 


Rhadopis jilțuri minunate, divane somptuoase și tot felul de 
mobile frumoase. Dar tronul ei, făcut din fildeș scump, era cel 
mai de preţ dintre aceste comori. Avea picioarele din colţi de 
elefant și șezutul din aur curat, bătut cu smaralde și safire. I-l 
dăruise guvernatorul insulei Biga. 

Rhadopis nici nu avu de așteptat prea mult. Abia apucă un 
sclav să o anunţe că sosise măritul Anin, negustorul de fildeș, 
că acesta și intră grăbit în sală, fluturându-și veșmintele largi și 
semeţindu-și capul acoperit de perucă. În urma lui pășea un 
sclav care purta o ladă din fildeș împodobită cu aur. O așeză 
lângă tronul curtezanei și se făcu nevăzut pe unde venise. 
Negustorul se plecă peste mâna lui Rhadopis și-i sărută 
vârfurile degetelor. Ea îi zâmbi și-i spuse cu glasul ei cel dulce: 

Bine ai venit, mărite Anin. Ce mai faci? Cum se face de te 
vedem atât de rar? 

Bărbatul râse încântat și-i răspunse: 

Ce să fac stăpână?... Asta-i viaţa pe care mi-am ales-o, sau 
care mi-a fost hărăzită: să fiu mereu pe drumuri. Să pribegesc, 
să străbat drumurile și ţările. Mi-am petrecut o jumătate de an 
în Ţara Nubiei și cealaltă jumătate rătăcind între Nord și Sud, 
cumpărând și vânzând, vânzând și cumpărând, fără să știu ce 
înseamnă tihna! 

Femeia privi lada de fildeș și, continuând să zâmbească, îl 
întrebă: 

— Ce să fie lada aceasta frumoasă? Unul dintre darurile tale 
de preţ? 

Nu chiar lada, ci, mai degrabă, ceea ce se află în ea... Colţul 
unul elefant sălbatic. Negustorul nubian de la care l-am 
cumpărat s-a jurat că, atunci când l-au vânat, patru dintre cei 
mai vânjoși oameni ai lui și-au pierdut viaţa. L-am păstrat la loc 
sigur și nu l-am arătat niciodată mușteriilor. Pe urmă, când am 
avut ceva răgaz, l-am lăsat pe mâinile celor mai pricepuţi 
meșteri de acolo, care l-au poleit cu aur pe dinăuntru și pe 
dinafară și au făcut din el un pocal din care să bea doar regii. 
Și atunci mi-am zis: Ce nimerit ar fi ca pocalul acesta ce a 
costat atâtea vieţi preţioase să-i fie dăruit, dacă-l primește, 
celei de dragul căreia și sufletele cele mai alese devin umile. 

Rhadopis chicoti suav și spuse: 

— Mulţumesc, mărite Anin. Darul tău, deși de preţ, nu e nici 
pe departe atât de frumos precum cuvintele tale. 


Nespus de bucuros, Anin o privi plin de admiraţie și dorinţă, 
apoi murmură: 

— Ce frumoasă ești... Cât de fermecătoare... De fiecare dată 
când mă întorc din lungile mele călătorii te găsesc tot mai 
frumoasă și mai fermecătoare decât te-am lăsat. Parcă timpul 
nu ar avea altceva de făcut decât să-ţi sporească strălucirea și 
vraja. 

Îi ascultă laudele ca pe o melodie deja bine cunoscută și se 
gândi că nu i-ar strica să îl ia puţin peste picior: 

— Ce-ţi mai fac copiii? 

Bărbatul se simţi oarecum dezamăgit. După o clipă de tăcere 
se aplecă asupra lăzii și ridicând capacul, lăsă să se vadă 
pocalul din corn așezat pe o parte. 

— Ce usturătoare îţi sunt glumele, stăpână, zise el ridicându- 
și privirea spre Rhadopis. Cu toate astea, nu o să-mi găsești 
nici un singur fir de păr alb în cap. Şi poate oare cineva care ți- 
a zărit chipul să păstreze în inimă vreo urmă de căldură pentru 
o altă femeie? 

Ea nu îi răspunse, dar, continuând să zâmbească, îl pofti să 
șadă, iar Anin luă loc lângă ea. Apoi Rhadopis primi un grup de 
negustori și de moșieri, dintre care unii veneau la palat în 
fiecare seară, în timp ce pe alţii îi vedea doar de sărbători sau 
la ocazii deosebite. Îi întâmpină pe toţi cu un surâs cuceritor. În 
urma lor îl zări pe sculptorul Henfer trecând pragul sălii cu 
trupul său zvelt, părul cu bucle mărunte, nasul turtit și mărul 
lui Adam proeminent. Se număra printre bărbaţii a căror 
prezenţă îi făcea plăcere. Îi întinse mâna, iar el o sărută cu 
iubire profundă. 

— Artist leneș ce ești, îl tachină ea. 

Lui Henfer nu prea îi plăcu ce auzise: 

— Mi-am terminat munca foarte repede, răspunse el. 

— Şi camera de vară? 

Doar aceea a rămas nedecorată. Şi-mi pare rău să-ţi spun că 
nu o să fiu eu cel care o s-o decoreze. 

Pe chipul lui Rhadopis se citi uimirea. 

Plec în Nubia poimâine, îi explică bărbatul. Mama e bolnavă 
și a trimis pe cineva să îmi aducă vorbă că vrea să mă vadă. N- 
am încotro, trebuie să mă duc. 

— Zeii să vă facă suferinţa ușoară, și ei, și ţie. 

Henfer îi mulțumi și adăugă: 


Să nu crezi că mi-a ieșit din minte camera de vară. Cel mai 
priceput ucenic al meu, Benamun ben Besar, o să vină mâine la 
tine. O s-o decoreze în modul cel mai frumos cu putință. Am 
încredere în el așa cum am încredere în mine însumi. Sper că-l 
vei primi bine și-l vei încuraja. 

Ea îi mulţumi pentru grija pe care i-o arătase și îi făgădui că 
va face așa cum îi ceruse. 

Musafirii continuau să sosească în valuri: arhitectul Heni, 
urmat de Ani, guvernatorul insulei, iar puţin după aceea poetul 
Ramonhotep. Ultimul venit fu filosoful Hof, până nu demult 
profesor la școlile înalte din On, care se întorsese la Abu, locul 
lui natal, după ce împlinise vârsta de șaptezeci de ani. Când se 
întâlneau, Rhadopis îl tot tachina. Acum, cum ajunse în faţa ei, 
îl întrebă: 

— Ce să fie oare că de fiecare dată când te văd îmi vine să te 
sărut? 

— Poate pentru că îţi plac foarte mult vechiturile, doamna 
mea, răspunse filosoful sec. 

În sală intră un grup de sclave purtând buchete din flori de 
lotus și potire de argint pline cu balsam dulce. Unseră fiecare 
musafir cu balsam pe creștet, pe mâini, pe piept și le dădură 
câte o floare de lotus. 

Rhadopis ridică glasul și zise: 

— Ştiţi ce am păţit azi? 

Toţi se întoarseră spre ea curioși să afle și în sală se lăsă o 
liniște deplină. 

Când am intrat în iaz astăzi la prânz, să fac baie, le povesti 
ea zâmbind, un șoim a coborât din cer, mi-a înhăţat una din 
sandalele de aur și a zburat cu ea. 

Pe chipurile lor se citi uimirea, iar poetul Ramonhotep zise: 

Trupul tău gol în apă a stârnit păsările de pradă. 

— Jur pe atotputernicul Sotis că șoimul își dorește să o fi 
înhăţat pe stăpâna sandalei, adăugă Anin înflăcărat. 

Rhadopis îi întrerupse și spuse cu regret: 

— Tineam tare mult la ea. 

— Ce păcat, adăugă sculptorul Henfer, să se piardă un lucru 
care s-a bucurat de atingerea ta zile și săptămâni la rând și să 
nu aibă altă soartă decât să cadă pană la urmă din cer. 

Și, ia gândiţi-vă, sandala s-ar putea să cadă pe un câmp 
îndepărtat, unde să fie atinsă de un ţăran necioplit. 


— Orice soartă ar avea, continuă Rhadopis mohorâtă, nu o să 
o mai văd niciodată. 

Mirat că era atât de necăjită din cauza unei sandale, filozoful 
Hof încercă să o aline: 

— Oricum, șoimul care a zburat cu sandala ta e un semn bun, 
așa că nu mai fi tristă. 

— Dar ce poate să-i lipsească lui Rhadopis să fie fericită, 
când toţi cei de aici o iubesc? întrebă unul dintre musafirii de 
vază. 

Filosoful îl ţintui cu o privire zeflemitoare și îi răspunse: 

Ar fi mai fericită dacă ar scăpa de unii dintre ei. 

În sală intrară alte sclave, care aduseră carafe de vin și cupe 
de aur. Îi serviră pe cei ce păreau însetaţi. Le umpleau cupele 
până la vârf ca să le stingă setea și să le aprindă inimile. 
Rhadopis se ridică, se duse la lada de fildeș și scoase cornul cel 
minunat. I-l întinse apoi sclavei care purta carafa de vin și îi 
zise: 

— Să bem în cinstea măritului Anin, care a adus acest dar 
încântător, și să-i dorim să se întoarcă sănătos. 

Băură toţi în cinstea lui. Anin goli cupa până la fund și, 
ametit, privi spre Rhadopis plin de recunoștință. Pe urmă, 
întorcându-se spre unul dintre prietenii lui, comentă: 

— Nu-i așa că e o mare binecuvântare ca numele meu să fie 
rostit de buzele lui Rhadopis? 

Chiar în clipa în care bărbatul îi încuviinţă spusele, 
guvernatorul Ani își dădu seama că și Anin se afla acolo. Il 
cunoștea demult pe negustor și aflase că fusese în ţinuturile din 
Sud. 

— Bine ai venit, Anin, îi spuse guvernatorul. Cum a fost 
călătoria de data aceasta? 

Anin făcu o plecăciune și îi răspunse: 

— Zeii să te ferească de rele, preacinstite guvernator, de 
data aceasta nu am mers mai departe de ţinutul Wawayu. 

A foșj: un drum cu noroc, ce mi-a adus câștig și plinătate. 

— Și ce mai face măritul Kanaferu, domnul ținutului din Sud? 

— Adevărul e că măritul Kanaferu are mari necazuri cu 
răzmeriţa celor din triburile masailor, care sunt plini de ură 
față de egipteni. Îi pândesc când trec cu câte o caravană, îi 
atacă fără milă, îi ucid pe bărbaţi, îi jefuiesc și, până să-i prindă 
forțele egiptene, se fac nevăzuţi. 


Îngrijorat, guvernatorul îl întrebă pe negustor: 

— Și măritul Kanaferu de ce nu trimite niște trupe să-i 
pedepsească? 

Își trimite tot timpul trupele împotriva lor, dar ei nu stau pe 
loc să se înfrunte în luptă. Fug în deșert și în pădure, iar forțele 
noastre sunt nevoite să facă cale întoarsă când rămân fără 
provizii. Și atunci rebelii își reiau atacurile pe drumurile 
caravanelor. 

Filosoful Hof urmări cu mare atenţie spusele lui Anin, căci 
știa câte ceva despre ţinutul Nubiei și cunoștea prea bine 
problema masailor. 

— De ce se tot răscoală masaii? îl întrebă filosoful pe 
negustor. Tinuturile acelea aflate sub domnie egipteană se 
bucură de pace și prosperitate. Și noi nu ne opunem credinţei 
altora. De ce ne dușmănesc? 

Anin nu era prea preocupat să afle care erau motivele. Era 
convins că mărfurile scumpe îi atrăgeau și-i făceau să atace, în 
schimb, guvernatorul Ani reflectase la aceste probleme. 

— De fapt, cinstite profesor, îi explică el filosofului, problema 
masailor nu are nici cauze politice, nici religioase. Adevărul e 
că triburile acestea nomade ale masailor trăiesc pe pământuri 
sterpe și suferă adeseori de foame. Dar, în același timp, posedă 
mari comori de aur și argint. Numai că ele nici nu îi 
îmbogăţesc, nici nu le astâmpără foamea. Iar când egiptenii vin 
și se apucă să dea o bună folosință acestor comori, ei le atacă 
caravanele. 

— Dacă așa stau lucrurile, îi răspunse Hof, campaniile menite 
să-i pedepsească sunt în zadar. lţi amintesc, domnule 
guvernator, că ministrul Una, binecuvântat să-i fie sufletul în 
lumea lui Osiris, s-a străduit o dată să încheie cu ei o înţelegere 
bună și pentru unii, și pentru ceilalţi: să le ofere de mâncare, 
iar ei, în schimb, să aibă grijă de siguranţa caravanelor. E o 
idee bună, nu-i așa? 

Guvernatorul încuviință dând din cap și adăugă: 

— Prim-ministrul Khnumhotep a reluat ideea ministrului Una 
și a încheiat legământul cu câteva zile înainte de sărbătoarea 
Nilului. O să dureze mult până o să aflăm rezultatul politicii 
duse de el, dar mulţi sunt plini de speranţă. 

În scurt timp, musafirii se plictisiră de treburile ţării și se 
împărţiră în grupuri mai mici. Fiecare grup vorbea despre 


altceva, însă toate încercau să-i atragă atenţia lui Rhadopis. 
Dar ea era interesată de Khnumhotep și își aminti de glasul 
care îi strigase numele când trecuse alaiul lui Faraon. Simti 
aceeași nemulțumire ca atunci și o cuprinse mânia. Se îndreptă 
spre locul unde ședeau Ani, Hof, Henfer, Heni și Ramonhotep. 

— Aţi auzit astăzi strigătul acela nemaipomenit? Îi întrebă ea 
aproape în șoaptă. 

Cei ce mergeau în vizită la palatul alb erau ca fraţii. Nu se 
prefăceau unii față de alţii și nu se temeau să-și dezlege limba. 
Vorbeau despre orice, liber și cu încredere deplină. Hof fusese 
auzit de multe ori criticând măsurile luate de miniștri, după 
cum Ramonhotep își exprimase îndoielile și temerile despre 
învăţăturile religioase,  mărturisindu-și fățiș credinţa în 
bucuriile vieţii și îndemnând la plăceri lumești. 

Arhitectul Heni luă o înghiţitură din cupă și, privind spre 
chipul frumos al lui Rhadopis, răspunse: 

A fost un strigăt curajos. Nu s-a mai auzit așa ceva în Valea 
Nilului. 

— Într-adevăr, încuviinţă Henfer. Fără îndoială că l-a 
surprins și l-a întristat pe tânărul Faraon, care abia a ajuns pe 
tron. 

Niciodată nu a existat obiceiul ca, în prezenţa lui 
Faraon, să se strige numele cuiva, indiferent cine era acel om, 
spuse Hof pe un ton liniștit. 

Rhadopis își arătă indignarea: 

Dar au încălcat obiceiul cu atâta nerușinare! De ce s-au 
dedat la așa ceva, cinstite Ani? 

Ani ridică din sprâncenele stufoase și-i răspunse: 

Bănuiesc că vrei să mă întrebi ce vorbesc oamenii pe 
stradă... Multă lume din popor știe acum că Faraon vrea să-și 
însușească pentru domeniile coroanei multe dintre proprietăţile 
templelor și să ia înapoi terenurile întinse donate preoţilor de 
moșii și strămoșii lui. 

Preoţii s-au bucurat mereu de bunăvoința faraonilor, 
comentă Ramonhotep pe un ton ce nu era lipsit de indignare. 

Le-au dat terenuri și le-au oferit bani până au ajuns să deţină 
o treime din pământurile cultivabile. Înrâurirea lor a ajuns până 
în cele mai îndepărtate colțuri ale regatului și toţi se pleacă sub 
puterea lor. Fără îndoială că în afară de temple există și alte 
lucruri care să merite bani. 


Preoţii pretind că-și cheltuiesc veniturile de pe terenuri în 
fapte de milostenie și cucernicie, explică Hof. Și mai spun 
mereu că, la nevoie, sunt gata să renunţe cu dragă inimă la 
proprietăţi. 

— Şi care ar fi o asemenea nevoie? 

De pildă, regatul să fie prins într-un război care să ceară 
mari cheltuieli. 

Rhadopis cumpăni o clipă, apoi zise: 

Chiar și așa, nu se pot împotrivi voinţei regelui. 

Fac o mare greșeală, zise guvernatorul Ani. Mai mult de atât, 
și-au trimis susţinătorii în toate colţurile ţării ca sa le bage în 
cap ţăranilor că preoţii sunt cei care apără proprietăţile sacre 
ale zeilor. 

— Cum îndrăznesc așa ceva? Se miră Rhadopis. 

— În ţară e pace, îi explică Ani. Singura forță armată 
recunoscută e garda regală. De asta îndrăznesc. Știu foarte 
bine că forțele lui Faraon nu sunt destule să le facă faţă. 

Rhadopis își ieși din fire: 

— Ce nemernici! 

Filosoful Hof zâmbi. Nu era un omul care să-și ascundă 
gândurile: 

Dacă vrei să știi adevărul, află că preoţii sunt o castă 
preacurată, care veghează asupra credinţei acestui popor și 
care se îngrijește de moravurile și tradiţiile lui nemuritoare. 
Cât despre pofta de putere, asta e o boală veche. 

Poetul Ramonhotep, mereu pus pe hartă, îl săgetă cu privirea 
și-l întrebă furios: 

— Şi Khnumhotep? 

Hof ridică din umeri a indiferenţă și-i răspunse cu calmul său 
obișnuit: 

— El e un preot care-și cunoaște foarte bine îndatoririle și un 
politician priceput. Nimeni nu-i poate nega voinţa puternică și 
spiritul pătrunzător. 

Guvernatorul Ani mormăi ceva în barbă, apoi scutură din cap 
destul de nervos și zise: 

Până acum nu și-a dovedit credinţa faţă de tron. 

Ba chiar a afirmat contrarul, adăugă Rhadopis furioasă. 

Filosoful nu era de acord cu ei: 

— Îl știu bine pe Khnumhotep. Fidelitatea lui față de 
Faraon și de regat e mai presus de orice îndoială. 


Atunci nu-ţi rămâne decât să susţii că Faraon greșește, zise 
Ani mirat. 

— Nicidecum... Faraon e un tânăr cu aspirații înalte. Vrea să- 
și îmbrace ţara într-un veșmânt strălucitor și nu poate face asta 
fără să folosească o parte din resursele preoților. 

— . Şi atunci cine greșește? întrebă Ramonhotep profund 
nedumerit. 

Câteodată se poate ca doi oameni să nu fie de acord, dar 
amândoi să aibă dreptate, îi răspunse Hof. 

Dar Rhadopis nu se mulțumi cu răspunsul filosofului și nici 
nu-i plăcu comparatia pe care o făcuse între Faraon și ministrul 
său, sugerând că erau egali. Ea credea într-un adevăr de 
nezdruncinat: Faraon era singurul stăpân al ţării, pe care 
nimeni nu-l putea tăgădui ori încontra, oricare ar fi fost situaţia 
sau orice motiv ar fi avut. În adâncul sufletului respingea orice 
părere care-i punea la îndoială această convingere. Le spuse 
prietenilor ce gândea și la sfârșit se întrebă: 

— Oare când am ajuns să gândesc așa? 

— Când l-ai zărit prima oară pe Faraon, îi explică 
Ramonhotep în glumă. Nu te mira. Frumuseţea e la fel de 
convingătoare ca adevărul. 

Sculptorul Henfer parcă nu-și găsea locul. 

— Umpleţi cupele, sclavelor! Strigă el. Iar tu, frumoasă 
Rhadopis, cântă-ne ceva care să ne însufleţească sau desfată-ne 
privirile cu un dans grațios. Căci vinul de Mariut ne-a ametit 
sufletele, iar sărbătoarea le-a umplut de bucurie și plăcere. Așa 
că acum sufletele noastre tânjesc după extazul petrecerii și al 
desfătărilor desfrânate. 

Rhadopis nu îl băgă în seamă. Vru să continue discuţia, dar 
când îl zări pe negustorul Anin stând singur, departe de ceilalţi, 
parcă dormind, își dădu seama că zăbovise prea mult alături de 
grupul lui Ani. Plecă de lângă ei și se îndreptă spre negustor. 

— Trezește-te! îi strigă ea. 

Acesta tresări speriat, dar faţa i se lumină de îndată ce o zări 
pe Rhadopis. Femeia se așeză lângă el și-l întrebă: 

— Dormeai? 

— Da, chiar așa. Şi visam. 

— A... Ce visai? 

— Nopțile fericite de la Biga. Și în visarea mea mă întrebam 
dacă voi obţine vreodată una dintre nopţile acelea de neuitat. 


Aș reuși oare să primesc acum o promisiune din partea ta? 

Îl refuză dând din cap. Bărbatul păru surprins. Temător și 
prudent o întrebă: 

— De ce? 

— Sufletul meu poate să te dorească pe tine sau pe altcineva. 
Nu pot să-mi încătușez sufletul cu o promisiune mincinoasă. 

Apoi îi întoarse spatele și merse la un alt grup, unde bărbaţii 
beau și erau cufundaţi toţi într-o discuţie aprinsă. O primiră cu 
strigăte de bucurie și se strânseră în jurul ei. Unul dintre 
bărbaţi, pe nume Shama, întrebă: 

— Nu vrei să iei parte la discuţia noastră? 

— Despre ce vorbiţi? 

Unii dintre noi se întreabă dacă artiștii merită cinstirea de 
care se bucură din partea faraonilor și a miniștrilor. 

— Şi aţi căzut de acord? 

— Da, stăpână. Nu merită nimic. 

Shama vorbea tare, fără să-i pese de cine l-ar putea auzi. 
Rhadopis privi spre locul în care ședeau artiștii: Ramonhotep, 
Henfer și Heni. Râsul ei ironic răsună seducător, apoi, ridicând 
glasul ca să poată fi auzită de artiști, spuse: 

La discuţia asta ar trebui să participe toţi. Nu auziti, 
domnilor, ce se spune despre voi? Se spune că arta e un lucru 
neînsemnat și că artiștii nu sunt demni de cinstire... Voi ce 
părere aveţi? 

Pe buzele bătrânului filosof apăru un surâs cinic, în timp ce 
artiștii priviră cu dispreţ la grupul celor care îi denigraseră. 
Henfer se mulțumi să zâmbească arogant, dar Ramonhotep, 
cate își ieșea repede din fire, păli de ciudă. Shama se bucură să 
repete cu glas tare ceea ce le spusese prietenilor lui, ca să audă 
toată lumea: 

Sunt un om muncitor și serios. Lovesc pământul cu un braţ 
de fier, iar acesta mi se supune și-mi dă belșug de roade 
binecuvântate, de care să mă bucur și eu, și mii de alţi oameni. 
Toate astea se petrec fără să fie nevoie de cuvinte meșteșugite 
sau de culori sclipitoare... 

Fiecare xși spuse părerea, fie să se elibereze de vreo 
ranchiună pe care o purta demult în suflet, fie doar de dragul 
de a vorbi și de a-și face simțită prezenţa. 

Cine este cel ce-i conduce și-i călăuzește pe oameni? întrebă 
unul dintre oaspeţii de seamă. Cine cucerește ţinutul i noi și 


atacă fortărețe? Cine e cel care aduce belșugul? Fără îndoială, 
nu artiștii. 

— Bărbaţii se îndrăgostesc pătimaș de femei, interveni Anin, 
care nu pierdea niciun prilej să-și umple paharul. Și le visează 
când ele sunt departe. Poeţii, în schimb, își îmbracă himerele în 
cuvinte meșteșugite. Niciun om cu judecată nu are de ce să le 
ceară socoteală, decât poate pentru că-și pierd vremea cu 
lucruri nefolositoare. Dar ridicol și prostesc e faptul că pentru 
himerele lor vor să primească măreție și faimă nemuritoare. 

— Alţii, continuă Shama, își pun minciunile în rime și 
pribegesc prin văi îndepărtate căutându-și inspiraţia printre 
năluci și chipuri cioplite, pretinzând că sunt mesagerii unei 
revelații cerești.! Și copiii își au minciunile lor, ca și oamenii 
simpli, dar ei nu cer nimic în schimb. 

Rhadopis râse copios, apoi se mută pe un scaun lângă 
Henfer. 

Măi să fie, omule! Glumi ea. Atunci de ce umbli așa țanţoș de 
parcă ai fi crescut înalt cât munţii? 

Sculptorul îi zâmbi strâmb, dar nici el, nici cei doi prieteni ai 
lui nu scoaseră o vorbă. Chiar dacă fierbeau de mânie, toţi trei 
socoteau că e sub demnitatea lor să le dea un răspuns celor 
care îi atacau din neștiință. Dar Rhadopis nu se mulţumi cu 
gândul că lupta s-ar putea încheia în acest punct. Se întoarse 
spre filosoful Hof și insistă: 

Tu ce părere ai, filosofiile, despre artă și artiști? 

Arta e plăcere și distracţie, iar artiștii pricepuţi sunt oameni 
distractivi. 

Artiștii nu își putură stăpâni mânia, iar guvernatorul Ani, 
râsul. Negustorii și moșierii scoaseră chiote de încântare. 

— Ce ai vrea, filosofiile, ca viaţa să fie plină doar de lucruri 
serioase? strigă Ramonhotep enervat. 

Bătrânul dădu din cap calm și, continuând să zâmbească, îi 
răspunse: 

Nicidecum. Nu asta am vrut să zic. Distracţia e necesară, dar 
nu trebuie să uităm niciodată că e distracţie. 


1 Aluzie la versetele coranice referitoare la poeţi: „Și poeţii! Ei 
sunt urmaţi doar de cei care se rătăcesc. / Nu-i vezi oare? Ei 
aiurează în fiece vale, / spunând ceea ce nu fac“ (Coran 26, 224- 
226, trad. de George Grigore, Editura Kriterion, București, 
2000). (N. tr.) 


— Şi creaţia plină de inspiraţie e tot joc? îl înfruntă Henfer. 

— Tu o numești creativitate și inspiraţie, replică filozoful 
împăciuitor. Eu însă știu că e un joc al imaginaţiei. 

Rhadopis privi spre Heni, arhitectul, îndemnându-l să 
intervină în dispută, încercând să-l facă să nu mai fie atât de 
tăcut ca de obicei, dar acesta rezistă tentaţiei. Nu pentru că ar 
fi considerat că problema pusă în discuţie era lipsită de 
importanţă, dar credea, pe bună dreptate sau în mod greșit, că 
Hof nu era convins de ceea ce spusese și voise doar să-l 
tachineze cu răutate pe Henfer, dar mai ales pe Ramonhotep. 
In schimb, poetul își ieși din fire peste măsură și, uitând că se 
află în palatul din Biga, îl întrebă pe filosof pe un ton plin de 
ură: 

— Dacă arta este un joc al imaginaţiei, de ce li se cer 
artiștilor lucruri pe care nu sunt în stare să le facă? 

— Fiindcă asta presupune ca ei să lase deoparte gândirea și 
judecata obișnuită și să se retragă într-o lume a copilăriei și a 
imaginaţiei. 

Poetul ridică din umeri dispreţuitor: 

— Vorbele astea nu merită niciun răspuns... 

Henfer  încuviință, iar Heni îi zâmbi încurajator. Dar 
Ramonhotep își pierduse răbdarea și, mânios, nu mai putea să 
tacă. Privi chipurile ironice din jurul lui și rosti vehement: 

Vouă arta nu vă oferă desfătare și frumuseţe? 

Ce lucru ordinar! Interveni Anin, care abia își mai dădea 
seama ce spune, fiindcă vinul i se urcase la cap. 

Poetul era furios. Lăsă să-i scape din mână floarea de lotus și 
pufni: 

Ce-i cu oamenii ăștia? Nu-și dau seama ce vorbesc. E posibil 
să pomenesc de desfătare și de frumuseţe și să aud de la ei că 
astea sunt lucruri ordinare? Adică frumuseţea și desfătarea n- 
au niciun rost pe lume? 

Incântat și cuprins de entuziasm la auzul cuvintelor 
prietenului său, Henfer se aplecă la urechea lui Rhadopis: 

— Frumuseţea ta stă mărturie acestui adevăr, Rhadopis. 
Viața e trecătoare ca un vis fugar. Imi amintesc, de pildă, ce 
trist am fost la moartea tatălui meu și ce lacrimi amare am 
vărsat. Dar acum, de fiecare dată când în minte îmi revine 
amintirea lui, mă întreb: Oare omul acesta a trăit cu adevărat 
sau a fost doar o închipuire ce mi s-a arătat în umbrele 


asfinţitului? Asta e viaţa. Ce folos au cei puternici de ceea ce au 
dobândit cu forța? Ce fac cu avuţia cei ce s-au muncit să o 
obţină? Cu ce s-au ales cei puternici din puterea lor? Nu sunt 
toate acestea ca vânarea de vânt? Puterea poate fi nebunie, 
înţelepciunea, o greșeală și bogăţia, egoism. Desfătarea, în 
schimb, e desfătare și nu poate fi nimic altceva. Tot ce e lipsit 
de frumuseţe e ca și cum n-ar fi. 

Chipul încântător al lui Rhadopis deveni deodată grav și ochii 
i se înceţoșară visători: 

Cine știe, Henfer, poate că frumuseţea și desfătarea sunt tot 
lucruri de nimic. Nu vezi cum îmi petrec viața în bunăstare și 
desfătări, bucurându-mă de tot ce e bun și frumos? Și, cu toate 
astea, de câte ori nu am fost copleșită de plictis și tristeţe? 

Rhadopis își dădu seama că Ramonhotep nu era în apele lui, 
citi nemulţumirea pe chipul lui Henfer și înţelese tăcerea lui 
Heni. Simţindu-se vinovată de starea în care se aflau, încercă 
să schimbe subiectul: 

— Gata, domnilor! Indiferent de ce aţi spus pană acum, veţi fi 
mereu în căutarea artei și veţi dori să fiţi în preajma artiștilor, 
oricât demult i-aţi contesta. Pentru voi, până și fericirea e un 
subiect de discuţii și de controverse! 

Plictisit de toate aceste vorbe, guvernatorul Ani o rugă pe 
Rhadopis: 

Pune capăt controverselor cu unul dintre cântecele tale 
vesele. 

Cum toţi erau dornici să se delecteze ascultând-o, își ridicară 
glasurile să susțină rugămintea guvernatorului. Rhadopis 
consimţi să le facă pe plac. Se săturase de vorbărie și era iar 
cuprinsă de acea neliniște ciudată pe care o mai simţise în 
cursul zilei. Se gândi că poate cântecul și dansul o vor liniști. 
Se ridică în picioare pe tron și își chemă sclavele să o 
acompanieze. Acestea își aduseră tamburinele, lăutele, fluierele 
și ocarinele și se aliniară în spatele ei. 

Rhadopis le făcu un semn cu mâna ei ca de fildeș și fetele 
începură un ritm plăcut și vioi, care să-i acompanieze de 
minune glasul melodios. Apoi își domoliră instrumentele până 
nu se mai auziră decât ca șoaptele îndrăgostiţilor sub clar de 
lună și Rhadopis începu să cânte poemul lui Ramonhotep: 

O, voi ce ascultați predicile celor înţelepţi, luaţi aminte la 
mine, care am văzut lumea aceasta pe când era neant ti i-am 


văzut pe strămoșii voștri trecând în neant după ce au străbătut 
viața iute ca un gând din mintea celui căzut în visare. Am râs 
cu poftă de făgăduințele ti amenințările lor. 

Unde sunt faraonii, unde sunt dregătorii, unde sunt cuceritorul 
să fie oare adevărat că mormântul e pragul eternității? Nicio 
solie nu s-a întors din mormânt să ne liniștească inima. Așa că 
nu vă feriti de bucuriile și plăcerile lumești, căci glasul 
paharnicului e mai înțelept decât strigătul propovăduitorului. 

Curtezana interpretă aceste versuri cu o voce cristalină și 
duioasă care descătușă sufletele din trupuri, făcându-le să se 
înalțe spre culmi de frumuseţe și fericire, uitând ce sunt 
frământările vieţii și grijile lumești, împărtășind o liniște 
sublimă. lar când Rhadopis se opri din cântat, musafirii oftară 
de bucurie și tristeţe, de plăcere și durere. 

Iubirea le spulberă din inimă orice alt sentiment. Continuară 
să bea și să o urmărească cu privirea pe femeia cea frumoasă, 
care se plimba printre ei: le făcea ochi dulci, îi tachina, îi 
îndemna să bea. Când ajunse în dreptul lui Ani, acesta îi șopti 
la ureche: 

— Zeii să te fericească, Rhadopis... Am venit la tine ca o 
nălucă împovărată de griji și iată-mă acum o pasăre ce se 
avântă spre cer. 

Femeia îi zâmbi, apoi se duse lângă Ramonhotep, îi oferi o 
floare de lotus în locul celei pe care o pierduse și ascultă ce 
avea de spus: 

— Bătrânul ăsta zice că arta e plăcere și distracţie. La naiba 
cu părerea lui! Arta e acel licăr divin din ochii tăi care, 
pâlpâind o dată cu inima mea, face minuni. 

Rhadopis pufni în râs: 

Dar ce fac eu să se petreacă aceste minuni, când sunt mai 
neputincioasă ca un sugar? 

Pe urmă se îndreptă în grabă spre locul unde era Hof și se 
așeză lângă el. Filosoful nici nu gustase din vin, iar când 
Rhadopis îl privi ispititor, acesta râse și comentă zeflemitor: 

— Ce alegere proastă să fiu chiar eu cel lângă care te-ai 
așezat. 

— Nu mă iubești la fel ca ceilalţi? 

Aș vrea să pot... Dar găsesc în tine ceea ce găsește un om 
degerat în soba încinsă. 

— Atunci sfătuiește-mă ce să fac cu viața mea, căci astăzi 


sufăr profund. 

Chiar suferi? Te plângi când ești înconjurată de atâta 
bunăstare și bogăţie? 

— Cum de ţi-a scăpat asta, înţeleptule? 

Toată lumea se plânge, Rhadopis. De cate ori nu am auzit 
tânguirea celor săraci și bătuţi de soartă care tânjesc după o 
coajă de pâine. De cate ori nu am auzit tânguirea dregătorilor 
prinși sub povara îndatoririlor pe care le au. De cate ori nu am 
auzit tânguirea celor bogaţi și hapsâni, plictisiţi de îndestulare 
și de fericire. Toţi se plâng. Și atunci ce rost să-ţi dorești 
schimbarea? Mulţumește-te cu ce ţi-a fost dat. 

— În lumea lui Osiris oamenii se plâng? 

Bătrânul zâmbi: 

A— Prietenul tău Ramonhotep își râde de lumea aceea gravă, 
în timp ce preoții învăţaţi ne spun că e tărâmul eternității. Ai 
răbdare, femeie frumoasă, încă nu ai decât puţină experienţă. 

Dorinţa de a se amuza și de a ironiza, se gândi să-l tachineze 
pe filosof: 

Chiar crezi că nu am decât puţină experienţă? îl întrebă ea 
prefăcându-se serioasă. N-ai văzut nimic din ceea ce am văzut 
eu. 

— Şi ce-ai văzut tu și eu n-am văzut? 

Arătă spre cei beţi din jur și-i răspunse râzând: 

I-am văzut pe bărbaţii aceștia de vază, floarea Egiptului, ţara 
care e doamna lumii întregi, prosternându-se la picioarele 
mele. S-au întors la starea de barbarie, și-au uitat înțelepciunea 
și demnitatea, sunt ca niște câini sau maimuțe. 

Râse delicat și, cu agilitate de gazelă, se îndreptă spre 
mijlocul sălii. La un semn al ei, muzicantele ciupiră coardele 
instrumentelor, iar curtezana începu unul dintre dansurile ei 
alese ce-i unduia trupul mlădios cu o agilitate fermecătoare. 
Toţi se înflăcărară, băteau din palme în ritmul tamburinelor și-i 
aruncau priviri scăpărătoare. Când își termină dansul, zbură ca 
o porumbiţă înapoi spre tron. Se uită la cei din sală și, văzând 
chipurile hulpave, izbucni în râs: 

— Parcă aș fi printre lupi. 

Anin, în beţia lui, fu încântat de comparaţie și își dori să fie 
un lup care să se repeadă la oaie. Vinul îi împlini dorinţa și, 
crezându-se lup, scoase un urlet în hohotele de râs ale 
musafirilor. Dar continuă să urle. Se puse în patru labe și se 


târi spre Rhadopis, spre hazul de nestăvilit al tuturor. Ajuns 
aproape de ea, o imploră: 

— Dăruiește-mi mie noaptea aceasta... 

Ea însă nu-i răspunse. Se întoarse spre guvernatorul Ani, 
care venise să-și ia rămas-bun, și îi întinse mâna. Urmă apoi 
filosoful Hof. 

Nu vrei să-ţi dăruiesc ţie noaptea aceasta? îl întrebă ea. 

Filosoful dădu din cap amuzat: 

Mi-ar fi mai ușor să muncesc alături de ocnașii din Koptos. 

Fiecare cerea ca noaptea aceea să fie a lui, o rugau insistent, 
se încontrau înverșunat, până când disputa se înteţi prea tare și 
atunci Henfer se gândi la o soluţie: 

— Să-și scrie fiecare numele pe o coală, să le băgăm pe toate 
în lada de fildeș a lui Anin, iar Rhadopis să scoată apoi cu mâna 
ei numele norocosului câștigător. 

Se văzură nevoiţi să accepte, așa că toţi își notară în grabă 
numele, mai puţin Anin, care simţea cum îi scad șansele pentru 
noaptea aceea. Începu s-o implore pe Rhadopis. 

Stăpână... Sunt mereu pe drumuri. Astăzi mă aflu aici, în faţa 
ta, mâine, într-o ţară îndepărtată unde voi fi ajuns cu multă 
trudă. Dacă scap acum noaptea aceasta, s-ar putea s-o pierd 
pentru totdeauna. 

Nemulțumiţi de aceste vorbe, ceilalţi făcură haz pe seama lui 
Anin. Rhadopis tăcea și își scruta iubiții cu o privire rece. O 
cuprinse o neliniște ciudată și îi veni parcă să fugă, să rămână 
singură. Obosise de atâtea strigăte. Le făcu un semn cu mâna. 
Tăcură, așteptând înfriguraţi între speranţă și teamă. 

— Nu vă mai frământaţi, domnilor. În noaptea aceasta nu voi 
fi a nimănui. 

Rămaseră cu gurile căscate de uimire, nu le venea să-și 
creadă urechilor, nu voiau să-i accepte cuvintele. Izbucniră în 
strigăte de protest și în rugăminţi. Ea își dădu seama că nu 
avea rost să le mai dea explicaţii. Se ridică și, cu o expresie 
hotărâtă întipărită pe faţă, le zise: 

Sunt obosită... Lăsaţi-mă, vă rog, să mă odihnesc! 

Își flutură mâna delicată în semn de rămas-bun, le întoarse 
spatele și ieși cu pași repezi din sală. 

Urcă în dormitor mulţumită de ceea ce făcuse, încântată că 
scăpase în noaptea aceea. Vaietele înfierbântate ale bărbaţilor 
îi răsunau încă în urechi. Se duse la fereastră și trase perdeaua 


să privească afară. Pe drumul întunecat zări contururile carelor 
și ale palanchinelor purtându-i departe, în noapte, pe musafirii 
beti, îndureraţi și dezamăgiţi. li făcea plăcere să-i vadă așa. Pe 
buze îi apăru un zâmbet batjocoritor și plin de cruzime. 

Cum ajunsese să facă așa ceva? Nu înţelegea nici ea. Se 
frământa și nu-și găsea liniștea. Ah! Ce se află dincolo de viața 
asta monotonă? Nu putea găsi răspunsul și nici măcar 
înțeleptul Hof nu reușise să o lumineze. Se întinse pe patul 
somptuos și căzu în visare. Derulă în gând, una câte una, toate 
întâmplările  nemaipomenite ale zilei: văzu mulţimea de 
egipteni și ochii înflăcăraţi ai vrăjitoarei care o ţintuiseră încât 
nu-și mai putuse desprinde privirea, și auzi glasul îngrozitor al 
babei, care-o făcuse să se înfioare... Apoi îl văzu pe faraonul cel 
tânăr în toată măreţia și frumuseţea lui și mai văzu și șoimul 
cel imens, care îi înhăţase sandala și zburase cu ea. Fusese cu 
adevărat o zi plină. Poate că toate acestea îi stârniseră emoţiile, 
îi tulburaseră gândurile și îi măcinaseră sufletul, iar nefericiţii 
ei iubiţi plătiseră pentru asta. Inima îi bătea cu putere și în ea 
un foc misterios ardea mocnit, iar imaginaţia o purta prin văi 
nemaivăzute, ca și cum și-ar fi dorit să treacă de la starea 
aceasta la alta. Dar ce stare era aceasta? Descumpănită, nu 
reușea să înţeleagă ce se întâmpla cu ea. Să fi fost vreo vrajă 
făcută de cotoroanţa aceea blestemată? 

Fără îndoială se afla sub puterea unor farmece. Dacă nu erau 
farmecele unui vrăjitor, atunci erau farmecele destinului care 
stăpânește viaţa tuturor. 


Tahu 


Neliniștită și frământată de tot felul de gânduri, își pierdu 
orice speranţă că va reuși să adoarmă. Se ridică iar din pat, se 
duse la fereastră și, deschizând-o larg, rămase în dreptul ei, 
nemișcată ca o statuie. Işi desfăcu agrafa cu care îi era prins 
părul și șuviţele tremurânde și negre i se revărsară peste gât și 
umeri, acoperindu-i cămașa cea albă. Își umplu plămânii cu 
aerul umed al nopţii, își puse coatele pe pervaz și își sprijini 
bărbia în palme. Privirea i se pierdu în înaltul cerului ce se 
boltea peste grădină și peste Nilul ce curgea dincolo de ziduri. 
Era o noapte întunecată și blândă, iar briza sufla din când în 
când, făcând frunzele şi ramurile să danseze ușor. În depărtare, 
Nilul părea o pată întunecată, iar cerul era împodobit cu stele 
sclipitoare ale căror raze deveneau tot mai palide pe măsură ce 
se apropiau de pământ, ca, în cele din urmă, să se stingă într-o 
mare de întuneric. 

Puteau oare bezna nopţii și liniștea deplină să îi acopere 
sufletul zbuciumat cu un văl de liniște și pace? Nicidecum. 
Simţea că nu-și va mai găsi niciodată liniștea. Luă o pernă, o 
puse pe pervaz, își culcă obrazul drept pe ea și închise ochii. 

Deodată își aminti de spusele filosofului Hof: „Toţi se plâng. 
Și atunci ce rost să-ţi dorești schimbarea? Mulţumește-te cu ce 
ţi-a fost dat”. Oftă din adâncul sufletului și se întrebă cu 
tristețe: „Chiar nu are niciun rost să-ţi dorești schimbarea? 
Oamenii chiar se vor plânge tot timpul?” Cum putea deveni atât 
de convinsă de acest lucru încât inima ei să nu mai dorească 
schimbarea? Căci inima îi clocotea în speranţa că-și va șterge 
trecutul și prezentul, evadând spre zări îndepărtate şi 
necunoscute. Cum să-și găsească liniștea și multumirea? Visa la 
o stare în care să nu mai existe suferinţă, dar era copleșită și 
plictisită de toate. 

O bătaie ușoară în ușa dormitorului o întrerupse din gânduri 
și visare. Ascultă uimită ciocăniturile, apoi își ridică capul de pe 
pernă și întrebă: 

— Cine e? 

— Eu sunt, stăpână, îi răspunse un glas cunoscut. Îmi îngădui 
să intru? 

— Intră, Shayth, o îndemnă Rhadopis. 

Sclava intră în vârful picioarelor. Era surprinsă să-și vadă 
stăpâna încă trează și cu patul neatins. 


— Ce e, Shayth? 

— A venit un bărbat care așteaptă să-i dai voie să intre. 

Rhadopis se încruntă abia stăpânindu-și mânia: 

— Ce bărbat? Dă-l afară imediat! 

— Cum să fac asta, stăpână? E un bărbat pentru care porțile 
palatului nu sunt închise niciodată. 

— Tahu? 

— Chiar el. 

— Şi ce l-a adus aici la ora aceasta târzie din noapte? 

Ochii sclavei sclipiră șiret: 

— Asta o să afli cât de curând, stăpână. 

Rhadopis îi făcu semn să îl cheme, iar sclava se făcu 
nevăzută. O clipă mai târziu, trupul înalt și puternic al 
comandantului umplu cadrul ușii. O salută cu o plecăciune, 
apoi se opri în faţa ei, privind-o derutat. Femeia nu putu să nu-i 
remarce paloarea, fruntea ridată și ochii întunecaţi, dar, fără 
să-i dea prea mare atenţie, se îndreptă spre divan și se așeză. 

— Pari obosit. Ai avut mult de muncă? îl întrebă ea. 

Dădu din cap și îi răspunse scurt: 

— Nu. 

— Nu pari a fi în apele tale. 

— Chiar așa? 

— Ştii prea bine... Ce e cu tine? 

Ştia totul, fără îndoială, și urma să știe și ea în scurt timp, fie 
că avea sau nu de gând să îi explice chiar el. Nu îndrăznea să 
vorbească fiindcă nu voia să-și pericliteze fericirea, îi era teamă 
să nu o scape printre degete și să o piardă pentru totdeauna. 
Dacă ar fi reușit să o domine, totul ar fi fost mult mai ușor, dar 
își pierduse aproape orice speranţă. Copleșit de durere, îi zise: 

— Ah, Rhadopis! Dacă ai simţi pentru mine aceeași iubire pe 
care o simt eu pentru tine, te-aș putea implora în numele iubirii 
noastre. 

Oare de ce era nevoie să o implore? Îl considerase mereu un 
bărbat dur, căruia îi displăceau implorările și rugăminţile. 
Fusese mereu satisfăcut de trupul ei ispititor. Atunci, de ce se 
temea? Rhadopis își plecă privirea: 

— E aceeași veche poveste. 

Deși îi dădea dreptate, cuvintele ei îl enervară. 

— Ştiu! Strigă el. Dar o repet din cauza motivelor de acum... 
Ah... Inima ta e ca o cavernă din adâncurile unei ape reci. 


Chiar dacă era obișnuită cu asemenea comparații, pufni 
enervată: 

— Am refuzat vreodată să-ţi dau ce ai poftit? 

— Niciodată, Rhadopis. Mi-ai dat trupul tău fermecător, făcut 
să chinuie omenirea. Dar am tânjit mereu după inima ta. Ce 
inimă ai, Rhadopis! Neclintită în mijlocul dezlănţuirilor 
pătimașe, de parcă nu ar fi a ta. De cate ori nu m-am întrebat, 
derutat și furios, ce cusur am? Oare nu sunt bărbat? Ei bine, 
sunt un bărbat adevărat. Adevărul e că tu nu ai inimă. 

Prezenţa lui o deranja tot mai mult. Nu era prima oară când 
îi spunea asemenea lucruri, dar de obicei le rostea cu sarcasm 
sau ușor iritat. Acum însă, la ora aceea târzie din noapte, glasul 
îi tremura plin de furie și resentimente. Oare de ce se aprinsese 
așa? Îl îndemnă să-i dea o explicaţie: 

— Tahu, ai venit în toiul nopţii ca să-mi repeţi aceste cuvinte? 

— Nu, n-am venit pentru asta... Am venit pentru ceva mult 
mai serios, iar dacă iubirea nu va fi de partea mea, atunci să 
mă ajute libertatea ta, pe care ţi-o păzești cu atâta strășnicie. 

Femeia îl privi curioasă și așteptă să continue ce avea de zis. 
Nemaiputând să suporte tensiunea, Tahu se hotări să treacă la 
subiect fără ocolișuri. O privi drept în ochi și îi spuse calm, dar 
hotărât: 

— Trebuie să pleci din palat și să fugi de pe insula Biga cât 
mai repede... înainte de ivirea zorilor. 

Rhadopis îl privi înmărmurită, nevenindu-i să creadă: 

— Ce tot spui acolo, Tahu? 

— Spun că trebuie să dispari. Altfel, o să-ţi pierzi libertatea. 

— Şi ce-mi ameninţă libertatea în Biga? 

Scrâșni din dinţi și o întrebă la rândul lui: 

— Nu ai pierdut un lucru de preţ? 

— Ba da, îi răspunse ea mirată. Am pierdut una din sandalele 
de aur pe care mi le-ai dăruit. 

— Cum? 

— Un șoim a înhăţat-o în timp ce mă scăldam în iazul din 
grădină. Dar nu înţeleg ce legătură are o sandală pierdută cu 
libertatea care-mi este ameninţată. 

— Ia-o mai ușor, Rhadopis. Șoimul a zburat cu ea, e adevărat, 
dar știi unde a picat? 

Din felul în care vorbise, își dădu seama că bărbatul știa 
răspunsul. Murmură mirată: 


— De unde să știu, Tahu? 

— În poala lui Faraon, îi răspunse el oftând. 

Cuvintele lui îi răsunară lui Rhadopis în urechi, îi copleșiră 
toate simţurile și-i spulberară toate gândurile. Se uita la Tahu 
cu ochii înceţoșaţi și nu reușea să scoată niciun sunet, 
îngrijorat, comandantul îi cercetă cu atenţie chipul. Voia să știe 
ce părere avea de vestea pe care i-o dăduse și ce era în sufletul 
ei. Nu se mai putu abtine și o întrebă cu glas pierdut: 

— N-am avut dreptate să te rog ceea ce te-am rugat? 

Dar ea nu-i răspunse. Părea că nici nu-l ascultă. Se îneca 
într-o mare de confuzie, iar valurile se năpusteau peste inima-i 
tulburată. Încremenirea ei îl umplu de teamă. Iar tulburarea ei 
era aproape de nesuportat, căci întrezărea în ea sensuri pe 
care inima bărbatului refuza să le accepte. În cele din urmă își 
pierdu răbdarea și se dezlănţui cu furie. Cu ochii înceţoșaţi, 
urlă la ea: 

— Pe ce meleaguri rătăcești, femeie? Nu te înspăimântă 
vestea asta groaznică? 

Auzindu-i glasul puternic, trupul începu să-i tremure și inima 
i se aprinse de mânie. Îl săgetă cu o privire plină de ură, dar se 
stăpâni, ca să obţină de la el ce voia. 

— Așa vezi tu lucrurile? îl întrebă ea cu răceală. 

— Văd că faci pe proasta, Rhadopis. 

— Ce nedrept ești. Ce importanţă are că sandala i-a căzut în 
poală lui Faraon? Crezi că o să mă omoare pentru asta? 

— Sigur că nu. Dar a întors sandala pe toate feţele și a 
întrebat a cui e. 

Femeia cea frumoasă simţi că-i sare inima din piept. 

— Şi a aflat? Se interesă ea. 

Privirea lui Tahu se întunecă. li răspunse cu glas tremurat: 

— Era acolo cineva care vrea să-mi facă rău. Soarta mi l-a 
făcut și prieten, și dușman. A profitat de ocazie și mi-a înfipt 
pumnalul pe la spate: i-a pomenit lui Faraon de frumuseţea ta 
seducătoare, sădindu-i în inimă sămânţa dorinţei și aprinzându- 
i flacăra patimei în piept. 

— Sofkhatep? 

— Chiar el. Prietenul-dușman. I-a ispitit inima tânărului rege. 

— Şi ce vrea să facă regele? 

Tahu își încrucișă braţele pe piept și zise pe un ton hotărât: 
Faraon nu e omul care să tânjească după ceva care-i place. 


Dacă îndrăgește ceva, știe cum să pună mâna pe acel lucru. 

Se lăsă iar tăcerea. Femeia era copleșită de sentimente 
arzătoare, iar pieptul bărbatului, frământat de coșmaruri. 
Devenea tot mai furios fiindcă ea tăcea și nu părea nici 
îngrijorată, nici speriată. 

— Nu vezi că asta îţi pune în pericol libertatea? o întrebă el 
înverșunat. Libertatea, Rhadopis, libertatea pentru care faci 
orice ca să ţi-o păstrezi și la care ţii atât de mult. Libertatea ta, 
care a sfâșiat inimi și a tulburat atâtea suflete, care a făcut ca 
neliniștea, suferința și disperarea să devină boli nimicitoare 
pentru toţi cei din Biga. Cum de nu ţi-e frică să rămâi aici și s-o 
pierzi? 

Nu îi plăcu deloc felul în care îi zugrăvise libertatea și-i spuse 
indignată: 

— Îmi trântești în faţă asemenea mârșăvii, când singura mea 
vină e că nu am vrut să fiu făţarnică și să mint când spun că 
iubesc? 

Și de ce nu iubeşti, Rhadopis? S-a îndrăgostit până și Tahu, 
războinicul curajos, care s-a avântat orbește în bătăliile din Sud 
și din Nord, care s-a călit mânând carele de luptă. De ce nu 
iubești? 

Femeia îi zâmbi enigmatic: 

— Mă gândesc dacă am vreun răspuns la întrebarea ta. 

— Nu de asta îmi pasă acum și nu de asta am venit... Ce ai de 
gând să faci? 

Nu știu, îi răspunse ea încet și cu o resemnare ciudată. 

Ochii bărbatului licăriră ca doi tăciuni aprinși, mistuind-o cu 
furie. Simţi o dorinţă nebunească să-i crape capul. Dar îndată 
ce femeia îl privi, Tahu oftă adânc: 

— Credeam că îţi pasă mai mult de libertatea ta. 

— Şi ce ar trebui să fac? 

Își împreună mâinile: 

— Să fugi, Rhadopis! Să fugi înainte de a fi dusă la palatul 
regelui ca sclavă, închisă într-una dintre camerele lui 
nenumărate, unde să trăiești ca o roabă însingurată care 
așteaptă să-i vină rândul o dată pe an, să-ţi petreci tot restul 
vieţii în acel paradis trist, care e mai curând o temniţă 
sumbră... Gândește-te: ești făcută să duci o asemenea viaţă? 

Se enervă imaginându-și cum i-ar fi rănite demnitatea și 
orgoliul și se întrebă dacă i-ar putea fi sortit să ducă o 


asemenea viață nenorocită. 

Să-i fie scris ca, în cele din urmă - ea, cea pentru ale cărei 
graţii se întrec toţi bărbaţii de vază ai Egiptului să împartă cu 
sclavele inima tânărului faraon și să se izoleze de lume într-o 
cameră a haremului regal? Își dorea oare întunericul după 
lumină, să schimbe însemnele măreției cu cele ale umilinţei, să 
se mulţumească cu robia după ce fusese stăpână? Ah... Ce 
gânduri înfiorătoare, ce perspectivă de neimaginat... Dar să 
fugă, așa cum voia Tahu? Era mai bine să fugă? Rhadopis cea 
adorată, frumoasă cum nu era nimeni alta, al cărei trup era mai 
seducător decât oricare altul, să fugă de sclavie? Și atunci cine 
să fie stăpâna inimilor? 

Tahu făcu un pas spre ea și o imploră: 

— Rhadopis, ce zici? 

Se enervă iar și-i răspunse ironic: 

— Nu ţi-e rușine, comandante, să mă îndemni să fug de 
stăpânul tău? 

Sarcasmul ei îl răni adânc. Își reveni repede din consternare 
și-i spuse simțind în gură un gust amar: 

— Stăpânul meu încă nu te-a văzut, Rhadopis. Cât despre 
mine, inima mi-a fost smulsă cu multă vreme în urmă. Sunt 
încătușat de o iubire zbuciumată care nu știe ce înseamnă mila, 
care mă duce la pierzanie, călcat în picioare de umilinţe și 
chinuri. Pieptul mi se încinge și mai tare, ca un cuptor, la 
gândul că aș putea să te pierd pentru totdeauna. Dacă te 
îndemn să fugi, o fac ca să-mi apăr iubirea, nicidecum ca să-mi 
trădez stăpânul pe care îl slujesc. 

Femeia nu îi luă în seamă nici lamentările, nici protestele 
privind loialitatea lui faţă de Faraon. Se simţea în continuare cu 
mândria rănită, așa că, atunci când o întrebă ce avea de gând 
să facă, își scutură capul cu putere, ca și cum ar fi vrut să-și 
alunge șoaptele dușmănoase din minte, și îl anunţă pe un ton 
sec și hotărât: 

— Nu o să fug, Tahu. 

Bărbatul încremeni de uimire și disperare. 

— Vei fi mulţumită să te supui, vei accepta umilința? 

Rhadopis nu va cunoaște niciodată gustul umilinţei, îi 
răspunse ea cu zâmbetul pe buze. 

Tahu clocotea: 

— Ah, acum înţeleg. Demonul din tine s-a trezit. Demonul 


acela al trufiei și al setei de putere, care-i apărat mereu de 
scutul rece al inimii tale, care se bucură să vadă chinurile și 
durerile celorlalţi și să le hotărască destinul. A auzit numele lui 
Faraon și s-a trezit, iar acum vrea să-și încerce puterile și n 
fluenţa și să dovedească supremaţia frumuseții lui blestemate, 
fără să ţină seamă că drumul său diavolesc e presărat cu inimi 
mutilate, suflete frânte și vise spulberate. Ah, de ce nu pun 
capăt acestui demon cu o împunsătură de pumnal? 

Ea îl privi calmă și-i zise: 

— Nu ţi-am refuzat niciodată nimic și te-am prevenit despre 
ispită. 

— Pumnalul acesta va fi de-ajuns să-mi liniștesc sufletul. Ce 
sfârșit potrivit ar fi pentru Rhadopis. 

— Ce sfârșit trist ar fi pentru Tahu, comandantul gărzii, îi 
răspunse ea liniștită. A 

O ţintui îndelung cu privirea lui tăioasă. În acel moment 
hotărâtor simţi o disperare ucigătoare și o neliniște sufocantă, 
dar își stăpâni mânia și nu răbufni. li spuse pe un ton indiferent 
și aspru: 

— Ce urâtă ești, Rhadopis... Ce urât și respingător e chipul 
pe care-l arăţi. Cel ce te crede frumoasă e orb, nu e în stare să 
vadă. Ești urâtă fiindcă ești moartă și nu există frumuseţe fără 
viață. Niciodată viața nu ţi-a curs prin vine.N-ai avut niciodată 
inima caldă. Ești un cadavru cu chip frumos, dar un cadavru. 
Duioșia nu ţi-a luminat niciodată privirea, buzele nu ţi s-au 
strâns niciodată de durere și inima ta nu a simţit niciodată 
mila. Ai ochii tăioși și inima de piatră... Ești un cadavru 
blestemat. Ar trebui să te urăsc, să urăsc ziua când m-am 
îndrăgostit de tine... Știu că vei pune stăpânire pe tot ceea ce 
vrea demonul din tine. Dar într-o bună zi vei fi doborâtă, cu 
sufletul zdrobit. Acela va fi sfârșitul. Atunci de ce să te omor? 
De ce să port povara păcatului de a fi omorât un cadavru, care 
e deja lipsit de viață? 

Zicând acestea, Tahu îi întoarse spatele și plecă. 

Rhadopis îi ascultă pașii grei îndepărtându-se, până când o 
învălui liniștea nopţii. Atunci se întoarse la fereastră. Prin 
întunericul deplin, stelele petreceau la balul lor etern. In 
liniștea solemnă și atotcuprinzătoare i se păru că își aude 
sentimentele pulsându-i în adâncul inimii. 

Simţea în piept o forţă animată de căldură și neliniște care o 


încredința că e vie: trupul îi fremăta de viaţă, nu era un 
cadavru. 


Faraon 

Rhadopis deschise ochii și nu văzu decât beznă. Trebuie să fi 
fost încă noapte. Câte ore reușise să petreacă în liniștea 
somnului? Timp de câteva clipe nu fusese conștientă de nimic, 
nu își mai amintise nimic, ca și cum trecutul i-ar fi fost la fel de 
necunoscut ca viitorul, ca și cum bezna nopţii i-ar fi înghiţit cu 
totul ființa. La început se simţi oarecum uimită și copleșită, dar 
încetul cu încetul ochii i se obișnuiră cu întunericul și zări o 
lumină slabă strecurându-se prin perdele. Desluși contururile 
mobilei din dormitor și candelabrul aurit. Deodată simţurile i se 
treziră și-și aminti că rămăsese mult timp trează, că somnul nu- 
i încercase pleoapele până când zorii nu o acoperiseră cu 
valurile lor delicate și albastre. Atunci se întinsese în pat, iar 
somnul o răpise și o purtase departe de toate simţămintele și 
gândurile pe care le avea. Dacă așa se petrecuseră lucrurile, ar 
fi trebuit să fie deja miezul zilei următoare, poate chiar 
asfinţitul ei. 

Își aminti întâmplările nopţii trecute. Îi reveni în minte chipul 
lui Tahu, frământându-se și clocotind, gemând de disperare și 
amenințând plin de ură. Ce bărbat violent! Curajos și iute la 
manie, îndrăgostit nebunește. Iubirea copleșitoare, 
încăpăţânată și insistentă era singurul lui defect. Rhadopis 
spera sincer că va putea să o uite sau să o disprețuiască. Era o 
femeie căreia dragostea nu-i adusese decât suferinţă. Toţi 
tânjeau după inima ei, dar inima ei era de neatins și de 
nesupus, ca un animal neîmblânzit. De câte ori nu fusese 
implicată, deși ura acest lucru, în fapte stânjenitoare și tragedii 
dureroase. Dar tragediile o însoţiseră ca o umbră, plutiseră în 
jurul ei ca propriile-i gânduri, întinându-i viața cu durerile și 
cruzimea lor. 

Apoi își aminti ce spusese Tahu despre tânărul Faraon: că 
dorea s-o vadă pe stăpâna sandalei și că o va duce cu siguranţă 
în haremul lui impresionant. Ah, Faraon era, după cum i se 
spusese, un tânăr cu sângele clocotindu-i în vine, nesăbuit ca 
orice tânăr. Nu era de mirare că Tahu îi spusese toate acele 
lucruri și nu avea de ce să se îndoiască de vorbele lui, dar se 
întreba dacă faptele nu ar putea să o ia pe alt făgaș. Încrederea 
pe care o avea în sine era nemăsurată. 

Auzi o bătaie în ușă. 

— Shayth, rosti ea cu glas leneș, intră. 


Sclava deschise ușa și intră în cameră cu pașii ei agili. 

— Slavă zeului care ţi-a dat somnul după atâta veghe, dar 
cred că foamea te-a vlăguit. 

Apoi deschise fereastra, ca în cameră să pătrundă lumina 
care se contopea deja cu penumbrele, și adăugă râzând: 

— Soarele a asfintit astăzi fără să te vadă. Călătoria lui spre 
pământ a fost păguboasă. 

— Se lasă deja seara? o întrebă Rhadopis, întinzându-se și 
căscând. 

— Da, stăpână. Vrei acum să faci o baie parfumată, sau să 
mănânci? Mare păcat! Știu prea bine ce te-a ţinut trează azi- 
noapte. 

— Ce anume, Shayth? o întrebă Rhadopis curioasă. 

— Faptul că niciun bărbat nu ţi-a încălzit patul. 

— Ce șireată ești! 

— Bărbaţii sunt mereu tiranici, stăpână, îi zise sclava 
făcându-i cu ochiul. Că altfel nu le-ai suporta îngâmfarea. 

— Termină cu pălăvrăgeala asta, Shayth, o apostrofa ea, apoi 
se plânse că o doare capul. 

Hai să mergem la baie, o îndemnă sclava. Admiratorii tăi au 
început să se strângă în salonul de primire și suferă să vadă că 
nu ești acolo. 

— Chiar au venit? 

— A fost vreodată salonul gol la ora asta? 

— Nu o să mă întâlnesc cu nimeni în seara asta. 

Shayth păli și își privi neîncrezătoare stăpâna: 

— Ieri i-ai dezamăgit... Azi ce o să le spui? De-ai ști ce 
neliniștiți sunt că ai întârziat să apari! 

— Spune-le că nu mă simt bine. 

Sclava ezită și tocmai voia să obiecteze când Rhadopis ţipă la 
ea: 

— Fă așa cum ţi-am poruncit! 

Femeia ieși iute din dormitor, nedumerită de purtarea 
neobișnuită a stăpânei. N 

Rhadopis era mulțumită de ceea ce făcuse. Işi spuse că nu 
era momentul pentru admiratori, căci nu-și putea aduna 
gândurile să asculte pe nimeni, nici să-și modeleze ideile într-o 
conversație, cu atât mai puţin să danseze și să cânte... N-au 
decât să plece toţi... îi era însă teamă că Shayth se va întoarce 
cu rugăminţi din partea musafirilor, așa că se ridică din pat și 


porni în grabă spre baie. 

Stând singură acolo, se întreba dacă Faraon va trimite după 
ea chiar în seara aceea. Oare de aceea era atât de nervoasă și 
de tulburată? Poate se și temea? Nicidecum... O asemenea 
frumuseţe ca a ei, cum nicio altă femeie nu avusese vreodată, 
era îndeajuns să o facă să fie plină de o încredere fără de 
margini. Așa era ea... Niciun bărbat nu putea rezista strălucirii 
ei. Frumuseţea ei nu va fi înjosită de nicio ființă, nici măcar de 
Faraon. Atunci de ce era nervoasă și tulburată? O cuprinse 
același sentiment ciudat pe care îl simţise și seara trecută și 
care îi făcuse să-i tresalte inima prima dată atunci când îl 
zărise pe regele cel tânăr stând în car ca o statuie. Ce ciudat... 
Era oare tulburată fiindcă se afla în faţa unei taine, a unui 
nume măreț și de temut, a unui zeu adorat? Sau pentru că ar fi 
vrut să îl vadă ca pe o ființă cu pasiuni omenești, după ce îl 
cunoscuse în măreţia lui divină? Sau se frământa pentru că voia 
să se convingă de propria ei putere în faţa acestei fortărețe de 
nepătruns? 

Shayth ciocăni la ușa băii și o anunţă că măritul Anin îi 
trimisese prin ea o scrisoare. Rhadopis se înfurie și-i ceru să o 
rupă. Sclava se temu să nu-și mânie stăpâna și se împletici 
grăbindu-se să iasă. Rhadopis se întoarse din baie în dormitor 
cu chipul mai încântător și trupul mai împlinit. Mâncă și bău o 
cupă cu vin de Mariut. Dar abia se întinse pe divan că Shayth 
se repezi în cameră fără să bată la ușă. Rhadopis se uită la ea 
amenințător. 

— În sală e un străin care tot stăruie să te vadă, îi explică 
sclava speriată. N 

— Ai înnebunit de tot, Shayth? li strigă stăpâna cuprinsă de 
furie. Ai trecut de partea bărbaţilor acelora care mă agasează? 

— Ai puţină răbdare, stăpână, o îndemnă sclava gâfâind. l-am 
dat afară pe toţi musafirii. Dar bărbatul ăsta e străin, nu l-am 
mai văzut până acum. Am dat de el pe coridorul care duce spre 
sala de primire. Nu știu de unde a apărut... Am încercat să-i 
atin calea, dar și-a văzut de drum și a intrat. Mi-a poruncit să-ţi 
spun de rugămintea lui. 

Rhadopis se uită lung la sclavă. Devenise curioasă: 

— E un ofiţer din garda lui Faraon? 

— Nu, stăpână. Nu are uniformă de ofiţer. L-am întrebat cine 
e și a ridicat din umeri. l-am tot zis că azi nu primești pe 


nimeni, dar nu i-a păsat și mi-a poruncit să-ţi dau de știre că 
așteaptă. Vai, stăpână... Am grijă mereu să-ţi fac pe plac, dar n- 
am avut cum să-l alung pe pisălogul ăsta obraznic. 

Rhadopis se întreba dacă era cumva un trimis al regelui. La 
acest gând, inima îi tresări puternic, gata să îi sară din piept. 
Fugi la oglindă și-și studie preocupată chipul. Pe urmă, fără să- 
și desprindă ochii de pe oglindă, se răsuci pe vârful picioarelor 
și-și întrebă sclava: 

— Ce vezi, Shayth? 

— O văd pe Rhadopis, stăpână, îi răspunse sclava, uimită că 
era deodată în alte toane. 

Curtezana ieși din dormitor, lăsându-și în urmă sclava uluită. 
Străbătu repede o cameră, apoi alta, ușor, ca o porumbiţă, 
cobori treptele acoperite cu covoare somptuoase și se opri o 
clipă la intrarea în sala de primire. Atunci zări un bărbat care, 
cu spatele la ea și fața spre perete, citea un poem de 
Ramonhotep. Cine putea fi? Era la fel de înalt ca Tahu, dar mai 
suplu și mai delicat. Avea umeri puternici și picioare frumoase. 
Purta un brâu bătut cu pietre preţioase, care îi cobora de sub 
umeri până în talie, iar pe cap avea un coif în formă de 
piramidă ce nu semăna cu acoperământul preoţilor. Oare cine 
să fie? El nu îi simţise prezenţa, fiindcă pășise ușor pe covorul 
gros. Ajunsă la câţiva pași în spatele lui, îi zise: 

— Cinstite domn? 

Străinul se întoarse spre ea. y 

O, Doamne! Se afla față în faţă cu Faraon. Însuși Faraon, în 
toată măreţia și splendoarea lui. Merenra II, nimeni altcineva. 

Surpriza îi dădu fiori în tot trupul și puse stăpânire pe ea. Nu 
știa ce să facă. Poate e doar un vis! Dar știa atât de bine chipul 
acela smead, nasul acela lung și mândru. Nu îl putea uita 
niciodată. Îl mai văzuse înainte de două ori și îl păstrase 
întipărit adânc în minte, pentru totdeauna. Dar nu se așteptase 
la această întâlnire. Nu se pregătise pentru așa ceva și nici nu 
urzise pentru ea vreunul dintre planurile sale ingenioase. Să îl 
primească Rhadopis așa, întâmplător? Ea, care se pregătea cu 
grijă și pentru întâlnirile cu negustorii din Nubia? Luată prin 
surprindere, fusese total învinsă, copleșită și, pentru prima 
oară în viaţă, făcu o plecăciune și zise cu glas tremurat: 

— Stăpâne. 

Ochii lui o scrutară îndelung, zăbovind asupra chipului 


aceluia încântător și observă cu o plăcere ciudata ca o 
intimidase. Se  delectă prins în mreaja trăsăturilor ei 
fermecătoare. Când îi răspunse, își rosti cuvintele răspicat și 
fastuos: 

— Ştii cine sunt? 

— Da, Maiestate, îi spuse ea pe un ton dulce și melodios. 

Am avut norocul să te văd ieri. 

Nu se mai sătura să o privească. Parcă îl cuprinse o 
toropeală care îi amorțea simţurile și gândirea. Nu se mai putu 
stăpâni: 

Regii au grijă de oameni. Le veghează sufletele și bunurile. 
De aceea am venit la tine: să-ţi înapoiez ceva de preț ce a ajuns 
la mine. 

Regele își băgă mâna în brâu, scoase sandala și i-o întinse. 

— Nu e sandala ta? 

Femeia urmări cu privirea mâna lui Faraon și văzu uimită 
cum sandala apăru din brâu. 

— Sandala mea, bâigui ea. 

Regele râse ușor și, fără să-și desprindă ochii de pe chipul ei, 
îi zise: 

A ta, Rhadopis. Acesta e numele tău, nu? 

Femeia își plecă capul și murmură: 

— Da, Maiestate. 

Era prea tulburată ca să mai spună și altceva. 

E o sandală frumoasă, continuă Faraon. Dar cel mai 
încântător lucru la ea e imaginea asta gravată pe talpă, în 
interior. Am crezut că e o podoabă frumoasă până am dat cu 
ochii de tine și am văzut frumuseţea adevărată. Şi am aflat un 
adevăr chiar mai mare: frumuseţea, la fel ca soarta, te ia mereu 
pe nepregătite. 

Își împreună palmele și exclamă: 

— Stăpâne, nu am visat niciodată că o să-mi onorezi palatul 
cu prezenţa ta! Cât despre faptul că mi-ai adus sandala... 
Doamne, ce să zic? Nu mai sunt în stare nici să gândesc. Iartă- 
mă, stăpâne, m-am pierdut de tot și te-am lăsat să stai în 
picioare. 

Se duse în grabă lângă tron, întinse braţul ca să-l poftească 
să se așeze și făcu o plecăciune. Dar el alese un divan 
confortabil, se așeză și îi zise: 

— Vino aici, Rhadopis. Stai lângă mine. 


Curtezana făcu câţiva pași până ajunse aproape de el. Se opri 
străduindu-se din răsputeri să-și stăpânească emoția și uimirea. 
Dar el o prinse de încheietura mâinii - era prima oară când o 
atingea - și o trase pe divan, lângă el. Rhadopis simţea cum 
inima îi bate cu putere. Puse sandala deoparte și își plecă 
privirea. Uită că era Rhadopis cea adorată, cea care se juca cu 
inimile bărbaţilor după cum voia. Surpriza o copleșise, prezenţa 
acelei persoane venerate o tulburase profund’, ca și cum o 
lumină puternică i-ar fi pătruns deodată în ochi. Ezita ca o 
virgină care se dăruiește bărbatului ei pentru prima dată. Apoi 
însă, chiar fără să-și dea seama, frumuseţea ei strălucitoare 
porni la atac hotărâtă și pe deplin încrezătoare. Își revărsa 
razele fermecătoare spre privirile uimite ale regelui, așa cum 
soarele își trimite razele aurii spre o plantă adormită, trezind-o 
din visare și făcând-o să strălucească plină de vrajă. 
Frumuseţea lui Rhadopis era cuceritoare și veștejea pe oricine 
se apropia de ea, îi lua minţile și îi picura în suflet o dorință ce 
nu putea fi nici alinată, nici împlinită. In noaptea aceea 
nemuritoare, în afară de ei doi 
— Rhadopis profund tulburată și regele fermecat de frumuseţea 
ei - nu mai era nimeni pe lume care să aibă atâta nevoie de 
mila zeilor. 

Dornic să-i audă vocea, regele o întrebă: 

— Nu vrei să știi cum a ajuns sandala la mine? 

— Prezenţa ta aici m-a făcut să uit de toate, stăpâne, îi 
răspunse ea neliniștită. 

— Cum ai pierdut-o? Se interesă el zâmbind. 

Delicateţea din glasul lui avu darul să o liniștească. 

— Mi-a înhăţat-o un șoim în timp ce mă îmbăiam. 

Regele oftă și privi în sus, ca și cum ar fi admirat 
ornamentele de pe tavan și își închise ochii ca să-și imagineze 
scena aceea fermecătoare: Rhadopis bălăcindu-se goală și 
șoimul coborând din cer să-i înhaţe sandala. Femeia îi auzea 
răsuflarea, îi simţea dogoarea pe obraz. Faraon își întoarse iar 
privirea spre ea. 

— Șoimul a zburat cu sandala și mi-a adus-o mie, îi povesti el 
înfierbântat. Ce poveste încântătoare! Dar mă tot întreb, fiindcă 
nu-mi vine să cred: Nu te-aș fi văzut niciodată dacă zeii nu mi- 
ar fi trimis acest șoim darnic?... Ce trist ar fi fost! În adâncul 
sufletului îmi spun că șoimul nu a mai suportat faptul că nu te 


cunosc, când te aflai doar la doi pași de mine, și mi-a aruncat 
sandala ca să mă trezească din nebăgarea de seamă. 

— Șoimul ţi-a aruncat sandala chiar ţie? întrebă ea uimită. 

— Da, Rhadopis... E o poveste foarte frumoasă. 

— Ce coincidenţă! Ca o vrajă. 

— Spui că e o coincidenţă, Rhadopis? Atunci ce e coincidenta 
dacă nu soarta ce ne-a fost hărăzită? 

— E adevărat ce spui, stăpâne, îi răspunse ea oftând. E ca 
înțeleptul care se preface a fi prost. 

— O să le dau de știre tuturor supușilor care-mi este dorinţa: 
niciun om din poporul meu să nu facă vreun rău șoimilor. 

Rhadopis zâmbi și zâmbetul ei fericit, încântător avu efectul 
unei vrăji. Regele simţi că o dorinţă arzătoare îi mistuie inima. 
Și, cum nu era obișnuit să-și înfrâneze sentimentele, cedă și 
rosti suspinând: 

— El este singura fiinţă căreia îi voi rămâne îndatorat pentru 
cel mai preţios lucru din viața mea, Rhadopis. Ce frumoasă 
ești! Frumuseţea ta e mai presus de tot ce am visat. 

Era atât de încântată de vorbele lui, de parcă le-ar fi auzit 
pentru prima oară. Îl privi inocent și dulce, stârnindu-i și mai 
mult pasiunea. Faraon spuse umil, parcă chinuit de suferinţă: 

— Mă simt ca și cum inima mi-ar fi șfichiuită de un bici cu 
limbi de foc. 

Apoi își apropie faţa și mai mult de a ei și îi șopti: 

— Rhadopis... Vreau să mă cufund în respiraţia ta. 

Își întinse faţa spre el, închise pleoapele, se aplecă și mai 
mult înainte până când nasurile li se atinseră. li mângâie cu 
vârfurile degetelor genele lungi, se pierdu în ochii ei negri și 
întregul univers se întunecă. Toropindu-l ca printr-un farmec, 
iubirea îl făcu să uite totul, până când suspinele grele ale lui 
Rhadopis îl readuseră la realitate. Își îndreptă spatele și îi șopti 
la ureche: 

— Rhadopis, câteodată îmi întrevăd destinul. Din clipa asta 
mă voi afla sub semnul nebuniei. 

Abia răsuflând, femeia își sprijini capul în palmă. Inima îi 
bătea cu putere. Petrecură o oră în tăcere, fiecare mulțumit că 
vorbește în sinea lui, când de fapt, fiecare vorbea, fără să știe, 
cu sufletul său pereche. Deodată, Rhadopis se ridică și zise: 

— Haide, vino cu mine, stăpâne, să-mi vezi palatul. 

Era o invitaţie bine-venită, dar își aminti de treburile pe care 


aproape le uitase și se văzu nevoit să refuze. Ce se întâmpla 
dacă amâna puţin întâlnirea? Palatul și tot ce era în el îi 
aparţineau. 

— Nu în seara asta, Rhadopis, îi răspunse el cu părere de 
Tău. 

— De ce nu, stăpâne? Se interesă ea dezamăgită. 

— Nişte oameni mă așteaptă la palat de câteva ore bune. 

— Ce oameni, stăpâne? 

Regele râse și spuse cu dispreţ: 

Ar trebui să fiu acum la o întâlnire cu prim-ministrul. 

Adevărul este, Rhadopis, că de la întâmplarea cu șoimul am 
fost prins cu treburi foarte grele. Am vrut să-ţi vizitez palatul, 
dar nu am găsit ocazia potrivită. Când mi-am dat seama că și 
seara aceasta urma să treacă asemenea celei de dinainte, am 
amânat o întâlnire importantă ca să o pot vedea pe stăpâna 
sandalei de aur. 

Rhadopis era uluită. 

— Stăpâne, murmură ea. Era suprinsă de nepăsarea care-l 
îndemnase să amâne una dintre acele întâlniri importante în 
care hotăra soarta regatului, ca să vadă o femeie pe care o 
purta în inimă de câteva ore. Fapta lui i se păru frumoasă, 
încântătoare, fără egal printre faptele admiratorilor sau 
versurile poeţilor. 

Regele se ridică în picioare. 

— Acum o să plec, Rhadopis... Ah, palatul regal mă sufocă! E 
o temniţă împrejmuită de zidurile tradiţiei, dar eu trec prin ele 
ca o săgeată... Acum o să las un chip îndrăgit ca să văd un chip 
odios. Ai văzut vreodată ceva mai ciudat? Pe mâine, iubită 
Rhadopis. Sau, mai bine zis, de-a pururi. 

Și, zicând aceste vorbe, plecă cu măreţia și tinereţea, și 
nebunia lui. 


lubirea 

Rhadopis întoarse privirea de la ușa în spatele căreia 
dispăruse regele și oftă: „A plecat”. Insă, de fapt, nu plecase. 
Dacă ar fi plecat cu adevărat, nu ar fi fost cuprinsă de această 
ameţeală ciudată, între vis și realitate, între amintire și 
imaginaţie, cu umbre închipuite înghesuindu-se, întrecându-se, 
alergând nebunește. 

Avea toate motivele să fie fericită, căci atinsese culmile 
gloriei, urcase pe piscurile cele mai înalte ale măreției, gustase 
din minunăţiile grandorii așa cum nicio femeie de pe pământ nu 
visase vreodată. O vizitase chiar sacrul Faraon în persoană, iar 
ea îl vrăjise cu răsuflarea ei cea dulce și el îi strigase în faţă că 
un bici cu limbi de foc îi șfichiuie inima tânără. Pasiunea lui o 
încoronă regină pe tronul măreției și pe cel al frumuseţii. Avea 
toate motivele să fie fericită, chiar dacă mai cunoscuse fericirea 
măreției! Își înclină ușor capul și privirea îi căzu pe sandală. 
Inima îi tresări. Își aplecă capul până când buzele îi atinseră 
imaginea viteazului gravată pe talpă. 

Dar nu rămase multă vreme singură, cu visele ei. Apăru 
Shayth și o întrebă: 

— Stăpână, vrei să dormi aici? 

Nu îi răspunse... Luă sandala, se ridică cu mișcări lente și 
porni agale spre dormitor. Încurajată de ameţeala stăpânei, 
Shayth comentă cu tristeţe: 

— Ce păcat, stăpână, salonul acesta frumos, obișnuit cu 
distracţia și desfătarea, va fi în seara asta, pentru prima dată, 
fără petrecăreţi și admiratori... Poate că e la fel de nedumerit 
ca mine și se întreabă: „Unde e cântecul? Unde e dansul? Unde 
e iubirea?... Așa ai vrut tu, stăpână?” 

Fără să o bage în seamă, curtezana urcă încet scările, tăcută. 
Shayth se gândi că vorbele ei o să-i stârnească curiozitatea 
stăpânei. 

— Ce rău le-a părut și ce s-au supărat când i-am anunţat că 
nu o să vii... îi povesti sclava plină de vervă. S-au uitat unii la 
alții îndureraţi și tare trişti și s-au urnit cu greu, cu umerii 
încovoiaţi. 

Rhadopis rămase tăcută. Intră în dormitorul ei cel frumos, se 
duse repede la oglindă și-și privi chipul. Zâmbind satisfăcută și 
bucuroasă, își zise: „Dacă ceea ce s-a întâmplat în noaptea 
aceasta e o minune, atunci și chipul acesta e o minune”. 


Cuprinsă de un val de fericire, se întoarse spre Shayth și o 
întrebă: 

— Cine crezi că e bărbatul care a venit să mă vadă? 

— Cine e, stăpână? Azi l-am văzut prima dată. E un tânăr 
străin, dar, fără îndoială, de viță nobilă. Chipeș, impunător și 
îndrăzneţ. Se stârnește și freamătă ca vântul, calcă apăsat și 
are glas poruncitor. Dacă nu m-aș teme, aș zice că nu-i lipsit 
de... 

— De ce? 

— De o oarecare nebunie. 

— Ai grijă... 

— Stăpână, oricâte bogății ar avea, nu-i poate întrece pe 
iubiții pe care i-ai alungat azi. 

— Ai grijă să nu-ţi pară rău când îţi este lumea mai dragă. 

— O întrece bogăţia lui pe cea a comandantului Tahu sau pe 
a guvernatorului Ani? Se interesă Shayth uimită. 

— Bărbatul acela e Faraon, proasto, îi răspunse Rhadopis 
mândră. 

Femeia se uită ţintă la stăpâna ei, cu gura deschisă, dar nu 
scoase nicio vorbă. 

— E Faraon, Shayth, Faraon. Însuși Faraon, nimeni altul. Să 
nu cumva să începi să clevetești... Acum du-te, dispari din faţa 
mea. Vreau să rămân singură. 

Inchise ușa și se apropie de fereastra care dădea spre 
grădină. Noaptea își întinsese deja aripile peste univers. În 
înaltul cerului se aprinseseră stelele, iar în grădină, lămpile 
atârnau de crengile copacilor. Era o noapte încântătoare. 
Rhadopis îi admiră frumuseţea și simţi pentru prima oară 
plăcerea de a fi singură la ora aceea, o plăcere mult mai mare 
decât a se întâlni cu toţi admiratorii... în liniștea nopţii își 
ascultă gândurile și șoaptele inimii... Amintirile începură să 
curgă și gândul o duse cu multă vreme în urmă, când inima o 
îndemnase prima dată la fapte ușuratice, înainte de a fi 
încoronată ca regină a inimilor bărbaţilor și înscăunată pe 
tronul de la Biga, înainte de a deveni cea care hotăra destinul 
sufletelor. Pe atunci era o ţărancă frumoasă, înflorind în iarba 
umedă a câmpului ca un trandafir, iar el era un barcagiu cu 
glas domol și picioare bronzate. In afară de el, nu-și amintea de 
alt bărbat căruia să i se fi dăruit cu toată inima, iar malurile 
Bigăi au avut norocul să vadă ceva fără asemănare pe pământ. 


O invită în barca lui, iar ea acceptă și valurile îi purtară din 
Biga până departe în sud. Din ziua aceea rupsese orice legătură 
cu satul și cu oamenii de acolo. Intr-o bună zi, barcagiul 
dispăru din viaţa ei. Nu știa dacă se rătăcise, fugise sau murise, 
și se trezi singură. Dar nu era singură, frumuseţea o însoțea 
mereu, așa că nu ajunsese pe străzi. O luă la el un bărbat între 
două vârste, cu barba lungă și mărinimos. După viaţa bună pe 
care o dusese alături de el, moartea bărbatului o întristă. 
Atunci lumina ei începu să strălucească, să ademenească 
privirile și să atragă bărbaţii ca pe niște fluturi înnebuniţi. I-au 
așternut la picioarele ei micuţe inimile lor tinere și bogății 
nenumărate și au întronat-o în palatul din Biga ca regină a 
inimilor. Şi așa se născu Rhadopis... Ah, ce amintiri! 

Cum îi murise inima după aceea? I-o ucisese tristeţea? Sau 
înfumurarea, sau măreţia? Era surdă la șoaptele dragostei, 
inima îi era ferecată. Niciun bărbat îndrăgostit de ea cu patimă, 
cum era Tahu, nu putea spera să primească de la ea mai mult 
decât un trup rece. 

Se lăsă mult timp în voia amintirilor pe care parcă le-ar fi 
chemat să o poarte înapoi la zilele cele mai încântătoare din 
viaţa ei, cele mai fericite! Timpul trecu - ore, poate minute - 
până când auzi deodată sunetul unor pași. Se întoarse enervată 
și zări că ușa era deschisă. Shayth apăru gâfâind: 

— Stăpână, se ţine după mine. Uite-l! 

Rhadopis îl văzu cum intră, sigur pe sine, ca și cum ar fi 
intrat în propriul lui dormitor. Era și uimită, și bucuroasă. 

— Stăpâne! Exclamă ea. 

Shayth se făcu nevăzută și închise ușa în urma ei. Regele își 
roti privirea admirând camera cea frumoasă și zise râzând: 

— Să-mi cer iertare că am năvălit așa? 

Îi zâmbi fericită: 

— Camera și stăpâna ei sunt ale tale, domnul meu. 

Râse iar cu râsul lui încântător. Era un râs tânăr și 
răsunător, plin de viaţă. O prinse de cot, o trase spre divan și o 
făcu să șadă, apoi luă loc lângă ea. 

— Îmi era teamă că o să adormi înainte să vin. 

— Să dorm... Somnul nu vine într-o noapte ca asta. Flăcările 
fericirii îl fac să creadă că e zi. 

Chipul îi deveni deodată serios: 

— Chiar mai mult, dacă am arde împreună... 


Nu mai simţise niciodată o asemenea fericire, inima ei nu 
mai fusese nicicând atât de trează și de vie, nu mai cunoscuse 
niciodată plăcerea supunerii ca în faţa acestei fiinţe minunate. 
Bărbatul avusese dreptate: ardea toată. Dar nu zise nimic, își 
ridică doar ochii și-l ţintui cu o privire grăitoare, plină de 
sinceritate și tandreţe. In cele din urmă îi spuse: 

— Nu mi-am închipuit nicio clipă că o să te întorci în noaptea 
asta. 

— Nici eu. Dar întâlnirea a fost grea și istovitoare. Am obosit 
de atâta concentrare și frământare și m-a cuprins neliniștea. 
Bărbatul acela mi-a pus în faţă o mulţime de hotărâri, am 
semnat o parte din ele, i-am ascultat cuvintele cu mintea 
zburându-mi în altă parte, până când nu am mai suportat și i- 
am spus să lăsăm restul pe mâine. Nu mă gândeam să mă 
întorc, voiam să rămân singur cu gândurile mele. Dar o dată 
rămas singur, am simţit că izolarea mă apasă și noaptea devine 
insuportabil de mohorâtă. Și atunci m-am întrebat: De ce să 
aștept până mâine? Nu-mi stă în obicei să-mi înfrânez pornirile, 
așa că nu am mai ezitat și iată-mă aici, în faţa ta. 

Ce noroc cu obiceiul acesta ale cărui roade delicioase erau 
gustate chiar de ea. Îl simţi cuprins de o bucurie minunată, 
palpitând de viaţă și de emoție. 

— Rhadopis... Ce nume frumos. Îmi sună în ureche ca un 
cântec şi-mi face să-mi tremure inima de iubire. Iubirea aceasta 
e un lucru uimitor. Cum să răpună un bărbat ale cărui nopţi 
sunt pline de femei de toate culorile și pentru toate gusturile? E 
cu adevărat uimitor. Ce o fi iubirea asta? E o neliniște care-mi 
chinuie inima, o incantaţie divină intonată în lăcașurile cele mai 
înalte ale sufletului meu. O jinduire dureroasă. Ești chiar tu. 
Căci te afli în toate semnele lumești și sufletești. Uite, trupul 
meu puternic are nevoie de tine așa cum un om care se îneacă 
vrea să respire și are nevoie de aer. 

Ea îi împărtășea emoţiile și simţea că e sincer: vorbise 
despre o inimă, dar descrisese două. La fel ca el, auzea 
incantaţia divină și îi vedea chipul în toate semnele lumești și 
sufletești în timp ce pleoapele i se îngreunau de vise și 
încântare. Când genele li se atinseră, o întrebă tandru: 

— De ce nu spui nimic, Rhadopis? 

Își deschise ochii cei frumoși și îl privi pierdută, duioasă: 

— Ce nevoie am de cuvinte, stăpâne? Atâta timp cuvintele 


mi-au curs de pe buze, iar inima îmi era moartă. Dar acum 
inima mi se trezește la viaţă și îți soarbe cuvintele așa cum 
pământul absoarbe căldura soarelui ca să se umple de viaţă. 

Regele îi zâmbi fericit: 

— Iubirea asta m-a smuls dintr-o lume plină de femei. 

Ea îi răspunse zâmbind: 

— Iar pe mine m-a smuls dintr-o lume plină de bărbaţi. 

— Rătăceam prin lume cu mintea înceţoșată, iar tu te aflai la 
doi pași de mine. Ce păcat. Ar fi trebuit să te cunosc cu mulţi 
ani în urmă. 

— Așteptam amândoi ca șoimul să ne unească. 

O strânse de mână cu patimă și îi zise: 

— Da, Rhadopis, soarta a așteptat să apară șoimul la orizont, 
ca să aștearnă pe paginile ei cea mai frumoasă poveste de 
dragoste. N-am nicio îndoială că șoimul nu a mai suportat să ne 
amâne iubirea. De azi ar trebui să nu ne mai despărțim 
niciodată. Cel mai frumos lucru pe lume ar fi să rămânem 
împreună. 

Ea oftă din adâncul inimii și-i răspunse: 

— Da, stăpâne, de azi ar trebui să nu ne mai despărțim 
niciodată. Îţi dau sufletul meu, ca o pajiște înverzită, pe care să 
paști după cum îţi este voia. 

El îi luă palmele între ale lui și i le strânse afectuos. 

— Vino cu mine, Rhadopis. Palatul acesta să se închidă cu tot 
trecutul lui rușinos. Căci simt că fiecare zi din viaţă pe care am 
pierdut-o înainte de a te cunoaște e o lovitură mârșavă de 
pumnal împlântată în fericirea mea. 

Fusese cuprinsă de euforie, dar acum parcă era neliniștită: 

— Maiestatea Sa vrea să mă mut în haremul lui? 

Bărbatul dădu din cap și zise: 

— Vei locui în locul cel mai elegant de acolo. 

Rhadopis își plecă ochii gânditoare, neștiind ce să spună. 
Tăcerea ei îl surprinse. Îi prinse bărbia delicată cu degetele 
mâinii drepte, îi ridică capul spre el și o întrebă: 

— Ce-i cu tine? 

Femeia ezită o clipă. 

— E o poruncă, Maiestate? 

Inima i se strânse când auzi cuvântul „poruncă”. 

— Poruncă? Nicidecum, Rhadopis. Graiul iubirii nu e graiul 
poruncilor. Până azi nu mi-am dorit niciodată să renunţ la 


postura în care mă aflu și să devin iar o ființă umană care-și 
croiește drumul în viaţă fără niciun sprijin, care-și urmează 
soarta fără privilegii. Uită acum de Faraon și spune-mi dacă 
dorești să-ţi legi viața de a mea. 

Se temea să nu-i înţeleagă greșit tăcerea și ezitarea, așa că îi 
spuse cu sinceritate: 

— Te doresc așa cum îmi doresc propria viaţă. Chiar mai 
presus de ea, căci nu am iubit viaţa cu adevărat decât după ce 
m-am îndrăgostit de tine. Şi pentru mine viaţa are rost acum 
pentru că mă face să îţi simt iubirea şi-mi bucură toate 
simțurile cu prezenţa ta. Îndrăgostiţii nu spun mereu vorbe 
sincere din instinct? Întreabă-i inima lui Rhadopis, stăpâne, și-ţi 
va ajunge la ureche ceea ce buzele mele au rostit deja, dar sunt 
nedumerită și mă întreb de ce să închid porţile palatului pentru 
totdeauna. Palatul sunt eu însămi, stăpâne, și ar trebui să-l 
iubeşti așa cum mă iubeşti pe mine. Nu are niciun colţ pe care 
să nu-mi fi lăsat urmele, imaginea, numele, amintirea. Cum să-l 
părăsesc când aici a coborât din zbor șoimul care ţi-a adus 
mesajul de dragoste nemuritor? Cum să-l părăsesc când aici mi- 
a tresărit inima de iubire pentru prima oară? Cum să-l 
părăsesc, stăpâne, când aici ai venit, în toată măreţia ta, să mă 
vezi? Se cuvine ca orice loc pe care ai pășit să devină doar al 
tău, la fel ca inima mea, și să nu-și închidă porţile niciodată. 

Regele îi ascultă cuvintele cu încordare în timp ce inima îi 
ardea și sufletul îi vibra la unison cu fiecare vorbă. Îi mângâie 
pletele negre ca tăciunele, o luă în braţe și îi dădu un sărut 
dulce ca nectarul. 

— Rhadopis, iubire contopită cu sufletul meu, îi spuse el, 
porțile acestui palat nu se vor închide și în camerele lui nu va 
domni întunericul. Cât vom fi împreună, va rămâne un leagăn al 
iubirii, un rai al dragostei, o grădină înfloritoare în care să fie 
sădite răsadurile amintirilor. Voi face din acest castel un 
sanctuar al iubirii și-i voi acoperi podelele și pereţii cu aur 
curat. 

Cu chipul luminat de un zâmbet, Rhadopis murmură: 

— Facă-se voia ta, stăpâne. Jur pe iubirea pe care ţi-o port că 
mâine o să merg la templul lui Sotis, o să-mi spăl trupul cu ulei 
sfânt ca să mă curăţ de trecutul păcătos și o să mă întorc la 
sanctuar cu inima pură și nouă, ca o floare ce își rupe învelișul 
și îmbrățișează razele soarelui. 


El îi luă mâna și i-o puse în dreptul inimii. Apoi o privi în ochi 
și îi spuse: 

— Rhadopis, astăzi sunt fericit. Jur pe întregul univers și pe 
zei că sunt fericit. Asta e tot ce-mi doresc în viaţă. Privește-mă! 
Ochii tăi negri mă încântă mai mult decât toată lumina lumii. 

În noaptea aceea insula Biga a dormit, dar iubirea a rămas 
trează în palatul său cel alb până ce bezna nopţii s-a retras 
făcând loc albastrului visător al zorilor. 


Umbra iubirii 

Rhadopis se trezi spre prânz. Era zăpușeală, razele fierbinţi 
ale soarelui trimiteau pe pământ lumină și căldură dogoritoare. 
Cămașa de noapte fină i se mula pe trupul suav. Nişte șuvițe 
din părul răvășit i se revărsau pe piept, altele se odihneau pe 
pernă. 

Binecuvântată e deșteptarea din somn care trezește în inimă 
amintiri frumoase... Inima îi era o câmpie a bucuriei, mireasma 
florilor plutea în aerul din jurul ei, tot universul îi zâmbea de 
fericire și încântare. I se părea că toate simţurile i se treziseră 
la o viaţă nouă, îi dezvăluiau o altă lume, mai frumoasă, sau că 
renăscuse. 

Se răsuci pe cealaltă parte și privi perna: se mai vedea încă 
locul în care el își sprijinise capul. Ochii îi străluciră visători și 
tandri. Își apropie capul, sărută locul acela și murmură 
încântată: „Ce minunat e totul... Și ce fericită sunt...” 

Pe urmă se ridică în capul oaselor, rămase așa puţin, apoi se 
dădu jos din pat - așa cum făcea în fiecare dimineaţă - vioaie ca 
o vorbă de duh a unui suflet glumeţ. Se îmbăie cu apă rece și se 
parfumă, își puse veșmintele scăldate în arome, apoi se așeză la 
masă și-și savură mâncarea de dimineaţă: ouă și lipie. Bău o 
cupă de lapte și una de bere. 

Urcă pe corabie și porni spre Abu. Ajunsă acolo, se îndreptă 
spre templul lui Sotis. Trecu de poarta impunătoare cu inima 
umilă și sufletul plin de speranţă. Se plimbă prin clădirea 
imensă și primi binecuvântarea zidurilor și a coloanelor 
încărcate cu inscripţii sacre. Lăsă în cutia milei tot ce avea la 
ea, pe urmă se duse în sala unde se afla marea preoteasa și îi 
ceru să o spele cu untdelemn sfânt, ca să o purifice de 
necurăţeniile și nefericirile vieţii și să-i golească inima de 
păcate și de orbire. Lăsându-se în seama mâinilor neprihănite 
ale preotesei, simţea că se desparte fără milă de corpul lui 
Rhadopis, coborând în mormânt trupul curtezanei trivo e, care 
jucase pe degete bărbaţii, le răvășise sufletele și dansase pe 
cadavrele victimelor și pe rămășițele inimilor lor spulberate. 
Simţea cum prin vene îi curge un sânge nou, cum inima îi 
pulsează și îi încarcă toate simţurile cu mulțumire, fericire și 
puritate. Pe urmă căzu în genunchi și se rugă fierbinte, cu ochii 
scăldaţi în lacrimi, iar la sfârșit rugă zeul să-i binecuvânteze 
iubirea și viaţa cea nouă. Se întoarse la palat fericita de parcă 


ar fi fost o pasăre planând cu aripile întinse pe cerul senin. 
Shayth o întâmpină aproape plutind de bucurie. 

— Binecuvântată fie ziua aceasta fericită, stăpână. Ştii cine a 
venit la palatul nostru cât ai lipsit? 

Cu inima gata să-i sară din piept, strigă. 

— Cine?!... 

Nişte meșteri dintre cei mai vestiți ai Egiptului, trimiși de 
Faraon. S-au uitat prin camere, coridoare și săli, au măsurat 
înălţimea ferestrelor și a pereţilor ca să facă mobila nouă. 

— Chiar așa? 

— Da, stăpână. Cât de curând palatul va fi o minunăţie a 
acestor vremuri. Ce tocmeală avantajoasă! 

Rhadopis nu înţelese prea bine ce voia să spună femeia. Pe 
urmă însă, bănuind despre ce e vorba, încruntă din sprâncene: 

— La ce tocmeală te referi, Shayth? 

Femeia îi făcu cu ochiul: 

Tocmeala pentru patima cea nouă. Jur pe toţi zeii că 
Maiestatea Sa ar fi în stare să dea gata o ţara întreaga de ogaţi. 
De azi încolo n-o să-mi mai pară rău după negustorii din 
Memphis și comandanții din ţinutul de Sud. 

Rhadopis se înroși de furie și-i strigă: 

— Ajunge, femeie! Acum nu am făcut niciun târg. 

— Vai de mine... Dacă aș avea destul curaj, stăpână, te-aș 
întreba atunci ce ai făcut. 

Rhadopis oftă. 

— Oprește-te cu vorbăria. Chiar nu-ţi dai seama cât sunt de 
serioasă în privinţa asta? i 

Sclava tăcu și se uită fix la chipul frumos al stăpânei. In cele 
din urmă Îi spuse: 

— Zeii să te binecuvânteze, stăpână... Sunt nedumerită și mă 
întreb: de ce e așa serioasă stăpâna mea? 

Rhadopis oftă iar și se întinse pe divanul confortabil. 

— M-am îndrăgostit, Shayth, șopti ea. 

Sclava se lovi cu palma peste piept și exclamă panicată și 
uluită: 

— Te-ai îndrăgostit, stăpână! 

— Da, m-am îndrăgostit. De ce ești așa de uimită? 

— Iertare, stăpână. Iubirea e un musafir nou. Nu te-am mai 
auzit rostindu-i numele. Cum a ajuns aici? 

Rhadopis zâmbi și îi răspunse visătoare: 


— Ce-i de mirare? E un lucru obișnuit ca o femeie să se 
îndrăgostească. 

— Nu și aici, spuse Shayth făcând un semn spre inima 
stăpânei. Am crezut mereu că e o fortăreață de nepătruns. Cum 
de a fost cucerită? Pe toţi zeii, haide, spune-mi... 

Ochii lui Rhadopis străluciră visători și amintirea îi stârni în 
suflet sentimente înflăcărate. 

— M-am îndrăgostit, Shayth, începu ea să povestească în 
șoaptă. Iar iubirea e un lucru minunat. În ce clipă a bătut la 
poarta inimii mele? Cum mi-a pătruns în adâncul sufletului? Nu 
știu. Mă tulbură profund, dar am simţit adevărul în inimă, căci 
mi-a zvâcnit nestăpânită, mi-a zvâcnit când i-am văzut chipul, 
mi-a zvâcnit când i-am auzit glasul. Niciodată în viaţă nu mi-a 
mai zvâcnit așa, dar un glas misterios îmi șoptea la ureche că 
acest bărbat, și nimeni altul, este stăpânul inimii mele. M-a 
copleșit un sentiment, dulce și dureros și am știut că el va 
deveni o parte din mine, la fel cum îmi este inima, iar eu voi 
deveni o parte din el, așa cum îi este sufletul. Nu-mi mai pot 
închipui cum poate fi viaţa frumoasă și existența plăcută fără 
această contopire. 

— Sunt uluită, stăpână, spuse Shayth cu respiraţia tăiată. 

— Da, Shayth, atâta timp cât m-am bucurat de libertate 
deplină, am urcat pe o colină înaltă de unde priveam spre o 
lume vastă și ciudată. Imi petreceam serile cu zeci de bărbați, 
delectându-mă cu conversații plăcute, admirând opere de artă, 
amuzându-mă cu obscenităţi și cântece, dar tot timpul inima 
îmi era apăsată de un plictis fără leac și sufletul îmi era 
înnegurat de o singurătate insuportabilă. Acum, Shayth, 
speranţele mi s-au limitat, restrângându-se la un singur bărbat: 
domnul meu. El este tot universul meu. Viaţa freamătă iar, 
plictisul și însingurarea ce-mi stăteau în cale au dispărut. Totul 
se scaldă în lumină și bucurie. Îmi pierdusem sufletul în lumea 
asta mare, iar acum l-am regăsit în bărbatul meu iubit. Ai văzut 
ce înseamnă iubirea, Shayth? 

Sclava dădu din cap profund uimită și zise: 

— După cum spui, stăpână, e un lucru minunat. Și poate mai 
dulce chiar decât viaţa. Și mă întreb cum simt eu iubirea. 
Iubirea e ca foamea, iar bărbaţii ca mâncarea. Iubesc bărbaţii 
tot așa cum iubesc mâncarea. Chiar așa. Și asta mi-e de ajuns. 

Rhadopis râse și râsul ei delicat răsună ca vibrația unei 


coarde de lăută. Se ridică, ieși în balconul care dădea spre 
grădină și îi porunci lui Shayth să îi aducă lira. Dorea să-și 
plimbe degetele pe coarde și să cânte. De ce nu, când lumea 
întreagă fredona o melodie voioasă? 

Shayth dispăru pentru o clipă, apoi se întoarse cu lira, o 
așeză în faţa stăpânei și îi spuse: 

— Te-ar deranja să amâni puţin? 

— De ce? întrebă Rhadopis ridicând lira de jos. 

— Unul dintre sclavi m-a rugat să te anunţ că a venit un 
bărbat care îţi cere îngăduinţa să te vadă. 

Pe chip i se citi nemulțumirea. 

— Nu știe cine e? Se interesă ea destul de indiferentă. 

— Zice că e... Pretinde că l-a trimis artistul Henfer. 

Rhadopis își aminti de ucenicul despre care Henfer îi spusese 
acum două zile că îl alesese să decoreze în locul lui camera de 
vară. 

— Adu-l aici, îi ceru ea lui Shayth. 

Se simţea sâcâită și deranjată. Strânse lira în mâini și 
degetele îi ciupiră coardele ușor, apoi cu  enervare, 
interpretând o melodie haotică. 

Shayth se întoarse, iar în urma ei pășea un bărbat tânăr, care 
făcu o plecăciune și zise cu un glas delicat: 

— Zeii să-ţi fericească ziua, doamna mea. 

Rhadopis puse lira deoparte și-l privi pe sub genele-i lungi. 

Era de-înălţime potrivită și slăbuţ, cu tenul smead, trăsături 
frumoase și ochi remarcabil de mari, în care se citeau semnele 
candorii și ale naivităţii. O cuceri vârsta lui fragedă și 
sinceritatea din priviri, dar se întreba dacă chiar va fi în stare 
să termine munca începută de marele sculptor Henfer. Oricum, 
era încântată să îl vadă și iritarea pe care o simţise mai 
devreme îi trecu. 

— Tu ești ucenicul pe care sculptorul Henfer l-a ales să-mi 
decoreze camera de vară? îl întrebă ea. 

— Da, doamna mea, îi răspunse tânărul vădit intimidat, 
privind când chipul lui Rhadopis, când pardoseala balconului. 

— Foarte bine. Și cum te numești? 

— Benamun... Benamun ben Besar. 

— Benamun. Câţi ani ai, Benamun? Îmi pari foarte tânăr. 

Acesta se îmbujoră și îi răspunse: 


— În misra? care vine împlinesc optsprezece. 

— Cred că exagerezi. 

— Nicidecum, doamnă. Spun adevărul. 

— Ce copil ești, Benamun. 

În ochii lui mari, căprui, apăru o umbră de neliniște, ca și 
cum i-ar fi fost frică să nu fie respins din cauza vârstei. 
Ghicindu-i temerile, Rhadopis îi surâse: 

— Nu-ţi face griji, știu că harul unui sculptor stă în mâinile, 
nu în vârsta lui. 

— Maestrul meu, marele artist Henfer, mi-e martor pentru 
asta, îi respunse el plin de entuziasm. 

— Ai mai avut vreo lucrare importantă înainte? 

— Da, doamnă. Am decorat un perete al camerei de vară din 
palatul domnului Ani, guvernatorul Bigăi. 

— Ești un copil-minune, Benamun. 

Acesta se îmbujoră și ochii îi străluciră de bucurie. Era 
nespus de fericit. Rhadopis o chemă pe Shayth și îi porunci să îl 
ducă în camera de vară. 

Tânărul ezită o clipă înainte de a o urma pe Shayth și-i zise 
lui Rhadopis: 

— Trebuie să-mi acorzi din timpul tău în fiecare zi... La orice 
oră vrei. 

— Sunt obișnuită cu asemenea îndatoriri. O să mă gravezi 
întreagă? 

— Sau pe jumătate. Sau poate o să fac doar faţa. În orice caz, 
asta depinde de felul în care arată celelalte ornamente. 

Zicând acestea, făcu o plecăciune și ieși din cameră în urma 
lui Shayth. Rhadopis își aminti de sculptorul Henfer și se 
întrebă în sinea ei cu ironie: oare i-ar trece prin minte că 
palatul, ale cărui porţi i-a cerut să le deschidă pentru ucenicul 
său, va fi de acum, pentru el, un loc interzis? 

Tânărul acesta avusese darul să o liniștească. Parcă îi 
stârnise în inimă o nouă emoție care nu mai prinsese viaţă 

Benamun niciodată înainte: instinctul matern. Deodată se 
temu pentru el din cauza ochilor ei ispititori de care nu scăpase 
nimeni. Se rugă sincer zeilor să-i păzească liniștea și candoarea 
și să-l apere de durere și de disperare. 


2 Lună a calendarului egiptean. (N. tr.) 


Benamun 

După cum promisese, în dimineaţa următoare se duse în 
camera de vară din grădină. Îl găsi pe Benamun stând la o 
masă. Întinsese pe ea o coală de papirus și desena tot felul de 
forme, preocupat și gânditor. Când îi simţi prezenţa, puse stilul 
pe masă, se ridică în picioare și făcu o plecăciune. Ea îl salută 
și îi spuse zâmbind: 

— O să-ţi ofer tie ora aceasta a dimineţii, fiindcă e singura de 
care dispun în cursul zilei. 

— Îţi mulţumesc, doamna mea, dar nu începem astăzi, îi 
răspunse tânărul cu glasul lui încet și timid. Lucrez încă la 
planul general al ornamentelor. 

— Vai, m-ai păcălit, băiete. 

— În niciun caz, doamnă... Dar mi-a venit o idee minunată. 

Ea îl privi drept în ochii aceia mari și candizi și îi spuse cu 
ironie: 

— Vrei să spui că în căpșorul acela al tău se poate naște o 
idee minunată? 

Îmbujorat și intimidat, arătă spre peretele din dreapta: 

— O să umplu locul acesta gol cu o imagine a chipului și a 
gâtului tău. 

— Groaznic! Mi-e teamă că o să fie urât și înspăimântător. 

— Va fi la fel de frumos ca în realitate. 

Cuvintele îi ieșiseră tânărului de pe buze cu o inocenţă 
firească. Rhadopis îl scrută cu privirea și el se intimidă, 
plecându-și ochii mari. I se făcu milă de el și își mută privirea 
spre iazul ce se întindea dincolo de ușa dinspre răsărit a 
camerei. Ce tânăr delicat, ca o fecioară neprihănită. Îi stârnise 
în inimă o tandreţe neobișnuită și îi trezise în ungherele 
sufletului sentimentele materne adormite. Se întoarse iar spre 
el și îl văzu aplecat peste desene, dar obrajii încă îmbujoraţi de 
emoție îl trădau că nu se concentra la ceea ce face. Nu ar 
trebui să-l lase și să-și vadă de ale ei? Dar cedă dorinţei de a 
sta de vorbă cu el: 

— Ești din Sud? îl întrebă ea. 

Tânărul își ridică capul și chipul i se lumină de bucurie: 

— Sunt din Ambus, doamnă. 

— Din Ambus? Înseamnă că ești din nordul Sudului. Și atunci 
cum ai ajuns să lucrezi cu sculptorul Henfer, căci el e din 
Bilaq? 


— Tatăl meu era prieten cu sculptorul Henfer și, când a văzut 
preocupările mele pentru artă, m-a trimis la el și m-a dat în 
grija lui. 

— Tatăl tău e artist? 

După o clipă de tăcere, tânărul îi răspunse: 

— Nicidecum... Tatăl meu era mai-marele doctorilor din 
Ambus. Era nespus de priceput la chimie și îmbălsămare. 

A descoperit multe amestecuri de otrăvuri și metode noi de 
îmbălsămare. 

Din spusele tânărului femeia înţelese că tatăl lui murise. 
Mirată că descoperise amestecuri de otrăvuri, îl întrebă: 

— Şi de ce prepara otrăvuri? 

— Făcea din ele leacuri binefăcătoare, îi răspunse tânărul pe 
un ton trist. Și doctorii luau de la el asemenea leacuri, însă, din 
păcate, asta l-a costat până la urmă viaţa. 

Rhadopis se arătă foarte interesată: 

— Cum s-a întâmplat, Benamun? 

— Îmi amintesc, doamnă, că tata a preparat o otravă 
deosebită. Se tot lăuda că e cea mai ucigătoare dintre otrăvuri 
și că poate omori un om în câteva clipe. De aceea a și numit-o 
„otrava fericital. Pe urmă, într-o noapte nenorocită, și-a 
petrecut tot timpul în laborator, lucrând fără încetare. 
Dimineaţă l-au găsit pe bancă, întins fără suflare. Lângă el 
zăcea destupat flaconul cu otrava ucigătoare. 

— Ce ciudat... S-a sinucis? 

— E sigur că a luat o înghiţitură din otrava ucigătoare, dar ce 
l-a împins la pierzanie? Secretul a fost înmormântat o dată cu 
el. Toţi credem că vreun spirit malefic a pus stăpânire pe el, i-a 
rătăcit minţile, iar tata a făcut ceea ce a făcut într-un moment 
de oboseală și confuzie. A fost o lovitură grea pentru toată 
familia. 

Faţa tânărului se întunecă de tristeţe. Își plecă capul spre 
piept. Rhadopis, regretând că adusese vorba despre subiectul 
acesta dureros, îl întrebă: 

— Mama ta mai trăiește? 

— Da, doamnă. Locuiește în palatul nostru din Ambus. 

Cât despre laboratorul tatei, din noaptea aceea nimeni nu i-a 
mai călcat pragul. 

Rhadopis plecă gândindu-se la moartea ciudată a doctorului 
Besar și la otrăvurile încuiate în laborator. 


Benamun era singurul străin apărut la orizonturile liniștite 
ale lumii ei pline de iubire și tihnă, după cum el era singurul 
care-i răpea în fiecare dimineaţă câte o oră din timpul destinat 
iubirii. Cu toate acestea, nu o deranja deloc, fiindcă era mai 
gingaș decât o nălucă. Zilele treceau, ea era copleșită de 
dragoste, iar el cufundat în muncă. Și pe pereţii camerei de 
vară o artă înălțătoare începea să prindă viaţă. 

Îi privea încântată mișcările mâinii care răspândeau în 
cameră atmosfera unei frumuseți nemaipomenite. Era tot mai 
convinsă de marele lui talent și se gândi că, foarte curând, îi va 
lua locul sculptorului Henfer. Într-o zi, când se pregătea să iasă 
din cameră, după ce petrecuse acolo o oră, îl întrebă: 

— Nu ești niciodată obosit sau plictisit? 

Tânărul zâmbi mândru: 

— În niciun caz... 

— Parcă ai fi mânat de o putere diabolică. 

Un zâmbet îi lumină faţa smeadă când îi răspunse pe un ton 
scăzut, cu naivitate: 

— Ba e puterea dragostei. 

Inima femeii tresări la aceste cuvinte, care îi trezeau cele 
mai plăcute amintiri. Îi veni în minte imaginea unei femei 
iubite, în plină strălucire și măreție. Dar el continuă, fără să 
știe ce stârnise în inima ei: 

— Nu știi, doamnă, că arta este iubire? 

— Adevărat? 

Făcu semn spre fruntea ei, pe care o desenase pe perete, și 
spuse: 

— Aici e tot sufletul meu curat. 

Stăpână iar pe propriile ei emoţii, îi răspunse zeflemitor: 

— E doar o piatră fără simtire. 

— Era o piatră înainte ca mâinile mele să o atingă. Acum 
însă, sufletul meu e în ea. 

Femeia izbucni în râs. 

— Eşti îndrăgostit de tine însuţi, îi spuse ea și îi întoarse 
spatele. 

Din ziua aceea deveni clar că el nu se iubea doar pe sine 
însuși. O dată, se plimba singură prin grădină, fără nicio ţintă, 
ca un gând rătăcitor în mintea unui visător fericit, când își 
aruncă privirea spre camera de vară. li veni ideea să se 
distreze urcând până la un luminiș mai înalt din pădurea de 


sicomori, de unde să-și privească prin fereastra camerei de 
vară chipul aproape terminat, zugrăvit pe peretele opus. Îl zări 
pe tânărul artist la baza peretelui. Se gândi că era cufundat în 
lucru, ca de obicei. Dar văzu apoi că îngenunchease, cu mâinile 
încrucișate pe piept și capul ridicat, ca și cum s-ar fi rugat, 
numai că avea faţa îndreptată spre gravura neterminată a 
chipului ei. 

Mânată de instinct, se ascunse după o creangă ca să-l 
urmărească mai departe pe furiș, uimită și speriată. Îl văzu că 
se ridică în picioare, ca și cum și-ar fi încheiat rugăciunea, și își 
șterge ochii cu marginea mânecii largi. Cu inima fremătând, 
rămase un timp nemișcată în liniștea ce o învăluia. Se auzeau 
doar, din când în când, clipocitul și măcăitul rațelor ce se 
scăldau în iaz. Se răsuci pe călcâie și porni în fugă înapoi spre 
palat. 

Ceea ce sperase să nu se întâmple se întâmplase pentru că 
fusese miloasă cu el. Întrezărise semnele în ochii lui candizi de 
fiecare dată când o privea, dar nu putuse împiedica răul. Ar 
trebui oare să impună o distanţă între ei? Să găsească un 
pretext ca să-i închidă în nas poarta palatului? Dar se temea să 
nu-i chinuie sufletul delicat. Nu știa ce să facă. 

Însă ezitarea ei nu dură mult. Nimic din lume nu o putea 
preocupa mai mult de o clipă, căci toate sentimentele și 
pornirile ei deveniseră o pradă a dragostei, bunuri aflate în 
mâinile unui iubit acaparator, care venea în fugă la palatul ei 
de vis, părăsindu-și propriul palat și propria-i lume, fără să 
ezite și fără să regrete. Scăpau amândoi de realitate, se 
retrăgeau în propriile lor suflete pline de pasiune, se lăsau 
înlănţuiţi de vraja iubirii, mistuiţi de flacăra ei, luând încăperile 
palatului, grădina și păsările drept martori ai strălucirii și 
măreției ei. Cel mai mare motiv de frământare al lui Rhadopis 
din acele zile petrecute împreună era să descopere, dimineaţa, 
după ce își lua rămas-bun de la ea, că nu îl întrebase ce îi 
stârnise mai mult dorinţele, ochii sau buzele ei? Cât despre 
Faraon, el își amintea uneori, pe drumul de întoarcere la 
palatul său, că nu îi sărutase piciorul drept la fel de drăgăstos 
ca pe cel stâng și, cuprins de regret, revenea în fugă ca să-și 
șteargă din minte acest motiv mărunt de îngrijorare. 

Erau zile fără asemănare. 


Khnumhotep 

Zilele care aduseseră fericire și bucurie unora înneguraseră 
chipul lui Khnumhotep, prim-ministrul și mai-marele preoţilor. 
Stătea în clădirea guvernului și urmărea evenimentele cu ochi 
pesimiști și inima întristată, plecându-și atent urechea la ceea 
ce se spunea. Apoi decise să aibă răbdare. 

Porunca dată de rege pentru confiscarea pământurilor 
deţinute de temple îi tulburase viaţa și-i ridicase obstacole 
psihologice în calea guvernării, căci toţi preoţii primiseră 
vestea speriaţi și îndureraţi și mulţi dintre ei scriseseră îndată 
petiţii și plângeri pe care le trimiseseră prim-ministrului și 
înaltului șambelan. 

Khnumbhotep observase că regele nu-i mai acorda nici a zecea 
parte din timpul pe care i-l acordase înainte. Rareori se mai 
întâlnea cu el ca să stea de vorbă despre treburile ţării. Se 
zvonea că Faraon se îndrăgostise de curtezana de la palatul cel 
alb din Biga și că își petrecea nopţile acolo. Mai mult de atât, 
văzuseră cum meșteri erau duși grupuri-grupuri la palat, cum o 
mulțime de sclavi cărau într-acolo mobilă scumpă și bijuterii 
preţioase. Demnitarii șușoteau că palatul lui Rhadopis se 
transforma într-un lăcaș de aur, argint și mărgean, iar 
coloanele sale stăteau mărturie unei iubiri dezlănţuite, pentru 
care Egiptul cheltuia fără măsură. 

Khnumhotep era un bărbat cu capul pe umeri și cugetul 
pătrunzător, dar își pierduse răbdarea și nu mai putea rămâne 
impasibil. Cumpăni îndelung situaţia și se hotări să schimbe 
cursul lucrurilor. Trimise un sol la înaltul șambelan Sofkhatep, 
rugându-l să se întâlnească cu el în clădirea guvernului. Înaltul 
șambelan se duse în grabă la întâlnire. Prim-ministrul dădu 
mâna cu el și îi spuse: 

— Îţi mulţumesc, mărite Sofkhatep, că mi-ai acceptat 
rugămintea. 

Înaltul șambelan făcu o plecăciune și-i răspunse: 

— Nu preget niciodată să-mi împlinesc îndatoririle sfinte de 
a-mi servi stăpânul. 

Cei doi bărbaţi se așezară faţă în faţă. Khnumhotep avea o 
voinţă de fier și nervi de oţel. Chipul îi părea liniștit, în ciuda 
tristeţii care îi apăsa sufletul. Ascultă în liniște cuvintele 
înaltului șambelan, apoi zise: 

— Mărite Sofkhatep, toţi suntem slujitori devotați ai lui 


Faraon și ai Egiptului. 

— Așa e, preafericite. 

Khnumhotep se hotări să-i spună problema gravă care îl 
frământa: 

— Dar conștiința mea nu are tihnă din cauza cursului pe care 
au luat-o lucrurile în ultima vreme. Întâmpin încurcături și 
greutăți. M-am gândit - și cred că am avut dreptate - că o 
întâlnire între noi doi ar fi de mare folos. 

— Zeii îmi stau mărturie că aș fi bucuros ca aprecierea ta, 
preafericite, să fie adevărată. 

Bărbatul consimţi dând din cap și îi zise sfătos: 

— E bine să vorbim deschis și să spunem lucrurilor pe nume. 
Căci a vorbi deschis, după cum spunea filosoful nostru 
Kagemni, e un semn de sinceritate și fidelitate. 

Sofkhatep consimţi: 

— Adevărat a grăit filosoful nostru Kagemni. 

Khnumhotep tăcu o clipă ca să își adune gândurile, apoi zise 
cu un glas în care se putea citi tristeţea: 

— În ultimul timp am avut rareori cinstea să mă întâlnesc cu 
Maiestatea Sa. 

Prim-ministrul așteptă ca Sofkhatep să spună ceva, dar cum 
acesta tăcu, continuă: 

— După cum bine știi, am cerut de multe ori să fiu primit în 
audienţă, dar mi s-a spus că Maiestatea Sa nu este la palat. 

— Nu se cuvine nimănui să-i ţină socoteală lui Faraon pe 
unde merge și pe unde stă, îi răspunse îndată Sofkhatep. 

— Nu asta am vrut să spun, preamărite, îi replică prim- 
ministrul. Dar cred că am dreptul, ca prim-ministru, să mi se 
dea prilejul, din când în când, să mă întâlnesc cu Maiestatea Sa 
ca să pot să-mi îndeplinesc obligaţiile. 

— Iertare, preafericite, dar te întâlneşti cu Faraon. 

— Rareori am acest prilej. Și află că nu știu ce ar trebui să 
fac ca să-i prezint înălțimii Sale petiţiile ce vin în valuri 
copleșitoare la guvern. 

Șambelanul îl privi o clipă cumpănind, apoi spuse: 

— Poate sunt în legătură cu pământurile templelor... 

Deodată, ochii prim-ministrului sclipiră: 

— Chiar așa e, domnul meu. 

— Faraon nu mai vrea să audă nimic despre asta, îi răspunse 
Sofkhatep repede. Căci Maiestatea Sa și-a spus ultimul cuvânt. 


— În politică nu există ultimul cuvânt. 

— Asta e părerea ta, preafericite, pe care s-ar putea să nu o 
împărtășesc, îi replică Sofkhatep pe un ton destul de tăios. 

— Prin tradiţie, pământurile templelor nu sunt moștenite? 

Sofkhatep era nemulțumit fiindcă simţea că prim-ministrul 
încerca, după ce își exprimase deja reticenta, să-l atragă într-o 
discuţie care nu-i făcea deloc plăcere. Adăugă pe un ton ce nu 
lăsa loc de îndoială: 

— O să rămân la cuvintele stăpânului meu. Nimic mai mult. 

— Cei mai credincioși supuși ai stăpânului lor sunt aceia 
care-i dau sfaturi sincere. 

La auzul acestor cuvinte dure, înaltul șambelan se indignă și 
mai mult, simțindu-se profund jignit. li replică apăsat: 

— Îmi cunosc îndatoririle, preafericite, dar nu le pun la 
îndoială decât în faţa propriei mele conștiințe. 

Khnumbhotep oftă disperat, apoi zise liniștit și resemnat: 

— Conștiinţa ta e mai presus de orice îndoială, preacinstite, 
nu am avut niciodată rezerve în privința fidelității sau a 
înţelepciunii tale. Poate că tocmai asta m-a făcut să-ţi caut 
sfatul. Cum însă crezi că așa ceva e nepotrivit pentru un om 
fidel ca tine, nu-mi rămâne, din păcate, decât să mă descurc 
fără tine. Acum nu mai am decât o rugăminte. 

— Spune, preafericite, zise Sofkhatep. 

— Aș vrea să te rog să îi aduci la cunoștință Maiestăţii 
Sale Regina că aș fi onorat dacă ar putea să mă primească 
astăzi. 

Sofkhatep îl privi uimit pe prim-ministru. Chiar dacă prin 
această rugăminte nu încălcase limitele, era oricum un lucru 
neașteptat, care îl descumpăni pe înaltul șambelan. Dar 
Khnumhotep continuă pe un ton hotărât: 

— Îmi prezint această rugăminte în calitate de prim-ministru 
al Regatului Egiptului. 

Sofkhatep era neliniștit: 

— Să nu aștept până mâine ca să îi dau de știre regelui 
despre dorinţa ta? 

— Nicidecum, preacinstite. Doresc sprijinul Maiestăţii Sale 
Regina ca să depășesc piedicile ce-mi stau în cale. Nu mă face 
să pierd un prilej de aur de a-mi servi regele și ţara. 

Sofkhatep nu mai avu ce face și îi răspunse: 

— O să-i prezint Maiestăţii Sale Regina rugămintea ta chiar 


acum. 

— O să aștept solul din partea ta, spuse Khnumhotep și îi 
strânse mâna. 

— Fie cum voiești, preafericite, mai spuse înaltul șambelan 
înainte de a pleca. 

Rămas singur, Khnumhotep se încruntă și strânse din dinţi 
atât de tare, încât bărbia lui cea lată părea o placă de granit. 
Adâncit în gânduri, începu să se plimbe în sus și în jos prin 
cameră. Nu se îndoia de fidelitatea lui Sofkhatep, dar nu avea 
deloc încredere în curajul și dârzenia lui. Deși nu sperase la 
prea multe de la el, îl chemase fiindcă nu voise să nu încerce 
toate posibilităţile. Se frământa și se întreba dacă regina îi va 
asculta rugămintea și îl va primi. Și ce putea face dacă îl 
refuza? Regina nu era de subestimat. Poate cu mintea ei ageră 
reușea să descâlcească lucrurile și să salveze relaţiile dintre 
rege și preoţime, care erau pe punctul de a se destrăma. Fără 
îndoială că regina știa de purtarea necuviincioasă a tânărului 
rege și suferea foarte mult, căci era o regină cunoscută pentru 
isteţimea ei și simţea, ca orice soţie, și bucurii, și tristeţi. Nu 
era regretabil ca templele să fie spoliate de pământuri, ca 
veniturile pe care le aduceau să-i fie așternute la picioare unei 
dansatoare? 

Aurul se revărsa în palatul din Biga prin uși și ferestre. Cei 
mai pricepuţi meșteri se îndreptau cu toţii într-acolo, lucrând zi 
și noapte ca să facă mobile pentru camerele palatului, podoabe 
şi veșminte pentru stăpâna lui. Dar unde... Unde era Faraon? 
Își părăsise soţia, haremul și miniștrii și se retrăsese în palatul 
acelei dansatoare vrăjitoare. Profund îndurerat, bărbatul oftă și 
murmură: 

— Cel ce stă pe tronul Egiptului nu trebuie să fie un 
ușuratic... 

Rămase cufundat în gânduri, dar nu trecu mult și apăru 
șambelanul lui ca să-i ceară îngăduința de a-l primi pe solul 
venit de la palat. Își dădu îngăduinţa și îl aşteptă încordat pe 
mesager. În ciuda voinţei puternice și a nervilor de fier, în 
acest moment decisiv buzele îi tremurau. Când intră, solul făcu 
o plecăciune și-l anunţă cu glas răspicat: 

— Maiestatea Sa Regina vă așteaptă, preafericite. 

Luă îndată teancul de petiţii și se urcă în carul care îl purtă 
aproape în zbor până la palat. Nu se gândise nicio clipă că solul 


va veni atât de repede. Fără îndoială, regina era tristă și 
îngrijorată, suferea de singurătate. Fără îndoială, se străduia să 
suporte cu răbdare că era jignită și neglijată, ascunzându-se în 
spatele unui văl de mândrie și tăcere. Presimţea că este de 
aceeași părere cu el și că vedea lucrurile la fel ca preoții și ca 
toți oamenii cu judecată. Oricum, el își va face datoria, iar zeii 
vor hotărî mai departe. 

Ajuns la palat, se duse direct la pavilionul reginei. În scurt 
timp fu invitat să se întâlnească cu Maiestatea Sa în sala ei 
oficială de primire. Apoi fu condus în faţa tronului. Făcu o 
plecăciune până ce atinse cu fruntea poala veșmântului reginei 
și spuse solemn: 

— Pacea fie asupra stăpânei mele, lumina soarelui și 
strălucirea lunii. 

— Pacea fie asupra ta, prim-ministrule Khnumhotep, îi 
răspunse regina cu glas cumpănit. 

Prim-ministrul își îndreptă spatele, dar rămase cu capul 
plecat și spuse umil: 

— Limba sclavului tău supus nu e în stare să aducă 
cuvenitele mulțumiri fiinţei tale sublime pentru bunăvoința și 
generozitatea de a mă primi. 

Regina îi vorbi cu vocea ei domoală: 

— Mă gândesc că nu ai cere să mă vezi decât pentru un lucru 
grav. De aceea nu am ezitat să te primesc. 

— Lăudată fie înțelepciunea stăpânei mele, căci e vorba cu 
adevărat de un lucru grav, care privește chiar esența politicii 
naţionale. 

Regina așteptă în tăcere ca bărbatul să-și adune puterile și 
să continue. 

— Maiestate, am de înfruntat obstacole atât de grele, încât 
am ajuns să mă tem că nu voi fi în stare să-mi împlinesc 
îndatoririle în așa fel încât să-mi mulţumesc și conștiința, și 
stăpânul, pe Faraon. 

Tăcu o clipă și aruncă iute o privire spre chipul liniștit al 
reginei, vrând parcă să vadă ce efect avuseseră cuvintele lui 
sau așteptând o încurajare din partea ei să continue. 
Inţelegându-i ezitarea, regina îi spuse: 

— Vorbește, prim-ministrule, te ascult. 

— Mă confrunt cu aceste obstacole ca urmare a poruncii 
regelui de confiscare a aproape tuturor bunurilor pe care le 


deţin templele. Preoţii sunt nemulţumiţi și au întocmit petiţii pe 
care le-au trimis lui Faraon, știind că pământurile templelor au 
fost donate cu pioșenie de faraonii de dinainte. Se tem de un 
blestem dacă le sunt luate înapoi. 

Prim-ministrul tăcu o clipă, apoi continuă: 

— Preoţimea, stăpână, e oastea regelui pe vreme de pace. 
Pacea are nevoie de oameni mai puternici decât luptătorii. 
Printre-ei se află învăţători, doctori și preoţi, ca și guvernatori 
și miniștri. Nu s-ar codi să renunţe la proprietăţi, dacă nevoile 
războiului sau ale foametei le-ar cere-o, dar... 

Bărbatul ezită o clipă, apoi continuă coborându-și glasul: 

— Dar ceea ce-i întristează e că aceste bogății sunt cheltuite 
altfel... 

Nu voise să treacă de pragul acestei aluzii, fiind convins că 
ea înţelesese tot și știa tot. Numai că ea nu zise nimic, așa că 
nu găsi altă soluţie decât să îi prezinte petiţiile. 

— Aceste petiţii, Maiestate, exprimă sentimentele marilor 
preoţi ai templelor. Stăpânul meu, Faraon, a refuzat să se uite 
pe ele. Ar putea să le vadă stăpâna mea? Cei ce se plâng sunt o 
parte din poporul tău credincios, care merită atenţia ta. 

Pe urmă, regina îi îngădui să plece și el se retrase 
acoperindu-și ochii cu palmele. 

Pe drumul de întoarcere, Khnumhotep își spuse: „Regina e 
foarte mâhnită. Poate că mâhnirea ei o să servească cauzei 
noastre drepte”. 

Regina acceptă să primească petiţiile, iar prim-ministrul le 
puse pe o masă mare și rămase tăcut, cu capul plecat. Regina 
nu îi promisese nimic, dar prim-ministrul nici nu se așteptase la 
asta. Era optimist fiindcă petiţiile fuseseră acceptate. 


Nitocris 

Prim-ministrul ieși pe ușă și se făcu nevăzut, iar regina 
rămase singură în sala cea mare. Își sprijini capul încoronat de 
spătarul tronului, închise pleoapele și oftă adânc. Avea 
răsuflarea încinsă de tristeţe și durere. Răbdase și suferise atât 
de mult, dar nici cei care îi erau foarte apropiaţi nu știau de 
limbile de foc ce îi pârjoleau sufletul fără milă. Se uitase la 
oameni în continuare calmă și tăcută, ca Sfinxul. 

Nu era nimic ce să nu știe. Asistase la tragedie de la primul 
său act. Îl văzuse pe rege prăbușindu-se în abis, căzând pradă 
unei pasiuni de nestăpânit și alergând spre acea femeie - a 
cărei frumuseţe era lăudată de buzele tuturor - fără să-i mai 
pese de nimic. O săgeată înveninată îi rănise orgoliul și 
sentimentele cele mai profunde. Dar rămăsese de neclintit, 
chiar dacă în sinea ei se ducea o luptă între femeia cu inimă și 
regina cu coroană. Experienţa dovedise că era la fel de tare ca 
tatăl său. Coroana îi domolise inima, iar mândria îi sufocase 
iubirea. Îndurerată, se închisese în sine, prizonieră în spatele 
perdelelor. Pierduse, ieșise din luptă cu aripile frânte, fără să fi 
tras nici măcar o săgeată. 

Ironia făcea ca ei să fie proaspăt căsătoriţi, dar această 
scurtă perioadă fusese îndeajuns ca Faraon să-și dezvăluie firea 
încăpăţânată și înclinată spre pasiuni frivole, căci nu întârziase 
să-și umple haremul cu nenumărate sclave și concubine din 
Egipt, Nubia și ţinutul din Nord. Nu le dăduse nicio atenţie, 
fiindcă niciuna dintre ele nu îl îndepărtase de ea. Rămăsese 
regina lui, regina inimii lui, pană când la orizont apăruse 
vrăjitoarea aceea, care îl atrăsese spre ea cu putere, punându-i 
stăpânire pe toate sentimentele și gândurile, îndepărtându-l de 
soţie, harem și sfetnicii lui credincioși. 

Speranţele deșarte se jucaseră cu ea pentru o vreme, pe urmă 
o lăsaseră în braţele disperării, o disperare învăluită în 
mândrie, și își simţi inima cuprinsă de agonia morții. 

Erau clipe când nebunia îi clocotea în vene și ochii îi 
fulgerau. Îi venea să se repeadă, să lovească și să lupte pentru 
inima ei frântă, apoi însă își zicea cu profund dispreţ: „Nu se 
cuvine ca Nitocris să se întreacă cu o femeie care își vinde 
trupul pe bani de aur”. Sângele i se răcea și tristeţea îi îngheţa 
în inimă ca otrava ucigătoare în stomac. 

Dar astăzi se convinsese că existau și alte inimi în afară de a 


ei care sufereau din cauza iresponsabilității regelui. Iată că 
Khnumhotep i se plânsese și îi spusese deschis: „Nu e drept să 
fie confiscate bunurile templelor ca dansatoarea Rhadopis să se 
înfrupte din ele”. Așa credeau și cei mai înţelepţi dintre 
înţelepţi. Atunci nu ar trebui să spargă tăcerea? Dacă nu 
vorbea acum, atunci când să-l vindece de nebunie cu 
înţelepciunea sa? O duruse că aceste zvonuri ajunseseră până 
la tronul de neclintit. Simţea că e de datoria ei să spulbere 
îngrijorările și să reinstituie calmul. Așa era mai ușor să își 
calce pe mândrie și să se hotărască să meargă mai departe cu 
pași siguri, sperând în ajutorul zeilor. 

Regina se liniști cu acest gând dictat de înţelepciune de și 
convingere lăuntrică. Vechea încăpățânare, în care persistase 
cu disperare, i se risipi. De acum era ferm hotărâtă să îl 
înfrunte pe rege, categoric și sincer. 

leși din salon și se îndreptă spre dormitorul ei regal, unde își 
petrecu restul zilei gândind și cumpănind. Noaptea, neliniștea 
îi întrerupse somnul de mai multe ori și așteptă cu nerăbdare 
să vină amiaza, fiindcă atunci se trezea regele după o noapte 
albă. Fără ezitare se îndreptă cu pași siguri spre pavilionul 
regelui. Neobișnuiţi să o vadă străbătând drumul acela, gărzile 
mirate intrară în alertă și o salutară. 

— Unde e Maiestatea Sa Regele? îl întrebă pe unul dintre ei. 

— În apartamentul lui, Maiestate, răspunse el respectuos. 

Se duse agale spre sala în care regele își petrecea timpul 
singur și, cum trecu de ușa cea mare, îl găsi pe Faraon șezând 
în mijlocul încăperii, cam la douăzeci de metri de intrare. Sala 
era plină de tot felul de minunăţii și de lucruri frumos 
meșteșugite ce încântau privirea. Regele nu se aștepta să o 
vadă. Trecuseră multe zile de când se întâlniseră ultima dată. 
Surprins, se ridică în picioare, o salută cu un zâmbet nervos și 
îi făcu semn să stea jos. 

— Zeii să te fericească, Nitocris. Dacă aș fi știut că vrei să 
mă vezi, aș fi venit la tine! 

Regina se așeză tăcută și se întrebă: „De unde știe că nu am 
vrut să-l văd în tot acest timp?” Apoi zise cu glas tare: 

— Nu vreau să te deranjez, frate. Nu am nimic împotrivă să 
vin la tine, atâta timp cât datoria m-a pus în mișcare, 

Stingherit de prezenţa ei acolo și de expresia rigidă pe care o 
avea întipărită pe chip, regele nu îi luă în seamă cuvintele și îi 


zise: 

— Mi-e rușine, Nitocris. 

Era surprinsă să îl audă spunând așa ceva. O deranjase 
oarecum să îl vadă radiind de fericire și de sănătate, înfloritor. 

— Nimic nu mă doare mai tare decât faptul că ţi-e rușine, îi 
răspunse ea destul de agitată, deși încercase să-și păstreze 
cumpătul. 

Fusese o insinuare deosebit de delicată. Cu toate acestea, îl 
enervă și îi schimbă starea de spirit. Își mușcă buza și îi 
răspunse: 

— Soră, oamenii înfruntă dorinţe copleșitoare și uneori le cad 
victimă. 

Văzând că recunoaște, își simţi mândria și sentimentele 
rănite, își pierdu calmul și-i spuse sincer: 

— Jur pe toţi zeii că mă întristează ca tu, Faraon, să te plângi 
de dorinţe copleșitoare. 

Regele cel irascibil se enervă la auzul cuvintelor ei 
mușcătoare. Sângele i se urcă la cap și sări în picioare cu o 
expresie amenințătoare pe chip. Regina se temu că furia lui va 
stinge furia care o îndemnase să vină aici și regretă ce spusese. 

— Tu m-ai îndemnat să vorbesc despre asta, frate, spuse ea 
parcă scuzându-se. Dar nu de asta am venit. Poate o să-ţi 
treacă mânia când o să afli că am venit să vorbesc cu tine 
lucruri grave ce privesc treburile regatului pe al cărui tron 
stăm împreună. 

El își stăpâni furia și o întrebă pe un ton ce se voia calm: 

— Despre ce vrei să vorbim, regină? 

Regina regretă că atmosfera nu era cea mai prielnică pentru 
ce își propusese, dar se văzu nevoită să continue: 

— Despre pământurile templelor. 

Regele se încruntă și-i răspunse înciudat: 

— Pământurile templelor, zici? Eu le numesc pământurile 
preoţilor. 

— Fie voia ta, stăpâne. A le numi altfel nu înseamnă a face 
problema să fie altfel. 

— Nu știi cât urăsc să mi se vorbească despre asta? 

— Încerc să fac ceea ce alţii nu pot. In faptele mele nu 
urmăresc decât binele. 

Regele ridică din umeri agasat: 

— Şi ce ai venit să-mi spui, regină? 


Calmă, începu să-i povestească: 

— L-am chemat pe Khnumhotep la mine după ce mi-a cerut 
îngăduinţa să mă vadă și l-am ascultat... 

Dar el nu o lăsă să termine și o întrerupse furios: 

— Așa a făcut bărbatul acela? 

Regina era consternată: 

— Da. Găsești în comportarea lui ceva ce să merite mânia ta? 

— Fără îndoială... Fără îndoială... E încăpățânat și refuză să- 
mi împlinească voia. Știu că mi se încontrează. Mă pândește în 
speranța că nu mi se va face voia, uneori rugându-mă, dar nu 
am vrut să-l ascult, alteori îndemnându-i pe preoţi să 
întocmească petiţii, tot așa cum i-a îndemnat înainte să-i strige 
numele cel josnic. Vicleanul se îndreaptă orbește împotriva 
mea. 

Consternată de părerea lui, regina îi răspunse: 

— Eşti nedrept cu bărbatul acesta. Il consider unul dintre 
oamenii cei mai credincioși tronului și, în înţelepciunea lui 
nemăsurată, nu vrea decât înțelegere. Şi atunci, nu e firesc să-l 
întristeze pierderea privilegiilor pe care le-a dobândit tagma lui 
din bunăvoința strămoșilor noștri? 

Inima regelui se aprinse, căci nu îngăduia nicio scuză pentru 
cei ce nu-i respectau voia, fie pe ascuns, fie fățiș, și nu suporta 
ca alţii să aibă altă părere decât a lui. 

Exasperat, spuse pe un ton de ironie amară: 

— Văd că a fost destul de abil ca să te facă să-ți schimbi 
părerea, regină. 

— Nu am considerat niciodată că bunurile templelor ar 
trebui confiscate, îi răspunse ea indignată. Nu văd de ce ar fi 
necesar. 

— Adică te deranjează ca bogăţiile noastre să fie mai mari? o 
întrebă regele și mai pornit. 

Dar cum putea să spună așa ceva, când știa prea bine încotro 
se îndreptau aceste bogății? Cuvintele lui îi treziră la viaţă 
resentimentele și furia mocnită. Nu se mai putu stăpâni și 
răbufni: 

— Orice om cu mintea la cap s-ar întrista să vadă că 
pământul celor înţelepţi e confiscat ca veniturile să fie folosite 
pentru plăceri ușuratice. 

Regele își ieși din fire și spuse dând ameninţător din mână: 

— Blestemat fie bărbatul acela viclean! A uneltit să ne 


despartă. 

— Chiar mă crezi un copil nevinovat, îi răspunse regina 
îndurerată și tristă. 

— Blestemat să fie! A cerut să se întâlnească cu regina ca să 
stea de vorbă cu femeia din spatele veșmintelor regale. 

Chinuită de durere și tristeţe, regina strigă: 

— Stăpâne! 

Dar el continuă, orbit de o furie demonică: 

— Nitocris, ai venit mânată de gelozie, nu de dorinţa de 
împăcare! 

Aceasta simţi că mândria îi este profund rănită. Ochii i se 
întunecară, își auzi bătăile inimii în urechi și mâinile îi 
tremurară. Își pierduse glasul. Când își reveni, îi spuse: 

— Mărite rege, Khnumhotep nu știe despre tine nimic în plus 
faţă de ceea ce eu știu deja, încât să fie nevoit să vină în grabă 
la mine să-mi spună. Şi dacă totuși asta crezi, atunci află că știu 
ceea ce știe toată lumea, că de luni de zile te-ai aruncat în 
braţele unei dansatoare de pe insula Biga. Te-am urmărit 
vreodată, te-am deranjat vreodată sau m-am rugat de tine în tot 
acest timp? Află că cel ce încearcă să mi se adreseze ca femeie 
va eșua, fiindcă o va afla în faţa lui doar pe regina Nitocris. 

Faraon îi răspunse înverșunat: 

— Nu încetezi să reverși o mare de gelozie. 

Regina lovi podeaua cu piciorul ei mic, se ridică exasperată 
și-i spuse furioasă: 

— Mărite rege, nu e o rușine pentru o regină să fie geloasă 
pe soţul ei, în schimb, e o rușine pentru un rege să risipească 
aurul ţării sale sub picioarele unei dansatoare și să-și expună 
tronul fără de pată vorbelor răuvoitoare. 

Zicând acestea, regina plecă, fără să-i mai ia în seamă 
cuvintele. 

Mânia puse stăpânire pe rege. Considera că numai 
Khnumbhotep e de vină pentru toate necazurile lui. Îl chemă pe 
Sofkhatep și îi porunci să-l anunţe îndată pe prim-ministrul 
Khnumhotep că îl așteaptă la el. Tulburat, înaltul șambelan 
plecă să împlinească porunca stăpânului. În scurt timp apăru 
prim-ministrul, plin de speranţe, dar și de îngrijorare. Fu 
imediat condus în fața regelui furios. Bărbatul rosti salutul 
tradițional, dar regele nu-l ascultă și-l întrerupse aspru: 

— Nu ţi-am spus, prim-ministrule, să nu mai aduci vorba 


niciodată de terenurile templelor? 

Bărbatul era consternat de tonul plin de ură pe care îl auzea 
pentru prima oară și vedea cum speranţele i se risipesc. 

— Stăpâne, spuse el cu disperare, am considerat de datoria 
mea să aduc în atentia Maiestăţii Tale nemulțumirile unei 
tagme din poporul ce-ţi este credincios. 

Regele îi răspunse tăios: 

— Nicidecum. Ai vrut să semeni discordie între mine și 
regină ca, la adăpostul ei, să-ţi vezi de interesele tale. 

Bărbatul își împreună mâinile în semn de implorare, dar nu 
mai avu puterea să rostească decât: 

— Stăpâne, stăpâne... 

— Khnumhotep, urlă regele, refuzi să-mi urmezi poruncile. 
De astăzi nu o să mai am niciodată încredere în tine. 

Preotul încremeni și rămase fără grai. Trist, își lăsă capul în 
piept și spuse resemnat: 

— Stăpâne, martori îmi sunt toţi zeii cât mă întristează să mă 
retrag din slujba ta slăvită, și mă voi întoarce la ce am fost 
înainte, unul dintre mărunțţii tăi slujitori credincioși. 

Regele se simţi ușurat după ce își vărsase mânia cumplită și 
trimise după Sofkhatep și Tahu. Cei doi apărură în grabă foarte 
miraţi. 

— Am terminat cu Khnumhotep, îi anunţă el calm. 

Se lăsă o tăcere adâncă. Sofkhatep păru mirat, dar Tahu 
rămase impasibil. Regele se uită când la unul, când la celălalt 
și-i întrebă: 

— Ce-i cu voi, de ce nu spuneţi nimic? 

— E un lucru foarte grav, stăpâne, răspunse Sofkhatep. 

— Crezi că e un lucru grav, Sofkhatep? Şi tu ce crezi, Tahu? 

Tahu încremenise cu toate simţurile amorțite, fără nicio 
reacție vizavi de cele întâmplate, dar rosti: 

— Stăpâne, e o faptă inspirată de Puterea cea înaltă. Regele 
zâmbi, iar Sofkhatep încercă să întoarcă lucrurile pe toate 
feţele: 

— De astăzi Khnumhotep se va simţi mai liber. 

Faraon ridică din umeri nepăsător: 

— Nu cred că o să se pună în pericol. 

Apoi, schimbând tonul, Faraon continuă: 

— Şi acum, pe cine propuneţi să numesc în locul lui? Se lăsă 
tăcerea și cei doi bărbaţi rămaseră pe gânduri. Regele zâmbi: 


— Îl aleg pe Sofkhatep. Ce părere aveţi? 

— Cel pe care l-ai ales, stăpâne, e cel mai puternic și cel mai 
credincios, răspunse Tahu sincer. 

În schimb, Sofkhatep părea încurcat de cuvintele lor, așa că 
regele îl întrebă: 

— Ţi-ai părăsi regele când are nevoie de tine? Sofkhatep oftă 
și-i răspunse: 

— O să mă afli, stăpâne, printre cei ce-ţi sunt credincioși. 


Noul prim-ministru 

În această nouă perioadă, Faraon se simţi ceva mai liniștit și 
furia i se domoli. Lăsă treburile ţării pe mâinile omului în care 
avea încredere și se dedică total femeii care îi cucerise sufletul, 
inima și simţurile. Alături de ea viaţa i se părea frumoasă, 
lumea încântătoare și sufletul plin de bucurie. 

Cât despre Sofkhatep, acesta simţea povara responsabilităţii 
pe care o avea apăsându-i umerii. Nu se îndoia că Egiptul 
primise numirea lui cu precauţie, nemulţumire și antipatie 
mocnită. Se simţise izolat încă din clipa în care pășise în palatul 
guvernului. Faraon se mulțumea în viaţă doar cu iubirea, 
lăsându-și deoparte toate preocupările și îndatoririle. 
Guvernatorii provinciilor, deși își îndreptau fețele spre el, cu 
inimile, îi urmau pe preoţi. Căutând în jur, prim-ministrul îl găsi 
doar pe Tahu gata să-l ajute și să-l sfătuiască. Deși aveau păreri 
diferite în multe privinţe, îi lega dragostea și fidelitatea faţă de 
Faraon. Comandantul îi răspunse la solicitare, îi întinse o mână 
de ajutor lui Sofkhatep și îi împărtăși izolarea și grijile multe. 
Se străduiau împreună să salveze corabia lovită de valuri 
furioase, deasupra căreia se adunau nori de furtună. Dar lui 
Sofkhatep îi lipseau calitățile unui căpitan destoinic, fiindcă, 
deși avea o inimă loială și integră și înțelepciunea îi dezvăluia 
adevărul în toate, era lipsit de curaj și dârzenie. Văzuse 
greșeala încă de la început, dar nu încercase să o corecteze, ci 
mai curând închisese ochii sau o subestimase, de teamă să nu 
își supere stăpânul sau să nu îi facă vreun rău. Și așa au mers 
lucrurile mai departe pe calea pe care o deschisese mânia. 

Iscoadele lui Tahu îi aduseră vești importante: Khnumhotep 
plecase pe neașteptate la Memphis, capitala religioasă. Vestea 
îl uimi atât pe prim-ministru, cât și pe comandant. Se tot 
întrebau ce l-a îndemnat să facă drumul acela obositor de la 
Sud la Nord. Sofkhatep presimţea ceva rău. Nu avea nicio 
îndoială că Khnumhotep va lua legătura cu unii din înalții 
preoti, iar aceștia erau toţi indignaţi de ceea ce li se întâmplase 
și știau prea bine că bunurile ce le fuseseră luate se risipeau 
acum fără măsură la picioarele unei dansatoare din Biga. Nu 
mai era nimeni care să nu știe. Înaltul preot va găsi la ei un 
pământ roditor în care să-și arunce seminţele predicilor și 
plângerilor. 

Primele semne ale nemulțumirii preoţilor sosiră o dată ce 


solii trimiși să anunţe vestea numirii lui Sofkhatep ca prim- 
ministru se întoarseră, aducând felicitări oficiale din toate 
provinciile. Dar preoţii păstrară o tăcere îngrijorătoare, ceea ce 
îl făcu pe Tahu să-și zică: „Au început să ne înfrunte”. 

Apoi începură să vină petiţii din partea preoților de toate 
rangurile, de la templele de pretutindeni, prin care îi cereau lui 
Faraon să reconsidere problema terenurilor. Era un consens 
periculos, care îi crea și mai multe încurcături lui Sofkhatep. 

Într-o zi, Sofkhatep îl chemă pe Tahu la palatul guvernului. 
Comandantul sosi în grabă. Prim-ministrul îi făcu un semn spre 
scaunul ministerial și-i spuse oftând: 

— Scaunul acesta îmi cam dă amețeli. 

— Capul tău este prea înţelept ca scaunul acesta să-ţi dea 
ameteli, îi răspunse Tahu. 

Sofkhatep continuă oftând necăjit: 

— M-au înecat cu un val de petiţii. 

— I le-ai arătat lui Faraon? Se interesă comandantul destul 
de îngrijorat. 

— Nu, comandante. Faraon nu îngăduie nimănui să aducă 
vorba despre asta. În plus, am prilejul să-l întâlnesc doar din 
când în când, și atunci doar pentru scurt timp. Mă simt derutat 
Și singur. 

Cei doi bărbaţi tăcură o vreme, fiecare cufundat în propriile 
lui gânduri. Sofkhatep dădu din cap uimit și murmură, ca 
pentru sine: 

— E o vrajă, nu altceva. 

Tabu se uită curios la prim-ministru. Deodată înţelese ce 
voise să spună. Un fior îi străbătu trupul și păli. Dar reuși să-și 
menţină cumpătul. Se obișnuise cu asta în cursul perioadei 
grele pe care tocmai o traversa. Cu mari eforturi, își luă un aer 
firesc și întrebă: 

— La ce vrajă te referi, preamărite? 

— Rhadopis, îi răspunse Sofkhatep. Nu-i face vrăji lui 
Faraon? Ba da, pe toţi zeii, e clar că ceea ce a păţit Maiestatea 
Sa nu-i altceva decât o vrajă. 

Sufletul lui Tahu se înfioră la auzul acelui nume. I se păru că 
aude un lucru ciudat al cărui farmec îi copleșea toate simţurile 
și sentimentele și era pe punctul să-i smulgă călușul pe care și-l 
pusese pentru a nu da glas emoţiilor. Strânse din dinţi și zise: 

Lumea spune că iubirea e o vrajă, iar vrăjitorii spun că vraja 


e iubire. 

— Eu am ajuns să cred că frumuseţea lui Rhadopis e o vrajă 
blestemată, îi răspunse prim-ministrul îngândurat. 

Tahu îl săgetă cu privirea și-l întrebă: 

— Nu tu ai rostit incantaţia care a făcut posibilă vraja? 

Înţelegând imediat reproșul comandantului,  Sofkhatep 
deveni livid. Precipitat, ca și cum ar fi vrut să respingă o 
acuzaţie, îi răspunse: 

— Nu era prima femeie... 

— Dar era Rhadopis! 

— Voiam ca Maiestatea Sa să fie fericit. 

— Vai! Pentru asta ai recurs la vrăji? 

— Da, comandante. Îmi dau seama că am făcut o mare 
greșeală. Dar trebuie găsită o soluţie. 

— Asta e de datoria ta, preamărite, îi zise Tahu cu 
amărăciune. 

— Tu ce mă sfătuiești? 

— Fidelitatea își găsește împlinirea în sfatul bun și sincer. 

— Faraon nu va accepta să i se vorbească despre problema 
preoţilor. 

— Nu i-ai împărtășit părerea ta Maiestăţii Sale Regina? 

— Așa a ajuns Khnumhotep să-i stârnească furia lui 
Faraon. 

Tahu nu mai știa ce să spună, dar lui Sofkhatep îi veni o idee. 

— Oare nu ar putea fi de folos să aranjăm o întâlnire între 
tine și Rhadopis? întrebă el aproape șoptit. 

Tahu se înfioră iar și inima îi bătu nebunește în piept. Emoţia 
pe care făcea eforturi să și-o stăpânească era gata să explodeze 
și își zise în sinea lui: „Bătrânul nu știe ce zice. Crede că 
Maiestatea Sa e singurul care a fost vrăjit...” Apoi îi spuse cu 
glas tare lui Sofkhatep: 

— De ce nu te întâlnești chiar tu cu ea? 

— Dar tu ai putea să te înţelegi cu ea mai bine decât mine. 

— Mi-e teamă că nu o să aibă încredere în mine, îi răspunse 
Tahu sec. Poate o să creadă lucruri rele despre mine și o să-mi 
împiedice toate eforturile pe care le fac în numele lui Faraon... 
în niciun caz, preamărite. 

Pe Sofkhatep îl înspăimânta ideea de a-i spune lui Faraon 
adevărul. 

Cu nervii clocotind și sufletul măcinat de un sentiment 


pustiitor, Tahu nu își găsea locul. Se scuză față de prim- 
ministru și plecă fără să-i mai pese de nimic, lăsându-l pe 
Sofkhatep cufundat într-un abis de frământări și tristeţi. 


Cele două regine 

Sofkhatep nu era singurul pe care-l măcinau grijile. Regina 
se retrăsese în pavilionul ei. Era singură cu tristeţile ei 
profunde, cu durerea rău prevestitoare și disperarea de care nu 
se putea plânge nimănui. Își revedea tragedia vieţii cu inima 
frântă și urmărea cu ochi triști evenimentele ce se petreceau în 
Vale. Era doar o femeie ce își pierduse inima sau o regină al 
cărei tron se clătina. Toate legăturile dintre ea și rege se 
rupseseră fără vreo speranţă de a fi reînnodate atâta timp cât 
el rămânea pradă pasiunii sale, atâta timp cât ea persista în 
tăcerea ei mândră. 

O durea să știe că regele își neglija îndatoririle înalte. Iubirea 
îl făcuse să uite de orice, până când întreaga putere ajunsese în 
mâinile lui Sofkhatep. Nu avea nicio îndoială în privința 
fidelității prim-ministrului față de tron, dar era furioasă pe rege 
pentru nepăsarea și nesăbuinţa lui. Era hotărâtă să facă ceva 
și, indiferent de urmări, nu avea să se abată din drum. Într-o zi, 
îl chemă pe Sofkhatep și îi ceru să-i prezinte ei toate treburile 
pentru care era nevoie de părerea regelui. În felul acesta îi mai 
trecu mânia și, fără să știe, îi făcu o plăcere prim-ministrului, 
care răsuflă ușurat că i se luase de pe umerii firavi o povară 
grea. 

Luând legătura cu prim-ministrul, află de petiţiile trimise în 
ultima vreme de preoţii din toate colţurile Văii. Citindu-le cu 
răbdare și atenţie își dădu seama că toţi mai-marii regatului 
erau de aceeași părere. Întrezări pericolul printre rândurile 
cumpătate, dar hotărâte. Tulburată și întristată se întrebă ce s- 
ar întâmpla dacă preoţii ar afla că Faraon nu le bagă deloc în 
seamă rugăminţile. Preoţimea era o forță puternică. Preoţii 
înrâureau inimile și cugetele oamenilor, poporul îi asculta în 
temple și în școli și își găsea alinarea în morala și învăţăturile 
lor, pe care le luau drept idealuri de urmat. Dar ce s-ar 
întâmpla dacă poporul nu l-ar mai plăcea pe Faraon? Dacă 
oamenii își pierdeau orice speranţă că pot să îndrepte lucrurile 
pe care le vedeau că merg într-o direcţie nemaicunoscută 
vreodată în vremurile glorioase și mândre ale trecutului etern? 

Fără îndoială, lucrurile se complicau în mod periculos și se 
îndreptau spre discordie, amenințând să îl separe pe regele 
dormitând visător pe insula Biga de supușii lui credincioși, în 
timp ce  Sofkhatep rămânea nehotărât, fidelitatea și 


înţelepciunea nefolosindu-i la nimic. 

Regina era tot mai convinsă că trebuia să facă ceva și că, 
dacă lucrurile ar fi fost lăsate să-și urmeze cursul, nu ar fi 
apărut decât probleme. Trebuia să șteargă încruntarea care 
umbrea chipul liniștit și frumos al Egiptului, să îi redea 
strălucirea de odinioară. Dar cum să facă asta? Cu o zi înainte 
sperase să-și convingă soţul care era adevărul, dar astăzi 
pierduse orice speranţă. Încă nu uitase că îi rănise profund 
mândria. Cu tristeţe, se hotărâse să nu mai conteze pe el și să 
caute un nou mijloc prin care să-și atingă scopul. Dar care îi 
era scopul? Cumpăni mult și în cele din urmă își spuse. „Tot ce 
pot spera e să-l conving pe Faraon să le înapoieze preoţilor 
pământurile confiscate. Dar cum să facă asta? Regele era 
coleric și orgolios. Nu ar ceda în fața nimănui. Poruncise 
confiscarea pământurilor într-un moment de manie cumplită, 
dar acum, fără îndoială, avea și alte motive decât mânia să 
păstreze terenurile. Oricine știa palatul din Biga și cât aur 
risipea regele acolo înţelegea prea bine. Ajunsese să fie numit 
pe bună dreptate „palatul de aur din Biga, atât de multe 
obiecte și mobile din aur curat se aflau acolo. Dacă s-ar fi 
astupat acest abis care înghițea bogăţiile regelui, poate că 
regele ar fi acceptat mai ușor să le înapoieze preoților 
pământurile templelor. Nu dorea să-l îndepărteze pe rege de 
curtezena din Biga. Nici nu-i trecuse prin cap așa ceva, dar voia 
să pună capăt risipei. Oftă și își zise: „De acum, scopul îmi este 
clar: trebuie să găsim o cale de a-l convinge pe rege să nu mai 
cheltuiască nechibzuit, iar după aceea îl putem lămuri să le 
înapoieze pământurile proprietarilor. Dar cum să-l convingem 
pe rege?” încercase să-l scoată din calcul, dar el se afla în 
fiecare ecuaţie. Dăduse deja greș o dată când voise să-l 
convingă, dar nici Sofkhatep sau Tahu nu avuseseră mai mult 
succes. Regele era stăpânit de pasiune și nu te puteai înţelege 
cu el. Deodată se întrebă: „Dar cine l-ar putea convinge pe 
rege?” înţelese îndată care era răspunsul și simţi un fior pe șira 
spinării. Era cumplit și chinuitor, dar îl știuse dintotdeauna: un 
adevăr ce o făcea să sufere de fiecare dată când șid-amintea, 
căci soarta făcuse ca aceea care pusese stăpânire pe rege, 
controlându-i fiecare pas, să fie rivala ei, dansatoarea din Biga, 
care o condamnase la însingurare veșnică. Acesta era adevărul 
dureros pe care se vedea nevoită să-l accepte, așa cum toţi 


oamenii sunt nevoiţi să accepte adevăruri ca moartea, 
bătrâneţea și bolile incurabile. 

Regina era o femeie tristă, dar rămânea o mare regină cu 
minte luminată. Dar, deși încerca să treacă cu vederea că e 
femeie, nu putea să uite lucrul acesta, fiindcă nu înceta să-i 
poarte în inimă pe soţul ei, regele, și pe femeia care-l furase de 
lângă ea. lar faptul că era regină nu-l putea ignora niciodată și 
nu-și putea neglija îndatoririle nicio clipă. Era hotărâtă să 
salveze tronul și să-i păstreze măreţia mai presus de orice 
șușoteli și nemulțumiri. Se întrebă dacă ajunsese la această 
concluzie mânată doar de simţul datoriei sau avusese și alte 
motive. Îi purtăm mereu în gândurile noastre pe cei pe care îi 
iubim și pe cei pe care îi urâm, ne simţim atrași de ei ca un 
fluture de lumina lămpii. La început simţise o dorinţă să o vadă 
pe Rhadopis, despre care auzise atât de multe. Dar ce rost 
avea? Să meargă la femeia aceea ca să vorbească cu ea despre 
treburile Egiptului? Regina Nitocris să meargă la dansatoarea 
care se oferea pe piaţa dragostei și să o roage, în numele 
presupusei ei iubiri față de rege, să-l convingă să renunţe la 
risipă și să se întoarcă la îndatoririle lui? Ce imagine 
respingătoare! 

Regina se săturase de izolare. Sentimentele ascunse și 
îndatoririle făţișe o obligau să rupă tăcerea și să iasă din 
claustrarea ei îndelungată. Nu mai putea suporta. Se 
convinsese că era obligaţia ei să facă ceva, să mai încerce o 
dată și se întrebă: „Oare chiar să mă duc la femeia aceasta, să-i 
atrag atenţia că are și obligaţii și să-i cer să-l salveze pe rege 
de abisul în care se prăbușește?” Tristă, cumpăni mult timp, 
obsesiv, delirant. Nu va renunţa la idee. Era tot mai hotărâtă, 
ca un șuvoi de apă curgând nestăvilit la vale, fremătând 
înspumat și pustiitor. La finalul acestei lupte înverșunate își 
zise: „O să merg”. 

În dimineaţa următoare așteptă până când regele se 
întoarse, apoi, chiar înainte de prânz, se îmbarcă pe una dintre 
corăbiile regale și se îndreptă spre palatul alb și aurit din Biga. 
Era nemulțumită și supărată că nu se îmbrăcase în veșminte 
regale și-și reproșa asta. Corabia acostă lângă treptele 
palatului. Cum cobori de pe punte îi spuse sclavului care îi 
ieșise în întâmpinare că era o musafiră care voia să o vadă pe 
stăpână palatului. Sclavul o conduse în sala de primire. Era frig 


și vântul de iarnă sufla în rafale geroase peste ramurile 
dezgolite ce arătau ca niște braţe mumificate... Se așeză în sala 
de primire și rămase să aștepte singură. Se simţea ciudat, 
derutată. Încercă să se consoleze spunându-și că se cuvenea ca 
regina să-și calce pe mândrie pentru a-și împlini obligaţiile ei 
supreme. Pe măsură ce timpul trecea, se întreba neliniștită 
dacă femeia aceea avea să o lase să aștepte acolo mult, așa 
cum făcea cu bărbaţii. O cuprinse o neliniște dureroasă și 
regretă că se grăbise să vină la palatul rivalei sale. 

Mai trecură câteva minute până ce auzi foșnet de veșminte, 
își ridică capul îngreunat și ochii îi căzură pentru prima oară pe 
chipul lui Rhadopis. Fără îndoială, era Rhadopis. Se simți 
săgetată de durere și disperare. În faţa acelei frumuseți 
nimicitoare, uită pentru o clipă frământările și motivul pentru 
care venise. La rândul ei, Rhadopis fu uimită de frumuseţea 
calmă a reginei și de ţinuta ei demnă. 

Se salutară dându-și mâinile și Rhadopis se așeză lângă 
musafira ei nobilă și necunoscută. Când văzu că rămâne tăcută, 
îi spuse cu glasul ei melodios: 

— Simte-te ca în palatul tău... 

— Mulţumesc, îi răspunse musafira scurt, cu o voce solemnă. 

Rhadopis surâse și o întrebă: 

— Ne îngăduie respectabila noastră musafiră să aflăm cine 
este? 

Era o întrebare firească, dar, luată pe nepregătite, regina se 
enervă. Se văzu nevoită să se stăpânească și să se prezinte: 

— Sunt regina. 

Se uită cu atenţie la femeia din faţa ei ca să afle ce efect 
aveau aceste cuvinte și văzu cum zâmbetul îi pălește, ochii i se 
aprind de uimire, pieptul i se umflă și i se încordează ca unui 
șarpe atacat. Nici regina nu era atât de calmă pe cât părea. 
Inima îi pulsase altfel de cum își văzuse rivala. Simţea că 
sângele îi clocotește și-i arde venele. Era copleșită de ură. Se 
aflau faţă în faţă ca două adversare gata de luptă. Regina fu 
cuprinsă de o amărăciune încărcată de mânie. Pentru o clipă, 
uită totul, mai puţin faptul că se afla în faţa femeii care îi furase 
fericirea, iar Rhadopis uită totul, mai puţin faptul că se afla în 
faţa femeii cu care iubitul ei își împărțea numele și tronul. 

Așa începu discuţia lor, în atmosfera aceea încărcată de furie 
și dușmănie și deveni apoi, din păcate, violentă. Regina era 


nemulțumită de lipsa de respect pe care i-o arăta rivala ei. 

— Nu știi, doamnă, cum se cuvine să-ţi saluţi regina? o 
întrebă ea indignată. 

Rhadopis încremeni. Inima începu să-i bată cu putere și furia 
din piept aproape că îi explodă. Dar se stăpâni știind altă cale 
de a se răzbuna. Își puse un surâs pe buze și-și înclină capul, pe 
care-l sprijinise până atunci de spetează, languros și nepăsător. 
Spuse apoi pe un ton nu lipsit de sarcasm: 

— Azi e o zi măreaţă pentru palatul meu, Maiestate. Istoria o 
s-o pomenească. 

Faţa reginei se aprinse de năduf. 

— Adevărat ai spus, pufni Nitocris. Palatul tău va fi pomenit, 
numai că de data asta cu vorbe de bine, nu așa cum îl 
pomenește lumea de obicei. 

Rhadopis îi aruncă o privire zeflemitoare, în spatele căreia 
mocnea iritarea, și îi zise: 

— Nici nu e așa o jignire... Doar lumea nu vorbește de rău un 
palat pe care stăpânul lor l-a transformat într-o pășune pentru 
iubirea din inima lui? 

Regina primi lovitura cu eleganţă și o săgetă pe curtezană cu 
o privire plină de înţelesuri: 

— Reginele nu sunt asemenea celorlalte femei ce-și preocupă 
inimile cu iubirea. 

— Adevărat, Maiestate? Credeam că regina e, până la urmă, 
tot femeie. 

— Asta pentru că nu ai fost regină niciodată, îi replică 
Nitocris vădit agasată. 

Femeia își umflă pieptul și se încordă: 

— Iartă-mă, Maiestate, dar eu sunt o adevărată regină. 

Regina o privi curioasă și o întrebă batjocoritor: 

— Chiar așa? A cărui regat? 

— A celui mai mare dintre regate, răspunse ea cu mândrie. A 
inimii lui Faraon. 

Regina se simţi dureros de slabă și de umilită. Ştia foarte 
bine că se coborâse la nivelul dansatoarei atunci când intrase 
în luptă cu ea. Se dezbrăcase de toată măreţia și demnitatea ei, 
ca să se arate în toată goliciunea unei femei geloase, care se 
străduia să-și recâștige bărbatul, înhăţându-și de gât rivala și 
plănuind să o doboare. Se gândea cum stă rivala ei alături de 
ea, aruncându-i săgețile înapoi cu aroganță, lăudându-se cu 


dragostea soțului ei și cu influența pe care o avea asupra lui și 
se simţi deodată uluită și neliniștită. Işi dorea ca totul să fie un 
vis urât și ridicol. 

Își înăbuși toate sentimentele, le îngropă în adâncul 
sufletului și își recâștigă deodată atitudinea distantă. În vene, 
în loc de mânie și ură începu să-i curgă sânge albastru, care nu 
cunoștea decât mândria. Amintindu-și de motivul pentru care 
venise acolo, hotări să își ierte adversara pentru felul în car-e 
se purtase. 

Își întoarse spre Rhadopis chipul care de acum îi reflecta 
calmul interior și îi zise: 

— Doamnă, nu ţi-ai primit regina cum se cuvine. Poate ai 
înţeles greșit motivul pentru care am veni și te-ai enervat. Te 
asigur că nu am venit la palat din cauza unor probleme 
personale. 

Rhadopis o privi cu suspiciune și nu scoase o vorbă. 

Furia și ura reginei nu se domoliseră, dar și le stăpânea, așa 
că rosti liniștită: 

— Am venit, doamnă, pentru lucruri mult mai grave, care 
privesc măreţul tron al Egiptului și pacea care ar trebui să 
domnească în relaţiile dintre cel aflat pe tron și supușii lui. 

Rhadopis pufni ironic: 

— Lucruri măreţe! Şi ce aș putea să fac eu pentru ele, 
stăpână? Sunt o femeie care nu are altă ocupaţie decât 
plăcerile iubirii. 

Regina oftă și nu îi luă în seamă tonul vocii. 

Tu priveşti în jos, iar eu privesc în sus. Mă gândeam că îţi 
pasă de onoarea și fericirea Maiestăţii Sale. Și dacă e adevărat 
ce am crezut, ar trebui să-l îndrumi pe calea cea bună. 
Risipește mormane de aur pe palatul tău și îi spoliază de 
pământuri pe cei mai merituoși oameni ai lui. lar aceștia strigă 
de durere, se plâng și spun că Maiestatea Sa le ia bunurile și le 
azvârle apoi unei femei de care s-a îndrăgostit. Obligaţia ta, 
dacă îți pasă cu adevărat de onoarea lui, e la fel de vădită ca 
soarele pe cerul fără nori. Trebuie să-l împiedici să mai 
risipească și să-l convingi să le dea bunurile înapoi. 

Dar furia care o stăpânea o împiedică pe Rhadopis să 
înțeleagă pe deplin vorbele reginei. li răspunse revoltată și 
plină de ură: 

Ceea ce te întristează cu adevărat e să vezi cum aurul se 


îndreaptă, o dată cu sentimentele lui Faraon, spre palatul meu. 

Tremurând, regina exclamă: 

— Oribil! 

Nimic nu o să stea între mine și stăpânul meu, răspunse 
Rhadopis enervată și mândră. i 

Buzele reginei încremeniră. Era disperată și jignită. Ințelese 
că nu avea rost să mai stea. Se ridică, îi întoarse spatele femeii 
și se îndepărtă îndurerată, tristă și atât de furioasă, încât abia 
mai vedea pe unde pășește. 

Cu respiraţia tăiată, Rhadopis își sprijini capul încins în 
palmă și se lăsă pradă unor gânduri tulburi și precipitate. 


O rază de lumină 

Rhadopis suspină din adâncul sufletului ei rănit și își zise: 
„Ce rău îmi pare că am uitat de lume, în timp ce lumea nu vrea 
să uite de mine sau să mă lase în pace acum, când am scăpat 
de necurăţeniile trecutului și de hoardele de bărbaţi. O, 
Doamne! Să fie adevărat că preoţii îi acuză palatul că le 
devorează bunurile confiscate? Să fie adevărat că îi mistuie 
iubirea cu limbi de foc? Se retrăsese de bunăvoie în palat și 
rupsese legătura cu toţi. Nu mai vedea chipul lumii de afară. 
Nu-avea de unde să știe că numele ei era rostit cu indignare de 
cei puternici. Pentru ei, devenise o scară pe care să acceadă la 
cel pe care îl iubea și venera. Nu credea că regina exagerase, 
chiar dacă avusese mai multe motive să vină să-i vorbească. 
Ştia de multă vreme de îngrijorarea preoţilor că Faraon le va 
lua pământurile și, la sărbătoarea Nilului, auzise cu urechile ei 
cum oamenii aceia strigaseră numele lui Khnumhotep. Fără 
îndoială că, dincolo de lumea liniștită și frumoasă în care trăia, 
exista o altă lume clocotind de supărare și dușmănie. Era 
mohorâtă după ce luni de-a rândul se bucurase de o liniște cum 
nu mai cunoscuse niciodată în viaţă. Işi simţise iubitul 
contopindu-se cu ea plin de pasiune. Din străfundurile durerii 
venite pe neașteptate își aminti ceea ce-i spusese cândva Ani: 
garda lui Faraon era singura forţă pe care acesta putea conta. 
Și se întrebă îngrijorată de ce Maiestatea Sa cea slăvită nu 
recruta soldaţi, de ce nu mobiliza o armată puternică. 

Supărată, își petrecu toată ziua în dormitor, fără să meargă 
în camera de vară să-i pozeze, ca de obicei, sculptorului 
Benamun. Nu suporta să se întâlnească cu nimeni, cu atât mai 
puţin să stea nemișcată în fața ochilor avizi ai tânărului. Nu 
văzu pe nimeni până spre seară și nu simţi gustul plăcut al 
liniștii până nu își văzu iubitul adorat trecându-i pragul 
dormitorului în veșmintele lui largi. Oftă din adâncul inimii și 
își întinse mâinile. El o luă în braţe și o lipi de pieptul lui 
puternic, așa cum făcea în fiecare seară, și îi apăsă pe obraz 
sărutul fericit al revederii. Pe urmă se așeză pe divan alături de 
ea și din suflet i se revărsară amintirile frumoase pe care i le 
întipărise în inimă priveliștea Nilului ce îi purtase corabia până 
aici, cu puţin timp în urmă. 

— Unde e vara cea frumoasă? Se întrebă el. Unde sunt 
nopţile nedormite, când corabia ce ne purta îi despica 


întunecimile încremenite, când, sub umbrar, ne lăsam în voia 
iubirii și a brizei, ascultând muzica cântăreţelor și privind cu 
ochi visători unduirile dansatoarelor? 

Nu-i putea împărtăși amintirile, dar nu voia ca el să se simtă 
singur cu toate aceste sentimente și gânduri: 

— Nu te grăbi, dragul meu. Nici vara, nici iarna nu sunt 
frumoase. Frumoasă este iubirea noastră și, cât timp va arde 
flacăra ei, iarna ţi se va părea caldă și blândă. 

Râse cu râsul lui puternic, care-i încorda faţa și-i zgâlţâi tot 
trupul. 

— Ce încântătoare îți sunt cuvintele! Pentru sufletul meu 
sunt mai dulci decât toată măreţia de pe pământ. Dar ce ai zice 
de o vânătoare? Am ieși mâine în munţi, am alerga după gazele 
și ne-am distra după pofta inimii. 

— Fie cum vrei, iubitule, îi răspunse ea cufundată în gânduri. 

O privi atent și își dădu imediat seama că buzele îi vorbeau 
lui, dar inima îi era departe. 

— Rhadopis, zise el, jur pe șoimul care ne-a unit inimile că 
ceva îţi fură astăzi gândul de la mine. 

Îl privi cu ochi triști, fără să poată scoate o vorbă. Cuprins de 
îngrijorare, insistă: 

— E așa cum am bănuit, căci ochii tăi nu mint. Dar ce îmi 
ascunzi? 

Ea oftă din adâncul inimii și, jucându-se cu mâna dreaptă, 
inconștient, cu mantia lui, murmură: 

— Mă minunez de viața noastră. Cum am uitat de tot ce ne 
înconjoară, ca și cum am trăi într-o lume pustie, nelocuită. 

— E bine ceea ce facem, iubito. Lumea nu ne-ar fi adus decât 
gălăgie fără rost și măreție deșartă. Destul am rătăcit până 
iubirea ne-a devenit călăuză. Ce te neliniștește? 

Ea oftă din nou și-i răspunse tristă: 

— La ce ne folosește somnul dacă cei din jur sunt treji și nu- 
și pot închide ochii? 

Bărbatul se încruntă și în ochi îi străfulgera o lumină. Inima 
îi spunea că pe Rhadopis o frământa ceva. 

— De ce ești tristă? o întrebă el îngrijorat. Spune-mi ce 
gânduri ai. Ar trebui să vorbim și despre altceva decât despre 
iubirea noastră? 

— Astăzi nu mă simt ca ieri, îi răspunse ea. Câţiva sclavi de- 
ai mei, care s-au plimbat prin piaţă, mi-au povestit de niște 


oameni furioși că stăpânul lor spoliase pământurile templelor. 
Și ce îi supăra și mai tare era că bogăţiile erau cheltuite pe 
palatul meu. A 

Pe chipul lui Faraon se citi mânia. În fața ochilor îi apăru 
umbra lui Khnumhotep răsfrântă asupra paradisului lui liniștit, 
înnegurându-i seninătatea și primejduindu-i siguranța. Se 
mânie mai tare și chipul îi căpătă culoarea Nilului când se 
revarsă. Îi spuse cu glasul tremurând: 

— Asta te supără, Rhadopis? Blestemaţi fie răzvrătiţii aceia 
care încalcă legea! Dar nu-i lăsa să ne strice bucuria, nu le 
băga în seamă văicărelile. Lasă-i în pace și gândește-te doar la 
mine... 

Îl prinse de mână și îl strânse ușor, apoi îl privi rugător și îi 
spuse: 

— Sunt îngrijorată și supărată. Mă doare să știu că sunt 
motivul pentru care oamenii se plâng de tine. E ca și cum aș 
simţi o teamă ciudată, a cărei cauză nu o cunosc... îndrăgostiţi, 
stăpâne, sunt foarte sperioși. 

Faraon izbucni nemulțumit: 

— Cum să te temi când ești în braţele mele? 

— Stăpâne, se uită la iubirea noastră cu ochi invidioși și 
dușmănesc palatul acesta pentru dragostea, liniștea și 
mulțumirea care domnesc în el. M-am întrebat de atâtea ori 
când eram tristă și neliniștită: Ce legătură are cu iubirea aurul 
pe care stăpânul meu îl risipește pentru mine? Crezi că palatul 
acesta nu ar rămâne paradisul nostru și dacă podelele i-ar fi 
despuiate și pereţii ciuntiţi? Dacă strălucirea aurului le va lua 
vederea, atunci, stăpâne, umple-le mâinile cu aur, ca să 
orbească și să-și înghită limbile. 

— Vai, Rhadopis, îmi amintești de lucruri pe care urăsc să le 
aud. 

— Stăpâne, e un nor ce ne întunecă cerul fericirii. 
Îndepărtează-l cu un singur cuvânt. 

— Şi ce cuvânt ar trebui să fie acela? 

Gândindu-se că Faraon începuse să cedeze, îi spuse 
bucuroasă: 

— Spune-le că le dai pământurile înapoi. 

Regele își scutură capul și răspunse apăsat: 

— Tu nu știi nimic despre asta, Rhadopis. Am spus ce am 
avut de spus, dar cuvântul nu mi-a fost respectat. A fost 


împlinit cu rea-credinţă și nu au încetat să mă încontreze și să 
mă amenințe. Să cedez în faţa lor ar fi o înfrângere pe care nu 
aș accepta-o. Aș prefera să mor. Nu știi ce înseamnă 
înfrângerea pentru sufletul meu. Înseamnă moartea. Dacă ar 
obţine ce vor, ai vedea că aș deveni un străin trist și demn de 
milă, incapabil să mai trăiască și să iubească. _ 

Cuvintele lui îi merseră lui Rhadopis drept la inimă. Il strânse 
și mai tare de mână și simţi că începe să tremure. Putea 
suporta orice, dar nu ca el să devină incapabil să mai trăiască 
și să iubească. Renunţă la dorinţa ei și regretă că îl rugase. Cu 
vocea tremurând, îi strigă: 

— Tu nu vei fi înfrânt niciodată! Nu vei fi înfrânt niciodată! 

Faraon îi zâmbi duios: 

— Da, voi fi de neclintit... Și tu nu vei fi niciodată soarta care 
să mă umilească. 

— Nu vei fi umilit... Nu vei fi înfrânt, îi spuse ea cu sufletul la 
gură, în timp ce o lacrimă fierbinte i se prelingea pe sub 
pleoapele tremurânde. 

Își sprijini capul de pieptul lui și adormi ascultându-i bătăile 
inimii. Dormitând, simţi cum degetele lui i se joacă cu șuviţele 
de păr și îi ating obrajii. Dar nu își găsi liniștea pentru mult 
timp, fiindcă îi reveni unul dintre gândurile care o frământaseră 
toată ziua. Îi ridică capul și îl privi cu ochii plini de îngrijorare. 

— Ce-i cu tine? o întrebă el. 

Rhadopis ezită o clipă înainte de a-i răspunde. 

— Se spune că sunt puternici și că au o mare înrâurire 
asupra inimilor și cugetelor oamenilor. 

— Dar eu sunt mai puternic, îi replică el zâmbind. 

— De ce nu-ţi strângi o armată puternică care să asculte de 
comanda ta? Se interesă ea după un moment de tăcere. 

Regele surâse: 

— Văd că stărui în gândurile tale. 

Rhadopis oftă iritată: 

— Crezi că nu mi-au ajuns la urechi șușotelile oamenilor că 
Faraon ia bunurile zeilor și le cheltuiește pe o dansatoare? 

Când oamenii se adună, murmurul lor devine un strigăt. Ca 
orice rău, se poate aprinde. 

— Ce pesimistă ești... 

Dar ea stărui: 

— De ce nu-ţi strângi armata? 


O privi cumpănind îndelung, apoi îi răspunse: 

— Armata nu poate fi adunată fără un motiv. 

Părând supărat, continuă: 

— Au mintea tulbure și simt că sunt supărat pe ei. Dacă 
anunţ mobilizarea, se vor îngrijora și, cine știe, de disperare, se 
vor pregăti să se apere. 

Rhadopis se gândi o clipă, apoi, cu voce visătoare, parcă ar fi 
vorbit singură, zise: 

— Găseşte un motiv și strânge armata. 

— Motivele nasc alte motive. 

Era disperată. Tristă, își plecă capul și închise pleoapele, 
pierzându-și orice speranţă. Dar deodată, din beznă i se arătă o 
idee fericită. Surprinsă, deschise pleoapele și ochii îi străluciră 
de bucurie. Regele era uimit, dar ea nu își dădu seama, fiindcă 
abia își putea stăpâni frenezia. 

— Am găsit un motiv, îl anunţă ea. 

El o privi întrebător. 

— Triburile masailor, continuă ea. 

Faraon înțelese ce voia să spună, dar, dând din cap cu 
deznădejde, murmură: 

— Căpetenia lor a făcut cu noi o înțelegere de pace. 

Însă ea nu renunţă: 

— Cine știe ce se întâmplă dincolo de hotare? Prințul care 
domnește acolo e unul dintre oamenii noștri. Să-i trimitem un 
mesaj secret printr-un sol de încredere ca să îi cerem să 
pretindă că acolo a izbucnit o răscoală și se duc lupte, iar el are 
nevoie de ajutorul nostru. Vom face cunoscută rugămintea lui 
în tot ţinutul și vei strânge oșteni din Nord și din Sud, ca să se 
pună sub drapelul tău. Așa îţi vei întări flancurile și-ţi vei 
flutura sabia, iar cuvântul tău va rămâne mai presus de orice și 
voinţa îţi va fi urmată cu supunere. 

Faraon o ascultă cu uimire, dar și cu admiraţie, fiindcă nu îi 
trecuse niciodată prin minte așa ceva. Deși nu se gândise la 
crearea unei armate puternice când nu se aflau în stare de 
război și crezuse, așa cum credea și acum, că șușotelile 
preoţilor nu puteau deveni atât de periculoase încât să fie 
nevoie de o armată mare pentru a-i înfrânge, ajunsese la 
convingerea că lipsa unei asemenea armate încuraja ambițiile 
oamenilor, îi îndemna să facă petiţii și să dea glas 
nemulțumirilor. Propunerea simplă a lui Rhadopis i se păru cea 


mai bună ocazie și îmbrăţișă ideea din toată inima. lar când 
îmbrăţișa o idee, aceasta ajungea să-l preocupe și să-l obsedeze 
aproape nebunește, să urmărească să o realizeze fără să îi mai 
pese de altceva. De aceea se uită la Rhadopis cu satisfacţie și 
bucurie și exclamă: 

— Ce idee minunată, Rhadopis! Ce idee minunată! 

— Asta e ce-mi spune inima, îi răspunse ea cu o bucurie 
ciudată. E ușor de împlinit, tot așa de ușor cum îmi este mie să 
iau un sărut de pe buzele tale iubite. Nu trebuie decât să 
trecem totul sub tăcere. 

— Da, iubito. Nu crezi că mintea ta, la fel ca inima ta, e o 
comoară nepreţuită? Într-adevăr, tot ce avem de făcut e să 
păstrăm tăcerea și să găsim un sol de încredere. Lasă asta în 
seama mea. 

— Cine ar putea fi solul tău pentru prinţul Kanaferu? 

— O să aleg un șambelan dintre oamenii mei de încredere. 

Rhadopis însă nu avea încredere în palatul lui cel mare, nu 
din vreun motiv logic, ci din cauza antipatiei pe care o purta în 
inimă față de locul în care trăia regina; Firește, nu își putu 
exprima temerile, dar nu își dădea seama cine ar putea fi 
mesagerul, dacă nu unul dintre bărbaţii de la palat. Şi se 
neliniști chiar mai mult când înţelese ce urmări grave ar fi avut 
dezvăluirea secretului. Într-o clipă de disperare era gata să 
renunţe la un asemenea plan complicat și periculos, când își 
aminti deodată de tânărul cu chip de copil și ochi candizi care 
lucra în camera de vară. Și, când își aminti de el, se simţi 
cuprinsă de o liniște ciudată, fiindcă era sincer, naiv și pur. 
Inima lui era un templu în care îndeplinea, dimineaţa și seara, 
ritualuri întru adorarea ei. El îi va fi sol. Putea avea încredere 
în el. Fără să mai stea pe gânduri, îi spuse lui Faraon pe un ton 
hotărât: 

— Lasă-mă pe mine să aleg solul. 

Regele era amuzat: 

— Ce pisăloagă ești astăzi, cu totul alta decât de obicei. Mă 
întreb: pe cine o să alegi? 

— Stăpâne, îi aminti ea umilă, îndrăgostiţii sunt foarte 
sperioși. Solul meu este artistul care îmi decorează camera de 
vară. Ca vârstă e un bărbat tânăr, la suflet e un copil și are 
inima unei fecioare preacurate. Imi este pe deplin devotat, iar 
avantajul lui cel mai mare e că nu va stârni bănuieli și nici nu 


știe nimic. Cel mai bine pentru noi este ca mesajul să fie dus de 
cineva care nu-i știe conţinutul atât de periculos. Dacă nu știm 
ce înseamnă frica, putem trece de toate pericolele cu bine. 

Regele încuviință dând din cap. Nu îi plăcea deloc să îi spună 
„nu” lui Rhadopis. lar ea se gândea că norul se risipise, chiar 
dacă nu așa cum voise la început. Se bucura și își dădu frâu 
liber bucuriei. Era convinsă că, în curând, se va putea retrage 
de lume în acest palat al iubirii, protejat de o armată puternică, 
în faţa căreia toţi ar deveni neputincioși. 

În timp ce visa, își întoarse capul, iar regele îi privi încântat 
părul. Era fascinat de părul ei. Se jucă cu degetele pe nodul 
bentiţei, îl desfăcu și părul i se revărsă pe umeri. li luă șuviţele 
în mână și, în glumă, își acoperi capul și faţa cu ele, 
ascunzându-se complet în spatele lor. 


Solul 


Se iviră zorii dimineţii următoare. Era răcoare, iar soarele 
era acoperit pe cer cu o mantie albă și strălucitoare, asemenea 
unui chip nevinovat pe care se citeau frământările din suflet. 
Orizonturile îndepărtate erau încă întunecate, ca și cum 
noaptea nu și-ar fi tras încă trena după ea. 

Avea de făcut un lucru foarte important, dar inima parcă nu 
îi dădea ghes și nici ritualul de purificare de la templu parcă nu 
o ajuta prea mult. Nu jurase să-și spele trecutul de toate 
petele? Dar iată că se pregătea să-l înșele pe Benamun, să se 
joace cu sentimentele lui, să-și pună iubirea în slujba ei, ca ea 
să-și atingă scopul. Însă nu ezită nicio clipă, timpul trecea și 
trebuia să se grăbească. Iubirea însemna totul pentru ea și de 
aceea era gata să folosească în numele ei și mijloace crude și 
amare. 

Plecă din dormitor și se îndreptă spre camera de vară pe 
deplin încrezătoare. Nu era nevoie de prea multă pricepere 
pentru a-l păcăli pe Benamun, avea să fie atât de simplu! 

Intră în vârful picioarelor. Îl găsi uitându-se la imaginea ei și 
îngânând un cântec pe care ea îl cântase adeseori odinioară: 

Dacă iubirea ta face minuni, 

De ce nu mă poate vindeca? 

Fascinată de cântarea lui, interveni și murmură ultima parte 
a cântecului: 

Mă joc oare cu lucruri pe care nu le știu? 

Zările se ascund după nori, 

Oare tu să fii cel ce-mi va cuceri inima? 

Tânărul se întoarse spre ea uimit și încântat. Rhadopis râse 
delicat și îi spuse: 

— Ai o voce încântătoare. Cum ai ascuns-o de mine atâta 
timp? 

Sângele i se urcă în obraji și buzele începură să-i tremure. 
Bunăvoinţa ei îl uimi. 

Femeia înţelese îndată ce era în sufletul lui și îi spuse 
provocator: 

— Văd că te desfeţi cu cântece, lăsându-ţi munca deoparte. 

Benamun păru să nege din priviri și-i arătă imaginea gravată 
bâiguind: 

— Uite... 

Portretul devenise deja un chip încântător, aproape viu. 


— Ce talentat ești, Benamun! Exclamă ea plină de admiraţie. 

Tânărul răsuflă ușurat: 

— Mulţumesc, doamnă. 

Apoi, Rhadopis îndreptă discuţia spre ceea ce urmărea și-i 
zise: 

— Dar ai fost nemilos cu mine, Benamun. 

— Eu?... Cum așa, doamnă? 

— M-ai făcut să arăt tiranică, iar eu voiam să fiu ca o 
porumbiţă. 

Benamun tăcu, nu mai scoase nicio vorbă. Ea îi interpretă 
tăcerea în avantajul ei: 

— Nu ţi-am spus că ai fost nemilos? Cum mă vezi tu pe mine, 
Benamun? Tiranică, aspră, frumoasă, ca în portretul acesta? Ce 
portret! Mă mir cum piatra poate să vorbească. Dar crezi că 
inima mea e lipsită de sentimente, ca piatra aceasta, nu-i așa? 
Nu-mi spune că nu asta crezi. Dar de ce, Benamun? 

Tânărul nu știu ce să-i răspundă. Tăcea, în timp ce ea își 
spunea gândurile. Iar el le credea, era impresionat de ele și 
devenea tot mai neliniștit. 

— De ce crezi că sunt nemiloasă, Benamun? continuă ea. 
Crezi în aparenţe pentru că, prin firea ta, nu poţi ascunde ce-ţi 
freamătă în piept. Pe chip ţi se citesc toate sentimentele. Dar 
noi avem o altă fire și sinceritatea ne face să pierdem gustul 
dulce al victoriei și tot ce au creat zeii mai frumos pentru noi. 

Uimit, tânărul Benamun se întrebă ce voia să zică Rhadopis, 
dacă vorbele ei însemnau ceea ce păreau a spune. Stătuse în 
faţa lui în fiecare zi cu ochii și mintea pierdute și nu simţise 
focul ce îl mistuia. Ce o făcuse să se schimbe? De ce-i spunea 
cuvintele acestea plăcute? De ce pătrundea în secretele dulci 
care-i mocneau în inimă? Vorbele ei chiar însemnau ceea ce 
păreau a spune? Chiar însemnau ceea ce înţelesese el? 

Femeia mai înaintă un pas și-i zise: g 

— Ah, Benamun, și tu ești nemilos cu mine. Imi dau seama de 
asta din tăcerea ta. 

O privi uimit și ochii aproape că i se umplură cu lacrimi de 
bucurie. I se confirmase ceea ce crezuse. 

— Nu sunt destule cuvinte pe lume ca să rostesc ceea ce 
simt, îi zise el cu glasul tremurând. 

Rhadopis răsuflă ușurată că îi dezlegase limba. 

— Ce nevoie ai de cuvinte? îl întrebă ea visătoare. Nu vei 


spune nimic din ceea ce eu nu știu deja. Să întrebăm camera de 
vară, care ne-a văzut luni de-a rândul și pe trupul căreia am 
lăsat urmele de neșters ale inimilor noastre. Da, ea a aflat un 
secret copleșitor. 

Femeia îi studie chipul o clipă, apoi îi zise: 

— Nu știi Benamun cum am aflat secretul pe care-l port în 
inimă? De multă vreme am un mesaj personal pe care vreau să- 
l] trimit cuiva dintr-un loc îndepărtat printr-un om de încredere. 
Eram singură și îmi treceau prin minte tot felul de oameni, 
bărbaţi și femei, sclavi și oameni liberi, dar, neliniștită, 
simțeam că niciunul nu ar fi potrivit. Pe urmă, nu știu din ce 
motiv, cu ochii minţii am ajuns în această cameră și deodată 
mi-am amintit de tine, Benamun. Cugetul mi s-a liniștit și inima 
mi s-a potolit, dar am simţit și ceva mult mai profund. Așa am 
aflat secretul pe care-l port în inimă. 

Cu chipul radiind, tânărul aproape beat de fericire căzu în 
genunchi în faţa ei și strigă din adâncul inimii: 

— Stăpână! 

Iar ea, punându-i mâna pe cap, îi zise tandru: 

— Așa am aflat secretul pe care-l port în inimă. Mă mir cum 
nu l-am știut mai demult. 

— Stăpână, reuși să rostească Benamun, așa cum era, 
cuprins de ameţeală. Îţi jur că noaptea m-a văzut cum mă 
frământam și iată că dimineața mă întâmpină cu o briză 
parfumată și plină de fericire. Vorba pe care ai rostit-o m-a scos 
din întuneric la lumină, m-a condus dinspre tenebrele disperării 
spre o senzaţie magică de fericire. Mă iubesc iar pe mine 
însumi, după ce am fost aproape de pierzanie. Ești fericirea, 
visul și speranța mea. 

Rhadopis îl asculta tăcută și tristă. I se părea că Benamun 
rostise o rugă fierbinte și plutea acum în neștiinţa unui vis naiv 
și sacru. Tăcu o vreme, cuprinsă parcă de durere și remușcare. 
Dar nu se lăsă copleșită mult timp de sentimentele pe care i le 
stârnise în inimă extazul lui și îi spuse, ticluindu-și bine 
cuvintele: 

— Mă mir cum de nu mi-am cunoscut inima atâta timp. 

Și mă mir și mai mult că faptele nu mi-au dezvăluit taina până 
nu am avut nevoie să te trimit în locuri îndepărtate cu o 
însărcinare. Ca și cum faptele m-ar fi călăuzit spre tine și, în 
același timp, m-ar fi lipsit de tine. 


— Voi face ce dorești, din toată inima și din tot sufletul, rosti 
el ca o rugăciune. 

După o clipă de ezitare, ea îl întrebă: 

— Chiar dacă ceea ce doresc e să călătorești într-un ţinut 
unde nu se poate ajunge decât cu mare greutate? 

— Singura greutate va fi că nu o să te mai pot vedea în 
fiecare dimineaţă. 

— Vei lipsi doar pentru o vreme. Îţi voi da o scrisoare pe care 
să o porţi în sân. Vei merge la guvernatorul insulei cu vorbă de 
la mine, iar el te va îndruma și te va ajuta să depășești 
greutăţile. Vei călători cu o caravană. Nimeni să nu știe ce ai în 
sân până nu ajungi la guvernatorul Nubiei și îi dai mesajul în 
mână. După aceea te întorci la mine. 

Benamun era din nou cuprins de fericire, sentiment care se 
contopea cu satisfacția și mândria. Își repezi gura spre mâna 
care era lângă el și i-o sărută pătimaș. Când buzele îi atinseră 
mâna, Rhadopis simţi că Benamun tremura. 

Făcând drumul înapoi, se simţi iar tristă și se întrebă: „Nu aș 
fi fost mai miloasă dacă l-aș fi lăsat pe Maiestatea Sa să își 
aleagă solul, în loc să mă joc cu inima acestui băiat?” Însă el 
era fericit. Cuvintele ei mincinoase îl făcuseră fericit. Intr- 
adevăr, era într-o stare pe care ar fi invidiat-o și cei mai fericiţi 
oameni din lume. Nu avea de ce să fie tristă, atâta timp cât el 
nu știa adevărul, adică până ce ea nu se va fi săturat să recurgă 
la minciuni. 


Scrisoarea 

Chiar în acea seară, Faraon veni fluturând în mână o 
scrisoare făcută sul. Faţa îi radia de mulţumire. Ea se uită 
curioasă la mesaj și se întrebă dacă ideea ei era sortită să aibă 
succes și lucrurile urmau să se petreacă așa cum visase. Regele 
desfăcu sulul, iar ea citi scrisoarea cu ochii strălucindu-i de 
încântare. Era adresată prinţului Kaneferu, guvernatorul 
Nubiei, și venea din partea vărului său, faraonul Egiptului. În 
ea îi povestea de problemele pe care le avea și de dorinţa lui de 
a-și strânge o armată puternică fără să stârnească temerile sau 
suspiciunile preoţilor. Îl ruga pe prinţ să trimită o scrisoare în 
Egipt, printr-un mesager de încredere, în care să ceară ajutor 
de urgenţă pentru a apăra hotarele provinciilor de sud și 
pentru a înfrânge o răzmeriță imaginară, susținând că triburile 
masailor se dezlănţuiseră și trecuseră prin foc orașele și satele. 

Rhadopis răsuci sulul la loc și îi zise: 

— Solul e pregătit. 

— Scrisoarea e gata, îi răspunse regele zâmbind. 

— Oare cum vor primi scrisoarea pe care o va trimite 
Kaneferu? întrebă ea după o clipă de gândire. 

— Va mișca inimile tuturor, chiar și pe cele ale preoţilor, zise 
Faraon pe deplin convins. Guvernatorii vor recruta bărbaţi din 
toate colțurile ţării și armata în care ne punem speranţele nu 
va întârzia să se strângă rânduri-rânduri. 

— O să avem mult de așteptat? întrebă ea entuziasmată și 
nerăbdătoare. 

— Avem de așteptat o lună până ce solul ajunge acolo și se 
întoarce. 

Femeia cumpăni o clipă, numără pe degete, apoi zise: 

— Dacă ai socotit bine, înseamnă că se va întoarce chiar de 
sărbătoarea Nilului. 

Regele râse: 

— E semn bun, Rhadopis. De sărbătoarea Nilului e și 
sărbătoarea iubirii noastre. Va fi o zi a victoriei și a încrederii. 

Și ea credea că totul va fi bine. Nu își putea pierde speranţa 
în ziua aceea, pe care o considera, pe bună dreptate, ziua de 
naștere a fericirii și iubirii ei. Era convinsă că întoarcerea 
solului chiar în ziua aceea nu era o simplă coincidenţă, ci, mai 
curând, o providenţă, voința înţeleaptă a unei zeițe care îi 
binecuvânta dragostea și îi apăra speranţele. 


Regele o privi cu uimire și admiraţie, apoi o sărută pe creștet 
și îi zise: 

— Ce preţios e capul acesta. Şi Sofkhatep e încântat de capul 
acesta, ca și de ideea pe care a născut-o. Nu s-a putut stăpâni 
să-mi spună că e o rezolvare atât de simplă a unei probleme 
încurcate, ca o floare încântătoare crescută pe o tulpină 
chircită, printre crengi încâlcite. 

Crezuse că regele păstrase secretul și nu spusese nimănui de 
planul lor, nici măcar lui Sofkhatep, fidelul prim-ministru. 

— Prim-ministrul a aflat de secretul nostru? 

— Da, îi răspunse el cu un aer firesc. Sofkhatep și Tahu îmi 
sunt la fel de aproape cum îmi sunt mintea și inima, așa că nu 
le ascund nimic. 

Numele lui Tahu îi răsună lui Rhadopis în urechi. Faţa i se 
întunecă și în ochi i se citi neliniștea. 

— Şi celălalt știe? Se interesă ea. 

— Ce suspicioasă ești, Rhadopis! Îi răspunse regele râzând. 
Află că am încredere în ei așa cum am în mine însumi. 

— Maiestate, îi zise ea, nu sunt suspicioasă cu cei în care ai 
atâta încredere. 

Cu toate acestea, fără să vrea, își aminti clipa în care Tahu își 
luase rămas-bun de la ea pentru ultima oară. Vocea lui aspră îi 
răsuna și acum în urechi când strigase furios și disperat. Se 
întreba dacă nu cumva îi purta încă pică. 

Dar frământările nu îi ajunseră până în suflet, pentru că se 
pierdu și uită de sine în braţele iubitului. 

În dimineaţa următoare sosi mesagerul, Benamun ben Besar, 
înfășurat în mantia sa lungă și cu un acoperământ de cap ce Îi 
venea până la urechi. Avea obrajii îmbujoraţi, iar în ochi îi 
strălucea lumina unei bucurii cerești. Se prosternă tăcut în faţa 
lui Rhadopis și îi sărută poala veșmântului în semn de 
venerație. Ea îl mângâie pe cap cu vârfurile degetelor și îi 
spuse tandru: 

— Nu voi uita niciodată, Benamun, că pentru mine ai 
renunțat la bunăstare și tihnă. 

Își ridică spre ea chipul frumos și inocent și îi spuse cu un 
tremur în glas: 

— De dragul tău înfrunt orice greutăţi. Zeii să mă ajute să 
suport durerea despărțirii. 

— Te vei întoarce fericit și învigorat, îi spuse ea surâzând. 


Bucuriile viitorului te vor face să uiţi durerile trecutului. 

Tânărul oftă: 

— Binecuvântat e cel ce poartă în inimă un vis fericit, care 
să-l însoţească în singurătate și să-i umezească buzele arse. 

Rhadopis îi zâmbi iar cu un zâmbet luminos, luă scrisoarea 
strânsă sul și i-o întinse: 

— Cred că nu mai trebuie să-ți spun să ai grijă... Unde o să ţii 
scrisoarea? 

— Lângă inimă, stăpână, sub brâu. 

Apoi îi dădu încă o scrisoare, mai mică. 

Uite o altă scrisoare, pe care i-o trimit guvernatorului Ani ca 
să te ajute să pornești la drum cu prima caravană care pleacă. 

Venise momentul despărțirii. Înghiţi nervos și pe chip îi 
apărură semnele derutei și ale emoţiei. Rhadopis îi întinse 
mâna. El ezită o clipă, apoi îi strânse mâna între palmele lui, 
tremurând de parcă ar fi atins tăciuni aprinși, și și-o lipi de 
piept, ca Rhadopis să îi simtă căldura și bătăile inimii. În cele 
din urmă se îndepărtă de ea și dispăru în spatele ușii. 
Neliniștită, îl urmări cu privirea, murmurând rugi fierbinţi. 

De ce nu? Căci el își pusese lângă inimă speranţa de care 
depindea chiar viaţa ei. 


Tahu delirează 

Încă de la început, așteptarea i se păru amară. Era 
neliniștită, avea îndoieli și își dorea ca regele să nu fi dezvăluit 
nimănui secretul scrisorii. Nici marea încredere pe care regele 
o avea în cei doi bărbaţi care îi erau cei mai apropiaţi nu îi 
putea domoli frământarea. Gândurile ei negre nu porneau de la 
o bănuială clară, ci mai curând de la o neliniște care o făcea să 
se întrebe ce s-ar întâmpla dacă unii preoţi ar afla de conţinutul 
scrisorii. Ar ezita să se apere de un asemenea plan malefic? O, 
Doamne! Dezvăluirea secretului din scrisoare ar fi însemnat un 
mare pericol. Niciun spirit patriotic nu ar reuși să înţeleagă cât 
de mare ar fi pericolul. Un fior îi străbătu trupul firav. Își 
scutură capul să-și alunge din minte gândurile negre și încercă 
să-și liniștească conștiința murmurând: „Totul se va petrece 
conform planului. Temerile acestea nu au niciun temei, așa cum 
nu au nici gândurile acestea negre. Toate nu sunt decât 
tulburările unei inimi îndrăgostite ce nu cunoaște nici somnul, 
nici odihna”. 

Dar abia se liniști, că imaginaţia începu să urzească noi 
temeri. Revedea cu ochii minţii chipul mânios și contractat de 
durere al lui Tahu, îi auzea glasul aspru, rănit și suferind. 
Temerile continuau să o macine, dar nu îndrăznea nici să și le 
explice, nici să deslușească misterul ce le învăluia. 

Se întreba dacă avea motive să se teamă de Tahu sau să 
creadă lucruri rele despre el. După toate aparențele, uitase. 
Era el în stare să facă ceva contrar a ceea ce jurase? Nu mai 
putea bate la poarta ei după ce palatul devenise un sanctuar. 
Nu avea altceva de făcut decât să se supună. Dar asta nu 
însemna că uitase sau că putea avea încredere în el. 

Se întreba dacă în inima lui mai existau urme ale trecutului. 
Tahu era un bărbat vânjos și încăpățânat, iar în inima lui, 
iubirea se putea transforma în ură mocnită, gata de răzbunare 
dacă ar fi apărut ocazia. Dar, în ciuda supărării, nu uită să fie 
dreaptă cu Tahu, amintindu-și cât de loială și plină de 
abnegaţie îi era iubirea faţă de stăpân. Avea simţul datoriei și 
nu se lăsa abătut din drum de dorinţe sau ispite. 

Totul o îndemna să se liniștească, însă presimţirile rele nu îi 
dădeau pace. Mesagerul plecase de la palat abia de câteva ore. 
Cum va reuși să aștepte o lună, sau chiar mai mult? Frica 
aproape că pusese stăpânire pe ea, când îi veni ideea 


neașteptată de a-l chema pe Tahu la ea. Cu o zi înainte nici prin 
cap nu i-ar fi trecut așa ceva, dar astăzi acest gând o liniștea. O 
atrăgea așa cum o primejdie te atrage în braţele ei, fără putinţă 
de scăpare. Cumpăni precipitată, apoi își zise: „O să-l chem să 
stăm de vorbă, să aflu ce-i în mintea lui. Poate o să reușesc să 
îndepărtez pericolul venind din partea lui, dacă există un 
asemenea pericol. O să-l salvez pe Tahu de el însuși, iar pe 
Maiestatea Sa de vreun rău din partea lui”. Dorinţa i se 
transformă într-o hotărâre care nu suporta amânare și o 
acapară cu toată forța. O chemă îndată pe Shayth și îi porunci 
să meargă la palatul comandantului Tahu ca să-l invite la ea. 
Shayth plecă îndată, în timp ce stăpâna ei rămase să aștepte în 
sala de primire. Nu avea nicio îndoială că Tahu îi va accepta 
invitaţia. În timp ce aștepta își dădu seama cât era de 
neliniștită și de nervoasă și își aminti cum înainte fusese atât de 
puternică și de impasibilă, înţelese că, din momentul în care se 
îndrăgostise, devenise o femeie slabă și agitată, căreia 
presimţirile ridicole și temerile neîntemeiate îi alungau somnul. 

Așa cum se aștepta, Tahu apăru în scurt timp. Văzând că era 
îmbrăcat în uniformă, se liniști oarecum. Cu acest veșmint 
părea să-i spună că uitase de Rhadopis, curtezana de la palatul 
cel alb, și că acum se întâlnea cu prietena Maiestăţii Sale. 

Comandantul făcu o plecăciune în semn de respect și, 
vorbind cu glas scăzut, fără nicio urmă de emoție, îi zise: 

— Zeii să-ţi fericească zilele, preamărită doamnă. 

Cercetându-i cu atenţie faţa, ea îi răspunse: 

— Şi zilele tale, mărite comandant. Mulţumesc că ai acceptat 
invitaţia mea. 

Tahu făcu iar o plecăciune: 

— Sunt la dispoziţia ta, doamna mea. 

Tahu era la fel ca înainte, puternic, viguros, cu tenul arămiu, 
dar privirii scrutătoare a lui Rhadopis nu îi scăpă o schimbare 
pe care numai ochii ei o puteau observa. Bărbatul avea o 
paloare care îi stingea sclipirile din priviri și îi umbrea 
strălucirea plină de viaţă a chipului. Se temea că motivul ar 
putea fi cele petrecute în noaptea aceea ciudată, când 
drumurile lor se despărţiseră, în urmă cu aproape un an. Ce 
păcat! Tahu fusese ca o rafală de vânt, iar acum era ca aerul 
stătut. 

— Te-am chemat, comandante, ca să te felicit pentru 


încrederea cea mare pe care ţi-o arată regele. 

Părând surprins, comandantul îi răspunse: 

— Mulţumesc, doamnă. E o binecuvântare pe care mi-au dat- 
o zeii demult. 

Străduindu-se să zâmbească, Rhadopis îi spuse cu viclenie: 

— Eu îţi mulţumesc pentru frumoasele tale cuvinte de laudă 
aduse ideii mele. 

Bărbatul se gândi o clipă, apoi își aminti: 

— Te referi, doamnă, la ideea strălucită inspirată de mintea 
ta măreaţă? 

Rhadopis încuviinţă din cap și el continuă: 

— E o idee minunată, demnă de inteligenţa ta sclipitoare. 

Fără să se arate încântată, Rhadopis îi zise: 

— Punerea ei în practică garantează puterea și autoritatea 
Maiestăţii Sale, iar pentru ţară, pacea și stabilitatea. 

— Fără îndoială că așa e. De aceea am și primit ideea cu atât 
entuziasm. 

Femeia îl privi drept în ochi: 

— Curând va veni ziua când ideea mea, pentru a fi aplicată, 
încununată de succes și de victorie, va avea nevoie de forţa ta. 

Plecându-și capul, Tahu îi răspunse: 

— Îţi mulţumesc pentru pretioasa ta încredere. 

Rhadopis rămase tăcută pentru o vreme. Tahu era demn, 
reținut și serios, nu cum îl cunoscuse în trecut. Nici nu se 
așteptase să fie altfel, așa că acum se liniștise, simțind că are 
încredere în el. O dorinţă arzătoare o îndemna să aducă vorba 
despre vechea poveste, să îl roage să o ierte și să uite. Dar nu 
își găsi cuvintele. În cele din urmă, tulburarea o învinse. Se 
temea să riște, așa că renunţă. Apoi, în ultimul moment, se 
gândi să-și exprime altfel bunele intenţii. li întinse mâna 
zâmbind: 

— Mărite comandant, îţi întind mâna în semn de respect și de 
prietenie. 

Bărbatul prinse în mâna lui aspră palma delicată a femeii. 
Părea emoţionat, dar nu îi răspunse nimic. Așa luă sfârșit 
întâlnirea lor scurtă și decisivă. 

Întorcându-se la corabia care îl adusese aici, se tot întreba: 
„De ce m-a chemat femeia aceasta?” își dădu frâu liber 
sentimentelor pe care și le stăpânise în prezenţa ei. Își pierdu 
echilibrul, se albi și începu să tremure din toate încheieturile. 


În scurt timp își pierdu minţile de tot și, în timp ce vâslele 
loveau apa, se bălăbănea ca un om beat, ca un bărbat întors 
înfrânt dintr-o luptă, cu înţelepciunea și mândria rănite. I se 
părea că palmierii ce mărgineau malurile dansau nebunește și 
vântul înălța trombe de praf ce-l sufocau. Sângele îi curgea prin 
vene fierbinte și tumultuos, otrăvit de nebunie. Găsi o carafa pe 
masa de sub umbrar și își turnă vin pe gât, fără de măsură, 
până o goli. Copleșit de disperare, se trânti pe divan. 

Firește că nu o uitase, o păstrase ascunsă într-un ungher al 
sufletului ferecat cu încuietorile consolării, răbdării și ale unui 
puternic simţ al datoriei. Acum, când o văzuse pentru prima 
dată după un an, ceea ce purtase ascuns în suflet ieșise la 
suprafaţă și explodase, iar flăcările îi mistuiseră toată fiinţa. 
Era chinuit de rușine și de disperare, cu mândria sfârtecată. La 
sfârșitul unei singure bătălii simţise de două ori chinurile și 
înfrângerea. Simţea că i se învârte capul și, plin de furie, 
începu să vorbească singur. Ştia de ce se obosise să îl cheme. Îl 
invitase să afle dacă poate avea încredere în el, să fie cu 
sufletul împăcat în privinţa iubitului ei domn și rege. Și pentru 
asta se prefăcuse că are sentimente de prietenie și admiraţie. 
Ce ciudat ca Rhadopis cea nestatornică și crudă să devină 
serioasă și să afle ce înseamnă iubirea, cu temerile și durerile 
ei. Se temea de trădarea lui Tahu, cel ce-i stătuse cândva lipit 
de sandală ca un fir de praf pe care îl scuturase scârbită într-un 
moment de plictis. Blestemate fie cerul și pământul! Blestemată 
fie lumea întreagă! Era copleșit de o disperare funestă și o 
mânie ucigătoare. O neliniște sufocantă îi măcina sufletul 
cândva atât de puternic. Furia îi era nebunească și 
distrugătoare. Îi încingea sângele, îi înfunda urechile, încât 
abia mai putea auzi, îi păta ochii, încât vedea în jur doar flăcări 
purpurii. 

Imediat ce corabia trase la mal, în capul scărilor palatului 
regal, cobori repede și străbătu grădina împleticindu-se, fără să 
ia în seamă salutul gărzilor. Se îndreptă spre cazarmă și spre 
pavilionul comandantului gărzii. Deodată îi apăru în cale prim- 
ministrul Sofkhatep, care tocmai ieșise din aripa destinată 
regelui. Prim-ministrul îl salută zâmbind, dar Tahu rămase 
nemișcat, ca și cum nu l-ar fi cunoscut. Mirat, Sofkatep îl 
întrebă: 

— Ce mai faci, comandante Tahu? 


— Sunt ca un leu care a căzut în capcană, îi răspunse el 
ciudat de repede. Sau ca o ţestoasă stând cu burta în sus pe un 
cuptor încins! 

Sofkhatep păru că nu înţelege: 

— Ce înseamnă vorbele astea? Ce asemănare e între tine și 
un leu în capcană sau o ţestoasă pe un cuptor? 

— Ţestoasa trăiește mult timp, îi răspunse Tahu tulburat. Se 
mișcă încet și poartă o povară grea. Leul se încordează, rage, 
ţâșnește deodată și-și termină prada. 

— Eşti furios? îl întrebă Sofkhatep uluit. Nu te-am mai văzut 
așa. 

— Sunt furios. Ce, nu am voie, preamărite? Sunt Tahu, fiu al 
războaielor și al bătăliilor. Vai, cum suportă lumea această 
pace apăsătoare? Zeii morţii sunt însetaţi și într-o bună zi va 
trebui să le ostoiesc arșița de pe buze. 

Sofkhatep dădu din cap, ca și cum ar fi înţeles, și adăugă: 

— A, acum înţeleg, comandante. E vinul acela vechi de 
Mariut. 

— Nicidecum, îi răspunse Tahu hotărât. Nicidecum. Adevărul 
e că am băut o cupă de sânge și a reieșit apoi că era al unei 
persoane malefice, așa că mi-a otrăvit sângele. Și a fost chiar 
mai rău de atât. Când veneam încoace, am dat de zeul binelui, 
care dormea pe o pajiște, și mi-am împlântat sabia în inima lui. 
Hai la luptă, căci sângele e băutura soldatului viteaz. 

— E vinul, fără îndoială, zise Sofkhatep descumpănit. Ar fi 
mai bine să te întorci imediat la palatul tău. 

Tahu dădu din cap în semn că se împotrivește și adăugă: 

— Ai grijă, ai grijă, prim-ministrule. Ferește-te de sângele 
stricat, căci nu-i decât otravă. Ţestoasa și-a pierdut răbdarea, 
iar leul o să sară. 

Zicând acestea își văzu de drum, fără să-i mai pese de nimic 
din jur, lăsându-l în urmă pe Sofkhatep, care stătea și privea 
consternat. 


Așteptarea 

Toţi așteptau cu nerăbdare întoarcerea solului: palatul lui 
Faraon, palatul din Biga și clădirea guvernului. Dar aveau 
încredere în viitor. Cu fiecare zi care trecea Rhadopis era tot 
mai aproape de victorie. Speranța îi încălzea sufletul. 
Sentimentul acesta plăcut ar fi durat mai mult, dacă prim- 
ministrul nu ar fi primit o scrisoare amenințătoare din partea 
preoţilor. Sofkhatep fie nu băga în seamă asemenea scrisori, fie 
se simţea obligat să i le arate reginei. Dar de data aceasta își 
dădu seama că mesajul avea o semnificaţie nouă, periculoasă. 
Nedorind să stârnească mânia stăpânului său pentru că a 
ascuns-o, hotări să se întâlnească cu el și să i-o citească, chiar 
dacă acesta urma să se supere. Era o petiție solemnă semnată 
de toţi preoţii, în frunte cu cei ai lui Ra, Amon, Ptah și Apis, 
prin care îi cereau Maiestăţii Sale să dea pământurile templelor 
înapoi stăpânilor de drept, zeii cei adoraţi, care îl apărau pe 
Faraon și vegheau asupra lui. Și mai spuneau că nu i-ar fi trimis 
această petiție dacă ar fi găsit că există vreun motiv care să 
facă necesară aproprierea pământurilor. 

Tonul dur și categoric al petiţiei îl înfurie pe Faraon. O rupse 
în bucăţi, o aruncă pe jos și urlă: 

— O să le răspund cât de curând! 

Au întocmit o petiție colectivă, observă Sofkhatep. 

Până acum ţi se adresa fiecare în parte. 

O să-i lovesc pe toţi laolaltă, așa că să protesteze după cum 
le dictează ignoranta. 

Dar lucrurile se precipitau. Guvernatorul Tebei îi trimise 
vorbă prim-ministrului că Khnumhotep îi vizitase provincia și 
fusese primit cu entuziasm de preoţii și preotesele lui Amon, ca 
și de o mulțime de oameni din popor. Mulțimea l-a aclamat și a 
cerut ca drepturile zeilor să fie păstrate și ocrotite. Unii au 
mers chiar mai departe și au strigat plângând: „Vai și amar, 
bunurile lui Amon sunt risipite pe o dansatoare!” 

Prim-ministrul fix nespus de îndurerat, dar și de data aceasta 
loialitatea îi învinse ezitările și, plin de tact, îi spuse stăpânului 
care erau veștile. Ca de obicei, regele se enervă și spuse cu 
regret: 

— Guvernatorul Tebei privește și ascultă, dar nu poate face 
nimic. 

— Stăpâne, îi răspunse Sofkhatep întristat, el nu dispune 


decât de forţele poliţiei, care nu fac faţă unei asemenea 
mulțimi. 

— Nu am altceva de făcut decât să aștept, zise regele iritat. 
Jur pe toţi zeii că mi-au călcat mândria în picioare. 

Un nor de supărare întunecă cerul mărețului Abu, umbrind 
palatele mândre și casele cârmuitorilor. Regina Nitocris 
rămăsese în pavilionul ei, prizonieră a singurătăţii, suferind cu 
inima frântă și mândria rănită și urmărind evenimentele cu ochi 
triști și plini de regrete. La rândul său, Sofkhatep primise 
veștile cu inima grea și, cu părere de rău, îi spuse mohorâtului 
și nefericitului Tahu: „Ai văzut vreodată o asemenea răzmeriță 
în Egipt? Ce trist!” 

Fericirea regelui se transformase în nemulțumire și furie. Nu 
își găsea liniștea decât în braţele femeii căreia își dăruise 
sufletul. Ea știa prea bine ce e cu el. Încerca să îl distreze, să îl 
consoleze și îi șoptea la ureche: „Ai răbdare”. Iar el ofta și-i 
răspundea morocănos: „Sigur... După ce o să am hăţurile în 
mână”. 

Lucrurile se complicară și mai mult. Khnumhotep făcea tot 
mai multe vizite în provincii. Peste tot pe unde mergea, era 
întâmpinat de mulţimi entuziaste, iar numele lui se înălța din 
toate piepturile. Mulţi dintre guvernatori erau îngrijoraţi, 
pentru că toate acestea le puneau la încercare fidelitatea faţă 
de Faraon. Guvernatorii din Ambus, Farmuntus, Latopolis și 
Teba se întâlniră ca să se sfătuiască și hotărâră să vorbească cu 
regele. Porniră spre Abu și cerură să fie primiţi. 

Regele se întâlni cu ei în mod oficial, de faţă fiind și 
Sofkhatep. Guvernatorul Tebei se apropie de Faraon, își rosti 
salutul de venerație și credinţă faţă de el și îi spuse: 

— Maiestate, adevărata fidelitate nu folosește la nimic dacă e 
doar un sentiment păstrat în inimă. Fără îndoială trebuie 
însoţită de un sfat potrivit, fapte bune și! nevoie, sacrificiu. Ne 
aflăm în fața unui lucru pe care, dacă-l vom spune sincer, ne va 
putea aduce neplăceri. Dar conștiința noastră nu mai suportă 
să tăcem, așa că vom rosti adevărul. 

Faraon tăcu o clipă, apoi îl îndemnă pe guvernator: 

— Spune, te ascult. 

Bărbatul zise plin de curaj: 

— Maiestate, preoţii sunt supăraţi și molima supărării lor i-a 
atins și pe cei din popor, care le ascultă vorbele dimineaţa și 


seara. Din cauza asta, toţi sunt de acord că e necesar să se 
restituie pământurile celor cărora le aparţin. 

Pe chipul regelui se citi enervarea. 

— Se cuvine ca Faraon să se plece în faţa voinţei poporului? 
Strigă el furios. 

Bărbatul își continuă discursul înţelept și sincer: 

— Maiestate, bunăstarea poporului e o îndatorire pe care zeii 
i-au încredinţat-o persoanei lui Faraon. Nu ar însemna o 
renunțare, ci doar bunăvoința unui stăpân destoinic față de 
robii lui. 

Regele bătu cu sceptrul în pământ: 

— Eu în renuntare nu văd decât supunere. 

— Să mă ferească zeii să-mi îndemn stăpânul la supunere, 
dar treburile ţării sunt ca o mare agitată, iar domnitorul ca un 
căpitan care evită furtunile și folosește prilejurile care se ivesc. 

Însă regelui nu îi plăcură vorbele lui și clătină din cap cu 
nemulțumire și încăpățânare. Sofkhatep ceru îngăduinţa să 
vorbească și-l întrebă pe guvernatorul Tebei: 

— Ai vreo dovadă că poporul împărtășește sentimentele 
preoţilor? 

Guvernatorul îi răspunse pe deplin convins: 

— Da, preamărite. Mi-am trimis iscoadele prin toate 
ţinuturile. Au văzut de aproape nemulțumirea poporului și i-au 
auzit cum se amestecă în treburi în care nu s-ar cuveni să se 
amestece. 

— Așa am făcut și eu, interveni guvernatorul de Farmuntus, 
iar veștile pe care le-am primit sunt îngrijorătoare. 

Interveni apoi pe rând fiecare guvernator. Din spusele lor 
reieși cât de gravă era situaţia. Așa se încheie prima întâlnire 
de acest fel pe care au văzut-o vreodată palatele faraonilor. 

Imediat după aceea, regele avu o întrevedere în pavilionul 
său cu prim-ministrul și comandantul gărzii. Își ieșise din fire 
de furie și ameninţa. 

— Guvernatorii aceștia sunt fideli și demni de încredere, dar 
slabi, le spuse el celor doi bărbaţi. Dacă le-aș urma sfatul, mi-aș 
expune tronul la umilinţă. 

Tahu susţinu imediat părerea stăpânului său: 

— Retragerea e, într-adevăr, o înfrângere, Maiestate. 

Sofkhatep se gândea la alte posibilităţi: 

— Trebuie să ţinem cont de sărbătoarea Nilului. Mai sunt 


câteva zile până începe. Adevărul e că nu am inima liniștită 
când mă gândesc că mii de oameni furioși se vor strânge la 
Abu. 

— Detinem controlul în Abu, replică Tahu. 

— Fără îndoială. Să nu uităm că, la ultima sărbătoare, s-au 
auzit strigătele unor trădători, chiar dacă pe atunci 

Maiestatea Sa Regele încă nu își împlinise voia. Anul acesta 
ne-am putea aștepta la alte strigăte, chiar mai puternice. 

— Nu putem decât să sperăm că solul se va întoarce înainte 
de sărbătoare, spuse regele. 

Dar  Sofkhatep continua să cumpănească lucrurile din 
punctul lui de vedere. În adâncul sufletului, considera bună 
propunerea guvernatorilor. 

— Solul se va întoarce în curând și-și va citi mesajul în 
public. Fără îndoială că preoţii, căutând bunăvoința stăpânului 
lor și fiind convinși că își vor obţine drepturile, vor accepta 
liniștiți ideea mobilizării și vor fi chiar entuziasmați. lar când 
Maiestatea Sa va interveni în forță și își va impune dorinţa, 
nimeni nu i se va mai împotrivi. 

Deranjat de părerea lui Sofkhatep, simțindu-se izolat și 
singur chiar în propriul lui pavilion, regele plecă în grabă spre 
palatul din Biga, unde nu era niciodată apăsat de singurătate. 
Rhadopis era mult mai liniștită decât el, fiindcă nu știa ce se 
întâmplase la ultima întâlnire. Dar îi citi imediat pe chip mânia 
care îi clocotea în inimă. O cuprinse neliniștea și îl privi 
întrebător, dar cuvintele îi rămaseră pe buze, temându-se să se 
facă auzite. 

— N-ai aflat, Rhadopis? Bombăni el. Guvernatorii și miniștrii 
mă sfătuiesc să le înapoiez pământurile preoţilor și să accept 
înfrângerea. 

— Ce i-a îndemnat să-ți dea un asemenea sfat? Se interesă ea 
neliniștită. 

Regele îi povesti ce spuseseră guvernatorii și ce îl sfătuiseră 
să facă. Rhadopis se întristă și mai mult și deveni chiar mai 
neliniștită. Nu se mai putu stăpâni: 

— Atmosfera devine sumbră și încărcată. Numai un mare 
pericol i-ar fi îndemnat pe guvernatori să-și dezvăluie părerile. 

— Poporul meu e furios, spuse regele cu dispreţ. 

— Maiestate, poporul e ca o corabie în derivă, fără cârmă, pe 
care vântul o poartă încotro vrea. 


— O să opresc eu vântul acesta, zise el ameninţător. 

Se simţi iar cuprinsă de temeri și de neliniște, iar răbdarea o 
trădă când spuse: 

— Trebuie să dăm dovadă de înţelepciune și să ne retragem 
de bunăvoie pentru o vreme. Ziua victoriei e aproape. 

Faraon o privi mirat: 

— Mă sfatuiești să mă supun, Rhadopis? 

Il strânse la piept, pentru că tonul lui o rănise. Apoi îi spuse 
cu ochii plini de lacrimi fierbinţi: 

— Cel ce se pregătește să sară departe e bine să își îndoaie 
mai întâi genunchii. Victoria vine mereu la sfârșit. 

— Ah, Rhadopis, dacă tu nu-mi știi sufletul, atunci cine să-l 
știe? Sunt un om care, dacă trebuie să se supună voinţei cuiva, 
se ofilește de tristeţe ca un trandafir bătut de vânt. 

La auzul acestor cuvinte, ochii negri ai lui Rhadopis se 
înnegurară de tristeţe: 

— Mi-aș da viața pentru tine, iubitule. Nu te vei ofili 
niciodatăatâta timp cât sufletul meu te va roura cu iubire 
curată. 

— Voi trăi triumfător fiecare clipă din viaţă și Khnumhotep 
niciodată nu va avea plăcerea de a spune că m-a umilit. 

Rhadopis îl întrebă zâmbind trist: 

— Vrei să conduci poporul fără să recurgi uneori la 
șiretlicuri? 

— A ceda este șiretlicul celor neputincioși. Cât timp voi trăi, 
voi rămâne drept ca o sabie de al cărei tăiș vor pieri trădătorii. 

Oftă cu tristeţe și regret, dar nu încercă să îl facă să-și 
schimbe părerea. Se consideră învinsă de furia și mândria lui. 
Din acel moment începu să se întrebe întruna: „Când se va 
întoarce mesagerul? Când se va întoarce mesagerul? Când se 
va întoarce mesagerul?” 

Ce apăsătoare era așteptarea. Dacă cei plini de speranţă ar fi 
știut la fel ca ea ce chinuitoare e așteptarea, ar fi renunţat la 
toate în viață. Cum număra minutele și orele, privea soarele 
răsărind și-i aștepta apoi apusul. O usturau ochii de cât privise 
Nilul încolăcindu-se în drumul lui dinspre sud. De câte ori nu 
socotise scurgerea timpului numărându-și suspinele și bătăile 
inimii. De câte ori nu strigase frământându-se: „Unde ești, 
Benamun?” Chiar și iubirea nu o mai gusta decât ca o 
somnambulă. Nu se putea liniști până nu avea să se întoarcă 


mesagerul cu scrisoarea. 

Zilele treceau târându-și încet povara cea grea, până când, 
într-o zi, în timp ce stătea pierdută în gânduri, Shayth dădu 
buzna în cameră. Rhadopis își ridică capul și o întrebă: 

— Ce-i cu tine, Shayth? 

— Stăpână, îi spuse sclava cu răsuflarea tăiată, s-a întors 
Benamun. 

Copleșită de bucurie, sări în picioare ca o pasăre zburătăcită 
și strigă: 

— Benamun! 

— Da, stăpână, zise sclava. Așteaptă în sală. M-a rugat să te 
anunț că a sosit. Ce l-a prins soarele în călătorie! 

Cobori cu sufletul la gură treptele până în sală și îl găsi 
acolo, stând în picioare și așteptând-o să apară. În ochii lui 
Benamun strălucea un dor arzător. Ea se arătă ca o rază de 
bucurie și speranţă, iar tânărul se gândi că Rhadopis se bucură 
de el și pentru el. Cuprins de o fericire divină, se aruncă la 
picioarele ei, ca pentru rugăciune. Plin de pasiune și de 
tandreţe, îi încolăci picioarele cu braţele, îi sărută înflăcărat 
laba piciorului și zise: 

— Adorata mea, de sute de ori am visat că sărut picioarele 
acestea, iar acum visul mi s-a împlinit. 

Rhadopis i se jucă cu degetele prin păr și îi spuse cu un glas 
suav: 

— Dragă Benamun, Benamun... Chiar te-ai întors la mine? 

Ochii îi sclipiră plini de viaţă. Își băgă mâna în sân, scoase o 
casetă mică de fildeș și o deschise. Înăuntru era pământ. 

— Acesta e din pământul pe care au călcat picioarele tale în 
grădină, îi explică el. L-am strâns cu mâinile mele și l-am 
păstrat în casetă. Am purtat-o cu mine în călătorie, am sărutat- 
o în fiecare seară înainte de a mă lăsa pradă somnului și am 
tinut-o lângă inimă. 

Il asculta neliniștită și nervoasă, căci sentimentele o 
împiedicau să-i audă vorbele. Pierzându-și răbdarea, îl întrebă 
cu un calm prefăcut, care îi ascundea neliniștea: 

— Nu ai adus nimic? 

Benamun își băgă iar mâna în sân, scoase o scrisoare strânsă 
sul și i-o întinse. Copleșită de fericire, Rhadopis o luă cu mâna 
tremurândă. Simţi cum o toropeală îi cuprinde nervii și 
neputinţa îi sleiește puterile. Ţinând scrisoarea strâns în mână, 


se uită lung la ea. Aproape că uitase de Benamun. Deodată însă 
ochii îi căzură pe el și își aminti de un lucru important: 

— Nu a venit cu tine un sol din partea prinţului Kaneferu? îl 
întrebă ea. 

— Ba da, stăpână, îi răspunse tânărul. El a purtat mesajul pe 
drumul de întoarcere. Acum așteaptă în camera de vară. 

Rhadopis nu mai putu rămâne pe loc, căci bucuria care o 
copleșise era vrăjmașă nemișcării și tăcerii. 

— Te las în voia zeilor pentru o vreme. Camera de vară te 
așteaptă, iar noi avem în față multe zile senine. 

leși în fugă cu scrisoarea. Inima ei își striga din adâncuri 
stăpânul iubit. Dacă nu ar fi avut un sentiment de jenă, ar fi 
pornit în zbor spre palatul lui, așa cum făcuse șoimul cândva, 
ca să îi ducă vestea cea bună. 


Intâlnirea 

Sosi și sărbătoarea Nilului. O mulţime de oameni din cele 
mai îndepărtate colţuri ale ținuturilor de Nord și de Sud se 
îndreptaseră spre Abu. Orașul răsuna de imnuri și casele erau 
împodobite cu flamuri, flori și ramuri de măslin. Preoţii și 
guvernatorii salutară răsăritul soarelui pe drumul ce ducea 
spre palatul lui Faraon. Acolo se alăturară marelui alai regal, 
care urma să pornească de la palat spre sfârșitul dimineţii. 

În timp ce demnitarii așteptau într-una dintre săli venirea 
regelui, un șambelan intră și, salutându-i în numele regelui, îi 
anunţă cu glas răsunător: 

— Cinstiţi domni, Faraon vrea să vă întâlnească chiar acum. 
Binevoiţi să poftiţi în sala lui Faraon. 

Toţi primiră anunţul șambelanului vădit surprinși, fiindcă, 
potrivit obiceiului, regele îi primea pe mai-marii regatului după 
sărbătorire, nu înainte. Cu uimirea întipărită pe chip, se 
întrebau unii pe alţii: „Care să fie lucrul cel grav pentru 
întâlnirea aceasta care încalcă tradiția?” 

Dar, supuși, acceptară invitaţia și se îndreptară spre sala de 
primire. Preoţii ocupară jilțurile din dreapta, iar guvernatorii se 
așezară în partea opusă. Tronul lui Faraon se afla la mijloc, 
între două șiruri de scaune rezervate prinților și miniștrilor. 

În scurt timp, intrară miniștrii în frunte cu Sofkhatep. Nu 
mult după aceea urmară prinții casei domnitoare. Se așezară în 
dreapta tronului și le răspunseră la salut celor care se 
ridicaseră în picioare la intrarea lor, în semn de respect. 

Se lăsă tăcerea. Aveau toţi feţele grave și preocupate. 
Fiecare era adâncit în propriile gânduri și se întreba care să fie 
motivul unei asemenea întâlniri importante. Intrând în sală, 
purtătorul de pecete le întrerupse gândurile. Se uitară toţi la el 
cu mare atenţie. Cu glas răsunător, bărbatul anunţă venirea 
regelui: 

— Faraonul Egiptului, lumina soarelui, umbra lui Ra pe 
pământ, Maiestatea Sa Merenra II. 

Toţi se ridicară în picioare, apoi se prosternară până atinseră 
podeaua cu fruntea. Regele își făcu intrarea măreț și demn. În 
urma lui veneau comandantul gărzii, Tahu, purtătorul de 
pecete și înaltul șambelan al prinţului Kaneferu, guvernatorul 
Nubiei. 

Faraon se așeză pe tron și rosti solemn: 


— Preoţi și guvernatori, vă salut și vă îngădui să ședețţi. 

Trupurile încovoiate se îndreptară, se ridicară încet și se 
așezară. În liniștea aceea deplină până și respiratul devenea o 
faptă periculoasă. Toţi își îndreptaseră privirea spre stăpânul 
tronului și așteptau nerăbdători să-i audă cuvintele. Stând pe 
tron, regele își îndreptă spatele și începu să vorbească, 
plimbându-și privirea de pe un chip pe altul, dar fără să 
zăbovească pe unul anume: 

— Prinţi și miniștri, preoţi și guvernatori, floarea bărbaţilor 
din Egiptul de Sus și de Jos, v-am chemat să vă cer sfatul într-o 
problemă gravă care privește siguranța regatului și gloria 
moșilor și strămoșilor noștri. Domnilor, a venit un sol din Sud, 
Flamana, înaltul șambelan al prințului Kaneferu, și a adus un 
mesaj important din partea stăpânului lui. Am considerat că e 
de datoria mea să vă chem fără întârziere ca să aflați de mesaj 
și să ne sfătuim despre conţinutul său grav. 

Faraon se întoarse spre mesager și îi făcu semn cu sceptrul. 
Omul făcu doi pași înainte și se opri în faţa tronului. Faraon îl 
îndemnă: 

— Citește-le mesajul. 

Bărbatul derulă papirusul pe care îl avea în mână și citi cu 
glas tare, impunător: 

„Din partea prinţului Kaneferu, guvernatorul ținuturilor 
Nubiei, către Maiestatea Sa Faraonul Egiptului, lumina soarelui 
strălucitor, umbra zeului Ra, protector al Nilului, stăpân al 
Nubiei și al muntelui Sinai, domn al Deșertului de Răsărit și al 
Deșertului de Apus. 

Maiestate, mă întristează nespus să aduc în atenţia sacrei 
voastre persoane vești întristătoare despre fapte de trădare 
infamă, petrecute pe domeniile coroanei de la graniţa de 
miazăzi cu Nubia. Stăpâne, luând în considerare legământul 
dintre Egipt și triburile masailor și văzând că legământul se 
împlinește imediat cu liniște și pace, am poruncit ca multe 
trupe din cele împrăștiate prin deșert să se întoarcă la unităţile 
lor. Astăzi a venit la mine un ofițer și mi-a adus la cunoștință 
despre căpeteniile de triburi care au încălcat învoiala supunerii 
și s-au răzvrătit. S-au strecurat noaptea până la taberele 
soldaţilor și i-au măcelărit cu sălbăticie. Soldaţii au rezistat cu 
disperare unei puteri de o sută de ori mai mare ca a lor, dacă 
nu chiar mai mare, și au luptat cu vitejie până la ultimul. 


Triburile au pustiit toată ţara, apoi s-au îndreptat spre 
miazănoapte, către ţinutul Nubiei. Am socotit că-i înțelept să nu 
folosesc fără măsură forțele reduse pe care le am și să mă 
îngrijesc mai curând de întărirea taberelor și a fortăreţelor, ca 
să putem ţine în loc dușmanul cotropitor. Când scrisoarea 
aceasta va ajunge la tine, Maiestate, soldații noștri se vor fi 
înfruntat deja cu primii năvălitori. În așteptarea poruncii 
stăpânului meu, voi rămâne în fruntea războinicilor mei și voi 
lupta în numele Maiestăţii Sale Faraonul și al patriei mele, 
Egiptul”. 

Chiar după ce solul terminase de citit scrisoarea, glasul lui 
continua să răsune în multe inimi. Din ochii aprinși ai 
guvernatorilor ieșeau scântei și o rumoare străbătu sala. Cât 
despre preoţi, cu frunţile încreţite și feţele înmărmurite, se 
transformaseră în statui încremenite într-un templu mut. 

Faraon tăcu o vreme, lăsând consternarea să ajungă la 
apogeu, apoi zise: 

— Aceasta este scrisoarea pentru care v-am chemat să ne 
sfătuim. 

Guvernatorul Tebei se afla în fruntea celor mai pătimași. 

Se ridică, își înclină capul în semn de salut și zise: 

— Stăpâne, chiar este un mesaj foarte grav. Singurul răspuns 
este mobilizarea. 

Guvernatorii primiră cu satisfacție cuvintele lui, iar 
guvernatorul de Ambus se ridică și spuse: 

— Susţin această părere, Maiestate. Singurul răspuns e 
mobilizarea grabnică. Ce altceva putem face când dincolo de 
graniţele de sud avem fraţi viteji pe care dușmanul îi amenință? 
Ei rezistă, dar nu trebuie nici să-i abandonăm, nici să întârziem 
în a-i ajuta. 

Gândindu-se la consecinţele pe care le-ar putea avea asupra 
responsabilităţilor ce îi reveneau, Ani interveni: 

— Dacă barbarii aceia vor invada Nubia, fără îndoială că vor 
ameninţa graniţa. 

Guvernatorul Tebei își aminti de o idee mai veche de-a lui, 
care spera să se realizeze într-o zi: 

— Stăpâne, mereu am fost de părere ca regatul să aibă o 
armată permanentă, mare, ca Faraon să-și poată îndeplini 
îndatoririle de a apăra siguranţa patriei și a domeniilor de 
dincolo de graniţe. 


Toţi comandanții se înflăcărară și mulţi dintre ei chemară la 
mobilizare. Alţii îi lăudară pe prințul Kaneferu și pe soldaţii din 
Nubia. Profund impresionați, unii dintre guvernatori îi spuseră 
regelui: 

— Maiestate, sărbătoarea nu ne face nicio plăcere cât timp 
fraţii noștri viteji înfruntă moartea. Îngăduie-ne să plecăm ca să 
ne strângem trupele. 

Faraon tăcuse, așteptând să audă ce aveau de zis preoţii. 
Aceștia, la rândul lor, tăcuseră, așteptând ca spiritele să se 
liniștească. Când vociferările guvernatorilor încetară, marele 
preot Ptah se ridică și spuse deosebit de calm: 

— Maiestate, îmi îngădui să-i pun o întrebare solului Alteţei 
Sale prinţul Kaneferu? 

— Ai îngăduinţa mea, îi spuse regele sec. 

Marele preot Ptah se întoarse spre mesager: 

— Când ai plecat din Nubia? 

— Acum două săptămâni. 

— Şi când ai ajuns la Abu? 

— Aseară. 

Marele preot se întoarse iar spre Faraon și zise: 

— Slăvite rege, e un lucru de mare mirare că acest cinstit 
mesager a venit ieri din Sud aducându-ne vestea despre 
răzmerița căpeteniilor masai și tot ieri au sosit la noi, din 
ţinuturile cele mai îndepărtate ale Sudului, niște trimiși ai 
căpeteniilor masai, ca să împlinească cuvenitul ritual de 
supunere faţă de stăpânul lor și să prezinte în faţa înălţimii 
Tale cele mai alese semne de mulţumire pentru pacea și 
binefacerile ce le-au fost oferite. Câtă nevoie am avea să ne 
lumineze cineva în această treabă neclară! 

Era o afirmaţie ciudată, la care nu se așteptase nimeni și toţi 
rămaseră uimiţi. Clătinară din cap cu putere, guvernatorii și 
preoţii se priviră unii pe alţii întrebător și consternaţi, în timp 
ce prinții șușoteau între ei. Sofkhatep simţi că îi sare inima din 
piept și, privind îngrozit la Faraon, văzu că își strânsese 
sceptrul atât de tare în mână, încât venele i se umflaseră pe 
braţ și pălise de tot. De teamă că regele va răbufni, îl întrebă 
pe preot: 

— Cine ţi-a spus despre asta, preafericite? 

— l-am văzut cu ochii mei, domnule prim-ministru. Am fost în 
vizită ieri la templul lui Sotis, iar preotul de acolo mi-a 


prezentat o delegaţie de negri care spuneau că sunt căpetenii 
masai care au venit să împlinească ritualurile de supunere faţă 
de Faraon. Au înnoptat la templu, ca musafiri ai marelui preot. 

— Nu sunt cumva din Nubia? îl întrebă Sofkhatep. 

Dar bărbatul îi răspunse foarte convins: 

— Spuneau că sunt masai. Oricum, se află aici un om, 
comandantul Tahu, care s-a înfruntat cu masaii în multe 
războaie și le cunoaște toate căpeteniile. Dacă măritul rege ar 
binevoi să poruncească ca aceste căpetenii să fie aduse la 
curtea sa cea sacră, poate că spusele lor ne vor lua vălul de pe 
ochi. 

Regele era tot mai nervos și mai înspăimântat, dar nu găsea 
niciun pretext ca să refuze ceea ce propusese preotul. Simţea 
cum toți își întorseseră faţa spre el, cu priviri pline de speranţă, 
de dorinţă, de rugăminte. li spuse unuia dintre șambelani: 

— Du-te la templul lui Sotis și cheamă căpeteniile negrilor. 

Șambelanul se grăbi să împlinească porunca. Între timp toţi 
așteptau neclintiți, de parcă ar fi fost stane de piatră. 
Consternarea li se citea pe chip. Se abţineau să vorbească, dar 
fiecare ar fi vrut să îl întrebe pe celălalt și să îl asculte. 
Sofkhatep era în continuare neliniștit și îngrijorat, copleșit de 
gânduri. Se uita pe furiș la stăpânul lui, simțind o milă 
profundă faţă de el în aceste momente cumplite. Minutele 
treceau, apăsătoare și dureroase, ca și cum le-ar fi fost smulse 
din propriul trup. De pe tron, regele îi urmărea pe guvernatorii 
neliniștiți și pe preoţii gânditori. Ochii abia îi mai puteau 
ascunde sentimentele ce clocoteau în el. Apoi tuturor li se păru 
că aud o larmă adusă de vânt de departe. Se treziră din 
meditaţie și își ascuţiră auzul. Larma se apropia de piaţa din 
faţa palatului. Erau glasuri care aclamau și, pe măsură ce se 
apropiau, se auzeau tot mai tare, până când inundară toată 
încăperea. Erau glasuri contopite, de nedeosebit. Între tumult 
și cei strânși în sală se întindea curtea palatului. Regele îi 
porunci unuia dintre șambelani să iasă în balcon ca să afle ce 
se întâmplă. Bărbatul lipsi o clipă, apoi se întoarse în grabă și, 
aplecându-se la urechea lui Faraon, îi zise: 

— Mulțimea s-a strâns în piaţă și a înconjurat carele ce le 
aduc pe căpeteniile negre. 

— Şi ce strigă? 

— Strigă urale pentru prietenii credincioși din Sud și pentru 


legământul de pace. 

Apoi, după ce ezită o clipă, bărbatul continuă să-i șoptească: 

— Stăpâne, strigă urale pentru Khnumhotep, cel care a făcut 
legământul. 

Regele se înroși de furie. Se simţi învins și îl cuprinse ura. Se 
întreba cum ar putea să cheme la luptă împotriva masailor 
poporul care le întâmpina căpeteniile cu urale și ovaţiona 
legământul de pace. Exasperat, trist și mohorât, rămase în 
așteptarea celor ce se îndreptau spre el. 

Un ofițer din gardă anunţă sosirea căpeteniilor și ușa se 
deschise larg. Intră delegaţia, în frunte cu cel ce o conducea. 
Erau zece bărbaţi, cu trupul vânjos, goi, doar cu o cârpă 
răsucită în jurul șalelor și pe cap cu coroane de frunze. Se 
prosternară toţi deodată și se târâră până ce ajunseră în faţa 
tronului, apoi sărutară podeaua de sub picioarele lui Faraon. 
Regele le întinse sceptrul și, rând pe rând, îl atinseră cu buzele 
în semn de supunere. Când regele le îngădui să se ridice, se 
sculară în picioare respectuoși și conducătorul lor rosti în grai 
egiptean: 

— Adorate stăpân, faraon al Egiptului, domnitor al Văii, slava 
triburilor, ne-am arătat în fața ta ca să-ţi oferim semnele 
supunerii și umilinţei noastre, ca și ale preamăririi tale pentru 
bunăstarea și binecuvântările pe care ni le-ai oferit, căci 
mulțumită ţie ne-am îndestulat cu mâncare și am gustat din apă 
dulce. 

Faraon își ridică braţul să-i binecuvânteze. 

Toate privirile se îndreptară spre el, parcă rugându-l să-i 
întrebe despre ţara lor. Înfrânt, regele îi întrebă: 

— Din ce trib sunteţi? 

— Luminăţia Ta, răspunse cel ce se afla în fruntea lor, 
suntem căpeteniile triburilor masai ce se roagă pentru gloria 
Maiestăţii Tale. 

Regele tăcu și nu îndrăzni să îi mai întrebe nimic. Neliniștit 
atât de situaţia în care se afla, cât și de cei prezenţi, rosti: 

— Faraon vă mulțumește ca robi fideli ce îi sunteţi și vă 
binecuvântează. 

Apoi. Își întinse iar sceptrul, iar ei îl sărutară încă o dată și se 
retraseră cu frunţile aproape atingând pământul. 

Mânia se aprinse în sufletul lui Faraon. Avea o bănuială 
dureroasă că preoţii care se aflau în fața lui îi pregătiseră o 


lovitură mortală într-o luptă pe care nu o cunoșteau decât el și 
ei. Enervat peste măsură de înfrângerea pe care o suferise, 
spuse pe un ton apăsat: 

— Am aici o scrisoare mai presus de orice îndoială. Fie că 
triburile răsculate își urmează sau nu aceste căpetenii, un lucru 
rămâne neîndoielnic: există o răzmeriţă și există rebeli, iar 
trupele noastre sunt acum încercuite. 

Guvernatorii se aprinseră din nou, iar cel al Tebei zise: 

— Stăpâne, pe limbă ţi-a stat înţelepciunea divină. Fraţii 
noștri așteaptă ajutoare și, de aceea, n-ar trebui să ne irosim 
vremea cu vorbe. Adevărul e cât se poate de clar. 

— Cinstiţi guvernatori, spuse regele cu vehemenţă, vă 
scutesc să participaţi azi la sărbătoarea Nilului, căci aveţi în 
față o îndatorire mult mai înaltă. Întoarceţi-vă la provinciile 
voastre și mobilizați oamenii. Orice clipă pierdută ne va costa 
foarte mult. 

Zicând acestea, regele se ridică, dând de înţeles că întâlnirea 
se încheiase. Toţi săriră imediat în picioare și se înclinară în 
semn de respect. 


Strigătul 

Faraon se îndreptă spre pavilionul său și îi chemă la el pe cei 
doi sfetnici fideli, Sofidiatep și Tahu. Ei îi împliniră imediat 
porunca. Erau foarte afectaţi și înțelegeau prea bine gravitatea 
situaţiei. După cum se așteptau, îl găsiră pe rege neliniștit și 
nervos. Se plimba prin cameră în sus și în jos și răgea ca o 
fiară. Când își dădu seama că se aflau acolo, ochii tulburi îi 
scânteiară. 

Trădare! Urlă el. Simt duhoarea trădării în aerul ăsta 
înăbușitor. 

Tahu încercă să îl potolească: 

Stăpâne, chiar dacă sunt la rândul meu pesimist și am 
gânduri negre, intuiţia nu mă duce atât de departe, la 
presupuneri atât de grave. 

Regele bătu cu piciorul în pământ și strigă furios: 

De ce a venit blestemata aia de delegaţie? Şi cum de a venit 
astăzi? Tocmai astăzi? 

Trist și copleșit de gânduri, Sofkhatep zise: 

Poate e o coincidenţă nefericită și ciudată? 

Coincidenţă! Tună regele. Nu! Nicidecum! E o trădare josnică 
și parcă-i văd chipul sub vălul prefăcătoriei. Nu, prim- 
ministrule, oamenii aceștia nu au venit dintr-o întâmplare, ci au 
fost îndemnați să vină ca să spună „da” păcii dacă eu voi spune 
„da războiului. Și uite așa, dușmanul mi-a dat o lovitură 
groaznică, în timp ce în faţă îmi jură credinţă. 

Tahu păli și se întristă. Sofkhatep, fără să susţină ideea 
regelui, își plecă capul mâhnit și murmură ca pentru sine: 

— Dacă e trădare, atunci cine e trădătorul? 

— Chiar așa, zise regele agitându-și pumnul în aer, cine e 
trădătorul? E vreun mister ce nu poate fi dezlegat? Nicidecum. 
Eu nu mă trădez pe mine însumi, Sofkhatep și Tahu nu ar face 
așa ceva și nici Rhadopis. Așa că nu mai rămâne decât 
nemernicul de mesager. Vai, Rhadopis s-a înșelat! 

— O să-l aduc aici și o să-i smulg din gură adevărul, zise 
Tahu cu ochii sclipindu-i de mânie. 

Regele dădu din cap și îi răspunse: 

— Stai un pic, Tahu, stai un pic... Ticălosul nu așteaptă să te 
duci să-l înhaţi. Poate că acum se desfată deja cu preţul 
trădării, într-un loc sigur, știut doar de preoţi. Cum a urzit 
planul? Nu știu, dar pot să jur pe Sotis că au aflat de scrisoare 


înainte de plecarea solului și, fără să mai piardă vremea, au 
trimis un mesager din partea lor. Al meu s-a întors cu un mesaj, 
al lor cu o delegaţie. Trădare... Nemernicie! Trăiesc ca un 
prizonier printre ai mei. Blestemat fie tot universul și toţi 
oamenii! 

Copleșiţi de tristeţe și de milă, cei doi bărbaţi nu mai erau în 
stare să scoată niciun sunet. Văzând disperarea din ochii 
stăpânului, Tahu încercă să aducă o rază de speranţă în 
atmosfera aceea mohorâtă: 

— Să ne consolăm cu gândul că noi o să dăm lovitura 
decisivă. 

— Și cum putem să dăm o asemenea lovitură? Se interesă 
regele exasperat. 

— Guvernatorii au pornit spre provincii ca să strângă 
soldații. 

— Şi crezi că preoţii vor sta cu mâinile în sân ca să se adune 
o armată despre care știu că e menită să-i zdrobească? 

Sofkhatep simțea o mare apăsare, căci credea în spusele 
regelui. Vrând să scape de această povară, zise ca și cum și-ar 
fi pus o dorinţă: 

— Poate că temerile noastre sunt doar închipuiri, iar ceea ce 
credem că e trădare nu-i decât o coincidenţă și norul acesta 
întunecat se va risipi la cea mai mică adiere de vânt. 

O asemenea consolare îl enervă și mai mult pe Faraon: 

— Parcă îi văd și acum pe preoţii aceia cu capetele plecate. 
Fără îndoială că ascundeau un secret înspăimântător. Când 
marele preot s-a ridicat să vorbească, le-a temperat zelul 
guvernatorilor cu multă ușurință. Și-a ţinut cuvântarea atât de 
încrezător. Poate că și acum vorbește fără întrerupere, de 
parcă ar avea zece limbi. Ah, blestemată fie trădarea. Merenra 
II nu-și va trăi viaţa la mila preoţimii. 

Neliniștit de amărăciunea stăpânului, Tahu îi zise: 

— Maiestate, ai sub comanda ta gărzi puternice. Fiecare 
valorează cât o mie din oamenii lor și fiecare și-ar da viața 
pentru stăpânul lor. 

Faraon nu îl mai băgă în seamă și, trântindu-se pe un divan 
somptuos, se lăsă pradă gândurilor arzătoare care îi treceau 
prin minte. Va fi oare posibil să-și împlinească dorinţa, în ciuda 
acestor greutăţi? Sau planul lui va eșua definitiv? Ce moment 
crucial în viaţa lui! Se afla la răspântia dintre glorie și umilinţă, 


putere și slăbiciune, dragoste și nefericire. Refuzase să renunţe 
la pământuri dintr-un calcul bine gândit, dar oare va fi nevoit 
să cedeze pentru a-și păstra tronul? Ah, ziua aceea nu va veni 
niciodată, iar dacă va veni, nu se va lăsa niciodată umilit. Va 
rămâne până în ultima clipă a vieţii nobil, măreț și atotputernic. 
Suspină fără să vrea și își zise cu regret: „Ah, dacă soarta nu 
mi-ar fi scos în cale trădarea!” 

Glasul lui Sofkhatep îi întrerupse gândurile: 

— Stăpâne, se apropie ora sărbătorii. 

Faraon îl privi de parcă s-ar fi trezit dintr-un somn adânc și 
murmură „Chiar așa?. Apoi se ridică și se îndreptă spre 
balconul care dădea în curtea cea mare a palatului, unde carele 
așteptau deja aliniate. În depărtare, se vedea piaţa în care 
mulțimea se aduna în valuri, ca să petreacă. Aruncă o privire 
pierdută spre atmosfera aceea de sărbătoare, apoi se întoarse 
la locul lui. După un timp se duse în camera lui și se întoarse 
îmbrăcat într-o piele de leopard, însemnul preoţiei, și purtând 
coroana dublă. Când se pregăteau să plece, apăru unul dintre 
șambelanii palatului. Își salută stăpânul și zise: 

— Cinstitul Tam, capul poliţiei din Abu, cere îngăduinţa să se 
prezinte în faţa Maiestăţii Tale. 

Regele, văzând, la fel ca sfetnicii lui, îngrijorarea de pe 
chipul șambelanului, îi îngădui lui Tam să intre. Acesta își 
salută stăpânul și îi spuse precipitat și alarmat: 

— Stăpâne, am venit să îi cer înălţimii Tale să nu mai meargă 
la templul Nilului. 

Cei doi bărbaţi tresăriră, iar regele se interesă neliniștit: 

— Şi ce te-a făcut să-mi ceri asta? 

Bărbatul îi răspunse gâfâind: 

— Tocmai am întemnițat mai mulţi oameni care strigau 
lucruri rele despre o persoană de vază pe care Maiestatea Sa o 
preţuiește foarte mult. Mă tem că strigătele se vor repeta când 
va trece alaiul. 

Inima regelui începu să freamăte și sângele îi clocoti în vene 
de mânie. 

— Ce spuneau? întrebă el cu glas tremurat. 

Bărbatul înghiţi nervos și îi răspunse stânjenit: 

— Strigau „Jos târfa! Jos jefuitoarea templelor!”. 

Auzind acestea, regele își ieși din minţi și tună: 

— Ce nenorocire! Trebuie să dau o lovitură care să mă 


liniștească, altfel o să explodez! 

Bărbatul continuă panicat: 

— Răufăcătorii s-au înfruntat și s-au luptat cu oamenii mei. 
Pentru un timp totul a fost cuprins de haos, iar strigătele ce se 
înălțţau erau și mai puternice, și mai murdare. 

Iritat și scârbit, regele scrâșni din dinţi și întrebă: 

— Şi ce mai spuneau? 

Bărbatul privi în pământ și rosti aproape în șoaptă: 

— Răufăcătorii au îndrăznit să-l atingă și pe cel mai măreț 
dintre toti. 

— Pe mine? Se interesă regele uluit. 

Fără să mai scoată o vorbă, bărbatul păli. Nemaiputându-se 
stăpâni, Sofkhatep strigă: 

— Nu-mi vine să-mi cred urechilor! 

— E o nebunie de neînchipuit! urlă Tahu. 

Faraon râse nervos și întrebă cu o ironie amară: 

— Cum m-a pomenit poporul, Tam? Vorbește, îţi poruncesc! 

Mai-marele poliţiei îi răspunse: 

— Nemernicii ziceau: „Regele nostru se destrăbălează. Vrem 
un rege serios!” 

Regele izbucni în râs la fel ca înainte și rosti sarcastic: 

— Ce păcat! Nu se mai cuvine ca Merenra să stea pe tronul 
preoților. Şi ce mai spuneau, lam? 

Cu un glas șoptit, bărbatul îi răspunse: 

— Stăpâne, au aclamat îndelung: „Trăiască Maiestatea Sa 
Regina Nitocris!” 

O scânteie sclipi în ochii regelui. Murmură printre buze 
numele lui Nitocris, ca și cum și-ar fi amintit de un lucru uitat 
de multă vreme. Cei doi sfetnici se uitară unul la altul uluiţi. 
Regelui nu îi scăpă nici uluirea lor și nici tulburarea mai- 
marelui poliției. Nu voia ca regina să devină subiectul unei 
discuţii supărătoare, dar se întreba îngrijorat ce părere avea 
regina de strigătele acelea. Inima îi era tot mai îndurerată și se 
simţi copleșit de un val imens de furie, revoltă și nesăbuinţă. 
Întorcându-se spre Sofkhatep, zise dintr-odată: 

— E timpul să mergem? 

Tam îl întrebă îngrozit: 

— Maiestate, nu poţi renunţa? 

— Prim-ministrule, nu ai auzit ce ţi-am spus? Insistă regele 
nervos. 


Derutat, Sofkhatep îi răspunse umil: 

— În scurt timp, stăpâne. Mă gândeam, Maiestate, că o să te 
răzgândești și nu o să mai mergi. 

Dar, cu un calm ca liniștea dinaintea furtunii, regele îi 
anunţă: 

— Voi merge la templul Nilului, trecând prin mulțimea 
înfuriată și o să vedem ce va fi... întoarce-te, Tam, la 
îndatoririle tale. 


Speranţa și otrava 

În aceeași dimineaţă, Rhadopis stătea întinsă pe divanul 
somptuos și visa. Era o zi deosebită, care fremăta de bucuria 
sărbătorii și care urma să îi aducă o victorie imensă. Ce 
fericire, ce bucurie! În ziua aceea inima ei era ca un iaz cu apă 
cristalină și parfumată, cu flori înconjurându-i malurile și 
privighetori umplându-i aerul cu trilurile lor încântătoare. Ce 
viață plină de bucurii! Când va primi vestea victoriei? Seara, 
când soarele își va începe drumul spre tărâmul celălalt, iar 
inima ei își va începe propriul drum spre lumea fericirii, alături 
de iubitul ei. Ce minunată era ora înserării! Ora înserării era 
ora iubitului ei, când se va afla acolo, cu trupul lui impunător și 
fremătând de tinereţe, când îi va cuprinde mijlocul zvelt cu 
braţele lui viguroase, când îi va șopti numele la ureche cu 
emoția victoriei și-i va spune: „Suferințele au luat sfârșit. 
Guvernatorii au plecat să strângă soldaţii. Acum hai să ne 
vedem de iubirea noastră!" Ah, ce frumoasă e seara! 

Dar cum să creadă că ziua aceea trecuse? În luna cât 
așteptase întoarcerea solului timpul se scursese greu și 
apăsător, dar parcă orele erau mai copleșitoare și mai greu de 
suportat, chiar dacă neliniștea se contopea cu certitudinea și 
teama cu fericirea. Parcă ar fi vrut să uite de așteptare 
nemailuând în seamă scurgerea timpului. Gândurile îi zburau 
încoace și încolo până când, în această perindare, dădu peste 
tânărul îndrăgostit de ea, îngenuncheat în templul lui, camera 
de vară. Benamun ben Besar. Ce delicat era, ce prezenţă 
plăcută. Se întrebă din nou cum ar putea să-l răsplătească 
pentru serviciul enorm pe care i-l făcuse. Zburase ca pe aripile 
unui porumbel până în cele mai îndepărtate colţuri ale Sudului 
și se întorsese chiar mai repede, mânat de dorul care-l făcuse 
să uite de toate greutăţile drumului. O dată se întrebase cum ar 
putea scăpa de el. Dar, cu tenacitatea lui, o învățase că există o 


iubire minunată, care nu cunoaște egoismul, dominarea, 
lăcomia. Se mulțumea cu vise și închipuiri. Ce tânăr visător, 
departe de cele lumești! Dacă ar fi râvnit, de exemplu, la un 
sărut, nu ar fi știut cum să-l refuze și i l-ar fi oferit. Dar nu 
râvnise la nimic, ca și cum s-ar fi temut că, dacă ar fi atins-o, ar 
fi fost mistuit de flăcări tainice. Sau poate nu credea că ea este 
ceva ce poate fi atins și sărutat. Nu o privea cu ochi omenești, 
așa că nu avea cum s-o vadă ca pe o ființă umană. Nu-și dorea 
decât să trăiască sub razele frumuseţii ei, așa cum trăiesc 
plantele de pe pământ sub razele soarelui ce plutește pe cer. 

Suspină și își zise: „într-adevăr, iubirea e un univers ciudat”. 
Propria ei iubire izvora din adâncurile vieţii. Forţa care o 
atrăgea spre stăpânul ei era chiar forța vieţii, deplină și 
copleșitoare. În schimb, iubirea lui Benamun se izola de toate 
scopurile vieţii, plutind dincolo de orizonturi sublime, nelăsând 
să se întrezărească vreo urmă de sentiment decât prin mâinile 
sale măiestre și, uneori, prin vorbele sale fierbinţi și poticnite. 
Intr-un fel, era o iubire atât de diafană, care apărea ca o umbră 
într-un vis, și, în altfel, atât de puternică încât insufla viaţă unei 
pietre mute. Cum s-a putut gândi să scape de el, când nu o 
deranja deloc? Il va lăsa liniștit în templul său, să întruchipeze 
pe pereţii tăcuţi cele mai frumoase forme care să încadreze fața 
ei minunată. 

Strigă iar din adâncul sufletului: „Când vine o dată seara?” 
Nenorocita de Shayth! Dacă ar fi rămas lângă ea, ar fi distrat-o 
cu flecăreala și zeflemelele ei, dar insistase să meargă la Abu 
ca să vadă ceremoniile de la sărbătoarea Nilului. 

Ce amintiri frumoase avea! Se gândi la sărbătoarea de anul 
trecut, de ziua când palanchinul ei luxos era purtat prin 
mulțime ca să-l vadă pe Faraon cel tânăr. Cum l-a zărit, inima i 
s-a tulburat, chiar fără să știe. Fiorul iubirii i se părea ciudat, 
fiindcă atât de mult trăise în uscăciune. Apoi crezu că eo 
răbufnire de mânie sau o vrăjitorie. Ziua de neuitat când șoimul 
îi înhăţase sandala și zburase cu ea! După aceea, nici nu 
începuse bine a doua zi, că Faraon a venit la ea. De atunci, 
iubirea se cuibărise în inima ei, viaţa i se schimbase, lumea 
întreagă se schimbase. 

Dar în acest al doilea an, iată că ea rămăsese la palat, în timp 
ce afară, lumea se bucura și petrecea. Nu mai putea ieși decât 
rareori, căci nu mai era Rhadopis, frumoasa dansatoare, ci, 


deja de un an, și de-a pururi de acum încolo, era inima 
palpitândă a lui Faraon. Gândurile îi zburau de colo până colo, 
dar reveneau cu încăpățânare la ceea ce o preocupa cel mai 
mult. Se întreba ce se întâmplase la întâlnirea aceea foarte 
importantă pe care stăpânul ei îi spusese că o va ţine ca să 
citească scrisoarea. Se întâlniseră? Mai-marii adunaţi acolo 
răspunseseră oare la chemare, făcând astfel ca dorinţa ei să fie 
mai aproape de împlinire? Ah, când vine o dată seara? 

Se plictisi să șadă, așa că se ridică și începu să se plimbe. Se 
duse la fereastra care dădea spre grădină și scrută zările 
îndepărtate. Privi și tot privi până ce auzi o bătaie precipitată 
în ușă. Vădit iritată, se întoarse și o văzu pe sclava ei Shayth 
dând ușa de perete și năpustindu-se în cameră cu respiraţia 
tăiată, ochii jucându-i în cap, pieptul umflându-i-se și 
dezumflându-i-se cu repeziciune. Era lividă de parcă abia s-ar fi 
sculat din pat după o boală lungă. Lui Rhadopis i se strânse 
inima, presimţind ceva rău. O întrebă speriată: 

— Ce ai păţit, Shayth? 

Sclava încercă să vorbească, dar izbucni în plâns. Căzu în 
genunchi în fața stăpânei, își încrucișă mâinile pe piept și 
continuă să hohotească nervos. Cuprinsă de neliniște, Rhadopis 
îi strigă: 

— Ce-ai păţit, Shayth? Pe toţi zeii, vorbește, nu mă lăsa 
pradă nedumeririi! Am niște speranţe și-mi fac gânduri negre. 

Femeia suspină, trase aer în piept și se văită: 

— Stăpână... stăpână, au răbufnit, s-au răsculat! 

— Cine a răbufnit și s-a răsculat? 

— Oamenii, stăpână. Strigă furioși ca nebunii. Smulge-le-ar 
zeii limba! 

Inima i se zbătu disperată. O întrebă cu glas tremurând: 

— Şi ce spun, Shayth? 

— Vai de mine, stăpână! Sunt smintiţi și limbile lor 
înveninate împroașcă lucruri înfricoșătoare. 

Aproape ieșindu-și din minţi de spaimă, Rhadopis îi ţipă: 

— Shayth, nu mă mai chinui! Zi-mi sincer ce spun. O, 
Doamne! 

— Vorbesc despre tine în cuvinte deloc frumoase. Ce ai făcut, 
stăpână, să meriţi mânia lor? 

Rhadopis se lovi cu palma peste piept. Cu ochii măriţi de 
spaimă, zise gâfâind: 


— Eu? Oamenii sunt furioși pe mine? În ziua aceasta 
binecuvântată nu au găsit altceva la care să se gândească decât 
la mine? O, Doamne! Ce spuneau, Shayth? Îndură-te de mine și 
spune-mi adevărul! 

Plângând amarnic, femeia îi răspunse: 

— În nebunia lor, stăpână, strigă că ai furat bunurile zeilor. 

Scăpându-i un suspin din pieptul îndurerat, Rhadopis 
murmură abătută: 

— Ah, inima îmi este răvășită și-mi tremură de spaimă. 

Şi teama mea cea mai mare e că victoria pe care o aşteptam se 
va pierde printre strigăte și glasuri mânioase. Nu ar fi fost mai 
bine pentru ei ca, din respect pentru stăpânul lor, să nu mă 
bage în seamă? 

Sclava se lovi cu mâna peste piept și se căină: 

— Nici măcar stăpânul nostru nu a scăpat de limbile lor 
răutăcioase. 

Îngrozită, femeia scoase un strigă de spaimă. Simţi că tot 
trupul îi era zgâlțâit de un fior: 

— Ce spui? Au îndrăznit să se atingă de Faraon? 

— Da, stăpână, din păcate așa e, îi răspunse sclava plângând. 
Ziceau: „Faraon se destrăbălează. Vrem un rege serios!” 

Rhadopis își duse mâinile la cap, ca și cum ar fi vrut să ceară 
ajutor. Cu trupul chircit de durere, se trânti pe divan: 

— O, Doamne, ce nenorocire! Cum de nu se cutremură 
pământul și nu se prăbușesc munţii? Cum de nu-și revarsă 
soarele focul peste lume? 

— Se cutremură aprig, stăpână, zise sclava. Oamenii se luptă 
crâncen cu poliţia. Sângele ţâșnește și curge. Era să fiu călcată 
în picioare și am fugit cât am putut, fără să mă mai uit în urmă. 
Am venit cu o barcă până pe insulă. Dar m-am speriat și mai 
tare când am văzut Nilul plin de bărci cu oameni care strigau 
aceleași lucruri, ca și cum s-ar fi înţeles cu toţii. 

Rhadopis era istovită și un val de disperare sufocantă, care îi 
înecă fără milă speranţele care-i plutiseră în derivă, o copleși. 
Își întrebă inima întristată: „Oare ce s-a întâmplat la Abu? Cum 
s-au petrecut toate lucrurile acestea cumplite și ce i-a stârnit 
pe oameni să-și iasă din fire? Să fi fost mesajul sortit eșecului, 
iar speranţele morţii?" Atmosfera era plină de praf și 
întunecată, încărcată de prevestiri rele. Inima ei nu-și mai 
găsea liniștea. O frică ucigătoare o prinse ca o gheară rece și 


tăioasă. 

— Zeilor, ajutaţi-mă, rosti ea pe un ton ce suna mai curând a 
vaiet. Stăpânul meu a apărut în faţa acestei mulţimi agitate? 

— Nu, doamnă, încercă Shayth să o liniștească. Nu va ieși din 
palat până ce pedeapsa lui nu se va abate asupra răzvrătiţilor. 

— O, Doamne! Nu știi cum e el, Shayth. Stăpânul meu se 
mânie imediat și nu renunţă niciodată. Inima mi-e grea de 
teamă, Shayth. Trebuie să-l văd chiar acum. 

Sclava se înfioră de groază: 

— Cu neputinţă! Apa e înţesată cu bărci pline de oameni 
furioși și paza insulei s-a strâns pe mal. 

Rhadopis se luă cu mânile de cap și strigă: 

— Ce se întâmplă de nu mai am loc pe acest pământ și ușile 
mi se trântesc în față? Mă prăbușesc într-un hău de disperare. 
O, iubitule... Cum te simţi în clipa asta? Cum să ajung la tine? 

— Răbdare, doamnă, îi zise Shayth ca să o aline. Norul 
întunecat o să treacă. 

— Mi se frânge inima când mă gândesc că el suferă. O, 
stăpâne, iubitule! Oare ce se petrece acum la Abu? 

Tristeţea puse stăpânire pe ea, durerea îi răbufni din inimă și 
lacrimile începură să i se reverse fierbinţi. Shayth era uimită de 
această scenă neobișnuită, căci o vedea pe Rhadopis, stăpână 
iubirii, a luxului și a vieţii fără de griji, vărsând lacrimi 
amarnice, văitându-se, gândindu-se, încremenită de durere, 
cum de i se spulberaseră speranţele atât de luminoase doar cu 
puţin timp în urmă. Fiorul rece al disperării străbătu inima lui 
Rhadopis și se întrebă panicată dacă îl puteau constrânge pe 
stăpânul ei, furându-i fericirea și mândria, sau dacă puteau face 
din palatul ei o ţintă a urii și dispreţului lor. Dacă vreunul din 
aceste coșmaruri s-ar adeveri, viaţa ar deveni de nesuportat. Ar 
fi mai bine pentru ea să renunţe la viață, dacă aceasta ar 
ajunge lipsită de măreție și de fericire. Rhadopis, care se 
bucurase cândva de dragoste și strălucire, avea acum de ales 
între viaţă și moarte. Cumpăni îndelung aceste lucruri, până 
când, deodată, din amintirile triste îi apăru un gând pe care îl 
dăduse demult uitării. Se ridică imediat, se spălă pe faţă cu apă 
rece ca să-și înlăture de pe ochi urmele plânsului și îi spuse lui 
Shayth că merge să vorbească ceva cu Benamun. Tânărul era 
cufundat, ca de obicei, în munca lui, total indiferent la 
întâmplările nefaste care tulburaseră lumea. Când o observă, 


se îndreptă spre ea plin de bucurie, dar chipul îi deveni deodată 
serios: 

— Jur pe frumuseţea aceasta divină că astăzi ești supărată. 

— Nicidecum, îi răspunse ea plecându-și privirea. Nu mă 
simt prea bine, parcă aș fi puţin bolnavă. 

— E foarte cald. De ce nu stai un pic pe marginea iazului? 

— Am venit să te rog ceva, Benamun, îi zise ea deodată. 

El își încrucișă braţele, parcă spunându-i: „lată-mă, sunt aici, 
îți stau la dispoziţie”. 

— Îţi amintești, Benamun, că mi-ai povestit o dată de otrava 
pe care a preparat-o tatăl tău? 

— Sigur că îmi amintesc, îi răspunse tânărul surprins. 

— Benamun, vreau un flacon din otrava aceea 
nemaipomenită pe care tatăl tău a numit-o „otrava fericită”. 

Tânărul păru și mai surprins. 

— Pentru ce? Murmură el. 

Cât putu de calm, Rhadopis începu să-i explice: 

— Am vorbit cu un doctor și s-a arătat foarte interesat. 

M-a întrebat dacă i-aș putea face rost de un flacon, care i-ar 
putea salva viaţa unui pacient de-al lui. l-am promis, Benamun. 
Îmi promiţi, la rândul tău, că mi-l aduci cât mai repede cu 
putinţă? 

Tânărul era fericit să împlinească orice i-ar fi cerut, așa că îi 
răspunse bucuros: 

— O să îl ai în câteva ore. 

— Cum, nu trebuie să mergi la Ambus ca să-l aduci? 

În ciuda tristeţii care o apăsa, vorbele lui îi stârniră 
curiozitatea și îl privi uimită. El își plecă ochii și se îmbujoră. li 
răspunse aproape în șoaptă: 

L-am adus în zilele acelea negre când, prada disperării, 
aproape mă vindecasem de iubire. Şi, dacă nu te-ai fi purtat cu 
atâta tandreţe după aceea, aș fi fost acum în lumea lui Osiris. 

Benamun plecă să aducă flaconul. Ea ridică nepăsătoare din 
umeri și-și zise: 

Mă poate scăpa de ceva mult mai rău. 

— Nicidecum. Am un flacon acasă la mine, în Abu. 


Săgeata poporului 

Tam îndeplini ordinul stăpânului. Salută și plecă, cu uimirea 
și frica întipărite pe chip. Cei doi bărbaţi rămaseră în picioare, 
livizi. În cele din urmă, Sofkhatep rupse tăcerea cu o 
rugăminte: 

— Te implor, stăpâne, renunţă să mergi la templu astăzi. 

Dar Faraon nu era dispus să primească un asemenea sfat. 

Se încruntă nervos: 

— Să fug la primul strigăt? 

— Stăpâne, îi răspunse prim-ministrul, poporul e agitat și 
violent. Trebuie să fim precauți. 

Inima îmi spune că planul nostru se îndreaptă spre un eșec 
inevitabil. Așa că, dacă cedez astăzi, îmi pierd respectul pentru 
totdeauna. 

— Şi mânia poporului, stăpâne? 

— O să se liniștească și o să se lase tăcerea când o să vadă 
cum îmi croiesc drum printre ei, înălțându-mă în car ca un 
obelisc, înfruntând pericolul, fără să cedez sau să mă supun. 

Peste măsură de indignat, regele începu să se plimbe prin 
cameră în sus și în jos. Sofkhatep se abţinea să vorbească. Il 
privi pe Tahu, parcă cerându-i ajutorul. Dar comandantul își 
avea propriile frământări, așa cum se vedea foarte bine pe 
chipul lui palid, în privirea pierdută și pleoapele grele. In 
liniștea apăsătoare care se lăsă, nu se mai auzeau decât pașii 
regelui. 

Un șambelan intră precipitat și le întrerupse tăcerea. Făcu o 
plecăciune în faţa regelui și zise: 

— Stăpâne, un ofițer de poliţie cere îngăduinţa să fie primit. 

Regele îi îngădui să intre și le aruncă o privire celor doi 
bărbaţi să vadă ce efect avuseseră vorbele șambelanului asupra 
lor. Își dădu seama că erau neliniștiţi și tensionaţi. Zâmbi ironic 
și ridică din umeri. Ofiţerul intră gâfâind de efort și de 
neliniște. Hainele sale răvășite și mitra turtită nu prevesteau 
decât ceva rău. Salută și începu să vorbească înainte de a i se 
îngădui: 

— Stăpâne! Poporul se luptă crâncen cu oamenii poliţiei. 
Sunt mulţi morţi și de o parte, și de alta, dar o să ne 
copleșească dacă nu primim întăriri din partea gărzii regale. 

Sofkhatep și Tahu erau îngroziţi. Se uitară la Faraon și 
văzură că îi tremurau buzele de furie. 


— Pe toţi zeii, urlă el, oamenii ăștia nu au venit să petreacă 
de sărbătoare! 

— Iscoadele noastre, continuă ofiţerul, ne-au dat de veste, 
stăpâne, că preoţii le vorbesc oamenilor la marginea orașului 
susținând că Faraon invocă un război închipuit în Sud ca să 
strângă o armată cu care să înfrângă poporul. lar oamenii, 
crezându-i, s-au înfuriat. Dacă poliţia nu le-ar fi stat în cale, s-ar 
fi năpustit spre palatul cel sacru. 

— Îndoiala a devenit certitudine, tună regele. Trădarea 
mârșavă a devenit limpede. lată-i, ne fac cunoscută dușmănia 
lor și trec la atac. 

Nu le venea să își creadă auzului că stăpânul lor rostise 
aceste vorbe. Pe chipuri li se citea uluirea, parcă s-ar fi 
întrebat: „Să fie oare acesta chiar Faraon? Să fie acesta 
poporul Egiptului?” Tahu nu mai putu răbda. 

— Stăpâne, aceasta e o zi nefastă, ca și cum forţele răului ar 
fi strecurat-o în roata timpului. A început cu vărsare de sânge și 
doar zeii știu cum se va sfârși. Poruncește să-mi fac datoria. 

— Ce vei face, Tahu? întrebă Faraon. 

O să-mi desfășor soldaţii la punctele de apărare fortificate și 
o să scot carele de luptă să le iasă în cale răzvrătiţilor înainte 
de a înfrânge poliţia și de a se năpusti spre palat. 

Faraon zâmbi enigmatic și tăcu pentru un timp. Apoi îi 
anunţă cu glas răsunător: 

— O să-i conduc chiar eu. 

Lui Sofkhatep îi tresări inima și îi scăpă un strigăt: 

— Stăpâne! 

Regele se lovi violent peste piept și zise: 

— De mii de ani, palatul acesta a fost o fortăreață și un 
templu. Nu va deveni, sub domnia mea, o ţintă mizeră pentru 
orice rebel. 

Regele își dădu jos pielea de leopard și o aruncă cu dispreţ. 
Se duse apoi grăbit în camera lui pentru a-și îmbrăca 
veșmintele de luptă. Sofkhatep își pierdu răbdarea și, temându- 
se că urma un dezastru, se întoarse spre Tahu și îi spuse pe un 
ton poruncitor: 

— Comandante, nu avem timp de pierdut. Du-te, pregătește 
apărarea palatului și așteaptă ordinele. 

Comandantul ieși, urmat de ofițerul de poliţie. Prim-ministrul 
rămase să-l aștepte pe rege. 


Dar evenimentele nu așteptau. Vântul purtă pe aripile sale o 
larmă care se auzea tot mai tare și care învălui orice alt sunet. 
Sofkhatep fugi în balconul care dădea spre curtea palatului și 
privi spre piaţa din faţă. Văzu mulțimea revărsându-se în piaţă 
din toate direcţiile. Strigau, fluturau săbii, pumnale și bate. 
Parcă erau valurile unei inundaţii devastatoare. Nu se vedeau 
chipuri, doar capete goale și armele sclipind. Prim-ministrul se 
înspăimântă. Se uită sub balcon și văzu cum sclavii se grăbeau 
să ridice baricade în spatele porţii celei mari. luţi ca șoimii, 
pedestrașii urcară în turnurile construite pe laturile de nord și 
de sud ale zidurilor. Un pluton puternic de pedestrași înarmaţi 
cu lănci și arcuri se îndreptă spre colonada care ducea în 
grădină. Carele, în schimb, se retrăseseră și se aliniaseră pe 
două șiruri lungi sub balcon, pregătite să se desfășoare dacă 
poarta exterioară ar fi fost spartă. 

Sofkhatep auzi pași în spatele lui. Se întoarse și îl văzu pe 
Faraon în pragul balconului, îmbrăcat în veșmintele de 
comandant suprem și purtând pe cap coroana dublă a 
Egiptului. Ochii îi scânteiau și mânia îi înroșise chipul. 

— Ne-au încercuit înainte să facem vreo mișcare! Strigă el 
cuprins de furie. 

— Palatul, stăpâne, e o fortăreață de nepătruns, apărată de 
soldaţi neînfricaţi. Preoţii se vor retrage înfrânți. 

Deodată, Faraon încremeni. Prim-ministrul se răsuci pe 
călcâie. Tăcuţi și îngânduraţi, priviră amândoi la mulțimea 
imensă care se îmbrâncea sălbatic, își agita armele ameninţător 
și urla ca o furtună: „Tronul i se cuvine lui Nitocris! Jos regele 
destrăbălat!” Din spatele turnurilor, gărzile traseră cu arcul și 
nimeriră în plin. Răzvrătiţii le răspunseră cu o ploaie de 
bolovani, bucăţi de lemn și săgeți. 

Faraon dădu din cap și zise: 

Bravo, bravo, popor de tâlhari venit să-l răstoarne pe regele 
destrăbălat. Ce furie e asta? Ce răscoală? De ce ameninţaţi cu 
armele astea? Chiar vreţi să mi le împlântaţi în inimă? Bravo, 
bravo! E un spectacol ce merită să fie imortalizat pe pereţii 
templului. Bravo, bravo, popor al Egiptului! 

Gărzile luptau cu îndârjire și curaj, slobozindu-și torentul de 
săgeți. Când unul dintre ei cădea răpus, îi lua locul altul, fără 
să-i pese de moarte, iar comandanții se repezeau călare în 
stânga și în dreapta pe ziduri, conducând luptele. 


Și în timp ce urmărea aceste scene tragice, regele auzi în 
spatele lui o voce pe care o știa prea bine: 

— Stăpâne. 

Se întoarse uimit și o zări la doi pași de el pe cea care îl 
strigase. 

— Nitocris! Exclamă el mirat. 

— Da, stăpâne, îi răspunse ea cu glas trist. Mi-au ajuns la 
urechi niște strigăte cumplite, așa cum nu s-au mai auzit 
vreodată în Vale, și am venit în fugă la tine să-ţi mărturisesc 
fidelitatea mea și să-ţi împărtășesc soarta. 

Zicând acestea, Nitocris îngenunche și își plecă capul. 
Sofkhatep se retrase din cameră. Privind-o derutat, regele o 
prinse de mână și o ridică. Nu o mai văzuse din ziua în care 
venise în pavilionul lui și când îi răspunsese atât de grosolan. 
Era profund mâhnit și stânjenit, dar strigătele oamenilor și ale 
luptătorilor îl readuseră la realitate. 

Mulţumesc, soră, îi zise el. Vino și privește-mi poporul. A 
venit să mă salute în ziua de sărbătoare. 

Ea își plecă ochii și îi răspunse profund mâhnită: 

— Vorbele care le ies pe gură sunt o blasfemie. 

Ironia regelui se transformă în furie, indignare și dispreţ. 

Îi răspunse pe un ton dezgustat: 

— O ţară nebună, aer înecăcios, inimi întinate, trădare. 
Trădare... trădare. 

La auzul cuvântului „trădare”, regina se înfioră, privirea îi 
încremeni de spaimă și simţi că i se taie respiraţia. 

Faptul că mulţimea îi strigase numele îi dăduse oare de 
gândit? Să fie răsplătită cu o acuzaţie, după ce își închisese în 
inimă toate suferinţele pe care i le pricinuise și venise de 
bunăvoie la cel ce o jignise și o chinuise? Numai gândul că ar 
putea fi așa o durea. 

Ce păcat, stăpâne. Nu pot face altceva decât să-ți 
împărtășesc soarta. Dar mă întreb cine e trădătorul și cum a 
trădat. 

Trădătorul e un sol căruia i-am încredinţat o scrisoare, iar el 
a dat-o dușmanului meu. 

Surprinsă, regina îi răspunse: 

— Nu am cunoștință de scrisoare și nici de sol. Dar cred că 
nu avem timp să-mi explici. Nu vreau nimic de la tine decât să 
apărem împreună în fața poporului care mă aclamă, ca să știe 


că te susțin și că dușmănesc pe cel ce-ţi este dușman. 

— Îţi mulţumesc, soră, dar acum nu mai e nimic de făcut. Nu 
am decât să mă pregătesc de o moarte demnă. 

O luă de braţ și o conduse spre camera lui de meditaţie. 
Trase perdeaua de la intrare și pășiră împreună în încăperea 
somptuoasă. Pe un perete al camerei se afla o nișă cu statuia 
fostului rege și a fostei regine. Perechea regală se apropie de 
statuile părinţilor lor. Se opriră în faţa lor, tăcuţi și pioși, 
privind cu ochi melancolici. 

— Ce credeţi despre mine? întrebă regele cu glas obosit, 
privind mai departe statuile părinţilor. 

Tăcu o clipă, ca și cum ar fi așteptat un răspuns. Se aprinse 
iar și se mânie pe sine însuși. Apoi își fixă privirea pe chipul 
tatălui său și zise: 

— Mi-ai lăsat moștenire un regat măreț și o glorie cu rădăcini 
adânci. Ce am făcut cu ele? Abia a trecut un an de când am 
urcat pe tron și totul e deja în ruină. Ce păcat, mi-am lăsat 
tronul călcat în picioare de oricine și numele spurcat de orice 
gură. Am făcut să mi se dea un nou nume, cum niciun faraon nu 
a mai avut înaintea mea: regele destrăbălat. 

Capul tânărului rege se plecă, împovărat și trist. Privi în 
podea cu ochi înneguraţi, apoi, ridicându-i iar spre statuia 
tatălui său, murmură: 

— Poate că ai găsit în viaţa mea multe lucruri de care ţi-a 
fost rușine, dar de moartea mea nu te vei rușina niciodată. 

Se întoarse apoi spre Nitocris și o întrebă: 

— Îmi ierti faptele rele, Nitocris? 

Ea nu se mai putu abtine. Cu ochii șiroind de lacrimi, îi zise: 

— Chiar din clipa asta mi-am uitat toate suferinţele. 

— De fiecare dată când m-am purtat urât cu tine, Nitocris, ti- 
am rănit mândria, te-am nedreptăţit. În prostia mea, am făcut 
ca povestea vieţii tale să devină o legendă tristă, ciudată și de 
necrezut. Cum s-a întâmplat asta? Aș fi putut să-mi schimb 
cursul vieţii? M-a furat valul vieţii și o nebunie ciudată a pus 
stăpânire pe mine. Nici acum nu pot spune cât de mult regret. 
Ce păcat! Mintea e capabilă să ne cunoască toate prostiile, dar 
se pare că nu le poate evita. Ai văzut vreodată o tragedie mai 
sfâșietoare decât cea pe care o trăiesc eu? Dar chiar și așa, 
singurul folos pe care-l vor avea oamenii vor fi doar vorbe 
meșteșugite pe care să le povestească. Nebunia va exista atâta 


timp cât vor exista oameni. Nu, chiar dacă ar fi să-mi iau viaţa 
de la capăt, aș repeta aceleași greșeli. Soră, m-am săturat de 
tot și de toate. Ce rost are speranţa? Cel mai bine e să-mi 
grăbesc sfârșitul. 

Pe chip îi apăru o expresie hotărâtă și dispreţuitoare. 
Nitocris îl întrebă nedumerită și agitată: 

— Ce sfârșit, stăpâne? N 

— Nu sunt un nemernic, îi răspunse el cu emfază. Imi 
amintesc care-mi sunt îndatoririle și după această uitare atât 
de lungă. Ce rost are lupta? Toţi oamenii mei de nădejde o să 
cadă în faţa unor dușmani nenumărați. Și o să-mi vină și mie 
rândul după ce îmi vor fi pierit luptătorii și oamenii din popor 
cu miile. Nu sunt un laş care să ţină la viaţă agățându-se cu 
disperare de un firicel de speranţă. Voi opri vărsarea de sânge 
și-mi voi înfrunta eu însumi poporul. 

Regina era speriată: 

— Stăpâne, vrei să le încarci conștiința oamenilor tăi cu 
răspunderea de a te fi lăsat fără apărare? 

— Nu vreau să se sacrifice fără rost. O să merg singur să-mi 
înfrunt dușmanul și să ne încheiem socotelile. 

Nitocris e foarte descumpănită. li știa firea încăpăţânată și 
încerca cu disperare să-l facă să se răzgândească. Pe un ton 
ferm, dar încet, îi zise: 

— Voi fi alături de tine. 

Dar el se panică. Prinzând-o de braţe, o imploră: 

— Nitocris, poporul te vrea. A făcut o alegere bună. Meriţi să 
domnești peste acești oameni, așa că rămâi cu ei. Nu te arăta 
alături de mine, căci vor spune că regele, ca să se apere de 
mânia poporului, își ia soţia drept scut. 

— Cum aș putea să te părăsesc? 

— Fă-o de dragul meu. Nu face un lucru din cauza căruia mi- 
aș pierde onoarea pentru totdeauna. 

Femeia se simţi descumpănită, disperată și profund mâhnită. 
Strigă deznădăjduită: 

— Ce clipe cumplite! 

— Asta e dorința mea, îndeplinește-o de dragul meu. Nu te 
opune, te implor. Cu fiecare clipă ce trece, câte un soldat viteaz 
piere fără rost. Adio, cinstită soră. Plec convins că nu îmi vei 
păta onoarea în această ultimă clipă. Cel ce se bucură de 
autoritatea deplină nu poate rămâne prizonierul unui palat. 


Adio lumii întregi. Adio sufletului și durerilor. Adio glorie 
perfidă și aparenţe deșarte. Sufletul meu a renunţat la toate. 
Adio, adio. 

Se înclină și o sărută pe cap. Apoi se întoarse spre statuia 
părinţilor, făcu o plecăciune și ieși. 

Îl găsi pe Sofkhatep așteptând afară, pe coridor. Stătea 
încremenit ca o statuie peste care trecuseră vremurile. Când își 
văzu stăpânul, se animă și îl urmă în tăcere, apoi îi explică cum 
considera el ieșirea lui Faraon: 

— Prezenţa Maiestăţii Tale o să îmbărbăteze inimile celor 
curajoși. 

Regele nu îi răspunse. Coborâră împreună treptele până la 
colonada care ducea dinspre grădină spre curte. Trimise după 
Tahu și aşteptă fără să scoată o vorbă. În clipa aceea inima îi fu 
atrasă spre sud-est, spre Biga, și oftă din adâncul sufletului. Își 
luase rămas-bun de la tot, dar nu și de la cea pe care o iubea 
cel mai mult. Îi va veni oare sfârșitul fără să mai vadă o dată 
chipul lui Rhadopis, fără să-i audă glasul pentru ultima oară? 
Simti în inimă un dor apăsător și o tristeţe copleșitoare. Glasul 
lui Tahu, care îl saluta, îl trezi din visarea zbuciumată și, dintr-o 
pornire irezistibilă, îl întrebă despre drumul spre Biga: 

— Drumul pe Nil e sigur? 

— Nu, stăpâne, îi răspunse comandantul palid și obosit. Au 
încercat să ne atace din spate, de pe bărci înarmate, dar mica 
noastră flotă i-a respins destul de ușor. Palatul nu va fi 
niciodată cucerit din direcţia aceea. _ 

Dar nu pentru palat își făcea griji regele. Işi plecă capul și 
privirea i se întunecă. Va muri înainte de a arunca o privire de 
adio acelui chip pentru care vânduse întreaga lume și măreţia 
ei. Oare ce făcea Rhadopis în clipele acestea tragice? Aflase 
oare cum i se spulberaseră speranţele, sau încă mai zburda pe 
câmpiile fericirii, așteptând cu nerăbdare ca el să se întoarcă? 

Dar nu avea timp să se lase pradă melancoliei. Işi ferecă 
durerile în inimă și-i porunci lui Tahu: 

— Ordonă oamenilor tăi să părăsească zidurile, să înceteze 
lupta și să se întoarcă în cazarmă. 

Tahu era consternat. Nevenindu-i să-și creadă urechilor, 
Sofkhatep spuse iritat: 

— Dar, dintr-o clipă în alta, mulțimea va rupe poarta. 

Cum Tahu rămase încremenit, regele strigă cu un glas 


tunător, care răsună înfricoșător de-a lungul colonadei: 

— Fă așa cum ţi-am poruncit! 

Uluit, Tahu plecă să împlinească porunca regelui. Faraon 
porni cu pași hotărâți spre curtea palatului. La capătul 
colonadei, ajunse în dreptul carelor de luptă aliniate în șiruri. 

Când îl zăriră, ofițerii și soldaţii ridicară săbiile să îi dea 
onorul. Regele îl chemă pe comandantul unităţii și îi spuse: 

— Retrage-ţi unitatea în cazarmă și stai acolo până la noi 
ordine. 

Comandantul salută și se întoarse la soldaţii lui. Le dădu un 
ordin cu glas răsunător și carele se puseră iute în mișcare, 
retrăgându-se disciplinat spre cazarma din aripa de sud a 
palatului. Sofkhatep tremura din toate încheieturile, abia dacă 
se mai putea ţine pe picioarele-i firave. Inţelesese ce avea de 
gând regele, dar nu putea rosti nicio vorbă. 

Soldaţii își părăsiră poziţiile urmând ordinul înfricoșător. 
Coborâră de pe ziduri și de pe turnuri, se adunară sub 
stindarde și porniră în fugă spre cazarmă, în frunte cu ofițerii. 
Zidurile erau acum goale, curtea și colonada, pustii, se 
retrăseseră până și gărzile care asigurau paza pe timp de pace. 

Regele rămăsese în capătul colonadei, cu Sofkhatep în 
dreapta lui. Tahu se întoarse gâfâind și se opri în stânga 
regelui. Era livid ca o stafie înfricoșătoare. Amândoi ar fi vrut 
să-l implore fierbinte pe rege, dar chipul lui neclintit, dur și 
hotărât îi făcu să își piardă curajul. Faraon se întoarse spre ei și 
îi întrebă calm: 

— De ce așteptați aici cu mine? 

Cei doi bărbaţi erau înspăimântați peste măsură. Tahu abia 
reuși să murmure cu glas rugător: 

— Stăpâne... 

Sofkhatep, în schimb, rosti cu un calm neobișnuit: 

— Dacă stăpânul îmi poruncește să-l părăsesc, o să-i 
îndeplinesc porunca pe loc, dar o să-mi pun capăt vieţii imediat 
după aceea. 

Tahu oftă ușurat, ca și cum ar fi găsit soluţia pe care o tot 
căuta. 

— Că bine zici, prim-ministrule, șopti el. 

Faraon rămase tăcut și nu le răspunse. 

Intre timp, poarta palatului era zgâlţâită de lovituri 
puternice. Nimeni nu îndrăznise să se caţere pe ziduri, parcă 


temându-se că, prin retragerea bruscă a soldaţilor, li se 
întinsese o capcană fatală. Așa că își concentrară toate forţele 
asupra porţii, care nu mai putea rezista mult. Baricadele se 
zgâlțâiră, poarta crăpă și se prăbuși, făcând pământul să 
trepideze. Mulțimea năvăli urlând și se împrăștie în curte 
precum praful adus de furtună vara. Oamenii se îmbrânceau cu 
violenţă, ca și cum ar fi luptat unii cu alţii. Temându-se de un 
pericol nevăzut, cei din faţă, chiar dacă nu se opreau, 
încetineau cât puteau. Inaintară până aproape de palat și, 
deodată, în capătul colonadelor, îl zăriră pe cel ce stătea acolo 
purtând pe cap coroana dublă a Egiptului. Il recunoscură 
imediat și rămaseră uluiţi să-l vadă în faţa lor, singur. Cei aflaţi 
în primele rânduri își înfipseră bine picioarele în pământ și-și 
desfăcură braţele ca să oprească tumultul ce venea din urmă, 
strigând: 

— Încet, încet! 

Speranţa pâlpâi în inima lui Sofkhatep când citi stupoarea în 
ochii celor ce se aflau în fruntea răzvrătiţilor și văzu cum le 
paralizează picioarele și li se tulbură privirile. Cu inima 
răvășită și neputincioasă aștepta parcă o minune care să-i 
schimbe gândurile negre. Dar printre răsculați se aflau unii 
care se temeau de dorinţa pe care o purta în inimă Sofkhatep. 
Se temeau ca victoria lor să nu se transforme în înfrângere și 
cauza lor să fie definitiv pierdută. O mână își ridică arcul, luă o 
săgeată, tinti spre Faraon și trase. Săgeata ţâșni din mulţime și 
i se înfipse lui Faraon în partea de sus a pieptului, fără ca vreo 
putere sau vreo rugăminte să o poată opri. Sofkhatep scoase un 
strigăt, de parcă el ar fi fost cel lovit. Își întinse braţele să-l 
sprijine pe rege și atinse mâinile reci ale lui Tahu, care 
intervenise la rândul lui. Regele își strânse buzele și nu lăsă să- 
i scape niciun geamăt, niciun oftat. Se încruntă și, cu ultimele 
puteri, încercă să-și menţină echilibrul. 

Durerea i se întipări pe faţă și, în scurt timp, se simţi vlăguit. 
Ochii i se înceţoșară și se lăsă în braţele celor doi bărbaţi fideli. 

O liniște înfricoșătoare se lăsă peste cei aflaţi în rândurile din 
faţă și o tăcere apăsătoare le legă limbile. Ochii panicaţi 
priveau cum bărbatul acela măreț, sprijinit de sfetnicii lui, își 
pipăia pieptul în locul unde i se înfipse săgeata, iar mâna i se 
mânjea cu sângele ce-i gâlgâia din rană. Parcă nu le venea să-și 
creadă ochilor sau parcă ar fi atacat palatul pentru un alt scop 


decât acesta. 

Un glas din spate rupse tăcerea: 

— Ce se întâmplă? 

Un alt glas îi răspunse încet: 

— Regele a fost ucis. 

Alte buze murmurară, răspândind vestea cu o grabă nebună. 
Oamenii o repetau strigând și privindu-se unii pe alţii 
înspăimântați și uluiţi. 

Tahu chemă un sclav și îi porunci să aducă un palanchin. 
Bărbatul fugi în palat și se întoarse cărând un palanchin, 
alături de alţi sclavi. Îl puseră jos, îl ridicară pe Faraon și îl 
culcară cu grijă înăuntru. Vestea ajunsese și în palat, iar 
doctorul regelui veni repede afară. In urma lui apăru regina, 
pășind grăbită și vădit tulburată. Când dădu cu ochii de 
palanchin și de cel ce stătea culcat înăuntru, se repezi spre el, 
îngenunche lângă doctor și zise cu glas tremurat: 

— Ce nenorocire! Te-au lovit, stăpâne, așa cum ai voit. 

Oamenii o zăriră pe regină și unul dintre ei strigă: 

— Măria Sa Regina! 

Mulțimea tăcută își plecă capul, ca pentru o rugăciune 
colectivă. Regele începu să-și revină după primul șoc și, 
ridicându-și pleoapele grele, privi, liniștit și toropit, chipurile 
celor din jur. Sofkhatep se uita la el speriat, fără să scoată 
niciun cuvânt. Tahu stătea neclintit, livid ca un mort. Doctorul, 
după ce îi dăduse jos cămașa de zale, îi cercetă rana. Cât 
despre regină, disperarea și durerea i se citeau pe faţă. 

— E bine? îl întrebă ea pe doctor. Spune-mi că e bine. 

Regele îi înţelese cuvintele și îi răspunse pe un ton firesc: 

— Nu, Nitocris. E o săgeată mortală. 

Doctorul vru să-i scoată săgeata, dar regele îi spuse: 

— Las-o. Nu încerca să mă scapi de suferinţa asta. 

Profund mișcat, Sofkhatep îi zise lui Tahu cu o furie care îi 
schimbă complet tonul vocii: 

— Cheamă-ţi soldaţii împotriva acestor criminali și răzbună-ţi 
stăpânul. 

Regele păru iritat și, ridicându-și cu greu mâna, rosti: 

— Stai pe loc, Tahu. Dacă stau așa, culcat, ordinele mele nu 
mai contează pentru tine, Sofkhatep? De acum, gata cu luptele. 
Spuneţi-le preoţilor că și-au atins scopul și că Merenra II zace 
pe patul de moarte. Lasă-i să plece liniștiți. 


Înfiorată, regina se aplecă la urechea lui și îi șopti: 

— Stăpâne, nu-mi place să plâng în fața ucigașilor tăi, dar fii 
cu inima împăcată. Jur pe părinţii noștri și pe sângele nostru 
cel nobil că o să mă răzbun pe dușmanii tăi, încât fapta mea o 
să fie pomenită generaţie după generaţie. 

El îi surâse în semn de mulţumire. Doctorul îi spălă rana, îi 
dădu o licoare să-i potolească durerea și îi puse niște ierburi în 
jurul săgeţii. Regele se lăsă pe mâinile lui, chiar dacă nu avea 
nicio îndoială că sfârșitul îi era aproape. Dar pe patul de 
moarte nu uitase de chipul iubit de la care ar fi vrut să își ia 
rămas-bun înainte de sfârșitul inevitabil. Cu privire nostalgică, 
uitând de cei din jur, rosti cu o voce pierdută: 

— Rhadopis... Rhadopis... 

Ţinându-și capul aproape de al lui, regina îi auzi șoapta. 
Simţi că un pumnal îi sfârtecă inima. Ameţită, își ridică 
privirea. Fără să ia în seamă sentimentele celor din jur, regele 
îi făcu semn lui Tahu. Când acesta făcu un pas spre el, îi zise 
rugător: 

— Rhadopis. 

Să o aduc la tine, stăpâne? îl întrebă el. 

— Nu, răspunse regele cu glas stins. Du-mă la ea. Vreau ca 
puţina viaţă pe care o mai am în inimă să mi se scurgă la Biga. 

Profund derutat, Tahu îi aruncă o privire reginei. Aceasta se 
ridică în picioare și rosti calm: 

— Împlinește dorinţa stăpânului meu. 

Auzindu-i vocea și înţelegându-i spusele, regele îi răspunse: 

— Soră, iartă-mi și acest păcat, așa cum mi le-ai iertat pe 
celelalte. E dorinţa unui muribund. 

Regina zâmbi trist, se aplecă și îl sărută pe frunte. Apoi se 
dădu la o parte, ca să le facă loc sclavilor să treacă. 


Despărțirea 

Corabia alunecă ușor pe ape spre insula Biga, purtându-și 
preţioasa povară în palanchinul așezat sub umbrar. Doctorul 
stătea la capul lui Faraon, iar Tahu și Sofkhatep la picioarele 
lui. Era prima oară când corabia plutea tristă. Işi ducea 
stăpânul zăcând învins, cu umbra morţii pe chip. Cei doi 
bărbaţi stăteau tăcuţi, fără să-și desprindă privirile îndurerate 
de pe fața palidă a regelui. Din când în când acesta își ridica 
pleoapele grele și se uita la ei pierdut, apoi le închidea la loc, 
neputincios. Încet-încet corabia se apropie de mal și trase în 
cele din urmă în capul scărilor care duceau spre palatul de aur. 

Tahu se aplecă și-i șopti lui Sofkhatep la ureche: 

Cred că unul din noi ar trebui să meargă înaintea 
palanchinului, ca femeia aceea să nu fie luată prin surprindere. 

În clipele acelea cumplite, lui Sofkhatep nu-i păsa de 
sentimentele nimănui. Îi răspunse sec: 

— Fă ce crezi de cuviinţă. 

Dar Tahu, derutat, nu se mișcă din loc. 

Ce veste! zise el. Cine să știe cum să-i spună așa ceva? 

Sofkhatep replică tăios: 

De ce te temi, comandante? Cel ce a trecut prin încercările 
prin care am trecut noi nu are de ce să ezite. 

Zicând acestea, Sofkhatep ieși în grabă de sub umbrar, urcă 
treptele spre grădină și străbătu poteca până ajunse la iaz. O 
găsi acolo pe sclava Shayth, care îi aţinu calea. Îl cunoștea din 
vremurile de demult și se miră să îl revadă acum. Deschise 
gura să-i spună ceva, dar el o opri întrebând-o precipitat: 

— Unde este stăpâna ta? 

— Sărmana mea stăpână, îi răspunse ea, nu și-a găsit liniștea 
azi. S-a tot plimbat prin camere, a rătăcit prin gradină, până 
când... 

Bărbatul își pierdu răbdarea și o întrerupse: 

— Unde este stăpâna ta? 

— În camera de vară, domnule, spuse ea ofensată. 

Se duse în grabă spre camera de vară și intră dregându-și 
glasul. Rhadopis stătea pe un scaun, cu capul sprijinit în palme. 
Când îi simţi prezenţa, se întoarse și îl recunoscu imediat. Sări 
în picioare și-l întrebă îngrijorată și preocupată. 

— Prim-ministrule, unde e stăpânul meu? 

Bărbatul era atât de apăsat de tristeţe, încât îi răspunse 


absent: 

— Vine îndată. 

Femeia își duse mâinile la piept de fericire și spuse 
încântată: 

Ce mult m-am frământat de teamă pentru domnul meu. Am 
aflat veștile rele despre răzmeriță, apoi n-am mai știut nimic și 
am rămas singură, cu gândurile negre care-mi apăsau inima. 
Când vine stăpânul meu? 

Deodată își dădu seama că Faraon nu avea obiceiul sa trimită 
un mesager înaintea lui și o cuprinse panica. Il întrebă 
precipitată, înainte ca el să poată scoate o vorbă: 

— Dar de ce te-a trimis la mine? 

Ai răbdare, doamnă, spuse prim-ministrul fără să clipească. 
Nu m-a trimis nimeni. Tristul adevăr e că stăpânul meu a fost 
rănit. 

Acest ultim cuvânt îi răsună în urechi straniu și sângeros. Se 
uită cu ochii măriţi de spaimă la chipul abătut al prim- 
ministrului și gemu amarnic, din adâncul sufletului. 

Sofkhatep, pe care durerea îl făcuse să nu mai simtă nimic, îi 
zise: 

— Răbdare, răbdare. Stăpânul va sosi purtat în palanchinul 
lui, așa cum a dorit. A fost atins de o săgeată în ziua aceasta 
nefericită ce a început cu o sărbătoare și se va încheia cu 
funeralii apăsătoare. 

Rhadopis nu mai putu să rămână în cameră și ţâșni spre 
grădină ca un pui ce fuge de tăiere. Dar abia trecu pragul, că 
rămase ţintuită locului. Zărise palanchinul purtat de sclavi spre 
camera de vară. Le făcu loc să treacă, își apăsă palmele pe 
creștetul capului, năucită de imaginea aceea înfiorătoare, și 
intră după ei. Cu mare grijă, sclavii puseră palanchinul în 
mijlocul camerei, apoi se retraseră. Sofkhatep plecă și el 
imediat, iar în cameră rămaseră doar ea și el. Rhadopis se duse 
în grabă lângă el, îngenunche, își împreună degetele 
strângându-le nervos. Îi privi ochii ficși, gata să se stingă. Cu 
răsuflarea tăiată, îi zări pieptul rănit. Văzu petele de sânge și 
săgeata înfiptă în el. Tremura toată, își ieșise din minţi de 
durere. Strigă, cu glasul fremătând de suferinţă și spaimă: 

— Eşti rănit! Vai, ce cumplit! 

Zăcea nemișcat și inert. Scurtul drum până acolo îi secase și 
ultimele puteri, care se topeau deja cu repeziciune. Dar când îi 


auzi glasul și îi văzu chipul iubit, simţi o undă firavă de viaţă și 
în ochii înneguraţi îi apăru umbra unui zâmbet. 

Nu-l mai văzuse decât energic și plin de viaţă ca o furtună. 
Aproape înnebunise văzându-l acum îmbătrânit ca și cum 
vremea ar fi trecut nemiloasă peste el. Aruncă o privire cruntă 
spre săgeata care adusese această nenorocire și-l întrebă 
supărată: 

— Cum de ti-au lăsat-o în piept? Să chem doctorul? 

Își adună cu greu puterile slăbite și-i răspunse cu un glas 
stins: 

— Nu are rost. 

În privirea lui Rhadopis sclipi nebunia. 

— Nu are rost, iubitule? Îi reproșă ea. Cum poţi să spui așa 
ceva? Te-ai săturat să fim împreună? 

El își întinse cu greu mâna slăbită, până îi atinse palma rece, 
și murmură: 

— E adevărat, Rhadopis. Am venit să mor în braţele tale în 
acest palat, pe care îl iubesc mai mult decât orice loc din lume. 
Nu plânge pentru soarta noastră, ci oferă-mi puţină bucurie. 

— Stăpâne, mă anunţi de propria ta moarte? Ce seară e 
aceasta? Am așteptat-o, iubitule, cu sufletul plin de dor, plină 
de speranță. Am sperat să vii la mine cu vestea victoriei, dar 
când ai venit, mi-ai adus săgeata aceasta... Cum să fiu 
bucuroasă? 

Faraon își înghiți cu greu saliva și o rugă cu un glas care 
părea mai curând un geamăt: 

— Rhadopis, uită de durerea aceasta și vino lângă mine. 
Vreau să-ți privesc ochii puri. 

Voia să-i vadă chipul frumos radiind de fericire și de 
mulțumire, ca să-și sfârșească viața cu imaginea aceasta 
încântătoare, dar ea suferea așa cum nu mai suferise nimeni 
vreodată. Ar fi vrut să-și stingă flacăra din suflet urlând, 
bocind, văitându-se, ori să-și găsească alinarea în nebunie și în 
îmbrăţișarea flăcărilor iadului. Cum să fie bucuroasă și liniștită 
și să-l privească cu chipul de care el se îndrăgostise și care-l 
alinase mai mult ca orice din lumea aceasta și din cea de 
dincolo? 

Privind-o în continuare rugător, el îi zise: 

— Aceștia nu sunt ochii tăi, Rhadopis. 

— Sunt ochii mei, stăpâne, îi răspunse ea mâhnită, dar 


izvorul care le dădea viaţă și lumină a secat. 

— Vai, Rhadopis. Nu vrei, de dragul meu, să uiţi de durere în 
clipa asta? Vreau să văd chipul iubitei mele Rhadopis și să-i 
ascult glasul duios. 

Rugămintea lui îi atinse inima și nu suportă să nu îi ofere 
ceva ce-și dorea în clipele acelea negre. Impunându-și să-i facă 
pe plac, își destinse faţa și se forță să zâmbească. Tăcută și 
încrezătoare îl mângâie așa cum îl mângâia când stătea întins 
în patul iubirii. Pe chipul lui palid și slăbit se citi mulţumirea, 
iar buzele livide schițară un surâs. 

Dacă Rhadopis și-ar fi descătușat sentimentele, lumea 
întreagă nu ar fi fost suficient de mare ca să-i cuprindă frenezia 
și nebunia, dar nu asculta decât de dorinţa lui cea dragă. Își 
umplu privirea cu imaginea chipului lui, nevenindu-i să creadă 
că în curând va dispărea pentru totdeauna și nu-l va mai vedea 
niciodată în lumea aceasta, oricât ar suferi, oricât s-ar văita, 
oricâte lacrimi de durere ar vărsa. Imaginea, viaţa și iubirea lui 
vor deveni amintiri dintr-un trecut straniu. Cum să mai creadă 
inima ei rănită că, o dată, el fusese prezentul și viitorul ei? Și 
toate acestea pentru că o săgeată nebună i se înfipsese în piept. 
Cum se putea ca această săgeată nemernică să pună capăt 
speranţelor pe care lumea întreagă nu le putuse cuprinde? 
Femeia scăpă un suspin fierbinte, care îi răvăși inima frântă. 
Regele își dădea ultima suflare ce i se zbătea în piept și îi vibra 
în gâtlej. Puterea i se topi, braţele îi amorţiră, simţurile i se 
stinseră și ochii i se întunecară. Nu mai rămăsese din el decât 
pieptul care se zbătea violent, căci înăuntrul lui viaţa și 
moartea duceau o luptă înverșunată. Deodată, fața i se 
contractă de durere. Deschise gura ca și cum ar fi vrut să tipe 
sau să ceară ajutor. O strânse de mână panicat și-i strigă: 

— Rhadopis, ridică-mi capul. Ridică-mi capul. 

Îl cuprinse cu mâinile tremurânde și se pregătea să îl ridice, 
dar el gemu puternic și mâna îi căzu inertă pe o parte. Așa se 
sfârși lupta dintre viaţă și moarte. Ea îi culcă imediat capul la 
loc și scoase un vaiet strident, dar se opri brusc, ca și cum 
coardele vocale i-ar fi fost smulse, limba i s-ar fi preschimbat în 
piatră și maxilarele i-ar fi înţepenit. Privi ţintă spre chipul care 
fusese cândva al unui om și rămase așa, nemișcată. 

Vaietul anunţă dureroasa veste și cei trei bărbaţi intrară 
imediat în cameră, fără ca ea să-și dea seama, și se opriră în 


faţa palanchinului. Tahu se uită posomorât la chipul regelui și 
nu zise nimic. Și fața comandantului avea o paloare de moarte. 
Sofkhatep se apropie la rândul lui și, în semn de venerație, făcu 
o plecăciune în faţa cadavrului pe care abia îl mai vedea din 
cauza lacrimilor ce i se prelingeau de pe obraji pe podea. Rosti 
cu un glas tremurat ale cărui inflexiuni tânguitoare spulberară 
tăcerea apăsătoare: 

— Domnul și stăpânul meu, fiul domnului și stăpânului meu, 
te lăsăm în seama preamăriţilor zei, care au hotărât ca în ziua 
aceasta să înceapă călătoria ta spre tărâmul cel veșnic. Mi-aș 
da cu dragă inimă bătrâneţea neputincioasă pentru tinereţea ta 
fragedă, dar asta-i voința de neschimbat a zeilor. Adio, nobile 
stăpân. 

Sofkhatep își întinse mâna vlăguită spre cuvertură și o trase 
cu grijă peste trupul neînsufleţit. Apoi mai făcu o plecăciune și, 
cu pași grei, se întoarse la locul lui. 

Rhadopis încremenise în genunchi, cu ochii ţintuiţi pe trupul 
fără viaţă. Nu se mișca, nu plângea, nu striga. Bărbaţii stăteau 
lângă ea cu capetele plecate. Deodată intră unul dintre sclavii 
care purtaseră palanchinul și-i anunţă: 

— Camerista reginei. 

Bărbaţii se întoarseră spre ușă și o văzură pe cameristă 
intrând cu chipul înnegurat. Făcură o plecăciune în faţa ei. Le 
răspunse înclinându-și capul și privi apoi spre corpul acoperit. 
Își întoarse ochii spre Sofkhatep, iar acesta îi zise: 

— S-a sfârșit, cinstită doamnă. 

Femeia tăcu o clipă, parcă pierdută, apoi îi spuse: 

— Atunci, nobilul trup neînsufleţit trebuie dus la palatul 
regal. Asta e dorința Maiestăţii Sale Regina, prim-ministrule. 

Indreptându-se spre ușă, camerista le făcu un semn sclavilor 
și aceștia veniră în grabă la ea. Le porunci să ridice 
palanchinul. Când sclavii se duseră lângă palanchin și se 
aplecară să-l ridice de mânere, Rhadopis, care fusese absentă 
la tot ce se petrecuse în jur, înțelese deodată, îngrozită, ce se 
întâmplă și întrebă cu glas răgușit: 

— Unde-l duceţi? 

Se aruncă peste palanchin. Sofkhatep veni lângă ea și îi 
spuse: 

— Palatul vrea să-și facă datoria și să cinstească trupul 
preamărit. 


Buimacă, femeia strigă: 

— Nu mi-l luaţi! Stati... O să mor la pieptul lui. 

Camerista privise în jos, spre Rhadopis, și-i urmărise 
gesturile. Auzind-o ce spune, îi răspunse cu asprime: 

— Pieptul regelui nu a fost creat să-i fie cuiva catafalc. 

Sofkhatep se aplecă, o prinse pe femeia îndurerată de mâini 
și o trase încet, ca să o ridice în picioare, în timp ce sclavii 
scoteau palanchinul din cameră. Rhadopis își desfăcu braţele 
din strânsoarea lui și își roti capul agitată, să vadă ce se 
petrece. Părea să nu recunoască pe nimeni dintre cei de faţă. 
Strigă cu glasul întretăiat: 

— De ce îl luaţi? Acesta e palatul lui. Aceasta e camera lui. 
De ce mă unmiliţi în faţa lui? Stăpânului meu nu-i place să se 
poarte cineva urât cu mine, oameni cruzi ce sunteţi, oameni 
cruzi! 

Camerista nu o băgă în seamă și își văzu de drum spre 
grădină, urmată de sclavii care purtau palanchinul. Bărbaţii 
ieșiră din cameră umili și tăcuţi. Femeia era în pragul nebuniei. 
Rămase nemișcată o clipă, după care se repezi în urma lor, dar 
o mână puternică o prinse de braţ. Încercă să scape, însă în 
zadar. 

Se întoarse furioasă și se trezi faţă în faţă cu Tahu. 


Sfârșitul lui Tahu 


Se uită la el uimită, ca și cum nu l-ar fi cunoscut. Încercă să- 
și elibereze brațul din strânsoare, dar el nu o lăsă. 

— Dă-mi drumul! zise ea revoltată. 

El își mișcă capul încet, de la dreapta la stânga, ca și cum i- 
ar fi spus: „Nu, nu”. Arăta cumplit și avea o privire de om 
nebun. 

— Se duc într-un loc unde nu se cuvine să mergi și tu. 

— Dă-mi drumul! L-au luat pe stăpânul meu. 

Faţa ltti Tahu se întunecă. Rosti aspru, ca o comandă 
militară: 

— Nu te opune voinţei reginei care ne conduce. 

Mânia i se domoli și i se transformă în teamă. Nu se mai 
opuse. Nedumerită, cedă, se încruntă, își scutură capul parcă 
încercând să-și adune laolaltă puterile risipite și amorţite 
pentru a înţelege ce se întâmplă. Îl privi uluită, nevenindu-i să 
creadă, și îi zise: 

— Nu vezi că mi-au ucis stăpânul? Regele a fost ucis. Lui 
Tahu, cuvintele „regele a fost ucis” îi sunară cumplit, de 
neînțeles și avură darul să-i potolească frenezia. 

— Da, Rhadopis, zise el. Regele a fost ucis. Până azi nu m-aș 
fi gândit niciodată că o săgeată ar putea pune capăt vieţii lui 
Faraon. 

— De ce i-ai lăsat să mi-l ia? întrebă ea cu o simplitate 
prostească. 

Tahu izbucni într-un râs nebunesc și înfricoșător: 

— Vrei să te duci după ei? Ce smintită ești, Rhadopis. 

Eşti oarbă și nu vezi ce urmări ar avea. Durerea ţi-a tulburat 
vederea. Trezește-te, seducătoareo! Cea care stă acum pe 
tronul Egiptului e o femeie pe care ai umilit-o. I-ai smuls soțul 
din braţe, ai dat-o jos de pe culmile gloriei și fericirii și ai 
aruncat-o într-un ungher al uitării și al suferinţei. l-ar putea 
trimite într-o clipă pe cei ce te-ar târî în lanţuri în faţa ei, ca să 
te dea apoi pe mâna schingiuitorilor ce nu știu de milă. Ti-ar 
rade părul mătăsos, ţi-ar scoate ochii cei negri, ţi-ar reteza 
nasul cel fin, ţi-ar tăia urechile delicate și te-ar purta apoi pe 
străzi într-un car, arătându-te ciuntită și respingătoare, spre 
încântarea celor ce te-au urât. lar înaintea ta va merge un 
vestitor, care va striga cât va putea de tare: „Priviţi târfa 
nenorocită care l-a făcut pe rege să uite că-i rege, să uite de 


poporul său”. 

Tahu vorbea cu obidă și ochii îi scânteiau înfricoșător. Dar 
cuvintele lui nu o impresionară, ca și cum între el și 
sentimentele ei s-ar fi înălțat un zid. Privi fix ceva nevăzut, cu 
un calm ciudat, apoi ridică din umeri în semn că nu îi pasă. 
Răceala și nepăsarea ei îi umplură inima de furie. Din inimă, 
furia i se revărsă în braţ și o apucă strâns de mână, simțind o 
dorință de nestăpânit să îi dea o lovitură puternică peste faţă, 
să i-o strivească și apoi să se delecteze văzând-o desfigurată și 
cu sângele ţâșnindu-i din toţi porii. Stărui cu privirea pe faţa ei 
calmă și pierdută, luptându-se cu dorinţa sa diabolică. 
Rhadopis își ridică spre el ochii în care nu se ghicea nicio urmă 
de viaţă. El se sperie și furia i se domoli. Faţa i se crispă de 
parcă ar fi fost prins asupra unei fapte nesăbuite. Degetele cu 
care o strângea i se înmuiară. 

— Văd că nu te mai interesează nimic, îi spuse el. 

Rhadopis nu îi luă vorbele în seamă, dar zise deodată, ca și 
cum ar fi vorbit singură: 

— Ar fi trebuit să mergem după ei. 

— Ba nu, ba nu, îi răspunse Tahu furios. Niciunul dintre noi 
nu mai are vreun rost pe lume. Și de azi nimeni nu o să ne mai 
ducă lipsa. 

Cu un glas calm și firesc, Rhadopis rosti: 

— Mi l-a luat. Ea mi l-a luat. 

Tahu înţelese că se referea la regină. Ridică din umeri și-i 
răspunse: 

— Tu l-ai avut cât era viu, iar ea l-a luat înapoi mort. 

Ea îi aruncă o privire mirată: 

— Prostule, neștiutorule, chiar nu-ţi dai seama? Trădătoarea 
aceea l-a ucis ca să-l ia înapoi. 

— Cine e trădătoarea? 

— Regina. Ea a cea care a trădat secretul și a stârnit poporul. 
Ea e cea care mi-a ucis stăpânul. 

Tahu o asculta în tăcere, cu un zâmbet ironic și diabolic pe 
buze, iar când termină ce avea de spus, izbucni în acel râs al lui 
nebunesc și înfricoșător: 

— Greșești, Rhadopis. Regina nu e nici trădătoare, nici 
ucigașă. 

Făcu un pas spre ea și o privi drept în faţă. Rhadopis se uită 
la el mirată și neîncrezătoare. Tahu urlă cu un glas 


înspăimântător: 

— Dacă vrei să știi cine e trădătorul, iată-l, se află în faţa ta. 
Eu sunt trădătorul, Rhadopis... Eu! 

Cuvintele nu avură asupra ei efectul pe care îl așteptase, nici 
măcar nu o treziră din apatie. Își clătină doar capul ușor, ca și 
cum ar fi vrut să scape de letargie și de oboseală. Turbat de 
mânie, o apucă de umeri și, în timp ce o zgâlţâia, îi urlă: 

— Trezește-te! Nu auzi ce-ţi zic? Eu sunt trădătorul. Tahu e 
trădătorul. Eu sunt cauza tuturor nenorocirilor. 

Începu să tremure din toate încheieturile, se smulse din 
mâinile lui şi se dădu câţiva pași înapoi. Înfricoșată și 
înnebunită, îi privi chipul ameninţător. Deodată, furia i se potoli 
și bărbatul simţi că trupul i se înmoaie și privirea i se întunecă. 
Spuse încet și trist: 

— Rostesc aceste cuvinte cumplite cu atâta simplitate, 
fiindcă simt sincer că eu nu mai aparţin acestei lumi. S-a rupt 
orice legătură am avut vreodată cu ea. Fără îndoială că 
mărturisirea mea te-a uluit, dar acesta e adevărul, Rhadopis. O 
cruzime înfiorătoare mi-a zdrobit inima și o durere nespusă mi- 
a răvășit sufletul în noaptea aceea smintită când te-am pierdut 
pentru totdeauna. 

Comandantul se opri o clipă să-și tragă sufletul, apoi 
continuă: 

— Mi-am înfrânat durerea și mi-am impus să rabd și să mă 
resemnez. Sincer, aveam de gând să-mi fac datoria pană la 
capăt. Dar a venit ziua aceea când m-ai chemat la palat ca să te 
convingi că-ţi sunt credincios. In ziua aceea mi-am ieșit din 
minţi, sângele a început să-mi clocotească în vine și nu am mai 
știut de mine. Nebunia m-a aruncat în braţele dușmanului care 
pândea și i-am dezvăluit secretul nostru. Şi așa a devenit 
comandantul cel fidel un trădător nemernic care-și înjunghie 
prietenii pe la spate. 

Amintindu-și toate acestea, se simţi copleșit de emoție și se 
crispă îndurerat. Aruncă o privire tăioasă spre chipul panicat al 
lui Rhadopis și îl cuprinse iar furia. 

— Femeie periculoasă și nimicitoare ce ești! Frumuseţea ta a 
fost un blestem pentru toţi cei care te-au privit. A chinuit 
suflete nevinovate, a ruinat un palat înfloritor, a cutremurat un 
tron trainic, a răzvrătit un popor pașnic și a mânjit un suflet 
nobil. Cu adevărat, e o piază rea și un blestem. 


Tahu tăcu, chiar dacă furia îi clocotea încă în vine. Când văzu 
cât era de înfricoșată, se simţi mulțumit și ușurat. 

— Gustă agonia și umilința și privește chipul morţii, 
murmură el. Niciunul din noi nu ar trebui să trăiască. Eu am 
murit cu mult timp în urmă. Din Tahu nu au mai rămas decât 
veșmintele de paradă împodobite. Cât despre Tahu, care a 
participat la cucerirea Nubiei și al cărui curaj pe câmpul de 
luptă a fost lăudat de Pepi II, Tahu, comandantul gărzilor lui 
Merenra II, prietenul lui de suflet și sfetnicul lui, acesta nu mai 
există. 

Bărbatul aruncă o privire iute în jurul lui și chipul i se 
întunecă de neliniște. Nu mai putea suporta nici tăcerea 
apăsătoare, nici imaginea lui Rhadopis încremenită ca o 
statuie. Pufni exasperat și scârbit, apoi zise: 

— Totul trebuie să se sfârșească, dar nu o să mă feresc de 
pedeapsa cea mai grea. O să merg la palat și o să-i chem pe toţi 
cei ce au numai gânduri bune despre mine. Pe urmă o să le 
mărturisesc crima mea și o să dezvălui trădătorul care și-a 
înșelat stăpânul, chiar dacă era mâna lui dreaptă. O să-mi 
smulg decoraţiile ce-mi împodobesc pieptul mârșav, o să-mi 
arunc sabia și o să-mi împlânt pumnalul în inimă. Adio, 
Rhadopis. Adio, viaţă, care ceri de la noi mai mult decât meriti. 

Și rostind aceste cuvinte, Tahu plecă. 


Sfârșit 

Nici nu plecă bine Tahu de la palat, că barca în care se afla 
Benamun ben Besar opri în dreptul scărilor care dădeau spre 
grădină. Tânărul era obosit, palid și cu hainele prăfuite. 
Agitaţia din oraș și revolta oamenilor îi puseseră nervii la grea 
încercare. Cu greu reușise să ajungă acasă, dar ceea ce 
avusese de îndurat atunci păli în fața grozăviilor prin care 
trecuse la întoarcere. Așa că răsuflă ușurat când păși în sfârșit 
pe aleea din grădina palatului alb din Biga. Nu mai avea mult 
de mers până la camera de vară. Ajunse în cele din urmă și, 
crezând că e goală, trecu pragul. Dar înţelese îndată că a 
greșit, când o văzu pe Rhadopis întinsă pe divanul de sub 
portretul ei încântător, cu Shayth stând turcește lângă 
picioarele ei. Domnea o liniște ciudată. Benamun ezită o clipă. 
Shayth îi simţi prezenţa și Rhadopis se întoarse spre el. Sclava 
se ridică, făcu o plecăciune și ieși din cameră. Radiind de 
fericire, tânărul se apropie de femeie, dar, când îi văzu chipul 
îndurerat, rămase mut și i se tăie respiraţia de îngrijorare. Nu 
avea nicio îndoială că veștile triste de afară ajunseseră la 
urechile celei pe care o adora și că încercările grele prin care 
trecea poporul se reflectau pe chipul ei frumos și îl 
înveșmântaseră cu mantia aceea aspră a mâhnirii, îngenunche 
în faţa ei, apoi se aplecă și-i sărută cu tandreţe poala rochiei. 
Ochii lui mari o priviră plini de compasiune, ca și cum i-ar fi 
spus: „Sufletul meu să-ţi fie leac”. Nu putu să nu observe că, 
atunci când îl zări, chipul i se destinse. 

Inima începu să-i bată fericită și se îmbujoră. Rhadopis îi 
spuse cu glas pierdut: 

— Ai lipsit mult, Benamun. 

Tânărul îi răspunse: 

— Mi-am croit drum printr-o mare zbuciumată de oameni 
furibunzi. Abu s-a încins astăzi, a dat în clocot și a împrăștiat 
tăciuni aprinși peste tot, umplând aerul de lavă. 

Apoi tânărul băgă mâna în buzunar, scoase un flacon mic și i- 
| dădu. Ea îl luă și-l strânse în palmă. Simţi că răcoarea 
flaconului i se scurge prin trup și i se oprește în inimă. Deodată 
auzi glasul tânărului: 

— Mi se pare că sufletul tău poartă o povară mai mare decât 
poate duce. 

— Supărările atrag alte supărări, îi răspunse ea. 


— Ai grijă de tine, nu trebuie să cedezi cu totul supărărilor. 
Stăpână, ar fi bine să pleci pentru un timp la Ambus, până ce 
liniștea se întoarce în aceste locuri. 

Ea îl ascultă cu atenţie și se uită la el ciudat, ca și cum ar fi 
privit pentru ultima oară un ultim om de pe această lume. 
Gândul morţii o stăpânea într-o asemenea măsură, încât se 
simţea străină pe pământ. Atât de amorțite îi erau 
sentimentele, încât nu mai simţea niciun pic de compasiune 
față de tânărul îngenuncheat în faţa ei, plutind în lumea lui de 
speranţe, ochii lui orbi neputând să vadă ce-i pregătise soarta 
neîndurătoare. Benamun crezu că ea se gândește la ideea lui și 
o cumpănește. Speranţa îi înflori în inimă și dorinţele i se 
deșteptară. 

— Ambus, stăpână, îi spuse el entuziasmat. Ambus e un oraș 
unde domnește liniștea și frumuseţea. Acolo ochiul nu vede 
decât cer senin, păsări ciripind, rațe scăldându-se, verde-crud 
și strălucitor. Aerul limpede și fericit de acolo va șterge din 
sufletul tău delicat durerile pe care ţi le-a adus Abu cel trist și 
furios. 

Curând însă Rhadopis se plictisi de vorbele lui, iar gândurile 
îi zburară spre flaconul misterios și începu să-și dorească 
sfârșitul. Privi spre locul unde se aflase palanchinul nu cu mult 
timp în urmă. Inima îi striga că sosise momentul să-și pună 
capăt vieţii. Se hotărî să scape de Benamun, așa că îi zise: 

— Ideea ta e minunată, Benamun. Lasă-mă să mă gândesc 
puţin singură. 

Cu faţa radiind de bucurie și speranţă, tânărul o întrebă: 

— O să am mult de așteptat? 

— Nu o să ai mult de așteptat, Benamun, îi răspunse ea. 

Tânărul îi sărută mâna, se ridică în picioare și ieși din 
cameră. 

Dar îndată apăru Shayth, tocmai când Rhadopis se pregătea 
să se ridice. Cum o văzu, o și făcu să plece, poruncindu-i: 

— Adă-mi o cupă de bere. 

Shayth se întoarse la palat. Benamun se plimbase pe malul 
iazului, iar acum stătea pe o bancă. Era vesel și fericit, căci 
spera tot mai mult că i se va împlini dorința de a-și duce femeia 
adorată la Ambus, departe de nenorocirile abătute peste Abu. 
Apoi ea va fi a lui, iar el își va găsi liniștea alături de ea. Se 
ruga zeilor să pogoare la ea, acolo, în singurătate, și să o 


îndrepte spre gândul cel bun și spre deznodământul fericit. 

Nu mai suportă așteptarea, se ridică și începu să se plimbe 
agale în jurul iazului. După ce îl înconjură o dată, o zări pe 
Shayth mergând grăbită spre cameră, cu o cupă în mână. O 
urmări cu privirea până ce dispăru în spatele ușii. Se hotări să 
mai aștepte, dar nici nu apucă să se așeze la loc, că din cameră 
auzi un strigăt înfiorător. Sări în picioare și, cu sufletul la gură, 
porni în fugă într-acolo. O găsi pe Rhadopis prăbușită în 
mijlocul camerei, cu sclava îngenuncheată lângă ea, aplecată 
peste ea, strigând-o, pipăindu-i obrajii și palmele. Benamun se 
repezi spre ea cu picioarele tremurând și ochii măriţi de 
spaimă. Îngenunche alături de Shayth și, ridicând mâna lui 
Rhadopis, simţi că era rece. Dacă nu ar fi avut chipul palid- 
albăstrui, ar fi părut că doarme. Buzele livide îi erau 
întredeschise, șuvițe din părul negru i se revărsau pe piept și 
pe umeri, altele, pe covor. Tânărul își simţi gâtul uscat și i se 
tăie respiraţia. Cu glas răgușit, o întrebă pe sclavă: 

— Ce-i cu ea, Shayth? De ce nu răspunde? 

— Nu știu, domnule, îi răspunse femeia aproape bocind. 
Când am intrat în cameră am găsit-o așa cum o vezi acum. Am 
strigat-o, dar nu mi-a răspuns. M-am dus degrabă la ea, am 
zgâlţâit-o, dar nici nu s-a mișcat, nici nu s-a trezit. O, Doamne, 
stăpână. Ce-i cu tine? Ce te-a făcut să arăţi așa? 

Benamun nu zise nimic, dar se uită lung la femeia întinsă pe 
podea în încremenirea aceea înfricoșătoare. Și, în timp ce își 
plimba ochii în jurul ei, sub cotul drept zări blestematul de 
flacon, cu dopul scos. Gemu și, cu degetele tremurând, ridică 
flaconul. Nu mai erau decât câteva picături rămase pe fundul 
recipientului. Privind când la flacon, când la femeie, înțelese ce 
se întâmplase. Frisonul care îl cuprinse aproape că îi 
dezmembră trupul firav. Scoase un vaiet de durere care o făcu 
pe sclavă să se întoarcă spre el. 

— Vai, ce înspăimântător! Strigă el. Ce groaznic! 

Shayth se uită ţintă la el și-l întrebă curioasă și neliniștită: 

— Ce te înspăimântă, ce te îngrozește? Vorbește, simt că-mi 
ies din minţi. 

Dar el nu o băgă în seamă și, vorbindu-i lui Rhadopis ca și 
cum l-ar fi putut auzi sau vedea, îi zise: 

— De ce te-ai sinucis? De ce te-ai sinucis, stăpână? 

Shayth începu să urle și să se bată cu palmele peste piept. 


— Ce zici? De unde știi, omule, că s-a sinucis? 

El izbi flaconul de perete și îl făcu ţăndări, apoi întrebă uluit 
și înspăimântat: 

— De ce ţi-ai luat viaţa cu otrava asta? Nu mi-ai promis că te 
gândești dacă să vii cu mine la Ambus, departe de necazurile 
Sudului? Mă păcăleai ca să poţi să-ţi pui capăt vieţii? 

Sclava se uită la cioburi și întrebă uimită: 

— De unde a luat stăpâna mea otrava? 

Ridicând din umeri disperat, îi răspunse: 

— l-am adus-o chiar eu. 

Cuprinsă de furie, Shayth urlă la el: 

— Cum ai putut să faci așa ceva, nenorocitule? 

— Nu mi-am dat seama că vrea otrava ca să-și ia viaţa cu ea. 
M-a înșelat, așa cum a făcut și acum. 

Shayth îi întoarse spatele disperată și izbucni în plâns. Se 
prăbuși peste picioarele stăpânei, sărutându-i-le și scăldându-i- 
le în lacrimi. Copleșit de durere, tânărul privea cu ochii ieșiţi 
din orbite chipul lui Rhadopis încremenit de-a pururi, în 
durerea lui se întreba cum poate fi nimicită o asemenea 
frumusețe cum soarele nu luminase alta vreodată, cum se poate 
stinge o asemenea vitalitate aprinsă și dezlănţuită, cum poate 
să pălească și să se ofilească așa, ca un prim semn ale 
descompunerii? Își dorea să o vadă din nou, măcar pentru o 
clipă trecătoare, plină de viaţă, pășind grațios, cu un zâmbet 
fericit luminându-i chipul încântător, cu o privire tandră și 
seducătoare. După aceea el ar putea muri, căci aceasta ar fi 
ultima lui amintire din lumea de aici. 

Bocetul lui Shayth îl enervă nespus și încercă să o facă să 
tacă: 

— Potolește-te! 

Apoi făcu un semn spre inimă și adăugă: 

— Aici se află durerea nobilă! Mai nobilă decât plânsul și 
bocitul. 

În sufletul sclavei mai rămăsese încă o rază slabă de 
speranţă și, privindu-l pe tânăr printre lacrimi, îl imploră: 

— Nu mai e nicio speranţă, domnule? Poate e doar un leșin 
mai rău? 

— Nici speranţa și nici dorinţa nu pot face nimic, îi răspunse 
el îndurerat. Rhadopis a murit. lubirea a murit. Visurile s-au 
spulberat. Cum și-au râs de mine visurile și închipuirile! Dar 


acum, totul s-a sfârșit. Moartea cea cumplită m-a trezit din 
reverie. 

Ultimele raze ale soarelui se făceau nevăzute, iar chipul său 
rubiniu se pierdea încet într-o pâclă strălucitoare. Se lăsa 
întunericul, îmbrăcând universul într-un veșmânt de doliu. În 
durerea ei, Shayth nu uitase de îndatoririle pe care le avea față 
de trupul neînsufleţit al stăpânei. Ştia că nu le va putea împlini 
respectând cele cuvenite la Biga, cu atâţia dușmani în jur 
așteptând să se răzbune. li spuse de temerile ei tânărului a 
cărui inimă se mistuia de durere alături de a ei. Îl întrebă dacă 
ar putea duce trupul la Ambus, iar acolo să îl dea pe mâinile 
îmbălsămătorilor, ca apoi să fie depus în mormântul familiei 
Besar. Benamun consimţi nu numai în vorbe, dar și cu sufletul. 
Shayth chemă niște sclave și acestea aduseră un palanchin. 
Culcară trupul pe el și îl acoperiră cu o pânză. Sclavele purtări 
palanchinul până la corabia cea verde, care începu imediat să 
plutească spre Nord. 

În tăcerea adâncă ce domnea sub umbrar, tânărul stătea la 
căpătâiul trupului neînsufleţit, nu departe de Shayth. În 
noaptea aceea tristă, când barca se îndrepta încet spre Nord, 
pe apele fremătătoare, Benamun râtăcea pe pajiștile 
îndepărtate ale reveriei. În faţa ochilor i se perindară clipe din 
viață, cu speranţele și visurile pe care le avusese, cu durerile și 
dorurile pe care le simţise, cu fericirea, împlinirea și bucuria 
care credea că îi vor fi menite într-o zi. Oftă din adâncul 
sufletului său chinuit privind trupul acela culcat lângă el. 
Trupul care îi sfărâmase speranţele și dorinţele și i le 
spulberase ca pe un vis. 


Sfârşit 


